Крис Картър

Генезис

Робърт Хънтър #12

1.

Таксиметровият шофьор внимателно наблюдаваше как Мелиса Хоторн отвори задната врата на сребристата мазда и непохватно стъпи на тротоара пред дома си. Наближаваше два в неделя сутринта, а Мелиса започна да пие от девет часа предишната вечер. Обикновено не пиеше много. И обикновено не се напиваше. Но сега отбелязваха двайсет и осмия рожден ден на най-добрата ѝ приятелка. Празнуваха и „Дъ Броукън Шейкър“[1], бар за коктейли на Саут Бийч, с басейн, с много лежерна атмосфера. Басейнът бе на покрива на хотел „Фрийхенд“, историческа забележителност в центъра на Лос Анджелис. Плодовите коктейли, последвани от йегер бомби[2], се съчетаха в доста смъртоносна комбинация, както установи Мелиса, и въпреки че прекара страхотно, съвсем не очакваше с нетърпение чудовищния махмурлук, който знаеше, че ще я налегне, когато се събуди.

— Вратата… — подвикна шофьорът. — Бихте ли затворили вратата, моля?

— А, да, съжалявам — отговори Мелиса и бутна с хълбок задната врата на маздата. Усилието беше тромаво и не достатъчно силно, за да затвори както трябва вратата.

— Не, не се затвори — съобщи таксиметровият шофьор и направи гримаса.

Мелиса се усмихна глуповато и опита втори път, но вместо да блъсне бързо вратата, отново я отвори докрай и повтори бутането с хълбок, този път още по-немощно отпреди.

— Опа!

— Няма проблем. — Шофьорът поклати глава. — Аз ще я затворя, не се тревожете.

Шофьорът слезе от таксито и заобиколи колата, а Мелиса бавно се запрепъва към входната врата, опитвайки се да намери ключовете. Успя да пъхне правилния ключ в ключалката, след като се мъчи цели две минути и половина.

Най-после влезе, затвори вратата, наля си чаша вода и отиде в спалнята, в задната част на къщата. Хвърли чантата на нощното шкафче, изкъпа се набързо и си легна. Погледна мобилния си телефон. Часът беше 2:28.

Нямаше съобщения.

Мелиса би излъгала, ако не признаеше пред себе си, че се чувства малко разочарована. В бара за коктейли „Дъ Броукън Шейкър“ се запозна с човек, който доста я привлече. Името му беше Марк и след няколко коктейла, няколко шота и много смях си размениха телефонните номера.

В бара, точно преди Мелиса да си тръгне, Марк я попита дали не иска да дойде с нея. Тя се изкуши. Много се изкуши. Бяха изминали шест месеца, откакто за последно сподели леглото си с някого, след като хвана гаджето си да ѝ изневерява с негова колежка, и то след двегодишна връзка. Колкото и пияна да се чувстваше обаче, и колкото и да я привличаше Марк, Мелиса не искаше да изглежда твърде леснодостъпна. Смяташе, че да покани някого в леглото си още на първата среща, не изглежда добре.

— Може би следващия път — отговори Мелиса и се усмихна обезоръжаващо на Марк.

Тайно се надяваше, че той ще ѝ изпрати съобщение още тази нощ. Нищо екстравагантно. Може би само „Надявам се, че си се прибрала благополучно“, или още по-простичко, „Беше ми приятно, че се запознахме“, просто нещо, което да ѝ каже, че Марк все още мисли за нея. Той не изглеждаше от онези, които играят традиционната игра на изчакване най-малко до сряда, за да изпрати съобщение.

2:30.

Нямаше съобщения. Нито пропуснати обаждания.

Мел, очакваш твърде много, каза си на глас. Не ти е за пръв път, забрави ли? Ще ти изпрати съобщение утре.

Мелиса остави телефона, угаси лампата и зарови глава във възглавниците, но тъкмо задрямваше, когато чу, че телефонът вибрира на нощното шкафче, а после се разнесе характерният звън за пристигане на съобщение. Мелиса примигна и се разсъни. Усмихна се самодоволно и взе телефона.

Забавлява ли се на купона?

Усмивката ѝ стана по-сияйна.

И още как, отговори тя. Мелиса умееше да пише с палци на мобилния телефон. И беше светкавично бърза. А ти?

Аз не бях на купона.

Мелиса се намръщи, когато видя отговора. Все още беше пияна и очакваше съобщение от Марк, затова не погледна името.

„Непознат номер.“

Усмивката ѝ помръкна.

Кой е? — бързо написа тя. Телефонът ми не познава номера ти.

Отговорът дойде след петнайсетина секунди.

О, телефонът ти няма да познае номера ми. Аз определено не съм в контактите ти.

Мелиса се надигна, облегна глава на таблата на леглото, пресегна се и запали нощната лампа.

Кой си ти? — написа тя. И щом не си в контактите ми, откъде знаеш номера ми?

Кой съм аз ли? Ами… за теб ще бъда ментор, Мелиса. Нещо като учител.

Тя смръщи чело. Това не беше отговорът, който очакваше.

Ментор? — написа Мелиса.

Точно така. Аз образовам. Просвещавам. И всичко това е част от един голям урок, Мелиса.

И тогава Мелиса схвана. Тя си спомни, че Марк ѝ беше казал, че е гимназиален учител. Ако си спомняше правилно, той преподаваше алгебра.

Аха, разбирам, си каза Мелиса на глас и кимна. Марк сигурно беше изключил самоличността на обаждащия се, за да не може телефонът ѝ да разпознае номера му, и това беше той, вероятно все още полупиян, и се правеше на интересен или забавен, или загадъчен, или каквото там си е наумил.

Хитро, помисли си Мелиса. Но се надявам, че не се опитва да бъде забавен само за да ми поиска голи снимки.

Въпреки че се чувстваше уморена, Мелиса реши да му угоди поне още малко.

Урок, а? — написа тя. Ще ме научиш на нещо, така ли? На какво ще ме научиш?

Не след дълго телефонът иззвъня и извибрира с отговор.

Първият урок, Мелиса, ще бъде какво е страх.

Мелиса присви очи, когато видя съобщението.

Страх? — запита се тя.

Грешка на автокоректора ли е? Нещо друго ли искаше да напише Марк?

Съобщението бързо беше последвано от друго.

И после ще те науча какво е болка…

Мелиса се намръщи отново.

Веднага дойде още едно съобщение.

И когато най-после разбереш какво означават тези двете, Мелиса, ще те науча какво е смърт.

Тя отвори широко очи от изумление и отвращение, когато прочете думите на екрана на телефона си. Ако наистина беше Марк, значи имаше ужасяващо чувство за хумор.

Какво означава това, по дяволите? — написа Мелиса. Марк, ти ли си? Изобщо не е смешно. Всъщност е доста обезпокоително. Още повече по това време на нощта. Пиян си. Лягай да спиш.

Отговорът пристигна след няколко секунди.

Марк? Кой е Марк? С него ли се чукаш сега, Мелиса?

Какво? — хлъцна тя и леко отметна назад глава.

Не, не може да е Марк. Сега вече беше сигурна в това. В бара за коктейли Марк ѝ се видя мил, учтив, интелигентен и забавен човек. Тези съобщения изобщо не звучаха в неговия стил, пиян или не.

На Мелиса ѝ писна.

Виж какво, бързо написа тя. Който и да си, това беше грубо. Веднага ще блокирам номера ти.

Почакай… Съобщението дойде мигновено.

Мелиса изчака.

Трябва да знаеш нещо.

Тя се втренчи в екрана на телефона си като майка, която чака детето ѝ да се извини.

Там ли си още?

Да. Чакам. Какво трябва да знам?

Вместо думи, следващото съобщение, което получи Мелиса, съдържаше четири емоджита. Първото беше луна. Второто — кола. Третото — врата. И четвъртото — къща.

Мелиса поклати глава и повдигна рамене. Какво, по дяволите, означава това? Тя изрече думите, докато ги пишеше.

Означава, че тази нощ, Мелиса, след като се върна от малкото си соаре и препъвайки се слезе от таксито… преди около половин час… забрави да заключиш външната си врата.

Докато четеше тези думи, Мелиса почувства тръпка на страх по гърба си и очите ѝ инстинктивно се стрелнаха към вратата на спалнята.

Това някаква тъпа шега ли е? — попита я трезвата част на мозъка ѝ.

Може би.

Но дори да беше така, следващите два въпроса сериозно я разтревожиха.

Кой неин познат може да е способен на такава безвкусна шега? Никой, заключи тя.

И — най-лошото от всичко — как би могъл някой да знае, че е слязла, препъвайки се от такси, и се е прибрала в дома си преди половин час? Периодът от време беше твърде точен, за да е просто налучкване. Таксиметровият шофьор?

Не, помисли си Мелиса и бързо отхвърли идеята. Не е възможно.

Моментът, който последва, беше изпълнен с колебание, но не продължи дълго, защото беше прекъснат от още едно съобщение.

Но всичко е наред, Мелиса. Не се тревожи. Аз заключих външната ти врата.

Мелиса не знаеше какво да направи. Дали да отговори? Да блокира ли номера? Да провери ли външната врата? Да се обади ли на полицията или на някой друг? Какво?

Дзън-дзън. Ново съобщение.

Хей, погледни.

Този път съобщението беше придружено от видеоклип, дълъг осем секунди.

Мелиса се поколеба само за част от секундата и после любопитството надделя. Тя почука с пръст върху прикрепения файл и видеоклипът тръгна. Отначало се видяха ключовете за дома ѝ, които висяха на ключалката откъм вътрешната страна на входната ѝ врата. Секунда по-късно се появи ръка в ръкавица. Посегна към ключовете, превъртя ги в ключалката и после ги извади.

Какво става, мамка му? — измърмори Мелиса, но видеозаписът още не беше свършил. Камерата се насочи към кухнята ѝ и електронния часовник на плота, до купата с плодовете. Часът беше 02:24.

Очите на Мелиса се стрелнаха към горния ляв ъгъл на екрана на телефона ѝ — 02:38.

Преди четиринайсет минути. Това означава, че тя беше под душа, когато е бил заснет видеоклипът.

Точно преди записът да свърши, изпращачът прошепна нещо в микрофона, но не достатъчно силно, и Мелиса не разбра какво каза. Тя превъртя видеоклипа назад няколко секунди, увеличи звука на телефона и го доближи до ухото си, но пак не чу какво каза гласът.

Докато доближаваше телефона до ухото си, Мелиса леко изви глава надясно, по посока на вратата на спалнята, която беше оставила открехната.

И тогава най-после осъзна, че не е сама в къщата.

Скрито в мрака на коридора, в пролуката между вратата на спалнята и рамката, тя съзря лице, което ѝ се усмихваше.

2.

— Здравейте — поздрави високата жена с кожа с цвят на маслина, когато отвори вратата, за да посрещне новодошлия. — Вие сигурно сте Робърт.

Детектив Робърт Хънтър, от отдел „Свръхтежки убийства“ на лосанджелиската полиция, малко се изненада, но изражението му не издаде нищо. Той се усмихна учтиво и кимна.

— Да, аз съм.

Гарвановочерната коса на жената падаше доста под раменете ѝ и идеално подчертаваше дълбоките ѝ златистокафяви очи. Изящните черти на младежкото ѝ лице бяха допълнително омекотени от две очарователни трапчинки, които се появяваха всеки път, когато заговори.

— Аз съм Дениз — представи се тя, отговори на усмивката му и протегна ръка със съвършен маникюр. — Стара приятелка съм на Ана.

— Приятно ми е да се запознаем — отвърна Хънтър и стисна ръката ѝ.

Дениз носеше бели маратонки и бяла тениска, пъхната в избелени сини джинси, естествено скъсани на лявото коляно. Сребърната верижка на медальона на шията ѝ беше къса и разкриваше малко, но много детайлно изобразено анатомично сърце.

— Ето те и теб — въздъхна детектив Карлос Гарсия, партньорът на Хънтър в отдел „Свръхтежки убийства“, който изникна иззад Дениз. Беше с дълга, тъмна престилка, на гърдите му с големи бели букви пишеше: „Целуни готвача“.

— Предпочитам да не го правя. — Хънтър кимна към думите от надписа.

Гарсия се засмя и поясни:

— Подарък от Ана… Сякаш нямаше да се досетиш.

— Да взема ли това? — попита Дениз и протегна ръце към пазарската торбичка, която Хънтър носеше. Трапчинките на бузите ѝ се появиха и после също толкова бързо изчезнаха.

— Разбира се. — Той ѝ даде торбичката. — Благодаря.

— Влизай — покани го Гарсия и посочи към къщата с шпатулата за грил, която държеше в дясната ръка.

— Ще оставя тези неща в кухнята — обясни Дениз и се скри в къщата.

— Идваш абсолютно навреме, в идеалния момент — обяви Гарсия, когато Хънтър пристъпи в малкото антре и затвори вратата. — Първата партида пиканя току-що слезе от барбекюто! Ана го разрязва.

Пиканя бе най-популярното печено говеждо в Бразилия. Перфектно прошарено и крехко и мнозина го смятаха за идеалната пържола на грил. Хънтър научи за пиканята едва преди няколко години, когато Гарсия за пръв път го покани на барбекю в дома си.

Карлос Гарсия, който беше роден в Бразилия, но я беше напуснал едва на десет години, след развода на родителите си, беше наследил уменията си да пече на скара от баща си и се справяше страхотно.

— Всички са навън — обясни Гарсия и врътна глава. — Отивай направо при тях, Хънтър, аз трябва да взема нещо от кухнята. Ще се видим навън.

Кой знае защо, но Хънтър не беше твърде общителен, особено пък на светски събирания.

— Робърт! — извика радостно Ана, когато той излезе в задния двор.

Гарсия се беше оженил за ученическата си любов веднага след като завършили гимназията. Неизменна оптимистка, подкрепяща напълно съпруга си и с остър като бръснач ум, Ана беше и най-милата жена, която Хънтър познаваше. Красотата ѝ, макар и необичайна за традиционния вкус, беше не по-малко обаятелна.

Ана се усмихна лъчезарно, приближи се до Хънтър и го целуна по двете бузи. Късата ѝ черна коса беше леко разрошена, местеше слънчевите си очила от очите на главата и обратно, и когато Хънтър се появи на двора, тя току-що ги беше вдигнала на главата си.

— Успя да дойдеш все пак!

Хънтър се намръщи учуден.

— Не успявам ли да дойда винаги, Ана?

Тя се засмя.

— За барбекю, да, вярно е…

— Благодаря ти, че отново ме покани.

— Знаеш, че за мен винаги е удоволствие да те видя, Робърт. Ела да те запозная с някои гости.

Около кръглата градинска маса спокойно седяха трима души. Четвърти стоеше до внушителното тухлено огнище, което Гарсия сам си беше направил.

— Това е Мартин. — Ана посочи висок и кльощав мъж, изглеждаше няколко години по-голям от жената, до която седеше. — И неговата партньорка, Шарлот — добави Ана.

— Приятно ми е да се запознаем — каза Хънтър и се ръкува с тях. — Аз съм Робърт.

— Помниш Пауло, нали? — попита Ана и посочи мъжа, който стоеше до огнището и обръщаше наденички. — Запознахте се предишния път, когато идва у нас.

— Да, разбира се — отвърна Пауло, обърна се и поздрави Хънтър, като кимна и се усмихна весело. — Здравей. Как си?

— Добре. А ти?

— Страхотно — отговори Пауло. Бразилският му акцент все още беше силен. — Трябва да опиташ тези наденички. Аржентински чоризо. Толкова са вкусни, че тръпки ще те полазят.

— И разбира се, запознал си се вече с Дениз — продължи Ана и кимна към приятелката си от детинство, която седеше от лявата страна на Шарлот.

— Да.

Дениз се усмихна на Хънтър, но този път усмивката ѝ беше придружена от леко намигване.

— Ще ти донеса чиния и пиканя за начало — продължи Ана и посочи свободен стол. — Напитките са в кухнята.

— Много ти благодаря, Ана — отговори Хънтър и после се обърна към останалите от групата. — Някой иска ли питие?

— Не, благодаря — отвърна Мартин и посочи кутиите бира на масата.

— И аз имам, благодаря. — Пауло дойде и остави на масата чиния, пълна с наденички чоризо.

— За теб, Ана? — попита Хънтър.

— Благодаря ти, Робърт, но Карлос ми приготвя кайпириня.

— О, чудесно — отбеляза Хънтър и погледна въпросително Дениз.

— Да — отговори тя, — ако нямаш нищо против.

— Не, разбира се. Удоволствието е мое. Какво да ти донеса?

— Червено вино, моля. — Дениз му подаде празната си чаша.

— Връщам се веднага. — Хънтър се обърна и влезе в къщата.

Намери три бутилки червено вино и малка селекция твърд алкохол на кухненския плот. Гарсия току-що беше нарязал зелени лимони за каната с кайпириня.

— Искаш ли от това? — попита той и кимна към напитката. — Знаеш колко добра е моята кайпириня, нали!

— Знам — потвърди Хънтър и взе чиста чаша и бутилка аржентинско червено вино „Малбек“. — Знам и колко е смъртоносна… но може би по-късно. Мисля да започна с вино.

Гарсия погледна партньора си и закачливо повдигна вежди.

— Предполагам, че другата чаша е за… Дениз?

— Никой друг не искаше питие.

Гарсия се ухили.

— Готина е, нали?

— Кой, Дениз ли?

Гарсия се изкикоти заговорнически и се подпря на кухненския плот.

— Знаеш ли, това изобщо не ти отива.

— Какво не ми отива? — Хънтър напълни с вино и втората чаша.

Гарсия посочи партньора си.

— Това, което правиш в момента, Робърт. Правиш се на луд. Не е в твоя стил и не го умееш, затова зарежи…

Хънтър се обърна с лице към Гарсия, държейки по една чаша във всяка ръка.

— Тя е неомъжена — подхвърли Гарсия.

— Коя?

— Разкарай се. — Гарсия посочи вратата на кухнята.

Хънтър излезе навън и подаде на Дениз чашата ѝ с виното.

— „Малбек“, става ли?

— Идеално — отговори тя и посочи стола до нея. — Седни.

Хънтър седна, а Гарсия излезе, носейки поднос с каната с току-що направената кайпириня и няколко чаши.

— Пригответе се да се напиете! — обяви той и сложи каната на масата. — Силна е.

Докато Гарсия пълнеше чашите, служебният мобилен телефон на Хънтър започна да звъни в задния джоб на панталона му, той го извади и погледна екрана.

Непознат номер.

— Извинете ме за момент — каза Хънтър и видя, че изражението на лицето на Ана се промени.

— Наред ли е всичко? — попита Гарсия със сериозен тон.

Хънтър отговори, като само леко наклони глава, а после стана и се отдалечи от него и гостите.

— Детектив Хънтър — каза той, когато отговори на обаждането. — Отдел „Свръхтежки убийства“.

— Детектив Хънтър — чу се гласът от другия край на линията. — Обажда се детектив Уилям Барнс от Югозападния участък на лосанджелиската полиция. Извинявайте, че ви безпокоя в неделя, в почивния ви ден.

— Няма проблем. Какво мога да направя за вас, детектив Барнс?

— Ами, опитвам се да спестя на всички малко време и писане на доклади.

Хънтър се намръщи.

— Как така, детектив?

— Преди около четиресет минути получих обаждане от диспечера за труп, намерен в къща в Лиймърт Парк. Жена, афроамериканка, на двайсет и девет години. С партньора ми пристигнахме тук преди двайсетина минути и заварихме двама униформени полицаи с побелели като на призраци лица да стоят пред къщата. И двамата вече бяха повърнали обяда, закуската и вероятно вечерята си от снощи… — Последва кратко мълчание. — Опитвам се да кажа, детектив Хънтър, че както и да погледнете на това местопрестъпление, — а според мен никой не може да го гледа повече от една минута — случаят ще бъде предаден на „Свръхтежки убийства“. Не се съмнявам в това. Ето защо, както казах, опитвам се да спестя на всички малко време и писане на доклади, защото накрая така или иначе ще го поемете вие, момчета.

Хънтър въздъхна и леко поклати глава. Очите му се отместиха от земята и се насочиха към Гарсия, който все още стоеше при масата с гостите.

— Какво по-точно е станало? — попита Хънтър.

Детектив Барнс се изсмя мрачно.

— Не мисля, че онова там може да се опише с думи, детектив Хънтър. Ще трябва да го видите, за да го повярвате.

— Какъв е адресът?

Гарсия не умееше да чете по устните, но и не беше необходимо, защото разбра, че за него и за Робърт партито свърши.

— Детектив Хънтър — попита Барнс, след като му каза адреса, — вярвате ли, че Дяволът съществува?

— Моля? — На лицето на Хънтър се изписа озадачено изражение.

— Питам ви, защото ако не вярвате… може да промените мнението си, когато дойдете тук.

3.

С многобройните си частни галерии, музикални клубове, барове и дори музей на открито, Лиймърт Парк, в южен Лос Анджелис, беше по-известен като център на историческото и съвременното афроамериканско изкуство, музика и култура в града. Няколко международно известни певци, музиканти и артисти бяха започнали кариерата си в един от многото клубове и театри в малките улички на Лиймърт Парк. Освен това кварталът беше само на двайсет и пет минути път с кола от дома на Гарсия в западен Холивуд.

Хънтър се опита да убеди Гарсия да остане на партито. В края на краищата, днес е почивният им ден и Гарсия имаше гости, но Хънтър знаеше, че професионалната етика на партньора му е строга и непреклонна също като неговата, и двамата разбираха колко важно е да видят местопрестъплението с очите си, вместо да го изследват по снимки и писмени доклади. Ето защо, когато Хънтър предложи Гарсия да остане с Ана и с гостите им, отговорът на Карлос беше лаконичен: „Как ли пък не“.

Ана, която винаги е разбирала каква всеотдайност изисква работата на съпруга ѝ, се усмихна мило на него и на Хънтър, щом видя израженията на лицата им, сякаш казват: „Съжалявам“.

— Отидете и направете света по-безопасен за всички, момчета — а на лицето ѝ се изписа цялата смелост, която можа да събере.

Гарсия зави наляво по Четвърто авеню от булевард „Уест Мартин Лутър Кинг“ и кара още една пресечка и половина, когато видя проблясващите полицейски светлини отпред. Паркира на улицата, зад едната от трите черно-бели патрулни коли, които буквално бяха барикадирали къщата с тъмносива фасада вдясно.

Тухлена стена, висока един метър, ограждаше имота, а старата дървена порта определено се нуждаеше от реставриране. Оградата беше тук повече по естетически причини, не и като мярка за сигурност.

Двамата детективи слязоха от хондата „Сивик“ на Гарсия и нямаше как да не забележат напрежението по лицата на тримата униформени полицаи, които стояха до черно-жълтата лента за местопрестъпление, опъната около имота. Онова, което бяха видели в къщата, явно ги беше разстроило.

Отцепеният периметър се простираше чак до улицата, включително отсечката от тротоара пред къщата. Както винаги, наоколо вече се беше събрала голяма тълпа любопитни зяпачи. Всеки държеше смартфон в ръката си, нетърпелив да заснеме нещо по-вълнуващо от лентата за местопрестъпление и униформени полицаи.

Със значките, закачени на коланите, Хънтър и Гарсия си проправиха път през тълпата. В края на периметъра един полицай ги поздрави с кимване и вдигна лентата, за да минат под нея. Към тях се приближи висок кльощав мъж със светлосив костюм. Беше застанал до вратата на къщата и безучастно гледаше в празното пространство, сякаш поставяше под съмнение самото съществуване.

— Детектив Хънтър? — попита мъжът, оглеждайки критично двамата новодошли. Вратовръзката му беше разхлабена, най-горното копче на ризата му — разкопчано.

Хънтър кимна.

Гарсия нагласи слънчевите очила на носа си.

— Аз съм детектив Барнс — представи се мъжът. — Говорихме по телефона.

Хънтър представи партньора си и тримата се ръкуваха.

— Криминалистите дойдоха ли вече? — попита Гарсия, тъй като не видя микробуси на криминалистични лаборатории, паркирани наоколо.

— Както вече казах по телефона — отвърна Барнс, — това местопрестъпление очевидно е за „Свръхтежки убийства“. Не искам да обиждам никого, като навляза в неговата област на отговорност, някои детективи са много придирчиви по този въпрос. Освен това всички знаем, че „Свръхтежки убийства“ могат да докарат екип криминалисти на местопрестъплението много по-бързо от участъковия отдел „Убийства“, затова се обадих на вас… — той кимна към Хънтър, — и на никой друг. Това е вашето шоу… Водете го както искате. Аз бях повикан тук по погрешка, но отцепих района, така че хищниците от социалните мрежи да са на разстояние. — Барнс се обърна и погледна тълпата от другата страна на лентата. — В днешно време всеки е оператор, всеки е репортер, всеки е критик. — Той неодобрително повдигна рамене. — Никой от нас не е приритал за такава навалица.

Хънтър и Гарсия кимнаха в знак, че разбират, после Карлос извади телефона си. Барнс имаше право. Отдел „Свръхтежки убийства“ е на върха на веригата с приоритетите, когато става въпрос за определени искания.

Той бързо се обади на отдел „Криминалистика“ на лосанджелиската полиция.

— Жертвата, изглежда, е някоя си Мелиса Хоторн — продължи Барнс. — На двайсет и девет години. Регистрирана е на този адрес. Живяла е сама.

— Изглежда? — попита Гарсия.

Детектив Барнс стисна устни в тънка линия и наклони глава.

— Тук не мога да бъда сигурен, защото все още не е направен оглед — обясни той. — Но ще видите, когато влезете вътре. Лицевото разпознаване само с поглед е невъзможно, по дяволите, дори за сестра ѝ. — Барнс млъкна и се поправи. — Всъщност — доведена сестра. Тя е открила тялото. — Той въздъхна и врътна четвъртитата си брадичка по посока на едната патрулна кола, паркирана на улицата. — Името ѝ е Джанет Ланг. Седи в онази кола с една полицайка. Наложи се да ѝ дадем нещо, за да се успокои. Истерия е меко казано. — Барнс поклати глава и очите му се натъжиха. — Какъв умопомрачителен последен образ, с който да запомни сестра си. Много ми е жал за нея, тя е само на двайсет и шест.

Хънтър се обърна към патрулната кола, която посочи Барнс, и през стъклото видя афроамериканка, заровила лице в дланите си. Дори от това разстояние Хънтър забеляза, че тя трепери. До нея седеше полицайка, сложила утешително ръка на рамото ѝ.

— Полицаят на вратата ще ви даде калцуни и латексови ръкавици — уведоми ги Барнс. — Нищо не е пипано. Местопрестъплението е в състоянието, в което го заварихме. — Той погледна часовника си, наближаваше два следобед. — Вижте, трябва да тръгвам. Точно преди да дойдете, се обадиха за престрелка в Болдуин Хилс, това е повече по моята част.

— Добре — отвърна Хънтър. — Благодаря ви за помощта тук, детектив Барнс.

Барнс направи една крачка към улицата, но после спря и пак се обърна към двамата детективи от отдел „Свръхтежки убийства“.

— Желая ви успех с този случай — каза той с тон, който даваше ясно да се разбере, че е доволен, понеже няма да се занимава с това разследване. — Искрено се надявам да хванете копелето.

Детектив Барнс се провря под полицейската лента за местопрестъпление и се качи в синята тойота „Камри“, паркирана на отсрещната страна на улицата, и потегли. Хънтър и Гарсия се обърнаха към къщата.

Беше малка едноетажна постройка, със скосен покрив с плочи и тъмносини рамки на прозорците, без веранда. Пътека от квадратни бетонни плочи се виеше от дървената порта на тухлената ограда до входната врата. Край пътеката се виждаше добре поддържана малка морава. Не видяха гараж.

Въпреки че външната врата беше притворена и завесите на двата големи прозореца дръпнати, Хънтър и Гарсия веднага разбраха, че лампите в предната стая са запалени. Със служебните си карти в ръка, те се приближиха до униформения полицай, който пазеше на вратата. Както им каза детектив Барнс, получиха найлонови калцуни с ластик и латексови ръкавици.

Когато Хънтър протегна ръка към дръжката на вратата, полицаят, нисък и набит мъж с гъсти мустаци и бакенбарди, отстъпи вдясно, прекръсти се и прошепна нещо на испански.

От входната врата се влизаше направо в скромна дневна. Хънтър и Гарсия направиха само една крачка, когато видяха жертвата, малко вляво от тях, където дневната преминаваше в открита кухненска площ. Двамата се заковаха на място.

Гарсия махна слънчевите очила от лицето си, немигащите му очи се бяха уголемили до размера на чипове за покер.

— Какво е това, мамка му?

Хънтър стоеше абсолютно неподвижно. Усети как в гърлото му се затяга неприятен възел.

— През всичките си години в полицията, детектив или не, виждал ли си такова нещо? — попита Гарсия, без да откъсва очи от трупа.

— Не — промълви едва чуто Хънтър.

4.

Дневната на Мелиса Хоторн беше скромна, както по размери, така и по обзавеждане. Имаше правоъгълна форма и диван с три места, тапициран в червено, два различни фотьойла, поставени пред среден на големина телевизор с плосък екран, монтиран на северната стена. На пода в средата на стаята се виждаше протрит пухкав килим и стъклена масичка за кафе. Кухненската площ, която се намираше вляво от входната врата, беше малка, но добре оборудвана, с модерна миялна машина, печка с пет котлона и двойна фурна. Стените в дневната бяха украсени с разноцветни репродукции в рамки с различни размери. Две вази с изкуствени цветя добавяха спокойствие и домашна атмосфера, но несъмнено най-забележителни бяха двете дебели греди, разположени успоредно една на друга, на трийсетина сантиметра от тавана. И точно там убиецът беше оставил голото тяло на жертвата. Висеше на гредата откъм кухнята.

Хънтър и Гарсия съвсем не бяха за пръв път на местопрестъпление, където жертвата висеше от тавана, но онова, което накара кожата им да настръхне, беше фактът, че тялото не е окачено за врата.

Убиецът беше използвал алпинистко въже, което бе преметнал около гредата. Единият край на въжето беше омотан няколко пъти около дебелата метална дръжка на фурната на печката и после завързан с троен възел. В другия край на въжето убиецът беше прикрепил голяма кука от неръждаема стомана за лов на акули и сега вече нещата прехвърляха границата — ако има такава — от откачени до напълно безумни, защото тялото беше окачено за устата, сякаш жертвата е трофейна риба.

Куката беше пробила брадичката на жената, жестоко разкъсвайки плътта и мускула, беше прерязала артерии и нерви и излизаше през устата, така че трупът висеше на шейсетина сантиметра от пода, увиснал на долната челюст, мандибулата. Вероятно затова детектив Барнс беше споменал, че лицевото разпознаване само с поглед е невъзможно.

Окачването само за долната челюст беше принудило главата да се извие назад и да изглежда така, сякаш жертвата се е втренчила в тавана и алпинисткото въже привидно излиза от устата ѝ. Жената беше дребна и слаба афроамериканка, едва ли тежеше повече от петдесет и четири килограма, но тежестта на тялото ѝ беше предостатъчна, за да причини пълно разместване на челюстната кост. Не е необходимо да си лекар, за да видиш ясно, че двете долни стави на челюстта се бяха отделили от черепа толкова жестоко, че съединителната тъкан, нервите, сухожилията и мускулите бяха надробени и разкъсани и оставяха мандибулата издадена зловещо напред и извън линията на останалата част на главата. Всъщност брадичката на жената беше на пет сантиметра от носа ѝ.

От отворената уста и раната под брадичката се беше стекъл водопад от кръв по шията, тялото и краката и образуваше ужасяваща локва на пода, точно под петите ѝ. Лицето ѝ също беше покрито с пръски кръв.

За да не може да се бори, или да посегне към въжето, ръцете ѝ бяха завързани на гърба и стомахът на Хънтър се преобърна, защото това показваше, че жената е била все още жива, когато убиецът е дръпнал въжето, за да я повдигне във въздуха.

Вторият признак, че е била още жива, когато е извършено това изтезание, беше подуването на лицето и шията ѝ — сякаш някой е пъхнал малък балон в гърлото ѝ и го е надул. Подуването, съчетано с напрежението от тежестта на тялото, поради факта че е окачена за челюстта, означаваха, че кожата и плътта около долната половина на лицето ѝ се бяха опънали до такава степен, че то е започнало да се разкъсва, особено в краищата на устните ѝ.

— Защо ще причиняваш това на някого? — попита Гарсия, който най-после изпусна затаения си дъх. — Това е напълно извратено. — Той поклати глава, докато се опитваше да осмисли нещо толкова абсурдно. — Чисто зло.

Хънтър най-после отмести поглед от трупа и започна да оглежда наоколо. Той също въздъхна тежко и уморено.

— Това е проблемът, Карлос — отговори Хънтър и пристъпи две крачки наляво, за да стигне до кухненската площ.

Гарсия отиде в противоположната посока, в дневната. Опита се да огледа останалата част на стаята, но му беше трудно да откъсне очи от жертвата.

— Това е много повече от извратено — продължи Хънтър. — И много повече от зло. Някой би отделил време, за да направи такова нещо на друг, само ако целият този акт има някакво особено значение. — Той стигна до печката и започна да оглежда алпинисткото въже, което беше завързано за дръжката на фурната. — Тя е била убита по този начин поради някаква причина… и тази причина… трябва да е нещо много конкретно… много лично. — Хънтър проследи с поглед въжето до риболовната кука в устата на жертвата. Куката, която беше пробила брадичката ѝ и излизаше през устата, беше счупила и избила няколко от долните ѝ зъби. — Цялата сцена… Убийството, постановката, помощните средства, всичко… е било обмислено предварително, подготвено и изпълнено много прецизно. Също така, освен ако жената не е била алпинистка и запалена по риболова, това не са обичайни домакински принадлежности, Карлос, убиецът не ги е намерил в някое чекмедже тук.

Гарсия отиде в другия край на дневната и потвърди в заключение:

— Донесъл ги е със себе си.

Хънтър кимна и Гарсия разбра точно какво означава това — нападението не е било спонтанно хрумване. Всичката тази жестокост е планирана умишлено. Всичко на това местопрестъпление имаше съответния подтекст.

5.

Докато чакаха екипът криминалисти най-после да пристигне, Хънтър и Гарсия провериха останалата част на къщата за следи от проникване с взлом. Не откриха нищо.

Никой от прозорците не беше разбит и не изглеждаше пипан. Предната и задната врата, която водеше от кухнята до малкия вътрешен двор зад къщата, също изглеждаха непокътнати.

В спалнята на Мелиса Хоторн намериха дамската ѝ чанта на нощното шкафче. Вътре имаше портмоне с осемнайсет долара, гримове, шофьорската ѝ книжка, пакетче дъвки, две кредитни карти, четка за коса и две стари касови бележки. Нямаше мобилен телефон. Надникнаха във всяко чекмедже, всеки джоб на дрехите ѝ в гардероба и всяка друга чанта, която намериха в къщата, но телефон нямаше. Погледнаха под леглото, под дивана и под възглавниците, но пак не откриха телефон. Това им се стори много странно.

Тъкмо се бяха върнали в дневната, когато доктор Сюзан Слейтър влезе от предната врата, следвана от трима криминалисти, всички облечени в бели гащеризони с качулки. Когато очите им видяха жертвата, провесена във въздуха за устата, и четиримата се заковаха на място. Въпреки богатия си опит и ужасяващата бруталност, видяна през годините, всичките бяха стъписани.

— Господи! — промълви най-младият криминалист, докато бавно оставяше на пода куфарчето с работни пособия. — Това риболовна кука ли е?

— Точно така — потвърди Хънтър.

— Хайде да снимаме всичко, бързо — обърна се доктор Слейтър към фотографа в екипа.

— Залавям се веднага — отговори младият криминалист, нагласи очилата на носа си, заобиколи локвата кръв на пода и застана пред жертвата.

— Робърт, Карлос. — Доктор Слейтър поздрави двамата детективи. — Откога сте тук? — и тя се приближи до трупа.

Доктор Сюзан Слейтър беше един от най-добрите и най-способни водещи криминалисти в цяла Калифорния. През последните няколко години водеше повече разследвания за отдел „Свръхтежки убийства“, отколкото всеки друг опитен криминалист.

Другите двама членове на екипа бързо започнаха да монтират два мощни прожектора.

— Дойдохме преди четиресет минути — отговори Гарсия. — Плюс-минус…

— Само една ли е жертвата? — попита доктор Слейтър. — Има ли други? — Тя посочи към останалата част на къщата.

— Не, само тази е — отвърна Хънтър и отстъпи няколко крачки назад, за да позволи на криминалистите да си вършат работата.

— Има ли кръв някъде другаде? — попита доктор Слейтър и наклони глава, за да огледа по-добре куката, която стърчеше от устата на жертвата. — Следи от борба?

— Не съвсем — отговори Гарсия. — Леглото не е оправено, което предполага, че жертвата е била в леглото, когато е чула шум и е станала да види какво става, или е била нападната, докато е била в леглото, но това е всичко. Никъде не е разхвърляно, освен тук. — Той посочи трупа.

— Това е… доста гротескно. — Доктор Слейтър все още оглеждаше риболовната кука и зловещо разместената челюст на жертвата. Минута по-късно тя си позволи бавно да огледа останалото тяло. — Горкото момиче. — Доктор Слейтър поклати глава. — Като гледам само подутината на лицето и шията ѝ, мога да ви кажа, че тя е била още жива, когато куката е пробила челюстта ѝ. — Доктор Слейтър млъкна и изгледа двамата детективи. — Но вие вече знаете това, нали?

— Не виждам друга причина убиецът да завърже ръцете ѝ зад гърба — отговори Гарсия, — освен за да ѝ попречи да се бори.

Доктор Слейтър кимна в знак на съгласие.

— Включвам прожекторите — обяви единият криминалист, когато с колегата му нагласиха двата прожектора.

Той щракна копчето и стаята се обля в ултраярка бяла светлина.

Доктор Слейтър внимателно заобиколи трупа.

— Имаме късмет, че тялото е цяло.

— Какво искаш да кажеш? — попита Гарсия.

— Мандибулата ѝ е жестоко изместена — посочи, докато обясняваше. — И двете стави на челюстта ѝ са се откачили напълно, което не е изненадващо, като се има предвид, че цялото ѝ тяло се държи във въздуха само за долната челюст. Значителната подутина показва, че мускулите и съединителната тъкан са разкъсани и около врата и долната половина на лицето, и тук… — Доктор Слейтър посочи мястото, където долната челюст на жертвата трябваше да бъде прикрепена за черепа. — Виждат се следи, че кожата и част от плътта се къса.

— Ако е била по-тежка — отбеляза Хънтър, който разбра за какво говори доктор Слейтър, — може би десетина килограма или повече, имало е вероятност челюстта да не издържи толкова дълго.

— Точно така — потвърди доктор Слейтър. — Но въпреки малкото ѝ тегло, бих казала, че не е толкова далеч от пълно скъсване на мускулите и съединителната тъкан, както и разкъсване на кожата и плътта. Ако това вече се беше случило, тежестта на тялото щеше да е причина цялата ѝ долна челюст да се откъсне от лицето и тялото щеше да падне на пода. Това несъмнено би била много по-ужасяваща сцена от тази, която виждаме…

Гарсия трепна, като си представи гледката.

— Мислиш ли, че такова е било намерението на убиеца? — попита той, но веднага вдигна ръце в знак, че се предава. Все пак доктор Слейтър нямаше как да знае това. — Съжалявам, глупав въпрос.

— Кой знае — отговори тя. — Но не бих се изненадала, ако е трябвало да бъде именно така. Мога да ви кажа, че изглежда, всичко е било задържано на мястото си от трупното вкочаняване, което както всички знаем, втвърдява влакната на мускулите и съединителната тъкан. Това втвърдяване на влакната е добавило нов съпротивителен пласт срещу цялостното разкъсване. — Доктор Слейтър леко стисна левия бицепс на жертвата с палец и показалец. — Трупното вкочаняване е напреднало. Бих казала, че тя е мъртва най-малко от десет часа. Определено е била убита в ранните часове на утрото, не снощи.

Гарсия инстинктивно погледна часовника си.

— Ще кажа на полицаите навън да започнат да разпитват от врата на врата — обърна се той към Хънтър — хората на тази улица и на няколко от съседните. Може би някой е забелязал нещо необичайно — превозно средство… или някой да се мотае по улиците… или късно снощи, или в ранните часове на утрото.

Хънтър кимна в знак на съгласие.

— Приключих с трупа — обяви фотографът. — Преминавам към детайлите на местопрестъплението.

— Добре — отговори доктор Слейтър. — Нека свалим жертвата. — Тя се обърна към най-високия криминалист в екипа, изглеждаше около метър и осемдесет и пет. — Шон, докато Майк и аз я държим, ти я откачи от въжето.

Шон кимна и застана пред трупа.

— Нуждаете ли се от помощ? — попита Хънтър.

— Не, ще се справим — отвърна доктор Слейтър.

Хънтър и Гарсия се дръпнаха настрана, а доктор Слейтър и Майк повдигнаха тялото, за да намалят тежестта върху челюстта.

Шон протегна ръце към куката.

— Внимателно, Шон — предупреди доктор Слейтър. — Сигурна съм, че куката е разкъсала челюстта на повече места, костта може лесно да се натроши.

Шон внимаваше и му отне минута и половина, докато откачи Мелиса Хоторн от въжето. Когато куката излезе, парче плът, около десетина квадратни сантиметра, падна в локвата кръв и разплиска част от нея във всички посоки.

— По дяволите — възкликна Гарсия и потрепери.

— Трябва да го сложим в пликче — обясни доктор Слейтър и кимна към парчето, — това е езикът ѝ.

6.

Хънтър и Гарсия останаха с екипа криминалисти, докато те обработваха местопрестъплението и останалата част на къщата. След това, вместо да се върнат на партито на Гарсия, Хънтър излезе навън, за да се опита да получи колкото може повече информация от Джанет Ланг, доведената сестра на Мелиса Хоторн, а Гарсия отиде да помага на униформените полицаи да разпитват съседите.

Криминалистите откриха два типа пръстови отпечатъци в къщата. Първите бяха намерени във всяка стая и очевидно принадлежаха на жертвата, и това беше потвърдено след бърз анализ на място.

Другите бяха намерени главно в дневната и кухнята и въпреки че предстоеше да бъде потвърдено, по всяка вероятност принадлежаха на малката сестра на жертвата, Джанет Ланг, която открила трупа.

Освен това криминалистите събраха няколко косъма и влакна по пода в спалнята на жертвата и по леглото ѝ, но освен тях и помощните средства, които убиецът беше използвал, за да повдигне жертвата в кухнята, не откриха нищо друго, което да преценят за важно.

Също така потвърдиха, че няма следи от влизане с взлом — нито по предната и задната врата, нито по прозорците.

Разпитите на съседите се оказаха без резултат засега. Никой на улицата не беше видял някого или нещо подозрително, нито в събота през нощта, нито в ранните часове на неделя сутрин. Съседите от двете страни на къщата на Мелиса казаха, че не са чули силен шум, писъци или звуци, които може да са в резултат на борба.

— Това не може да е първото престъпление на този убиец — натърти Гарсия, когато двамата с Хънтър се качиха в колата му. — Твърде чисто е… твърде сложно, твърде добре обмислено.

— Знам — отговори Хънтър.

Хънтър се замисли и погледна към обсипаното със звезди небе. Не можеше да не се съгласи с партньора си. Добре известен факт е, че серийните убийци бяха склонни да усъвършенстват методите си с течение на времето и ставаха все по-уверени. Първите им престъпления, убийство или друго, обикновено се оказваха някак немарливи… повечето пъти импулсивни и лошо планирани. Много рядко някой извършваше първо убийство по толкова сложен начин и толкова добре планирано като това, което видяха в къщата. Когато се случеше такова нещо, това винаги означаваше особено високо ниво на безчувственост у извършителя.

Липсата на улики — пръстови отпечатъци, ДНК, отпечатъци от стъпки, следи от влизане с взлом и така нататък — не беше особено изненадваща. При наличието на толкова много филми и телевизионни сериали като „От местопрестъплението“ по темата криминалистика всеки можеше да научи основните неща за потулването на улики.

Вярно, в момента нямаше доказателства, че това е работа на сериен убиец, но и Хънтър, и Гарсия силно се надяваха, че наистина е така, а пък и принципът беше един и същ. Нищо в местопрестъплението не изглеждаше така, сякаш е първото престъпление на убиеца.

— Може да проверим в националната база данни — предложи Гарсия. — Да проверим други убийства за нещо подобно… — Той се замисли за секунда. — Или нещо поне малко подобно.

Хънтър кимна.

— Утре сутринта ще кажа на отдел „Проучвания“ да се заеме.

7.

До девет часа на следващата сутрин доктор Каролин Хоув, главният съдебен лекар на окръг Лос Анджелис, вече се беше измила и облякла и беше отишла в зала номер едно за аутопсии, разположена в дъното на дълъг и ярко осветен коридор в мазето на главната сграда.

Институтът по съдебна медицина на окръг Лос Анджелис беше един от най-натоварените в Съединените щати и въпреки че екипът патолози извършваше между двайсет и четиресет аутопсии всеки ден, работата се натрупваше, особено през уикендите.

Повечето трупове се нареждаха на опашката на чакащите, но някои бяха изключение от правилото. Случаи, отбелязани като спешни от разследващите полицаи, обикновено имаха приоритет пред някои други, но този приоритет се определяше от главния съдебен лекар. Друго изключение са новопристигнали, които бяха обект на разследване от отдел „Свръхтежки убийства“ на лосанджелиската полиция. Поради естеството на такива разследвания, те винаги имаха предимство дори пред спешни случаи, изпратени от други отдели. Затова трупът на Мелиса Хоторн вече беше закаран в зала номер едно и прехвърлен на едната от двете големи маси за аутопсии от неръждаема стомана в средата на голямото стерилно помещение.

Тялото лежеше по гръб, покрито с чаршаф, ръцете бяха отпуснати от двете страни на торса. Послесмъртните петна, виолетово-червени оцветявания по кожата на нисколежащите части на трупа, дължащи се на стичането на кръвта след смъртта, бяха причината краката да изглеждат по-тъмни от останалото тяло. Кожата изглеждаше восъчна и гумена и това показваше, че жертвата е била докарана в моргата и държана в хладилната камера близо двайсет и четири часа след смъртта.

— Еха! — възкликна доктор Хоув, когато спря до масата за аутопсии. — Това е… определено е нещо различно.

Въпреки че главата на Мелиса лежеше отпусната на масата, раните по челюстната ѝ кост и разкъсването на лицевите мускули и съединителната тъкан бяха толкова жестоки, че брадичката ѝ сякаш беше положена върху гърдите.

Нейтън Рийс, единият от тримата млади патолози, които обикновено асистираха на доктор Хоув, стоеше от лявата страна на масата за аутопсии.

— Как изобщо може да се случи нещо такова? — попита почти без дъх той, приковал очи в лицето на жертвата. — Искам да кажа… някой е разкъсвал устата, докато не е умряла?

— Била е окачена за устата — отвърна доктор Хоув, докато четеше доклада за приема на Мелиса Хоторн. — Извършителят е използвал риболовна кука, за да го направи.

— Господи!

— Да, знам. — Доктор Хоув остави доклада и нахлузи ръкавици на ръцете си. — Предполагам, че всички стави са разтегнати, нали?

За да се уверят, че трупното вкочаняване вече е настъпило и преминало, разтягането на ставите беше обичайна процедура, когато имаха работа с новопристигнали трупове, при които следсмъртните прегледи бяха изтеглени напред поради една или друга причина.

— Да, санитарят, който я докара, ги е разтегнал. Готови сме да започнем, докторе.

— Добре.

Нейтън нагласи микрофона, окачен на тавана, точно над масата за аутопсии и включи дигиталния диктофон.

Доктор Хоув говореше на глас, каза датата и часа, после номера на случая. След това няколко минути описва общото състояние на трупа, а после премина към много по-подробен анализ на външния вид, като започна с оглед на шията на жертвата. Нямаше следи от душене.

Бърз преглед с докосване разкри, че ларинксът и трахеята не са деформирани. Подезичната кост също не изглеждаше счупена.

Доктор Хоув използва палец и показалец, за да повдигне клепачите на жертвата. С помощта на лупата с насочена светлина на челника си тя внимателно огледа очната орбита на жертвата. Както можеше да се очаква, роговицата беше мътна и непрозрачна, но доктор Хоув търсеше петехии — мънички червеникави петна по очите или клепачите. Петехиите показват наличието на кръвоизливи в кръвоносните съдове, които по една или друга причина може да се появят на различни места в тялото, но когато са в очите или по клепачите, обикновено се дължат на блокиране на дихателната система, съвместимо със задушаване, т.е. асфиксия.

Очите и клепачите на жертвата бяха осеяни с петехии.

— Смъртта е настъпила вследствие на недостиг на кислород — обяви доктор Хоув по микрофона. — Недостигът на кислород не се дължи на удушаване.

— Горката жена — рече Нейтън и поклати глава. — Никой не заслужава да умре по този начин.

Доктор Хоув го погледна осъдително.

— Знам — каза той и вдигна ръце. — Не ставам емоционален, докторе. Само отбелязвам като наблюдение, че никой не заслужава да умре по този начин, това е всичко.

Външният оглед на трупа на Мелиса Хоторн продължи още пет минути и нещо и не разкри други изненади.

След това доктор Хоув трябваше да провери всички кухини на тялото за следи от агресия, сексуални или други. Започна с вагината.

Кожата около вулвата, включително горната част на бедрата, не показа охлузвания, наранявания или хематоми — нищо, което да даде на доктор Хоув повод за притеснение.

Следващата стъпка беше да прегледа вътрешните стени на вагината, но тя не стигна дотам.

Докато разтваряше стените с палец и показалец, доктор Хоув спря, присви очи и се втренчи в нещо.

— Почакай — каза тя и наклони глава, за да види по-добре.

— Нещо не е наред? — попита Нейтън и заобиколи масата за аутопсии.

— Не съм сигурна. Би ли ми подал заключващ форцепс, моля?

— Искате ли и разширителя? — попита той и ѝ подаде хирургичен заключващ форцепс.

— Може би след минута — отговори доктор Хоув и пъхна върха на форцепса във вагината. — Изглежда, че в нея е оставено чуждо тяло — съобщи тя за дигиталния запис.

Застанал зад доктор Хоув, той се наведе, опитвайки се да надникне над дясното ѝ рамо. В същия момент Нейтън чу, че инструментът в ръката ѝ изщрака.

— Хванах го — каза тя и бавно измъкна предмета, който беше защипала с форцепса.

На върха на хирургичния инструмент се виждаше малко, прозрачно, самозатварящо се найлоново пликче, около десетина квадратни сантиметра. Ясно се виждаше, че пликчето не е празно.

— Наркотик ли е? — попита Нейтън.

Доктор Хоув се изправи и вдигна форцепса с пликчето към светлината.

— Не съм много сигурна.

Тя издиктува за официалния запис какво е извадила и откъде.

Нейтън наклони глава, надявайки се да разбере по-добре какво всъщност вижда.

Докато все още държеше пликчето с форцепса, доктор Хоув леко го разклати.

— В найлоновото пликче, изглежда, има сгънато листче бяла хартия.

— Може би мъничък хартиен плик? — предположи Нейтън.

— Не мисля. — Доктор Хоув огледа пликчето с очилата с лупи и поклати глава. — Но хайде да разберем.

Тя бутна назад очилата на челника, а после се обърна и постави пликчето върху работен плот от неръждаема стомана.

Нейтън бързо отиде до нея.

Доктор Хоув взе втори заключващ форцепс от подноса с инструменти. Не след дълго разтвори самозатварящото се пликче и измъкна сгънатото листче вътре.

— Не прилича на пликче с наркотик — отбеляза Нейт.

Доктор Хоув го стрелна с поглед.

— Само казвам. — Той повдигна рамене.

— Изобщо не прилича на пликче — съгласи се тя и после използва двата форцепса, за да разгърне листчето, което беше прегънато три пъти.

— Какво е това, по дяволите? — учуди се Нейтън. — Какво означава?

— Означава, че е по-добре да повикаме отдел „Свръхтежки убийства“, Нейтън.

8.

За Робърт Хънтър онова утро в понеделник започна с повторно отиване в дома на Мелиса Хоторн. Той пристигна там, преди още слънцето да изгрее.

Макар че беше неизбежно, криминалистите бяха създали суматоха от движение, хора, звуци и светлини, и те правеха от местопрестъплението нещо коренно различно от първоначалното. Хънтър искаше да разгледа местопрестъплението сам, без нищо да го разсейва, при угасени лампи, а къщата да бъде тиха и спокойна, както е била, когато е убита Мелиса.

Хънтър не вярваше на предчувствия, поличби, ясновидство или както там го наричат хората. Освен това не мислеше, че само като посети отново местопрестъплението сам, някак изведнъж ще получи прозрение какво всъщност се е случило. Знаеше само, че съществува зло… човешкият вид… онзи вид, който би довел някого дотам, че да изтръгне живота на млада жена по един най-отвратителен начин, какъвто е виждан някога. А злото — добре знаеше Хънтър — понякога оставя улики.

В онази сутрин Хънтър прекара близо два часа в дома на Мелиса Хоторн. Повечето време остана в дневната с кухня. Локвата кръв на пода беше почистена, но пак имаше останало едно петно, отбелязващо точното място, където са отнели живота на жената. Сега въздухът в стаята имаше онзи особен мирис, който идва след огледа на всяко местопрестъпление. Не беше противната миризма на разложение, а нещо съвсем различно и специфично — отчасти сладникав мирис, отчасти на тежко желязо и отчасти на дезинфектанти. Екипът за почистване на местопрестъпления отново беше свършил добре работата си.

Хънтър застана точно на мястото, където откриха трупа на Мелиса, стъпил там, където беше локвата кръв, с отпуснати до тялото ръце, и погледна нагоре към тавана, протягайки врат, доколкото беше възможно. Задържа глава в това положение няколко секунди, а после издаде брадичката си напред, така че да разтегне и долната си челюст. Докато го правеше, Хънтър почувства дърпане под езика, последвано от стягане на гърлото.

Той остана в това положение няколко секунди, опитвайки да си представи агонията на Мелиса Хоторн… отчаянието ѝ… болката ѝ… паниката ѝ… ужаса ѝ… когато е знаела, че никой няма да дойде и да я спаси. Знаела е, че ще умре.

Изведнъж кожата на двете му ръце настръхна и Хънтър изпита чувството, че сякаш някой се мъчи да пробие дупка в стомаха му.

И почувства злото. Грозното, невидимо присъствие витаеше във въздуха… все още просмукано в тези стени, сякаш си играеше на „хвани ме, ако можеш“.

Хънтър издържа по-малко от една минута в тази поза и после се отпусна.

Отстъпи назад от петното кръв и за последен път огледа кухнята. Настръхването на кожата му не преминаваше. Дупката в стомаха му не се затваряше.

Вярно, смъртта и злото бяха белязали завинаги тази къща, но онова, което остави наистина лош вкус в устата на Хънтър, беше, че както знаеше от опит, този вид зло, насочено лично или не, много рядко идва в една-единствена доза. Най-често подтикът да се наранява… да се убива отново… става твърде силен, на практика — невъзможен за овладяване. Значи беше само въпрос на време.

9.

Кабинетът на отдел „Свръхтежки убийства“ се намираше в далечния край на етажа на отдел „Обири и убийства“, в известната административна сграда на Главното управление на полицията в центъра на Лос Анджелис. Когато Хънтър пристигна там, половин час, след като излезе от дома на Мелиса Хоторн, Гарсия стоеше пред таблото със снимките, поставено до южната стена. Току-що беше закачил последните снимки от местопрестъплението, които получиха от криминалистите.

— Добро утро — поздрави го Хънтър, преметна якето си на облегалката на стола и включи компютъра си.

— Колкото повече ги гледам, толкова по-малко смисъл намирам — каза Гарсия, без да откъсва очи от таблото.

Хънтър не отиде при него до таблото, не седна и зад бюрото си, а мълчаливо се вгледа в снимките от мястото, където бе застанал.

— Да — продължи Гарсия, — знам, че всяко убийство, особено онези, които възлагат на нашия отдел, по същество са лишени от по-дълбок смисъл, но не говоря за самото престъпление, нито за мотива или за факта, че този вид садизъм може да е нещо лично. Говоря за метода. — Той поклати глава, докато бавно местеше поглед от една снимка на друга. — Този убиец не е удушил жертвата, не я е накълцал на парчета, не я е изкормил и не е ял от плътта ѝ. Не, той я е закачил за устата… като риба… в собствената ѝ дневна. „Безсмислено“ е меко казано.

Преди Хънтър да успее да каже нещо, Барбара Блейк, капитанът на отдел „Обири и убийства“, отвори вратата на кабинета им и влезе. Без да поздрави детективите, тя се отправи към таблото със снимките и застана до Гарсия. Очите ѝ оглеждаха фотографиите, а мозъкът ѝ се опитваше да ги проумее.

— Какво е това, по дяволите? — измърмори капитан Блейк под нос.

— Добро утро, капитане — поздрави я Гарсия и отмести поглед към нея за секунда.

Дългата кестенява коса на Барбара Блейк беше увита на елегантен кок. Носеше бяла копринена блуза, тясна черна пола и черни обувки с ниски токове. Гримът ѝ беше дискретен, професионален и много женствен. Изящните ѝ обеци бяха в унисон с огърлицата ѝ от черни мъниста. В дясната си ръка държеше папка.

След няколко секунди капитан Блейк погледна Гарсия и после Хънтър.

— Какво го прихваща човечеството? — попита тя с тъжен и в същото време ядовит тон. — Защо? Какъв е смисълът да направиш такова нещо на друго човешко същество?

— Защото това означава нещо за убиеца — отговори Хънтър и най-после седна зад бюрото си.

— Кое? — попита капитан Блейк.

— Всичко, капитане — отвърна Хънтър и погледна партньора си. — Всичкото това уж безсмислие. Всичко, което виждаш на тези снимки, означава нещо за убиеца.

Тя се вгледа в ужаса, показан на таблото.

— Включително жертвата?

— Особено жертвата — отговори Гарсия. — Това е твърде лично, капитане… твърде интимно.

— Лично… Убиецът е искал конкретно нея? — Барбара посочи снимката на Мелиса Хоторн. — Или говорим за онова, което представлява жертвата?

— Питаш дали мислим, че това е убийство от омраза?

— Да. — Барбара посочи към таблото. — За мен това е изображение на омраза… чиста омраза… чисто невежество. Вид омраза и невежество, на който са способни много малко хора, и сред тези, които са способни, не мога да отхвърля расовите фанатици. — Капитан Блейк замълча и се пое дъх, за да успокои гласа си. — Откакто започна движението „Животът на чернокожите е от значение“[3], се случиха много добри неща срещу расовото разделение в тази страна, но в същото време навсякъде изникнаха малки групи на ултраекстремни расисти. Много от тях са тук, в Лос Анджелис, и двамата го знаете. И същият този въпрос ще зададат медиите, шефът на полицията, кметът и вероятно губернаторът на Калифорния, затова отново ще ви попитам, защото няма да можете да го избегнете — мислите ли, че това убийство е расово?

— В момента не изключваме нищо, капитане — отговори Гарсия. — Засега не знаем много. Жертвата е убита преди по-малко от двайсет и четири часа, но работим по случая.

Барбара отново насочи вниманието си към таблото. След няколко секунди тънкият ѝ показалец посочи една от снимките.

— Каква е тази грамадна риболовна кука? Може ли да бъде проследена?

— Огромна кука за лов на акули — отвърна Гарсия. — Използва се и за алигатори. От неръждаема стомана. Може да издържи четиристотин килограма.

Капитан Блейк сви устни и го погледна.

— Хората ловуват алигатори, така ли?

— Да. — Този път отговори Хънтър.

— В Калифорния?

— Да — потвърди Гарсия. — Куката може да се използва за алигатори, акули и всякакви други големи тежки риби — риба тон, риба меч, каквото се сетиш, а тук има доста такива.

— Тогава проследяването на куката е изключено?

— Практически е невъзможно — уведоми я Гарсия. — Може да е била купена по интернет от някой магазин за риболовни принадлежности къде ли не по света, да не говорим за частна продажба в „иБей“ или някой от множеството други сайтове за частни продажби онлайн.

Капитан Блейк отстъпи крачка назад от таблото.

— Добре, коя е жертвата? Знаем ли поне това?

Хънтър взе тефтерчето си.

— Името ѝ е Мелиса Хоторн — прочете той. — Двайсет и девет годишна, родена тук, в Лос Анджелис, с постоянен адрес в Лиймърт Парк. Живеела сама и била фризьорка. Работила е в малък фризьорски салон на име „Нюанси къдрици“ на булевард „Креншоу“. Всъщност недалеч от дома ѝ. Майка ѝ Джоана починала преди година и половина от рак.

— А баща ѝ? — попита Барбара.

— Биологичният ѝ баща е извън картината от самото начало — отговори Хънтър. — Доколкото разбрахме, Мелиса не го е виждала. През следващите пет години госпожа Хоторн имала редица любовници, които живеели в дома ѝ, докато накрая се омъжила повторно за Клейтън Ланг.

Капитан Блейк пристъпи от крак на крак.

— Някаква история на насилие от страна на някой от любовниците?

— Проучваме — отговори Хънтър и продължи нататък. — Господин Ланг също имал дъщеря от предишна връзка — Джанет, три години по-малка от Мелиса. Въпреки че не са кръвни сестри, двете момичета се разбирали, сякаш били близначки. Джанет открила трупа.

Капитан Блейк затвори очи и леко потърка мястото между веждите си с върха на показалеца си.

— Кога?

— Вчера към единайсет и половина преди обяд. — Хънтър прелисти страница в тефтерчето си. — Мелиса и Джанет трябвало да отидат да тичат в Кенет Хан Лодър Парк и после да обядват някъде в същия район. Трябвало да се срещнат в единайсет. След няколко съобщения и две обаждания до сестра ѝ, останали без отговор, Джанет се разтревожила и решила да отиде в дома ѝ. Външната врата била незаключена.

— Някой друг има ли ключове за къщата ѝ? Гадже?

— Само Джанет имала ключове. Мелиса нямала гадже, поне вече не.

— И какво по-точно означава това? — намръщи се капитан Блейк.

— Означава, че имала гадже, но се разделили преди известно време. Джанет не беше сигурна точно кога, но е било преди по-малко от една година.

— Знаем ли името на това бивше гадже? — настоя Барбара. — Може би той е имал ключ и не ѝ го е върнал. Знаем ли защо са скъсали?

— Името му е Кевин Гарисън. Информацията, която получихме от Джанет, е, че връзката приключила, защото той изневерявал на Мелиса.

Капитан Блейк направи гримаса, която говореше „типично“.

— Засега това е всичко, което знаем за него — добави Хънтър. — Но ще го намерим. Трябва да говорим и с много хора.

— С кого ще започнете?

— Джанет и Мелиса били на рожден ден на тяхна приятелка в събота вечерта — прочете Хънтър от записките си. — Тя се казва Кели-Ан Телър. Според Джанет, госпожица Телър и Мелиса били най-добри приятелки.

— В колко часа са си тръгнали от купона двете сестри? — попита Барбара.

— Не са си тръгнали заедно — обясни Хънтър. — Джанет била там с гаджето си и си тръгнали по някое време след полунощ. Мелиса останала.

— Как се е прибрала вкъщи? Шофирала ли е?

— Не. Тя няма кола. Предполагаме, че е взела такси, но все още не знаем със сигурност. Днес ще говорим с Кели-Ан Телър. Надяваме се, че ще се сдобием със списък на всички гости, които са били на рождения ѝ ден в събота вечерта и после ще говорим поотделно с всеки един от тях. Освен това, тъй като е била най-добрата приятелка на Мелиса Хоторн, госпожица Телър може да знае малко повече за Кевин, бившето гадже.

— Сама ли е отишла на купона? — попита капитан Блейк. — Или е била с някого? Знаем ли?

— Според сестра ѝ, Мелиса отишла сама на купона, но тук има нещо интересно. Тя споменала, че ще ходи на рождения ден в профилите си в социалните мрежи… няколко пъти. Всъщност го споменала за пръв път преди една седмица. Публикувала дори датата и мястото.

Главата на капитан Блейк клюмна, сякаш беше претърпяла поражение.

— Не е за вярване. Кога ще се научат хората да престанат да публикуват подробности за живота си? — Тя въздъхна разочаровано. — А телефонът ѝ? Някакви изходящи или входящи обаждания през нощта?

— Все още не знаем. Не открихме телефона ѝ.

Барбара смръщи чело.

— Търсихме навсякъде — увери я Хънтър. — Телефонът е изчезнал. Снощи се опитахме да го проследим, но няма сигнал.

— Тогава значи е унищожен. — Думите на капитан Блейк не прозвучаха като въпрос.

— Най-вероятно — съгласи се Хънтър. — Ще се свържем с мобилния оператор и ще поискаме копия на всичко — съобщения, разговори, каквото можем да получим.

— Добре. — Капитан Блейк кимна на Хънтър и после отново се обърна към Гарсия. — Продължавай.

— Това е всичко — уведоми я той. — Джанет Ланг беше в шок и едва свързваше изреченията, което не е изненадващо. — Гарсия леко наклони глава към таблото със снимките. — На Робърт му отне повече от един час и много търпение, за да изкопчи само толкова информация от нея.

— Ще опитам пак или по-късно днес, или утре сутринта — обясни Хънтър.

— Ами този Клейтън Ланг? — попита Барбара. — Бащата на Джанет. Нещо за него?

— И той е починал преди четири години — отвърна Хънтър. — Сърдечен удар. Доколкото разбрахме, бил е страхотен втори баща на Мелиса.

Капитан Блейк отново насочи поглед към таблото.

— Това нейно бивше гадже… Кевин, нали?

Гарсия кимна.

— Имате ли представа дали не е забъркан с някаква банда?

Двамата детективи знаеха причината за въпроса на капитана. Тя беше права за факта, че омразата и невежеството, които излъчваха снимките на таблото, наистина са особен вид. Този вид, на който бяха способни много малко хора, а някои банди в Лос Анджелис бяха известни в целия свят с бруталността и садизма на действията си. Особено когато тези действия бяха предназначени като уроци за други или като отмъщение.

— Както каза Робърт — отговори Гарсия, — общо взето, не знаем нищо за този Кевин Гарисън, но вече разговаряхме с капитан Кармона от отдел „Банди и наркотици“. — Карлос отново посочи таблото и поклати глава. — Той не е виждал, нито е чувал за подобно нещо. Ако това е дело на банда, тогава е нещо съвсем ново.

В същия момент телефонът на бюрото на Хънтър иззвъня.

— Детектив Хънтър — отговори той. — Отдел „Свръхтежки убийства“.

— Робърт, обажда се Каролин.

Хънтър много добре познаваше мекия като кадифе, но силен глас на доктор Каролин Хоув.

— Приключихме с аутопсията на случай… — Тя прочете номера на случая. — Афроамериканка… Доколкото разбрах, вие разследвате убийството.

— Точно така, докторе. Някакви интересни открития?

Доктор Хоув се изсмя, но мрачно.

— Да, бих казала. Бихте ли дошли да погледнете?

— Да погледнем?

Погледите на Гарсия и капитан Блейк задаваха на Хънтър един и същ мълчалив въпрос.

— Убиецът, изглежда, ви е оставил малък подарък.

— Какъв?

— Намерихме бележка.

— Бележка?

Гарсия и капитан Блейк се намръщиха озадачено.

— Къде? — попита Хънтър.

— Беше оставена в жертвата.

Хънтър знаеше точно какво означава това.

— Добре, тръгваме веднага.

10.

Главната сграда на Института по съдебна медицина в Лос Анджелис беше във всяко отношение внушително произведение на архитектурата, явно повлияно от стила на Ренесанса. Фасадата на старата болница, превърната в морга, представляваше стилна комбинация от червени тухли и светлосиви трегери. От двете страни на екстравагантното входно стълбище имаше готически на вид стълбове с лампи, които добавяха още очарование към красивата сграда, която по ирония на съдбата не приютяваше нищо друго, освен смърт.

В сутрешното улично движение краткото пътуване от Главното управление на полицията дотам отне на Хънтър и Гарсия само десетина минути. Те влязоха във входното фоайе и Марта, рецепционистката от Ямайка с добри очи и закръглени бузи, кимна вежливо. Тя беше овладяла до съвършенство изкуството на сериозно и почтително изражение на лицето, усмивките ѝ за поздрав неизменно бяха мили и учтиви, израженията на лицето ѝ показваха съчувствие и разбиране и тонът ѝ беше успокояващ.

— Детективи — поздрави ги Марта, когато Хънтър и Гарсия се приближиха до рецепцията, и им подаде два пропуска на посетители.

— Марта — отговори Хънтър и също кимна любезно. — Как са децата?

— Струват ми по-скъпо от всякога — отвърна тя и завъртя очи. — Надявам се, че вие сте добре. Доктор Хоув ви очаква. Тя е в зала за аутопсии номер едно, долу, в сутерена.

Хънтър и Гарсия бяха идвали в Института по съдебна медицина толкова много пъти, че можеха да се ориентират във всеки коридор, етаж и сграда със завързани очи.

Марта натисна бутона, за да ги пусне да минат през вратата на охраната, и те тръгнаха към стълбището вдясно от рецепцията.

Стигнаха до сутерена и в дъното на първия коридор завиха надясно, после наляво в края на следващия, и се озоваха пред двойни летящи врати.

На табелката над вратите пишеше „Зала за аутопсии №1“. Хънтър натисна бутона на интеркома и зачака. След три секунди вратата забръмча и се отвори и двамата детективи влязоха в голяма студена стая, осветена от две редици флуоресцентни лампи, монтирани по дължината на тавана. В средата имаше две маси за аутопсия от неръждаема стомана, едната — закована за пода, а другата — на колелца. На всяка лежеше по един труп, покрит с бял чаршаф. Двете кръгли хирургични лампи над масите бяха угасени. До стената с хладилни камери за трупове имаше болнична носилка на колела. Доктор Каролин Хоув стоеше до втората маса, която бе закована за пода. Носеше сини латексови ръкавици и дълга лабораторна престилка над цивилните си дрехи.

— Робърт, Карлос — поздрави ги тя и леко кимна.

— Има бележка? — веднага попита Гарсия, без да губи време.

— Елате да видите и ще ви обясня всичко. — Доктор Хоув им направи знак да се приближат, докато говореше.

Хънтър и Гарсия надянаха ръкавици и се приближиха до масата за аутопсии. Доктор Хоув протегна ръце, хвана двата горни краища на белия чаршаф, с който беше покрита жертвата, и го смъкна до кръста ѝ.

— О, боже! — възкликна Гарсия и леко дръпна глава назад.

Хънтър не трепна.

Трупът на масата пред тях беше на Мелиса Хоторн, но сега лицето ѝ не беше цяло. Липсваше цялата долна челюст.

Като част от следсмъртния преглед, доктор Хоув трябваше да изреже остатъците от кожата, мускулите, сухожилията и съединителната тъкан и да махне цялата мандибула, за да определи степента на пораженията, причинени от риболовната кука и натиска, упражнен върху челюстта.

— Какво? — попита тя. — Мислех, че си бил на местопрестъплението.

— Бях, но и челюстта ѝ беше там. Разместена и висяща на косъм, но все още си беше там.

— Виждал си подобни неща, знам.

— Подобни, да — съгласи се Гарсия, — но дори ти трябва да признаеш, че това е различно.

— Е, какво установи, докторе? — попита Хънтър.

— Ами, както спомена Карлос, мандибулата ѝ беше жестоко разместена. И също така счупена на девет места.

Гарсия изкриви лице в гримаса.

— Ще пропусна цялото анатомично обяснение за разкъсаните мускули и така нататък, защото в него няма нищо интересно за вас, но ето това ще ви заинтригува. — Доктор Хоув насочи вниманието им към нещо върху работния плот от неръждаема стомана вляво от нея. — Езикът ѝ е бил умишлено отрязан. Не от куката, напъхана в устата ѝ, а с остър инструмент, нещо като скалпел или ножица. Разрезът беше чист.

Гарсия погледна Хънтър, който беше съсредоточил пълното си внимание върху доктор Хоув. И двамата знаеха, че умишлено отрязаният език може да означава акт на отмъщение — възмездие за нещо, което жертвата е казала или е можело да каже.

— Каква е официалната причина за смъртта? — попита Хънтър.

— Всъщност е комбинация. Жертвата се е задушила и удавила в собствената си кръв.

— Мамка му! — прошепна Гарсия и затвори очи за момент.

— Нараняването на долната челюст е било брутално — обясни доктор Хоув. — И за жалост, както съм сигурна, че вече знаете, тя е била жива през цялото време.

Хънтър кимна.

— Няма съмнение, че жертвата е умряла от болката от перфорацията — продължи доктор Хоув. — Без анестезия, никой не е достатъчно силен, за да издържи на такава болка. — Тя отново насочи вниманието на детективите към трупа. — Въпреки неимоверната болка и жестокостта на нападението, нараняването в челюстта не я е убило, но е напълнило устата ѝ с кръв… твърде много кръв.

Гарсия неспокойно премести тежестта си от единия на другия крак.

— Във всяко друго положение — добави доктор Хоув, — седнала, легнала, изправена и така нататък, тя е щяла да може да изплюе част от кръвта в устата си, но провесена за челюстта… — За да демонстрира, тя отметна глава назад, доколкото можа. — Тази поза е изключително проблематична поради две причини. Първо… — доктор Хоув посочи гърлото си, — стяга гърлото и затруднява преглъщането на каквото и да е, дори слюнка. Второ, създава гравитационно притегляне и затова всичката кръв, напълнила устата ѝ, не е имало къде другаде да отиде, освен надолу. — Тя посочи с показалеца си. — Ако все още е имала езика си, жертвата е щяла да може да го движи нагоре и надолу, изтласквайки част от кръвта в устата си.

— Но езикът е бил отрязан — довърши Гарсия и отново погледна невъзможното лице върху масата за аутопсии.

Доктор Хоув кимна.

— Езикът ѝ е бил отрязан. Всичката кръв в устата ѝ не е имало къде другаде да отиде, освен надолу, към вече стегнатото ѝ гърло. Преглъщала е, разбира се, но кръвта е била твърде много и след известно време е блокирала дихателната система. Открихме кръв в белите ѝ дробове, също както има вода в белите дробове на жертва на удавяне. Както казах, жената се е задушила и удавила. Очите ѝ са осеяни с петехии. Токсикологичното изследване на кръвта ще бъде готово след два дни, но предполагам, че е била упоена, преди да бъде завързана.

В залата настъпи тишина.

— Колко време мислиш, че е издържала, преди да се задуши? — попита Хънтър.

— Не много дълго — отвърна доктор Хоув. — Вероятно само няколко минути, но дори секундите сигурно са ѝ се сторили като цяла вечност. Болката… агонията… отчаянието да не поеме кислород. — Тя възмутено поклати глава. — Последните минути на тази жена на този свят несъмнено са били нечувано болезнени…

Последва още една минута мълчание и после Гарсия попита:

— Била ли е сексуално насилена?

— Не по начина, по който си мислиш. Не е била изнасилена — обясни доктор Хоув, обърна се и насочи вниманието им към листче хартия върху количката с инструментите. — Но това беше оставено във вагиналния ѝ канал.

Двамата детективи се приближиха до количката. Листчето съдържаше едно-единствено изречение, написано на ръка:

В тези очи никой няма да изглежда толкова съвършен, колкото беше ти.

11.

— „В тези очи никой няма да изглежда толкова съвършен, колкото беше ти“ — цитира Гарсия, когато двамата с Хънтър се качиха в колата му. — Какво, по дяволите, мислиш, че означава това?

Хънтър стисна устни и поклати глава.

— Не съм сигурен. Може да е ред от любовно или друго стихотворение… Може да е от текст на песен… реплика от филм… или нещо, което самият извършител е измислил.

— Значи не си го виждал преди, така ли? — попита Гарсия.

Хънтър се намръщи.

— Не. Защо да съм го виждал?

— Защото четеш много… много повече от мен. Само питам, в случай че си попадал на това изречение някъде.

— Не си спомням, но ще кажа на отдел „Проучвания“ да проверят.

Те се върнаха в сградата на Главното управление на полицията и решиха да си поделят работата за следобеда. Гарсия отиде да говори с Кели-Ан Телър, приятелката на Мелиса Хоторн, чийто рожден ден бяха празнували в събота вечерта, а Хънтър пое задачата отново да се опита да разпита Джанет, доведената сестра на Мелиса, която живееше в малък едностаен апартамент с гаджето си, Томас Молина. Жилището се намираше на по-малко от пет пресечки от дома на Мелиса.

Хънтър паркира на улицата, точно пред блока на Джанет. Сградата беше семпла, с мръсна жълта фасада, прозорци с бели рамки и два малки балкона. Домофонът на входа не работеше, но заключващият механизъм на външната врата беше повреден и това означаваше, че вратата никога не се заключва. Хънтър я бутна, отвори я и се качи по стълбите на първия етаж.

Апартаментът на Джанет беше номер сто и две, втората врата вдясно по тесен коридор без прозорци. Двете флуоресцентни тръби на тавана ту светваха, ту угасваха като стробоскоп. Нямаше звънец. Хънтър почука три пъти и зачака. Беше се обадил предварително и разговаря с Томас, гаджето на Джанет, който каза, че не е сигурен колко ще му помогне Джанет. Тя все още била в шок и от вчера не правела нищо друго, освен да плаче. Снощи, след пристъп на истерия, се наложило да я натъпчат с успокоителни, за да заспи.

Хънтър се беше сблъсквал със същото положение толкова много пъти, че им беше изгубил броя. Много често разпитът на някой, който все още е в шок, довеждаше или до много ненадеждна информация, или до абсолютно нищо, но Джанет не беше станала свидетел на престъпление. Онова, което Хънтър искаше да я попита, не разчиташе на оперативната ѝ памет.

Той се приготви да почука отново, когато чу тежки стъпки, които се приближаваха отвътре. Шпионката потъмня и Хънтър показа служебната си карта. Две секунди по-късно вратата се отключи. Отвори я висок метър и осемдесет и пет афроамериканец с атлетично телосложение. Беше с черно долнище на анцуг и фланелка в лилаво и златисто на „Ел Ей Лейкърс“, с номер осем на гърдите. Черно-сиви татуировки покриваха ръцете му. Косата му беше подстригана късо, във военен стил, а наболата му брада беше професионално подрязана, за да подчертае челюстта му. Изглеждаше на двайсет и пет години.

— Томас Молина? — попита Хънтър и погледна в очите младия мъж, който оглежда детектива и служебната му карта няколко секунди. — Аз съм детектив Робърт Хънтър от лосанджелиската полиция. Говорихме по телефона.

— Наричай ме Том — отвърна младият мъж. Гласът му съответстваше на силното му тяло. — Само майка ми ме нарича Томас. И го прави само когато е ядосана.

Хънтър зачака, но Том не добави нищо повече.

— Може ли да вляза?

Том се поколеба за момент.

— Не знам, пич. Както казах по телефона, от вчера Джанет не прави нищо друго, освен да плаче, понякога истерично. Най-после се успокои малко. Ако говориш с нея, пак ще започне.

— Разбирам, Том, и ако имахме избор, нямаше да безпокоя госпожица Ланг или теб, но за разследването ни наистина е важно да говоря с нея. Ще бъда кратък, доколкото е възможно.

Том наклони глава и се замисли върху думите на Хънтър.

— Добре, влез — съгласи се накрая той, отвори широко вратата и отстъпи вляво.

— Благодаря.

От външната врата се влизаше направо в дневната на апартамента, малка и скромно обзаведена. Джанет седеше до единствения прозорец в стаята, с изглед на запад, до кръгла масичка с четири стола. На масата до нея бе сложена малка чиния с недокоснат сандвич с шунка и сирене и чаша мляко.

Тя не погледна Хънтър.

— Казах ти, брато — прошепна Том и посочи Джанет. — Тя не говори много. Дори не яде.

Джанет Ланг изглеждаше няколко сантиметра по-висока и може би десетина килограма по-тежка от сестра си. С черна коса, късо подстригана, и лице с форма на бадем. Очите ѝ бяха големи, леко издължени нагоре в ъгълчетата. Кожата ѝ изглеждаше половин нюанс по-светла от тази на Мелиса, с деликатни рамене и малки и изящни ръце. Червеният лак на ноктите ѝ беше олющен.

— Взимала ли е някакви лекарства през последните два-три часа? — попита Хънтър. — Успокоителни… нещо?

— Не, брато, нищо — отговори Том.

Хънтър кимна в знак, че разбира, а после се приближи до масичката и седна срещу Джанет.

Тя не откъсна очи от света отвъд прозореца.

— Здравейте, госпожице Ланг — каза той със спокоен глас като на лекар. — Помните ли ме? Аз съм детектив Робърт Хънтър. Говорихме вчера.

Джанет не помръдна. Очите ѝ се напълниха със сълзи.

— Госпожице Ланг — започна Хънтър. — Знам, че в момента ви е ужасно трудно. Знам, че не ви се говори… нито с мен, нито с някой друг, но ако може да ви задам само още няколко въпроса, това наистина ще помогне на разследването ни. — Той млъкна и зачака.

Без да поглежда Хънтър, тя стисна очи и по лицето ѝ започнаха да се стичат сълзи. Джанет преглътна с пресъхнало гърло.

Хънтър извади хартиена кърпичка от джоба на якето си и ѝ я предложи.

Тя не я взе.

От опит Хънтър знаеше, че общо взето в такива ситуации най-добрият подход е направо да ѝ зададе първия въпрос. И той се приготви да направи точно това, когато Джанет го изпревари.

— Защо? — попита тя. Една сълза се търкулна към върха на носа ѝ. — Защо някой би сторил това на Мел?

Хънтър разбра, че Джанет всъщност не очаква отговор, защото никой отговор не би прозвучал достатъчно смислено. Тя всъщност търсеше отдушник на гнева си… на мъката… на болката. Той не каза нищо, оставяйки я да продължи.

— Видяхте ли какво е направил на сестра ми? — В гласа ѝ имаше толкова много болка, че от време на време изпискваше. — Видяхте ли лицето ѝ… устата? Що за чудовище би причинило такова нещо на друго човешко същество? На някого като Мел?

Джанет избухна в ридания и цялото ѝ тяло се разтресе от мъка.

Хънтър почувства странна тъга, която се обви около сърцето му и бавно започна да го стяга. Риданията, болката… това беше само началото на онова, което предстоеше за Джанет Ланг. Откриването на изтезаваното и осакатено тяло на любим човек разполагаше със силата да порази някой много повече, отколкото просто да разстрои човешкия мозък. Можеше да го помрачи. И само времето щеше да покаже какви поражения е претърпяла психиката на Джанет.

Хънтър не я притисна и плъзна поглед към лавиците в ъгъла, където имаше няколко снимки в рамки. На повечето от тях беше Мелиса. Винаги с усмивка, която изглеждаше по-широка от нея… от целия свят. Дипломата на Джанет от гимназията разделяше фотографиите на две групи.

— Мел беше най-милият човек, когото може да срещнете — каза Джанет, сякаш проследи погледа на Хънтър към снимките. Гласът ѝ все още трепереше. — Тя беше дружелюбна, състрадателна. Разбираше, прощаваше… — Джанет леко поклати глава. — Не говореше нищо лошо за никого. Винаги виждаше доброто в другите… никога лошото. Винаги беше готова да се усмихне и усмивката ѝ беше заразителна. Винаги с оптимистичен коментар, колкото и лошо да беше положението. — Джанет най-после откъсна очи от прозореца и погледна Хънтър. — Мел беше повече от моя голяма сестра. Тя беше най-добрата ми приятелка. Единственият човек, който винаги ме подкрепяше, каквото и да се случи. Единственият човек, на когото можех да разчитам за всичко. Никога не съдеше… не критикуваше… винаги помагаше. Много я уважавах.

Хънтър мълчеше поради две причини: първо, думите щяха да бъдат най-безсмисленото нещо, които можеше да предложи на Джанет в момента; и второ, тя говореше и той искаше точно това. Само трябваше да намери подходящ момент, за да зададе въпросите си.

Хънтър отново ѝ подаде хартиената кърпичка и Джанет пак не я взе. Предпочете да използва лявата си ръка, за да избърше сълзите от лицето си.

— Вчера ми казахте, че сестра ви не се е срещала с никого. Имам предвид романтична връзка. Така ли е?

Джанет си пое дъх през носа и после кимна.

— И сте сигурна, че щеше да ви каже, ако се вижда с някого?

Тя пак кимна.

— Разговаряхме за всичко. Мел не би имала причина да крие такова нещо от когото и да било, най-малко от мен. Тя ми се доверяваше.

— Добре. И също така ми казахте, че последният път, когато сте говорили със сестра си преди купона в събота, е било в сряда, така ли?

Този път Джанет не кимна. Главата ѝ клюмна.

— Срещнаха се на вечеря — обади се Том. — Джанет и Мел вечеряха или обядваха заедно най-малко два пъти седмично. Последният път беше в сряда.

— Освен това говорихме за малко по телефона — добави Джанет. — Преди купона. Само я попитах какво ще облече и в колко часа мисли да отиде.

— И сестра ви не спомена нищо за някого, с когото може да се е запознала наскоро?

— Не — отговори Джанет след кратко мълчание.

— Доколкото знаете, последният човек, с когото се е срещала или е имала романтична връзка, е бил Кевин Гарисън, бившето ѝ гадже.

Джанет отново замълча. Очите ѝ блуждаеха из стаята като изгубени души.

— Госпожице Ланг? — попита Хънтър, опитвайки се отново да привлече вниманието ѝ.

Изминаха още две секунди, преди погледът ѝ да се спре на лицето му, и тя кимна.

— Да. Кевин.

— Помните ли колко време се срещаха?

Джанет пак млъкна, но Том отговори:

— Те започнаха да се срещат горе-долу по същото време като Джанет и аз. Ние сме заедно малко повече от две години и половина, затова бих казал, че те са били заедно около две години, нали, миличка?

Джанет най-после кимна.

— Да, около две години. — Гласът ѝ пак потрепери.

— И казахте, че са се разделили преди шест месеца, така ли?

— Да.

— Кевин проявявал ли е насилие към сестра ви? — продължи по темата Хънтър.

— Кевин беше задник в много отношения — каза Том. — Няма съмнение в това, но никога не е проявявал насилие към Мел, нито дори ѝ е повишавал тон. Поне ние не знаем. — Той отмести поглед към Джанет, която поклати глава.

— Не — потвърди тя. — Той не беше насилник.

— Знаете ли къде мога да го намеря? Искам да му задам няколко въпроса.

Джанет не отговори. Вгледа се в ръцете си и смачканата хартиена носна кърпичка, която държеше.

— Кевин е голям запалянко по фитнеса — пак се обади Том. — Тренира пет-шест пъти седмично. Рано сутрин.

— Знаеш ли в коя спортна зала?

— Да, той тренира в „Сикс Пакс“ в Кълвър Сити.

— Мелиса имаше ли почитатели? — попита Хънтър. — Хора, които са я следвали в социалните мрежи. Понякога тези хора може да станат проблематични. Споменавала ли е за някого, когото е смятала за твърде настойчив или плашещ, или може би някой, който я е карал да се чувства неудобно по някакъв начин? Може би да ѝ е изпращал неприлични снимки или само… романтични стихотворения или цитати, или нещо подобно?

Джанет отново използва смачканата носна кърпичка, за да избърше носа си.

— Не съвсем.

Хънтър ѝ предложи нова.

— Не съвсем не означава точно „не“ — отбеляза той.

— Понякога Мел получаваше по някоя гола снимка — обясни Джанет. — Случва се. Някои кретени мислят, че могат да смаят жена с големината на пенисите си или с липсата ѝ. Мел и аз се смеехме всеки път, когато тя получеше такава снимка.

— Често ли се случваше?

— Не. Няколко пъти.

— Имаше ли такъв случай наскоро?

— Хмм… — Тя поклати глава. — Не, не мисля. Не си спомням. — Джанет наведе брадичка към гърдите си, а после я вдигна, отвори широко очи и погледна Хънтър. — Почакайте… Мел бъбреше с някого на бара в събота вечерта.

— Бъбрела е с някого?

— Да — потвърди Джанет. — Когато си тръгвахме, искахме да ѝ кажем довиждане. И Мел седеше до бара и разговаряше с един мъж — висок, с черна коса.

— Гост на рождения ден?

— Не, не мисля — каза Том. — Кели-Ан беше запазила секция до басейна за празненството — обясни той, — но барът работеше както обикновено. Мисля, че мъжът беше отишъл там за питие.

— Казахте, че те бъбрели. В какъв смисъл?

— Смееха се, флиртуваха, забавляваха се, сещате се.

— Мислите ли, че Мелиса може да го е поканила в дома си за едно питие преди лягане?

Джанет го погледна с тъжни очи.

— Съмнявам се — малко обидено отговори тя. — Сестра ми не си падаше по свалките за една нощ.

Хънтър знаеше, че сексът може да означава различни неща по различно време. Може би в онази нощ Мелиса се е нуждаела от емоционалното и физическото облекчение, което сексът може да донесе на човек. Или пък се беше надявала, че онова, което ще се случи в тази нощ, може да се развие в нещо по-сериозно, отколкото само еднократен секс. Имаше много сценарии, които Хънтър можеше да използва, за да възрази на твърдението на Джанет, но никой от тях няма да промени нещата… и всичките, колкото и дипломатично да се изрази Хънтър, можеха да прозвучат обидно. Той реши да пропусне тази тема и да продължи нататък.

— Когато отидохте да ѝ кажете довиждане, Мелиса запозна ли ви с мъжа, с когото разговаряше? — попита Хънтър. — Спомняте ли си името му?

Том присви очи и погледна Джанет.

— Да, запозна ни — отговори той. — Но не си спомням името му. А ти, миличка?

Джанет пак поклати глава, без да каже нищо.

— И кога беше това? В колко часа си тръгнахте от купона?

Том погледна Джанет, но тя пак беше зареяла поглед навън през прозореца в почти кататоничен унес.

— Към дванайсет и половина след полунощ — отговори той. — Може да е било един без петнайсет… не по-късно.

Хънтър си записа това.

— А Мелиса? Тя спомена ли как ще се прибере вкъщи? Щеше ли да я закара някой от партито?

— Не — пак отговори Том. — Не спомена нищо дали някой ще я закара. Джанет я попита, когато си тръгвахме. Мел каза, че ще вземе такси.

— Добре е да знам това — отбеляза Хънтър и си го записа.

— Защо? — разтревожено попита Том. — В дома ѝ имаше ли следи, че Мел е имала компания в онази нощ? Втора чаша за вино? Още една мокра хавлия за баня? Следи върху чаршафите? Нещо такова?

Хънтър го погледна с любопитство.

— Гледам криминалния канал — някак самодоволно обясни Том.

Хънтър положи усилия да не завърти очи.

— Не, не намерихме втора чаша за вино, нито още една мокра хавлия за баня, или нещо друго, но никъде не открихме и следи от влизане с взлом — нито по вратите, нито по прозорците. Затова има вероятност Мелиса доброволно да е пуснала нападателя в дома си.

Думите на Хънтър отново привлякоха вниманието на Джанет към него. Той си пое дъх през носа и го изпусна през устата си, а после добави:

— Намерихме бележка.

— Бележка? — попита Джанет. — Каква бележка?

— Романтична, както изглежда. — Хънтър бръкна в джоба на якето си, извади мобилния си телефон и ѝ показа снимката, която беше направил на бележката в моргата.

Том се приближи до тях да я види.

Джанет прочете думите в бележката — „В тези очи никой няма да изглежда толкова съвършен, колкото беше ти“ — и в очите ѝ отново бликнаха сълзи.

Хънтър ѝ предложи нова хартиена кърпичка.

— Къде я намерихте? — попита Том.

— В кухнята — излъга Хънтър. Не виждаше смисъл да засилва болката на Джанет, като разкрие, че убиецът е насилил сестра ѝ, като е пъхнал бележката в тялото ѝ.

Джанет отправи въпросителен поглед към Хънтър. Тя беше открила трупа и явно не си спомняше да е видяла бележка в кухнята на сестра си.

— Беше сгъната — поясни Хънтър и посочи гънките в хартията, които се виждаха на снимката. — Оставена беше до печката.

Джанет отново погледна снимката на телефона на Хънтър и се разрида.

— Имате ли представа кой може да е написал тези думи на сестра ви? — попита той. — Възможно ли е да е бил… Кевин?

На Джанет ѝ бяха необходими няколко дълги секунди, за да овладее сълзите си. И после хвърли бомбата.

— Не знам дали тези думи са на Мел, или не. Не знам да е писала стихове или нещо такова, но това… — Тя посочи снимката. — Това определено е почеркът на Мел.

12.

През по-голямата част от следобеда над центъра на Лос Анджелис бавно се събираха тежки облаци. Към пет часа, по същото време, когато Хънтър и Гарсия се срещнаха отново в кабинета на отдел „Свръхтежки убийства“, над града най-после се изсипаха първите капки дъжд. Двамата детективи още не бяха стигнали до бюрата си, когато капитан Барбара Блейк се вмъкна вътре.

— Е, каква е тази бележка, която е била открита в тялото на жертвата? — попита тя.

Гарсия, който беше с гръб към вратата и не видя, че капитанът влиза, подскочи, когато вратата се затвори зад нея.

— По дяволите, капитане, откъде се появи? И да не си ни сложила проследяващи устройства? Тъкмо влизаме.

Барбара се намръщи.

— Това е моят отдел. Моят етаж. Имам очи навсякъде. И така, бележката. Какво можете да ми кажете за нея?

Докато Гарсия набързо ѝ разказваше какво са открили по време на аутопсията, включително за бележката, Хънтър свърза мобилния си телефон с компютъра и разпечата снимката на бележката.

— „В тези очи никой няма да изглежда толкова съвършен, колкото беше ти“ — прочете на глас капитан Блейк, а после присви очи и погледна детективите. — И това е било оставено във вагината ѝ?

Гарсия кимна.

— В самозатварящо се найлоново пликче.

— Предполагам, че бележката и пликчето вече са изпратени за анализ и графология?

— Да — потвърди Гарсия.

— Но вече не е необходимо да се тревожим за графологията — обади се Хънтър и привлече към себе си вниманието им.

— Как така? — попита Карлос. — Защо?

— Почеркът е на Мелиса Хоторн — обясни Хънтър, приближи се до таблото и закачи разпечатката на снимката. — По-рано днес разговарях с Джанет, доведената сестра на Мелиса. Показах ѝ снимката на бележката на телефона ми.

— И тя беше сто процента сигурна, че почеркът е на сестра ѝ? — попита капитан Блейк.

— Нямаше съмнение.

Барбара мълчаливо прочете изречението още веднъж.

— Знаем ли какво е това? Текст от песен? Стихотворение? Реплика от филм? На жертвата ли са думите или на убиеца?

— Търсих в интернет — уведоми я Хънтър, — но не намерих нищо — нито текст на песен… стихотворение… детско стихче или песничка… реплика от филм… абсолютно нищо. Поне нищо, което да е публикувано в Мрежата с тези думи в същата последователност. Вече предадох изречението на нашия отдел „Проучвания“ за по-задълбочено търсене. Джанет Ланг също така ми каза, че доколкото ѝ е известно, сестра ѝ не е писала стихове или текстове на песни, или нещо подобно… — Хънтър посочи таблото и после продължи: — Но ще отида пак в дома на Мелиса да огледам. Не е необичайно хората да имат някое тайно хоби — поезия, лирика, дори рисуване. Някои обичат да записват най-съкровените си лични мисли… чувства… желания… каквото и да е… но го правят за себе си, не го споделят.

— Нещо като таен дневник — предположи капитан Блейк.

— Нещо подобно, да.

Барбара гледа още малко снимката на бележката на таблото.

— Независимо дали това са думи на жертвата, или не, каква е теорията? — попита тя. — Че убиецът я е накарал да го напише и после го е пъхнал в нея и я е окачил за устата? — Във възходящата ѝ интонация прозвуча съмнение.

— Вероятно, да — отговори Хънтър и седна зад бюрото си.

Капитан Блейк се прокашля.

— Е, не съм експерт в тази област, но на мен ми звучи като любовно обяснение от недоволно бивше гадже… или любовник… или може би някой, когото тя е отрязала. Някой кретен, чиято гордост е наранила.

— Твърде възможно е — съгласи се Хънтър. — И определено ще следваме тази посока. Както беше споменато тази сутрин, Мелиса е прекъснала връзката си с Кевин Гарисън преди шест-седем месеца.

— Да, ти го каза — спомни си Барбара. — Той ѝ е изневерявал, нали?

— Точно така.

— Но защо ще я кара да го напише? — зачуди се Гарсия и повдигна рамене. — Би било логично да го е написал самият убиец, не мислите ли? — Той вдигна ръка, за да им попречи да възразят. — Да, знам, че ако убиецът беше написал бележката, щеше да ни даде почерка си, но можеше да я разпечата на принтер или нещо такова.

— Значение — каза Хънтър.

— Точно това, което казах, че той е можел да я разпечата — отговори Гарсия, който помисли, че Хънтър му задава въпрос.

Партньорът му поклати глава.

— Не беше въпрос, а отговор. Убиецът е накарал жертвата да напише бележката, защото това е означавало нещо за него. Искал е написаното да бъде с нейния почерк поради някаква причина. Във всичко, което той прави, има значение. Вярвайте ми. И затова я е накарал да напише думите повече от веднъж.

— Повече от веднъж? — На капитан Блейк това ѝ се видя странно. — Защо го казваш? Намерени ли са чернови в дома ѝ?

— Не — отговори Гарсия и се обърна към партньора си. — Нали?

Хънтър поклати глава.

— Не.

Капитан Блейк изглеждаше още по-озадачена.

— Тогава откъде знаеш, че убиецът е накарал жертвата да напише бележката повече от веднъж?

— Погледнете отново бележката — каза Хънтър и посочи таблото.

Гарсия и капитан Блейк се приближиха и се вгледаха в бележката. Всеки търсеше нещо различно.

Барбара присви очи и се втренчи в снимката, опитвайки се да различи някакви бразди върху хартията, но не забеляза нищо.

Отначало Гарсия търсеше същите издайнически знаци, но бързо осъзна какво пропуска.

— Самият почерк — каза той и се обърна към Хънтър, който му се усмихна.

— Почеркът? — попита капитан Блейк и насочи вниманието си към него.

— Съвършен е — отбеляза Гарсия.

След няколко секунди Барбара разбра.

— Ако убиецът е принудил жертвата да напише тези думи, преди да я убие, тя е била ужасена и под натиск и ръката ѝ би треперила. Написаното е щяло да бъде разкривено и нечетливо.

— Несъмнено — потвърди Хънтър. — Случаят явно не е такъв и това ни оставя с няколко предположения, но най-вероятните са — убиецът е накарал жертвата да пише думите, докато ръката ѝ е престанала да трепери, или убиецът е майстор фалшификатор.

— Възможно ли е да е бившето ѝ гадже? — попита капитан Блейк. — Как му беше името?

— Кевин Гарисън — отговори Гарсия.

— Питам, защото… — Тя посочи таблото. — Това не е престъпление от страст. Виждали сме много такива и това не е. Тук е вложена омраза, гняв и всичко, което е зло.

— В момента знаем много малко за Кевин Гарисън — каза Хънтър и провери в тефтерчето си. — Но няма да е проблем да го намерим. Той тренира в зала за фитнес в Кълвър Сити всяка сутрин. Утре ще отида там, но очевидно имаме и загадъчен гост.

— Какъв „загадъчен гост“? — попита капитан Блейк.

— Джанет също така ми каза, че Мелиса е бъбрила с някого на бара в събота вечерта. Мъж, който, изглежда, не е бил гост на рождения ден на Кели-Ан.

Барбара озадачено повдигна вежди.

— Кели-Ан била запазила част от бара за коктейли „Дъ Броукън Шейкър“ за купона си — поясни Хънтър. — Но барът бил отворен и за редовни клиенти. Джанет и гаджето ѝ Том си тръгвали, когато видели Мелиса и загадъчния мъж на бара. Отишли да ѝ кажат довиждане и Мелиса ги запознала, но Джанет и Том не си спомнят името му.

— Марк — каза Гарсия, който се беше върнал до бюрото си и беше разгърнал джобното си тефтерче. — Загадъчният мъж, с когото Мелиса е бъбрила на бара? Името му е Марк.

Хънтър и капитан Блейк се обърнаха към него.

— Кели-Ан поканила трийсет и пет души на партито си — информира ги Карлос. — Дошли трийсет и един. Днес следобед говорих с нея и гаджето ѝ, както и с осем други гости. Ще говоря и с останалите. И ти си прав — обърна се той към партньора си. — Мелиса е разговаряла с някого на бара, който не е бил гост на рождения ден. Кели-Ан и гаджето ѝ също ги видели, както и трима от осемте гости, с които разговарях. — Гарсия прелисти страница в тефтерчето си. — Кели-Ан дори говорила с него за малко. Мелиса ги запознала. Кели-Ан беше сто процента сигурна, че името му е Марк. Запомнила го, защото и баща ѝ се казвал така.

— Без фамилно име? — попита капитан Блейк.

— Не — отвърна Гарсия и се засмя. — Запознали са се в бар, капитане. С колко души си се запознавала в бар, които са казали и фамилното си име?

— Повечето — възмутено отговори Барбара.

— Хората там са били на двайсет и няколко години — настоя Гарсия.

— Добре, разбрах. А портрет по описание? Или може би дори снимка? В днешно време всички щракат снимки навсякъде и непрекъснато, нали? Предполагам, че на рожден ден се правят много снимки. Може би някой е заснел този Марк на бара случайно. Може би на фона?

— И аз си мислех същото — отвърна Гарсия. — Попитах Кели-Ан и гаджето ѝ, и осемте гости, с които разговарях днес следобед, дали са правили снимки на купона.

— И?

— Всичките са снимали. И очевидно Кели-Ан и гаджето ѝ са направили купища снимки, но проблемът е, че барът се намира точно срещу покрива от зоната, определена за партито. — Гарсия поклати глава. — Барът не се вижда на нито една от снимките, които разгледах днес, а аз видях всяка една от тях.

— Камери за видеонаблюдение — предложи Хънтър. — Вероятно имат една-две в зоната на бара, но дори да нямат, „Дъ Броукън Шейкър“ е барът на покрива на хотел „Фрийхенд“. За да отиде в бара, всеки трябва да мине през фоайето, а във всяко хотелско фоайе има камери за видеонаблюдение.

— Още веднъж и аз си мислех същото — съгласи се Гарсия, — и вече се обадих в хотела да проверя. Те имат камери над зоната на барплота в „Дъ Броукън Шейкър“. Ще отида там… — Той погледна часовника си. Наближаваше пет и половина следобед. — Веднага. Искаш ли да дойдеш, Робърт? Хотелът е само на километър и половина оттук.

Преди Гарсия да довърши изречението си, Хънтър вече посягаше към якето си.

13.

Хънтър и Гарсия се качиха на покрива на хотела с басейн и без да губят време, обясниха на Кристина Ди Анджело, управителката на „Дъ Броукън Шейкър“, причината за посещението си. Тя провери служебните им карти и ги заведе в кабинета вдясно от бара, където държаха записите от камерите за видеонаблюдение.

Кабинетът беше просторен, но малко разхвърлян.

— Моля, извинете за бъркотията — каза Кристина, заобиколи единственото бюро в стаята и включи компютъра. — Обикновено не каним посетители тук. — Тя посочи купчината сгъваеми столове в ъгъла. — Вземете си по един.

Докато детективите взимаха столове, Кристина затрака по клавиатурата на компютъра.

— В събота вечерта бяхме много заети — започна тя. — От отварянето до затварянето сигурно са дошли и са си тръгнали четиристотин души, може би и повече. Двете камери, които имаме, са на тавана на бара.

— Да, видях ги — каза Хънтър и сложи стола си от дясната ѝ страна.

Гарсия седна отляво.

— И това може да е проблем — каза Кристина, когато на двата монитора пред тях се появи образ. Камерите на тавана бяха насочени към плота за сервиране на бара. — Ако човекът, когото търсите, не е бил на бара, а е седял на маса и е поръчвал питиета на сервитьорка, тогава тези записи няма да ви свършат работа. Камерите не обхващат масите.

— Бил е на бара — отговори Хънтър и тя го погледна. — Казаха ми, че седял в този край. — Той посочи на единия монитор далечния ляв край на бара.

— Добре — кимна Кристина. — Това помага много. А сега, вторият проблем. Имате ли предвид горе-долу някакъв час? Защото ако нямате, ще трябва да изгледате повече от десет часа видеозаписи.

— Нека започнем от полунощ — предложи Хънтър, като си спомни разговора с Джанет и Том днес следобед, и премести стола си по-близо до бюрото. — Може да се върнем назад и да превъртим напред оттам, но знам, че са го видели на бара между полунощ и един сутринта.

— Да, разбира се — отвърна управителката и въведе часа в полето на търсене. Натисна клавиша „Въведи“ и картината на монитора прескочи и показа оживения бар, където двама бармани се движеха бързо и приемаха поръчки от клиенти и сервитьорки. Единият барман беше същият висок латиноамериканец, който и в момента работеше на бара. На левия край на барплота имаше три жени и двама мъже. Явно не бяха заедно. Никоя от жените не беше Мелиса Хоторн. Часовникът в горния десен ъгъл на двата монитора започна да отброява от 00:00 часа.

— Може ли? — попита Хънтър и посочи клавиатурата.

— Разбира се. Извинявам се — Кристина стана. — Седнете на моето място.

Двамата размениха местата си.

Системата за управление на видеозаписа беше лесна. Хънтър превъртя напред образите със скорост осем пъти по-висока от нормалната.

Гарсия се наведе към мониторите, сложи лакти на бюрото и съсредоточено присви очи.

Докато барманите приготвяха и раздаваха питиета, клиенти и сервитьорки сновяха около бара в привидно хаотично движение.

00:05 — все още нямаше следа от Мелиса.

— Имате ли нещо против да ви оставя? — попита Кристина и пак стана. — Вечерта започва и трябва да се уверя, че всичко върви гладко.

— Не, разбира се, вървете — отговори Хънтър и спря картината за момент. — Няма причина да ви държим тук, особено след като може да се забавим.

— Работете спокойно — каза тя и се приближи до вратата. — Ако ви потрябвам за нещо, ще бъда или в ресторанта, или в бара.

Кристина излезе и затвори вратата, а Хънтър и Гарсия отново насочиха вниманието си към мониторите.

Клиентите идваха и заминаваха на бърза скорост и някои се задържаха на бара много по-дълго от други, но в 00:23 часа Мелиса най-после се появи на екрана. Двамата детективи я забелязаха едновременно.

— Ето я — каза Гарсия и посочи с показалеца си монитора вляво.

Хънтър бързо върна кадрите на нормална скорост. Картината показа Мелиса, която се приближи до бара, наведе се напред, сложи лакти на плота и преплете пръсти. Беше облечена с елегантна червена рокля шемизета. Не изглеждаше съвсем трезва.

Барманът я забеляза след няколко секунди. Той даде на клиента, който стоеше в другия край на бара разноцветен коктейл във висока чаша, и отиде при Мелиса. Двамата се усмихнаха учтиво един на друг и после барманът се наведе към нея с ухо към устните ѝ, за да чуе поръчката.

Ъгълът, под който беше поставена камерата на тавана, не беше много добър. Хънтър видя само отчасти движението на устните на Мелиса.

— Разбра ли какво каза? — попита Гарсия, който знаеше, че партньорът му може да чете по устните, нещо, на което се беше научил като малък.

— Не съвсем.

Когато барманът се обърна, за да приготви питието на Мелиса, към бара се приближи висок тъмнокос мъж с атлетично телосложение и зае пространството вляво от нея. Беше с тъмен панталон, закопчана догоре бяла риза и синьо сако.

— И ето го нашият загадъчен Марк — отбеляза Гарсия и инстинктивно се премести няколко сантиметра по-близо до екрана. Часът беше 00:25.

Хънтър направи същото, но мъжът застана зад последната колона вляво.

— О, страхотно — измърмори Гарсия и наклони глава наляво и после надясно, сякаш това щеше да му позволи да види по-добре лицето на мъжа.

Хънтър наблюдаваше мълчаливо.

Само след няколко секунди мъжът погледна Мелиса и посочи надолу към обувките ѝ. Тя се изви да го погледне, наведе глава, усмихна се, отново погледна обувките си и после устните ѝ се раздвижиха. Този път Хънтър ясно я разбра какво каза: Благодаря. Нови са.

— Много изискано — отбеляза Хънтър и кимна одобрително. — Да спомене обувките ѝ, вместо веднага да ѝ направи комплимент колко е красива, разбива страхотно леда. И също така показва, че той е внимателен към детайлите, не само към очевидното.

— А жените обожават това — съгласи се Гарсия.

— И повечето обожават обувките.

Усмивката трептя на устните на Мелиса още няколко секунди и после се превърна в оживен смях.

— Комплимент за обувките, бързо последван от някаква шега, за да я разсмее — каза Хънтър. — Този тип знае какво прави.

— Хайде, Марк — подкани го Гарсия. — Наведи се малко напред, за да видим лицето ти.

Но въпреки че дотогава вече беше обърнал цялото си тяло към Мелиса, Марк оставаше зад колоната — устните му оставаха напълно скрити.

Мелиса се усмихна отново и после беше неин ред да извие тяло, за да се обърне изцяло към Марк. Ако той умееше да разчита езика на тялото, а Хънтър беше сигурен, че умее, тя току-що се беше съгласила напълно с компанията му.

Барманът дойде с питието на Мелиса — класическо мохито. Докато той се приближаваше към Мелиса, нещо привлече вниманието на Хънтър. Той изчака да види дали и Карлос го вижда, но партньорът му не спомена нищо. Хънтър запомни часа и минутата и остави видеозаписът да продължи. Марк си поръча питие. И настоя да плати коктейла на Мелиса.

Тя прие.

Скоро след това Марк поръча две йегер бомби.

Двамата разговаряха и се смяха още четири минути, докато Джанет и Том не отидоха при тях. Часът беше 00:34.

— Това доведената ѝ сестра и гаджето ѝ ли са? — попита Гарсия.

— Да, те са — потвърди Хънтър.

Те се застояха по-малко от две минути и после казаха довиждане на Мелиса и Марк. Джанет също изглеждаше доста пияна.

Изминаха още пет минути и после до Мелиса и Марк се приближи друга двойка, русокоса жена с късо подстригана коса и заразителна усмивка и кльощав мъж с коса, прибрана на мъжки кок.

— Това са Кели-Ан и гаджето ѝ Джъстин — обясни Гарсия.

00:42.

Всички се ръкуваха и Марк поръча още четири шота йегермайстер.

Гарсия стисна устни, докато гледаше образите.

— Това изглежда странно.

— Кое? — попита Хънтър. — Фактът, че ги гледаме на бара повече от петнайсет минути, а Марк не е помръднал иззад колоната?

— Именно — потвърди Гарсия и кимна бързо няколко пъти. — Изглежда, знае къде са камерите за видеонаблюдение. Позицията му зад колоната е стратегическа, не е случайна.

Кели-Ан и гаджето ѝ си тръгнаха след питиетата.

Марк и Мелиса останаха на бара. Разговаряха още осем минути и после той бръкна във вътрешния джоб на сакото си, извади мобилния си телефон и го даде на Мелиса. Тя написа нещо и му го върна.

— Е, той определено има телефонния ѝ номер — отбеляза Гарсия.

Хънтър се надяваше, че Марк веднага ще позвъни на Мелиса, за да потвърди, че тя му е дала правилния номер и автоматично да ѝ даде неговия номер, но той прибра телефона в джоба си.

— Нямаше обаждане за потвърждаване — обади се пак Гарсия, който явно очакваше същото като Хънтър.

Мелиса и Марк останаха още петнайсет минути в бара, като в това време изпиха по още едно питие и по два шота текила. Всеки път, когато барманът донасяше поръчката им, Хънтър забавяше кадрите, за да провери дали Марк не изсипва нещо в питието на Мелиса.

Дори и да го беше направил, детективите не забелязаха.

През цялото това време лицето на Марк не се видя напълно нито веднъж.

Мелиса изпи питието си, най-после погледна часовника си и явно каза на Марк, че трябва да тръгва. След това извади телефона си, за да използва някакво приложение. Тя почука с пръст по екрана няколко пъти и после Хънтър отново успя да прочете по устните ѝ.

Три минути, каза Мелиса на Марк.

След като го уведоми, че таксито идва, тя стана. Марк каза нещо, което предизвика свенлива, може би дори смутена усмивка. Хънтър прочете отговора по устните ѝ.

Може би следващия път. Смутената усмивка се превърна в обезоръжаваща. Утре трябва да се срещна със сестра си, но… пиши ми. Може да се срещнем по-нататък през седмицата, ако искаш.

Докато държеше ръката ѝ, Марк каза нещо, което върна смутената усмивка на устните на Мелиса.

Сигурна съм, отвърна тя и наклони глава на една страна. Но тази нощ наистина не мога. Обади ми се, става ли? Ще се срещнем. Мелиса най-после се обърна и тръгна.

След по-малко от минута тръгна и Марк.

Хънтър спря видеозаписа.

— Току-що изгледахме малко повече от половин час запис — каза Гарсия и погледна партньора си с широко отворени от почуда очи. — А този Марк успя да остане зад колоната през цялото време. Каква е вероятността това да е случайно?

— Статистически погледнато, много малка.

— Направил го е нарочно.

— Има и още нещо — добави Хънтър. — Забеляза ли, че Марк плати всички питиета в брой? Всеки път. Не използва карта, за да не оставя електронна следа.

— Копеле!

Хънтър превъртя назад записа до часа и минутата, които беше запомнил, потърси най-добрия кадър и после натисна „разпечатай“ на клавиатурата.

— Защо ти е? — намръщи се Гарсия. — Лицето му не се вижда никъде.

— Знам — призна Хънтър. — Но искам да попитам нещо бармана отвън.

— Какво? Дали си спомня Марк?

— Помни го — уверено заяви Хънтър.

Гарсия стана.

— Откъде знаеш?

— Ще видиш.

14.

Хънтър и Гарсия излязоха от кабинета и намериха високия барман, който приготвяше последния от четири коктейла. По това време на бара имаше само двама клиенти — млада двойка, които седяха малко вдясно и пиеха коктейли „Маргарита“ с лед. Хънтър и Гарсия застанаха вляво, точно на мястото, където беше стоял Марк.

— След секунда ще дойда при вас, господа — каза барманът и използва цедка, за да налее във висока чаша напитката, която току-що беше смесил, а после я украси с триъгълно парче ананас и я сложи върху подноса, където бяха другите три коктейла. — Какво да ви донеса, господа? — попита той, когато се приближи до двамата детективи и сложи две кръгли подложки пред тях.

Хънтър и Гарсия бързо извадиха служебните си карти и се представиха.

— Аз съм Роджър — каза барманът и кимна. — Да, видях ви, че влизате в кабинета с Крис. Тя ми каза, че се опитвате да идентифицирате някого, който е бил тук, в „Шейкър“, в събота вечерта, нали така?

— Да — потвърди Хънтър и посочи към земята под краката си. — Някой, който е стоял точно тук.

Роджър му се усмихна тъжно.

— Събота вечерта беше оживено. Много хора стояха на това място в един или друг момент.

— Не се съмнявам — съгласи се Хънтър. — Но съм сигурен, че помните този. — Той сложи на барплота разпечатката, която носеше. Снимката на кадъра показваше Марк, който стоеше там, където беше застанал сега Хънтър. Лицето му беше почти изцяло скрито от крайната колона вляво. Мелиса стоеше там, където сега беше Гарсия, и усмихнатото ѝ лице се виждаше ясно, но главната причина Хънтър да избере този кадър беше, защото и барманът беше там. Той току-що беше донесъл на Мелиса първото мохито, което тя беше поръчала, но не гледаше нея, а Марк, и изражението на лицето му привлече вниманието на Хънтър. Веждите му бяха леко свъсени, а ъгълчетата на устата му — разтеглени, притискайки устните плътно една до друга — явно се четеше неодобрение по вида му.

Вярно, гримасата можеше да изразява и ревност. Може би се е надявал да флиртува с Мелиса, но докато приготвяше коктейла ѝ, Марк го беше изпреварил… може би… но Хънтър винаги беше няколко нива над повечето други в анализа на поведението на хората, маниерите им, израженията на лицата им, позата им… всичко. Неодобрителният вид на Роджър не беше само резултат от ревност. Хънтър беше сигурен в това.

Барманът погледна разпечатката и за секунда стисна устни точно по същия начин, както на кадъра.

— О — каза Роджър и почука с показалец по изображението. — Този ли?

— Познавате ли го? — недоверчиво попита Гарсия.

Барманът твърдо поклати глава.

— Не. Не съвсем.

Гарсия погледна партньора си и после отново се взря в Роджър.

— И какво означава „не съвсем“?

Барманът повдигна рамене.

— Не знам кой е той.

В края на това изречение очевидно се криеше едно „но“. Хънтър го притисна.

— Но сте го виждали и преди.

— Да — призна Роджър. — Най-малко веднъж.

— И не го харесвате много — настоя Хънтър.

Барманът премести тежестта си от единия на другия крак, докато мислеше как е най-добре да отговори.

— Работата ми не е да съдя — започна Роджър. — Той е клиент. Идва в бара, сервирам му… той плаща… това е всичко.

— И все пак — продължи да упорства Хънтър. — В него има нещо, което ви безпокои.

Роджър погледна двамата детективи.

— Ами… отношението му към жените.

Хънтър и Гарсия се досетиха какво има предвид, но трябваше да го чуят от него.

— Какво за отношението му към жените? — попита Карлос. — Какво му е?

Барманът се почеса по врата.

— Малко е… мазен. — Той вдигна ръце в знак, че се извинява. — Искам да кажа, че е Казанова. Хубавец е и го знае. Използва го като свое предимство — съзира някоя привлекателна жена, отива при нея и я омайва с приказки. Какво се случва после, не знам, но съм барман вече от десет години. Виждал съм и съм чувал много мъже като него — тип Казанова… сладкодумник… обигран, професионален прелъстител. Те дебнат във всеки бар, особено в луксозните, където ходят богаташите. Някои търсят само лесен секс за една нощ… други са изпечени мошеници.

— А този? — попита Гарсия и почука с показалец върху изображението на барплота. — Какъв мислите, че е? Омайник или мошеник?

Роджър поклати глава.

— Както казах, не ми е работата, нито мястото да съдя.

— Но вие споменахте, че отношението му е мазно — каза Хънтър. — Предполагам, че сте чули част от разговора.

Въпреки че употреби думата „предполагам“, от видеозаписа, който току-що беше изгледал, Хънтър знаеше със сигурност, че барманът е чул какво са си говорили Марк и Мелиса.

Роджър не изглеждаше смутен.

— За жалост, това е нещо, което ние барманите не можем да избегнем — обясни той. — Работната зона тук не е много голяма. — Роджър посочи пространството от другата страна на барплота, където стоеше. — В оживена нощ като миналата събота, барът е претъпкан. Силна музика… — Той посочи пулта на диджея вдясно от тях. — Хората до бара говорят високо и неизбежно чуваме разговори. Това е факт.

— И в този случай какво чухте? — попита Гарсия.

Барманът отново повдигна рамене.

— Нищо необичайно. Само… — той направи глуповата физиономия, — изтъркани свалячески реплики и купища комплименти не само колко привлекателна е жената — Роджър посочи Мелиса на разпечатката, — но и за вкуса ѝ за дрехи, обувки, парфюм и какво ли не още. Както казах, мъжът е много обигран, професионален прелъстител. Знае как да очарова жените.

Прекъсна ги сервитьорка, която имаше поръчка от маса в ресторанта. Роджър приготви напитките за по-малко от минута.

Той се върна при детективите и Хънтър посочи Марк на разпечатката.

— На видеозаписа от камерата за наблюдение този мъж няколко пъти плаща питиетата, но винаги в брой. Предишните пъти, когато казахте, че сте го виждали тук, спомняте ли си дали правеше същото, или използваше кредитна карта?

Роджър дори не се опита да се замисли.

— Съжалявам, но няма начин да запомня това. Той не е редовен клиент, разбирате ли. Не го виждам всеки уикенд. — Барманът отново повдигна рамене. — Честно казано, помня го, защото винаги бъбри с привлекателни жени… жени, които хващат окото. Разбирате какво искам да кажа, нали? — Роджър пак погледна разпечатката. — Може ли да попитам за какво става въпрос? Случило ли се е нещо с тази жена? Измамил ли я е? Чантата ѝ ли е откраднал? Или нещо друго?

Гарсия взе разпечатката от барплота.

— Била е убита снощи. След като си е тръгнала оттук.

На лицето на Роджър се изписа смесица от неподправен шок и изненада.

— Убита?

— Жените, за които споменахте? — попита Гарсия. — Онези, които хващат окото… онези, с които сте го виждали да бъбри преди… те редовни клиентки ли са? Виждали ли сте ги оттогава? Тук ли е някоя от тях сега?

Изражението на Роджър отново се промени и този път стана сериозно и замислено.

— Не мисля — отговори той след няколко секунди. — Не си спомням.

— Нали казахте, че тези жени са привлекателни? — настоя Гарсия.

— Да. — Поведението на Роджър стана някак отбранително. — Но много от клиентите ни са гости на хотела. Мнозина се качват тук, горе, защото е по-удобно — ако си пийнал повечко, много по-лесно е да се затътриш до стаята си, отколкото да търсиш такси, когато си някъде другаде в града. Затова мнозина „чаровници“ предпочитат хотелските барове. Тук идват много делови жени, които пътуват сами по работа. — Той повдигна рамене. — Мъжете не са единствените, на които им харесва да се позабавляват извън брака, когато са далеч от дома си, ако схващате за какво намеквам. Тези жени ги омайват тук в бара и после, ако имат желание, стаята им е само няколко етажа по-долу. Както казах, удобство. Важно е и за жените, и за свалячите.

Хънтър кимна с разбиране и сложи визитната си картичка на барплота.

— Този Казанова, както го нарекохте, е бил един от последните хора, които са видели жива жената, с която е разговарял тук. Трябва да го намерим. Ако го видите пак, моля, обадете ни се веднага, без да се колебаете.

— Да, разбира се — отговори Роджър и взе визитната картичка.

— Ако е необходимо — попита Хънтър, докато вдигаше ципа на якето си, — мислите ли, че ще можете да опишете на полицейски художник как изглежда този Казанова?

Роджър кимна, но не много уверено.

— Разбира се… Искам да кажа… ще се постарая.

15.

От бара за коктейли Хънтър и Гарсия слязоха с асансьора на партера, за да разговарят с шефа на охраната на хотела.

За да стигне до „Дъ Броукън Шейкър“, който се намираше чак на покрива, Марк трябва да е минал през фоайето с рецепцията. Няма друг път. Хънтър беше забелязал три камери за видеонаблюдение във фоайето, когато дойдоха. Също така, освен ако не беше решил да се качи пеша петнайсет етажа, Марк сигурно е използвал някой от трите асансьора в хотел „Фрийхенд“. И трите имаха камери за видеонаблюдение, монтирани на тавана.

Хънтър и Гарсия не знаеха как изглежда Марк, но благодарение на камерите в бар „Дъ Броукън Шейкър“ знаеха как е бил облечен в събота вечерта. Трябваше само да го видят на записите от фоайето или в асансьорите.

Те знаеха, че Мелиса Хоторн е напуснала „Дъ Броукън Шейкър“ към един и двайсет и пет след полунощ. Марк беше тръгнал само една-две минути след нея, затова им се стори логично да започнат да гледат видеозаписите от един и двайсет и четири минути.

— Ето я — каза Гарсия и посочи екрана.

Мелиса се беше качила на първия асансьор в 01:25:42 сутринта. Беше сама. Точно една минута и двайсет секунди след нея Марк се качи в средния асансьор и се отправи надолу към фоайето на хотела.

— Почакай. Той ли е? Този с шапката? — попита Гарсия.

— Да, той е — потвърди Хънтър и бавно кимна.

Марк се качи в асансьора, нахлузил черна панамена шапка на главата си. Гледаше надолу към телефона си, който държеше в дясната си ръка. Нито веднъж по време на цялото пътуване не откъсна очи от телефона.

— О, страхотно — отбеляза Гарсия, когато Марк слезе от асансьора.

— Камерите във фоайето — каза Хънтър и запомни часа.

Той смени записа само за няколко секунди, но късметът им не проработи. В 01:28:10 Марк слезе от асансьора, прекоси фоайето и излезе от хотела, като през цялото време вървеше с наведена глава и гледаше телефона си. Лицето му не се видя.

Гарсия се изсмя иронично.

— Изненада. Той не поглежда нагоре. Нито дори за част от секундата.

Те върнаха записа няколко минути назад, когато камерите във фоайето показваха Мелиса Хоторн, докато излиза от асансьора. Тя се спря пред външната врата, провери телефона си и излезе от хотела.

— Той е бил точно зад нея — каза Гарсия, нарушавайки мълчанието.

Хънтър запомни часа на екрана — 01:26:45. Това щеше да им помогне да открият таксиметровия шофьор, който беше качил Мелиса в онова ранно утро.

— Разположи се удобно — каза той на партньора си и въздъхна. — Ще трябва да видим кога е пристигнал Марк.

Те прекараха малко повече от четиресет и пет минути, като изгледаха на бързи обороти четири часа видеозаписи, докато най-после отново забелязаха Марк. Той влезе във фоайето сам, в девет и двайсет и седем вечерта, с панамената шапка, телефон в ръката и наведена глава.

— Пак същото — измърмори Гарсия.

Марк прекоси фоайето и заедно с един гост на хотела се качи в асансьора вляво.

Хънтър прехвърли на видеозаписа от асансьора.

Гостът на хотела — дебел мъж с оредяла коса — пътува до шестия етаж, а Марк продължи до покрива. И тогава Хънтър и Гарсия най-после извадиха малко късмет.

Когато вратите на асансьора се отвориха, гостът, който изглеждаше порядъчно почерпен, се спъна и за малко не се блъсна в Марк, което принуди Марк да вдигне глава само за миг.

Хънтър веднага спря записа и го върна назад, кадър по кадър, но въпреки че Марк беше вдигнал глава, за да погледне госта, панамената шапка и неудобният ъгъл на камерата пак закриваха по-голямата част от лицето му.

— Това ли е? — попита Гарсия, присвивайки очи, докато гледаше екрана. — Това ли е най-доброто, което можем да получим?

— Общо взето — потвърди Хънтър.

Камерата беше уловила профила на Марк от дясната му страна и показваше четвъртита брадичка и силна линия на челюстта, но това беше всичко. Не се виждаха носът, устните или очите.

Въпреки че избра най-добрия кадър, преди да го разпечата, разочарованието на Хънтър беше очевидно.

— Мисля, че дори криминалистите от отдел „Информационни технологии“ с техните компютърни приложения, които вършат чудеса, няма да могат да направят хипотези за остатъка от лицето. Тук няма много, което да им послужи, но ще ги помоля да опитат.

— Цялото му поведение е подозрително, Робърт — взе да нарежда Гарсия, докато Хънтър взимаше разпечатката. — Шапката, погледът, постоянно забит надолу в телефона, стратегическото му положение в бара горе… всичко. Подозрително е.

Хънтър му показа разпечатката отново.

— Сериозно? — изсмя се Гарсия. — Това ли е най-доброто, което имаме? Може да е всеки.

— Това е най-доброто, което имаме — потвърди Хънтър.

— Което означава, че нямаме абсолютно нищо — изкикоти се саркастично Гарсия.

16.

След като приключи дванайсетчасовото си дежурство за трети пореден ден, Кирстен Хансен седна изтощена в стаята на медицинските сестри на втория етаж на хирургичната болница в Уестлейк, Лос Анджелис. Ръцете ѝ трепереха, очите ѝ бяха уморени и пареха и мозъкът ѝ беше преуморен и вцепенен. Часът беше девет и двайсет и четири вечерта.

Кирстен беше медицинска сестра в спешното отделение на хирургичната болница от четири години и през това време асистира в стотици операции, но това беше първата ѝ септална миектомия — много сложна процедура, извършвана, за да се намали дебелината на сърдечните мускули, симптом при пациенти, диагностицирани с напреднал стадий на хипертрофична кардиомиопатия. Първоначално операцията трябваше да продължи около шест часа, но поради малък проблем с апарата за байпас, прекараха в операционната зала близо девет часа и половина. В края на краищата, операцията мина успешно, но екипът беше на косъм да изпусне пациента.

Въпреки че не беше хирург, Кирстен изигра много важна роля в цялата процедура и в поддържането на живота на пациента.

Тя седна зад волана на своя хюндай „Акцент“ на паркинга на болницата и се погледна в огледалото за обратно виждане. Изглеждаше преуморена, но зад маската на изтощението се криеше една много горда Кирстен Хансен.

Днес се представи добре, момиче, каза си тя и се усмихна на отражението си. Представи се добре.

Ръцете ѝ все още леко трепереха, когато бръкна в жабката, за да извади цигарите.

Да, разбира се, пушенето е вредно, всеки го знае, особено здравен работник като Кирстен, но тя не пушеше много. Всъщност дори не можеше да каже, че е пушачка. Не жадуваше за вкуса на цигарите, но харесваше вълшебното им успокояващо въздействие и не се срамуваше да го признае.

Кирстен поднесе цигара към устните си, запали я и вдъхна продължително дима. Облегна се назад на седалката, затвори очи и остави никотинът да свърши работата си. Четири вдишвания и се почувства десет пъти по-добре. Ръцете ѝ престанаха да треперят и сърцето ѝ вече не блъскаше толкова силно в гърдите. Тя дръпна за последен път, а после угаси цигарата и погледна часа — 21:58.

Кирстен не очакваше, че ще излезе от болницата толкова късно, но когато включи двигателя, повдигна рамене, защото истината беше, че това няма значение.

Щеше да почива през следващите два дни и годеникът ѝ, Трой Фостър, с когото живееше в къща с две спални в Алхамбра, беше извън града до утре вечер.

Трой беше мениджър по продажбите в оръжеен магазин и отпътува за Сан Франциско в петък, за да присъства на тридневно изложение на оръжия и муниции. Кирстен не само че щеше да има на свое разположение цялата къща, но и нямаше да ѝ се налага да се буди рано сутрин. Въпреки късния час, тя пак можеше да се прибере вкъщи, да си налее чаша вино, да си поръча пица и спокойно да гледа някакъв безсмислен телевизионен сериал до ранните часове на утрото.

Мисълта я накара да се усмихне.

Не че Трой не ѝ липсва. Липсваше ѝ. Те се срещаха от три години, бяха се сгодили и щяха да се оженят след седем месеца, но и живееха заедно от близо две години. Заради нощните дежурства на Кирстен, къщата беше на разположение на Трой най-малко две нощи седмично, но не и на Кирстен. Ако ѝ провървеше, оставаше сама веднъж на всеки шест седмици, когато Трой прекарваше изпълнена с тестостерон мъжка вечер навън с приятелите си.

Пътуването до дома ѝ в Алхамбра отне само двайсетина минути и първото, което направи Кирстен, когато влезе в къщата, беше да си поръча пица — екстра лютива пеперони с двойна доза сирене. Висока метър и седемдесет и четири, със златисторуса коса, подстригана в класически стил „боб“, светлосини очи, сърцевидно лице и усмивка, която можеше да затопли студена стая, Кирстен винаги се беше опитвала да се грижи за здравето и външния си вид. Хранеше се разумно и предпочиташе здравословна храна, но понякога се нуждаеше от ядене за утеха, а за нея много малко неща бяха по-утешителни от екстра лютива пица пеперони с двойна доза сирене.

Според приложението в телефона ѝ, пицата щеше да пристигне след двайсет и пет минути.

На Кирстен не ѝ харесваше да отваря бутилка вино без Трой, но като всичко останало в живота, имаше изключения и в момента се нуждаеше от чаша вино.

Тя избра нещо, което знаеше, че ще ѝ се услади — бутилка зинфандел от долината Напа. Докато виното дишаше в чаша, Кирстен си взе набързо душ, който ѝ помогна да се отпусне.

Увила косата си в пухкава хавлия и чувствайки се удобно в халата си на леопардови шарки, тя се върна в кухнята и взе чашата с виното.

Кой би предположил, че раят може да бъде червен и в течна форма, помисли си Кирстен, затвори очи и се наслади на меките вкусове, които се образуваха в устата ѝ — череши, ягоди и леки подправки с оттенъци на горски билки.

Дзън-дзън.

Съобщение — пицата идва.

Кирстен отиде в кухнята, включи телевизора и зареди втория епизод на сериал, който беше започнала да гледа миналата седмица — любовен триъгълник, включващ монахиня, в някакъв измислен град в дълбоката провинция на Америка. Точно преди да го пусне, телефонът ѝ иззвъня. Обаждаше се годеникът ѝ.

Трой и Кирстен не говориха дълго. Тя му разказа за дългия си ден в болницата, а той ѝ разказа за някакъв нов картечен пистолет, който видял на изложението.

— Добре, скъпа, сега ще затварям. — Гласът на Трой звучеше уморено. — Искам да се опитам да заспя рано. Утре сутринта на закуска ще се срещна с един доставчик и веднага след това тръгвам.

— Звучи страхотно, мили. Знаеш ли в колко часа ще се прибереш вкъщи?

— Мисля да успея към седем-осем вечерта, но пак ще ти се обадя.

— Добре, скъпи, наспи се добре. Аз ще погледам малко затъпяваща ума телевизия. Но първо чакам пица.

— О, вечер за пица, а?

— И вино… много. Утре и вдругиден не съм на работа, забрави ли?

— Не изпивай всичкото вино. Чакай ме. Утре вечерта може да си направим купон за двама.

— Дадено.

— Ще се видим утре, хубавице. Липсваш ми и те обичам.

— И ти ми липсваш и те обичам още повече.

По-малко от минута, след като Кирстен остави телефона, на вратата се позвъни. Време за пица.

Тя даде на разносвача десет долара бакшиш, занесе пицата в дневната, сложи кутията на масичката за кафе и пак отиде в кухнята, за да вземе хартиени кърпи. Няма да използва чиния, нито прибори. Кирстен смяташе, че пицата е по-вкусна, когато държиш парчето в ръката си.

Докато изваждаше кърпи от кутията, Кирстен усети лек полъх на студен въздух върху дясната си буза. Обърна се и видя, че прозорецът е се открехнал от силен порив на вятъра.

Пак ли? — каза тя на глас малко раздразнено и поклати глава. По дяволите, Трой.

Трой имаше навика да отваря прозореца на кухнята, когато готви, вместо да включи аспиратора над печката. Често забравяше да го заключи, но тази вечер това наистина я ядоса, защото означаваше, че прозорецът е бил оставен незаключен от петък, деня, в който Трой замина за Сан Франциско. Сега беше понеделник вечер. Кирстен беше в болницата през по-голямата част от изминалите три дни и всеки можеше да влезе и да открадне каквото му хареса.

Щеше да му се накара, когато Трой се обади.

Кирстен заключи прозореца, върна се в дневната и се настани удобно на дивана, но гледането на телевизия не премина точно по плана. Тя успя да изгледа само един епизод, като през това време изпи половината бутилка вино и изяде три четвърти от пицата. Помисли си да започне да гледа третия епизод, но след всичкото вино и трудния ден в болницата се чувстваше замаяна и грохнала от умора. Кирстен изключи телевизора и прибра в хладилника остатъка от пицата. Обожаваше студена пица за закуска.

Почувства се самотна без Трой в леглото и тъй като не можеше да го прегърне, Кирстен придърпа възглавницата му до лицето си.

В същия момент мобилният ѝ телефон иззвъня и извибрира върху нощното шкафче, известявайки получаването на съобщение. Неочакваният звук я стресна. Дигиталният часовник на нощното ѝ шкафче показваше 00:29.

Кирстен пусна възглавницата на Трой и посегна към телефона си. Очакваше, че той ѝ е изпратил съобщение „Обичам те“. Трой беше романтичен и внимателен. Тя разсеяно отвори съобщението, без да погледне номера на изпращача.

Тежък ден в болницата днес, Кирстен? Как беше пицата?

Изненадана, тя примига два пъти, за да ѝ се проясни пред очите. Не можеше да е Трой. Той много рядко я наричаше с името ѝ. Казваше ѝ „скъпа“ или „любов моя“, или нещо подобно, особено в съобщения. Освен това предпочиташе да използва „УотсАп“ вместо обичайни есемеси.

Кирстен най-после провери изпращача.

„Непознат номер.“

Кой си ти? — написа тя.

Отговорът пристигна само след няколко секунди.

Аз съм учител, Кирстен… ментор, ако повече ти харесва.

Какво? — попита на глас тя, намръщи се на телефона и написа същото: Какво?

Аз съм ментор. Знаеш какво означава това, нали? И това… това ще бъде урок.

Кирстен запали нощната лампа, седна и се облегна на таблата на леглото.

Сериозно, кой си ти? — написа тя. Днес имах дълъг ден в болницата и вече съм си легнала. Всъщност съобщението ти ме събуди. Не съм в настроение за шеги.

Кирстен се втренчи в екрана и след тринайсет секунди се появи отговор.

Шеги? Кой казва, че това е шега?

Кирстен наистина не беше в настроение за такива неща.

Виж, няма да си пиша с теб. Или ще ми кажеш кой си в следващото си съобщение, или ще те блокирам, задник такъв, ясно ли е?

Тя пак зачака и се замисли кой ли може да ѝ изпраща съобщения след полунощ във вторник сутринта. Да, много малка вероятност Трой да се майтапи с нея, но ако беше той, Трой знаеше, че когато Кирстен започне да употребява думи като „задник“, това означава, че търпението ѝ се изчерпва. Ако беше Трой, шегата щеше да свърши веднага. Ако беше Трой, нямаше да продължи.

Телефонът най-после извибрира в ръката ѝ.

Вече ти казах кой съм. Аз съм ментор. И това не е шега, Кирстен. Както казах, това е урок.

Тя се изсмя безрадостно на съобщението, но въпреки че възнамеряваше да блокира номера, любопитството ѝ надделя.

Урок?, написа Кирстен. Урок по какво? Как да бъдеш досаден?

Отговорът пристигна точно след двайсет секунди.

Всъщност ще бъде урок по три неща.

Добре, засмя се Кирстен. Хубаво е да го знам.

Размяната на съобщения вече ѝ беше писнала, но въпреки че блокирането на обаждания и съобщения от непознати номера беше напълно възможно, не беше толкова бързо и лесно като блокирането на обаждания от скрити номера, и Кирстен не беше експерт по телефоните. Тя почука с пръст по елипсите в горния десен ъгъл на екрана, за да отвори спускащото се меню, но когато то се появи, нямаше опция „блокиране“.

Дзън-дзън.

Ново съобщение от „Ментора“.

Кирстен го отвори.

Но преди да започнем нашия урок, Кирстен, имам един въпрос към теб…

Последва умишлено прекъсване.

Дзън-дзън.

Плаши ли те?

Какво да ме плаши? — запита се Кирстен и се изсмя. Да получавам тъпи съобщения…

Дзън-дзън.

Мисълта, че ще умреш тази нощ?

17.

Нощта навън беше станала студена и зловеща. Луната и звездите отстъпиха пред дълъг, плътен и заплашителен тъмен пласт облаци. Неравномерни пориви на вятъра идваха и преминаваха като изгубени призраци, обитаващи улиците. От един час мирисът на предстоящ дъжд бавно изпълваше въздуха като горящ тамян и когато Кирстен прочете последното съобщение, по покрива на къщата ѝ започнаха да барабанят първите тежки капки дъжд.

Тя не се плашеше лесно, но в момента, докато седеше сама в леглото, а останалата част на къщата тънеше в пълен мрак и дъждът тракаше по прозорците, Кирстен се разтревожи. Тя прочете още веднъж последните две съобщения.

Плаши ли те?

Мисълта, че ще умреш тази нощ?

Кирстен пак почука с пръст върху елипсите в горния десен ъгъл на екрана на телефона си и потърси опцията „блокиране“ в спускащото се меню. Трябваше да е някъде там.

Но не беше.

Дзън-дзън.

Ново съобщение.

Да започваме ли с първия урок, Кирстен? СТРАХ.

Тя се поколеба за секунда, без да знае какво да направи. Да, можеше да изключи телефона и да го остави настрана, но това означава, че когато отново го включи сутринта, щеше да бъде пълен с непрочетени съобщения. Освен това Кирстен беше любопитна душа. Нямаше да може да заспи, като знае, че някой кретен ѝ изпраща тъпи съобщения, опитвайки се да се шегува, защото това сигурно беше шега… нали? Нямаше друго обяснение.

Вместо да остави настрана телефона, тя реши да напише едно последно съобщение.

Виж, тази игра отиде твърде далеч. Поначало не беше забавна, а тъпа. Уморена съм… късно е… и имах много тежък ден в болницата. Не ми пиши повече…

Дзън-дзън. Пристигна ново съобщение, преди Кирстен да довърши да пише нейното.

Не знам дали си забелязала, Кирстен, но прозорецът в кухнята беше оставен незаключен.

Пръстите ѝ потрепериха над екрана на мобилния ѝ телефон. Откъде, по дяволите, знаеше този извратеняк за незаключения прозорец?

Кирстен бързо изтри онова, което току-що написа, и започна ново съобщение.

Наистина не е смешно.

Отговорът дойде след няколко секунди.

Причината да знам, че прозорецът е оставен незаключен, Кирстен, е, защото аз го отключих.

Инстинктивната ѝ реакция беше да погледне към вратата на спалнята. Направи го и по гърба ѝ плъзнаха тръпки на ужас. Кирстен веднага започна да се съмнява в собствените си мисли.

Възможно ли беше да е Трой? Кой друг можеше да знае за прозореца на кухнята?

Трой, ти ли си? Ако си ти, кълна се в бога…

Не, не е Трой, пристигна отговор. Аз съм човекът, който остави незаключен прозореца на кухнята ти…

Още една умишлена пауза.

И после ново съобщение.

Промъкнах се в къщата ти и се скрих някъде вътре.

Дъхът на Кирстен секна в гърлото ѝ. Наложи се да прочете съобщението два пъти, за да бъде сигурна.

Дзън-дзън.

Точно така, Кирстен. Аз съм тук, вътре, при теб. Само двамата сме. Затова, искаш ли да поиграем на криеница? Аз се крия… а сега ти ме търси.

Стига толкова. Това вече е прекалено.

Добре, шибан изрод, написа тя. По-добре беше да звучи ядосана, отколкото уплашена. Писна ми. Обаждам се на ченгетата.

Дзън-дзън.

В горната част на телефона ѝ се появи само част от новото съобщение. Кирстен се опита да го пренебрегне, но треперещите ѝ пръсти неволно почукаха върху него и се показа целият текст.

Ами ако ти кажа, че вече съм в спалнята ти?

Сърцето на Кирстен направи тройно салто в гърдите ѝ. Тя се размърда неспокойно в леглото и очите ѝ обходиха стаята, ъглите, сенките… но въпреки че нощната лампа беше запалена, те бяха много.

Дзън-дзън.

Тук няма много места, където да се скриеш, Кирстен. Всъщност има само две места, където може да съм.

Кирстен започна да диша тежко. Тя се пресегна да запали нощната лампа от страната на Трой, когато пристигна ново съобщение.

Ще се уплашиш ли, ако изведнъж усетиш, че нещо мърда под леглото ти?

— Какво? — извика Кирстен и инстинктивно прибра крака до гърдите си в отбранителна поза.

Шега или не… урок или не… страхът определено беше постигнат.

Дзън-дзън.

Ще погледнеш ли, Кирстен? Ще извиеш ли тяло и ще погледнеш ли под леглото си… сега?

Тя не погледна под леглото, но леко изви тяло, за да надникне над ръба на лявата половина, където беше. Погледът ѝ спря на пода за няколко секунди. Там нямаше нищо друго, освен чехлите ѝ. Кирстен си пое дълбоко дъх и се приготви да се претърколи, за да погледне от другата страна, когато получи ново съобщение.

А гардеробът ти, Кирстен? Може да се крия там.

Дзън-дзън.

Забеляза ли нещо различно в гардероба ти?

Очите ѝ веднага се стрелнаха от мобилния телефон към гардероба, който беше вграден в стената срещу леглото, и Кирстен се вцепени.

Вратите бяха открехнати, а тя беше сигурна, че след като си взе душ, извади чехлите си от гардероба, и преди да се върне в дневната да чака пицата, ги беше затворила и двете.

Страхът ѝ започна да се превръща в паника.

Дъждът навън ставаше все по-силен… и барабаненето по прозореца и покрива — все по-шумно.

Кирстен отново насочи вниманието си към телефона. Време беше да приключи с тази игра.

Да, беше уплашена, и не, няма да стане от леглото и да провери под него и в гардероба. Щеше да се обади на деветстотин и единайсет.

Ново съобщение.

Забеляза ли вратите?

Мамка му, гадост, прошепна Кирстен. Докато почукваше с пръст по приложението на телефона, уплашеният ѝ поглед отново се отправи към гардероба. Вратите все още бяха открехнати, но тя можеше да се закълне, че сега е различно нещо друго… Кирстен не можеше да определи точно какво и инстинктивно присви очи, за да види по-добре.

И тъй като цялото ѝ внимание беше съсредоточено в гардероба, тя така и не забеляза фигурата, изцяло облечена в черно, която бавно започна да изпълзява изпод леглото ѝ.

18.

Утрото беше влажно и студено. Локвите на земята отразяваха мащаба на проливния дъжд снощи, който продължи до четири и половина сутринта.

Хънтър успя да спи малко повече от четири часа, което за човек, страдащ от хронично безсъние, изобщо не беше лошо постижение.

Той се отби във фитнес залата „Сикс Пакс“ в Кълвър Сити и пристигна в сградата на Главното управление на полицията в седем и двайсет и шест — двайсет и шест минути след Гарсия.

— Как мина с Кевин Гарисън? — попита Карлос, когато Хънтър влезе в кабинета и затвори вратата.

— Невъзможно — отвърна Хънтър, докато се приближаваше към бюрото си. — Той не е нашият човек.

— Наистина ли? — Гарсия отново седна на стола си. Гласът му прозвуча искрено разочаровано. — Защо? Какво каза?

— Не говорих с него. Нямаше го. Но разговарях с един от инструкторите във фитнес залата. Кевин е в Сакраменто от петък. Той и още двама членове на фитнес залата са участвали в състезание на Международната федерация по културизъм и фитнес, което се е състояло през уикенда. Кевин се е класирал четвърти. — Робърт поклати глава. — Не е бил в Лос Анджелис в нощта, когато е била убита Мелиса, и алибито му е желязно. Той не е човекът, когото търсим.

Гарсия сложи лакти на бюрото и се почеса по брадичката.

— Значи сега единственият човек, който представлява интерес за нас, е „Мазния Марк“, ако Марк е истинското му име.

— Засега, да — съгласи се Хънтър и седна зад бюрото си. — Някакви новини от криминалистите?

— Все още нищо, но получихме доклад от отдел „Проучвания“ за съпоставянето на подобни убийства, което поисках.

— Извадихме ли късмет?

Гарсия въздъхна разочаровано.

— Все още преглеждам списъка и се опитвам да видя дали се откроява нещо, но предполагам, че зависи какво наричаш „подобни“. — Той използва компютърната мишка, за да превърти надолу информацията на екрана. — Обръщам ти внимание, че „Проучвания“ бяха любезни да включат снимки от всички местопрестъпления и ни изпратиха данни за насилствени убийства от цялата страна — Ню Йорк, Чикаго, Маями, Сиатъл, Лос Анджелис, каквото се сетиш — но все още не съм попаднал на нищо като това, което разследваме в момента. Например, има много местопрестъпления, където жертвата е оставена да виси, но на нито едно не е закачена на кука или повдигната за устата. Освен обичайното въже, има случаи, в които извършителят е използвал различни други средства — електрически кабели, вериги, чорапогащник, каишки за кучета, колан. Също така има много случаи, в които жертвата е окачена за краката или за ръцете. — Гарсия превъртя още надолу. — Има няколко случая, в които е използвана кука за месо или кука за пренасяне на бали, но жертвата само е повдигната над земята и е оставена да виси само в три от тези случаи и на трите местопрестъпления жертвите са открити в хладилна камера за месо и куката е пробила гърба им, не устата, лицето или черепа.

Хънтър кимна, вперил очи в екрана на компютъра си.

— Има и няколко случая с жестоко обезобразяване на лицето — продължи Гарсия. — Разрези… осакатяване… пребити на пихтия… изгаряния с киселина… от огън… гърло, прерязано от ухо до ухо… разбит череп. — Той вдигна ръце в жест „да им се не начудиш“. — „Проучвания“ са попаднали на един случай, в който извършителят е откъснал мандибулата от лицето на жертвата, но това е станало преди петнайсет години, и няма окачване, а извършителят е съпругът на жертвата, който е бил заловен и осъден. — Гарсия вдигна ръка, преди Хънтър да каже нещо. — Разбирам, че не търсим съвсем същото местопрестъпление, а нещо предшестващо ескалация, нали? Нещо не толкова жестоко, но с намеци, че може да ескалира до нивото на бруталност на убийството на Мелиса Хоторн.

— Да, това е теорията — съгласи се Хънтър, който също превъртя надолу информацията на екрана на компютъра си.

— Но как да разберем от какво е ескалирало? — попита Гарсия. — Искам да кажа, търсим ли нещо… да речем, с по-малко насилие? Или със съвсем малко насилие? Може ли да е ескалирало от нещо, което би изглеждало съвсем различно? Да няма окачване? Да няма обезобразяване на лицето? Какво? Защото съм малко объркан.

Хънтър се облегна назад на стола си и потърка очи.

— Там е проблемът, Карлос. Човешкото поведение не е като точните науки. Схемите се променят и може да бъдат драстично различни за различните хора. — Сега беше негов ред да вдигне ръка, за да направи знак на Гарсия да не го прекъсва. — Ето защо би било много неестествено извършителят в нашия случай да премине от никакво, малко или дори умерено насилие до нивото на бруталност, показано в сегашното местопрестъпление.

— И аз исках да кажа това — отвърна Гарсия и насочи двата си показалеца към Хънтър.

Карлос разбираше добре теорията за ескалацията — ако убиецът убива заради подтик, който не може да контролира, някакъв непреодолим вътрешен импулс — девет пъти от всеки десет тази принуда започва с малки деяния, вероятно дори не с убийство. Каквато и да беше тази принуда, извършителят някак я подхранва, за да обуздае импулса. И това подхранване, каквото и да е, поставя началото на цикъла. Много скоро подтикът се завръща… по-силен… по-ненаситен… но не толкова много, иска само малко повече. Без да е в състояние да го отхвърли, извършителят отново нахранва чудовището, давайки му онова малко повече, което беше поискало. След това схемата се повтаря и винаги ескалира… винаги иска повече с всеки нов цикъл.

— Ако онова, което видяхме на местопрестъплението, наистина е било резултат от ескалация — продължи Гарсия, — тогава убиецът е достигнал последното ниво и това означава, че е активен от дълго време… вероятно години. И след като сега е активен в Лос Анджелис, логично е да е извършил други престъпления в този град, вероятно убийства.

— Тогава защо никое от предишните му престъпления не е привлякло вниманието ни, нали? — Хънтър предугаждаше какво ще попита Гарсия.

— Именно — потвърди Гарсия. — Ние сме отдел „Свръхтежки убийства“. Все нещо трябваше да достигне до нас.

— Може би, но не забравяй, че теорията за ескалацията не е безпогрешна. Съществуват случаи на когнитивна ескалация, където по-голямата част на ескалацията се случва в ума на човека. Когато чудовището вътре стане твърде голямо, твърде жадно за когнитивния процес, извършителят изпълнява прищевките му и действа. И в такива случаи първото убийство обикновено показва жестоко насилие.

— Мислиш ли, че сегашният случай е такъв? — Гарсия наклони брадичка към гърдите си, докато задаваше въпроса.

— Не знам, Карлос. Да, може да е, защото нищо в човешкия характер не е постоянно и неизменно. Но все още знаем много малко за този случай. Убиецът може да не е сериен… това може да е изолирано расово престъпление… има много вероятности. Проверявайки стари случаи, ние само проучваме вероятностите, това е всичко.

Гарсия се прегърби на стола си. В същия момент от двата компютъра се разнесе звук, подобен на камбанка, който извести пристигането на съобщение.

Гарсия прочете темата.

— Еха! Очаквах това едва по-късно през седмицата, ако ни провърви.

— Какво е? — попита Хънтър.

— Преписите на телефонните обаждания и текстовите съобщения на Мелиса Хоторн — отговори Гарсия и кимна към монитора на бюрото на Хънтър. — Виж електронната си поща.

Хънтър го направи. Имейлът беше дошъл с два прикрепени файла — „Телефонни обаждания“ и „Текстови съобщения“.

19.

Докато Хънтър все още четеше списъка с информацията, която бяха получили от отдел „Проучвания“, Гарсия отвори първия от двата прикрепени файла — „Телефонни обаждания“ — и бързо прегледа последното обаждане, което беше получила Мелиса Хоторн.

— По дяволите! — възкликна той след няколко секунди.

— Какво има? — попита Хънтър.

Гарсия не откъсна очи от екрана на компютъра си.

— Надявах се, че „Мазния Марк“ се е обадил на жертвата, след като са излезли от „Дъ Броукън Шейкър“. Нали се сещаш? Само за да провери дали тя не му е дала грешен телефонен номер.

— Няма ли нищо? — Хънтър минимизира списъка и превключи на имейла.

— Не. Не и от него. Последното обаждане, което е получила Мелиса Хоторн, е било в шест и трийсет и три в събота вечерта, в деня на партито. Вероятно е било обаждането на Джанет.

— Може да ѝ е изпратил съобщение — предположи Хънтър и бързо щракна върху втория прикачен файл към имейла — списъкът със съобщенията.

— Може би — съгласи се Гарсия, но остана на телефонните обаждания.

Файлът се отвори на екрана на компютъра на Хънтър. Очите му се спряха на първия текстови разговор и той изведнъж млъкна мистериозно.

Гарсия беше твърде погълнат от преписите на телефонните разговори, за да забележи изражението му.

— Забрави за телефонните разговори, Карлос — каза Хънтър. В гласа му прозвуча нотка на учудване. — Погледни файла със съобщенията.

— Марк ѝ е изпратил съобщение? — развълнувано попита Гарсия.

— Не съм сигурен, но убиецът със сигурност ѝ е изпратил.

— Какво? — Гарсия отмести очи от екрана и погледна партньора си.

— Първият текстови разговор във файла. Но последният за нея. Първото съобщение е пристигнало в два часа и трийсет и две минути в неделя сутринта.

Гарсия отвори файла и докато четеше текстовия разговор, на който Хънтър му обърна внимание, изражението на лицето му се промени — от любопитно на заинтригувано, а после недоверчиво, озадачено и накрая стъписано.

— Будалкате ли ме? — каза той, бързо минимизира преписа на съобщенията и пак провери имейла, който беше получил. Имаше само два прикачени файла. — По дяволите! — Гарсия поклати глава на екрана и след това погледна партньора си. — Няма видеофайл. В преписа пише, че съобщението е дошло с прикрепено видео. Къде е видеото? Защо не е включено в имейла?

— Вероятно защото не е поискано — предположи Хънтър.

— Не е поискано, защото не знаехме, че може да има видеофайл — раздразнено отвърна Гарсия. — Но тъй като има, би трябвало да е ясно от само себе си, че трябва да го изпратят, нали?

— Нищо не е ясно от само себе си, когато става въпрос за мобилните оператори, които предоставят лични видеозаписи и снимки, Карлос. Знаеш го. Трябва ни съдебна заповед.

Гарсия го знаеше, разбира се. В Съединените щати законът какво могат да съхранят мобилните оператори от техните клиенти беше много общ. Накратко казано, зависеше главно от самите мобилни оператори да решат какво да архивират от обажданията и съобщенията, освен обичайните аудио и текстови файлове. Вярно, повечето оператори предпочитаха да архивират всичко, но за да се предпазят от съдебни дела за нарушаване на неприкосновеността на личния живот, те издигаха цял свят от стени, когато от тях се иска да разкрият лични снимки и видеоизображения.

— Помислих си, че се задействаха твърде бързо за мобилни оператори — отбеляза Гарсия. — Нямаше как да не липсва нещо. Ще поискам съдебна заповед веднага щом дойде капитан Блейк.

Хънтър отново насочи вниманието си към компютъра. Препрочете два пъти съобщенията, които убиецът беше изпратил на Мелиса Хоторн, облегна се назад на стола, сложи лакти на облегалките за ръце и преплете пръсти под брадичката си.

— Може да изтълкуваме много от всичко това — заяви Гарсия и наруши тишината, която беше настанала в стаята.

— Добре — кимна Хънтър. — Какво мислиш?

— Ами… — Гарсия се наведе напред. — В началото имаме… „Забавлява ли се на купона?“ Това показва, че убиецът е знаел, че Мелиса е била на парти в онази нощ.

Хънтър кимна.

— Това затвърждава подозренията към „Мазния Марк“ — продължи Гарсия. — Той я е срещнал на купона… знаел е името ѝ… имал е телефонния ѝ номер и може да я е проследил до дома ѝ, без тя да забележи. Както видяхме на записите от камерите за видеонаблюдение, Марк е напуснал хотела буквално по петите ѝ. Може да е скочил в кола или такси и лесно да я е проследил до дома ѝ.

— Вярно е — съгласи се Хънтър. — Но ако случаят е такъв, тогава „Мазния Марк“ е позирал.

— Позирал? — намръщи се Гарсия. — Какво искаш да кажеш?

— Вече приехме, че нападението не е било хрумване на момента, нали? Било е добре планирано… и сложно… и текстовият разговор потвърждава това предположение. Затова, да, „Мазния Марк“ може да се е представил на Мелиса в онази нощ в „Дъ Броукън Шейкър“, но ако той е убиецът, тогава явно е планирал всичко предварително. Мелиса може и да се е запознала с него в събота вечерта, но за него срещата не е била случайна. Той я е чакал там.

Гарсия насочи показалец към партньора си.

— Точно така. Съжалявам, забравих за това в момента и съдейки по видеозаписите… от начина, по който се държеше „Мазния Марк“ в бара… — Карлос поклати глава. — Не бих се изненадал. Той отлично знаеше какво прави.

— Съгласен съм. „Мазния Марк“ е главният ни заподозрян.

Гарсия отново се вгледа в съобщенията.

— Ето кое ме тревожи — „Кой съм аз ли? Ами… за теб ще бъда ментор, Мелиса.“ — Гарсия погледна партньора си и повдигна вежди. — Той си е измислил псевдоним, Робърт — Ментор — и това ме плаши, защото и двамата знаем, че убийците, които правят това, го правят с причина — те искат слава… искат светът да знае какво са извършили… какво са постигнали — БТК[4], Синът на Сам[5], Зловещият спящ[6]… историята е пълна с тях. Също така знаем, че ще има още убийства. Мелиса е само началото.

— Възможно е — съгласи се Хънтър. — Но аз не съм сто процента сигурен.

— Така ли? Защо?

Хънтър леко наклони глава настрана.

— За мен има нещо в начина, по който убиецът формулира отговора си, който звучи твърде безразличен — „Кой съм аз ли? Ами… за теб ще бъда ментор, Мелиса.“ Направо си го представям как нехайно повдига рамене при тези думи. Сякаш не му пука за името, което си е измислил.

Гарсия отново насочи вниманието си към този ред в преписа.

— Иначе си прав — потвърди Хънтър. — Убийци като БТК, Синът на Сам и Зловещият спящ искат слава… искат да бъдат известни… и тази слава идва чрез псевдонимите им, дори след като са заловени. Прозвището е изключително важна част от това какви са… и какви искат да бъдат. — Той посочи монитора си. — В отговора си убиецът дори не пише с главна буква думата „ментор“, сякаш това няма значение за него. Освен това употребява думите „за теб“, сякаш с друга жертва би избрал друг псевдоним.

Гарсия се замисли.

— Може да греша — призна Хънтър. — Но като прочетох отново цялата размяна на съобщения, не останах с убеждението, че на този убиец му пука какъв псевдоним си измисля. Според мен не го прави за слава.

— Добре — кимна Гарсия. — Тогава какво мислиш?

Хънтър въздъхна.

— Че цялата тази размяна на реплики всъщност е била онова, което убиецът е нарекъл първия си урок — страх. Искал е Мелиса да се страхува и ѝ е поднесъл този страх постепенно и умело. Първо, загадъчният изпращач на съобщения, който се представя като Ментора, и после… — Докато говореше, Хънтър вдигна ръка, изобразявайки стъпала, за да покаже ескалация. — Той ѝ пише, че ще я научи какво е страх… болка… смърт. Това със сигурност може да е малко страшно, но както се вижда от отговорите на Мелиса, първата ѝ мисъл е, че това сигурно е някаква шега. Тя дори смята, че може да е Марк.

— Това затвърждава подозренията към „Мазния Марк“ — повтори Гарсия.

Хънтър се съгласи и повдигна с ръка още едно стъпало…

— И после нещата стават сериозни. — Той прочете от преписа. — „Означава, че тази нощ, Мелиса, след като се върна от малкото си соаре и препъвайки се, слезе от таксито… преди около половин час… забрави да заключиш външната си врата.“ Той е знаел, че тя е слязла препъвайки се от такси… и часа.

Гарсия кимна.

— Тогава Мелиса разбира, че това не е шега. Няма как този „ментор“ да е знаел нещо от това, освен ако не я е проследил от партито до дома ѝ и вече е бил в къщата, когато тя се е прибрала, или се е криел някъде навън и я е чакал да пристигне.

— Точно така — съгласи се Гарсия. — И ти си прав — сама вкъщи, в този късен нощен час. Няма как накрая Мелиса да не се е ужасила от съобщенията.

— Както казах, умела постепенна ескалация.

— И се обзалагам, че липсващият видеоклип е черешката на тортата. Онова, което наистина я е смразило от ужас.

Хънтър кимна.

— Трябва да вземем онази съдебна заповед.

20.

Джанет Ланг се събуди от страх от поредния мъчителен кошмар. Този път сънува сестра си Мелиса, която я викаше на помощ, но Джанет не я разбираше какво казва. Мелиса не висеше на въже, но имаше огромна кука, пробила долната ѝ челюст, и всеки път, когато заговореше, от устата ѝ се разхвърчаваха пръски кръв, които оцветяваха въздуха в пурпурна мъгла. Мъглата се превръщаше в облаци и в дневната валеше кървав дъжд.

От понеделник сутринта, когато Джанет откри трупа на Мелиса, дните и нощите ѝ се състояха предимно от задрямване — понякога от лекарствата, друг път от чисто изтощение — и брутално събуждане от толкова тревожни и образни кошмари, че цялото ѝ тяло трепереше. На два пъти сънищата ѝ бяха толкова ужасяващи, че Джанет загуби контрол и се подмокри.

Този път тя беше заспала в спалнята, докато Том беше в кухнята и си правеше сандвич. Сандвичът, който беше направил за Джанет в шест сутринта, все още стоеше недокоснат, оставен в чиния на нощното ѝ шкафче.

Том си беше взел една седмица отпуск, за да бъде до нея, и би излъгал, ако признае, че не е силно обезпокоен.

Той знаеше, че психически Джанет е много силен човек, но дори и най-силната психика можеше да се пречупи, ако е притисната до краен предел. Вярно, нямаше много житейски събития, които с един удар да разбият ума отвъд точката, откъдето няма връщане назад. За жалост, да намериш любим човек, убит жестоко, беше на първото място в списъка с такива събития, а за Джанет Мелиса беше много повече, отколкото само любима сестра. Мелиса беше най-добрата ѝ приятелка и скалата, на която Джанет можеше да разчита, каквото и да се случи. Без Мелиса, Джанет лесно можеше да се превърне в изгубена душа. И Том го знаеше.

Той току-що беше отхапал залък от сандвича с фъстъчено масло и желе, когато чу сподавения вик на Джанет. Том пусна сандвича върху кухненския плот и забърза към спалнята. Джанет седеше на леглото, притиснала колене до гърдите си, и ридаеше, закрила с ръце лицето си.

— Всичко е наред, миличка — каза той, когато стигна до нея. — Било е само сън… само сън. — Том я прегърна и я притисна до себе си.

Джанет се остави Том да я вземе в обятията си, но не го прегърна на свой ред и не свали ръце от лицето си.

— Тук към, Джен… Тук съм. — Той хвана ръцете ѝ. — Погледни ме, миличка. Било е само сън. — Том целуна ръцете ѝ и погали косата ѝ. — Моля те, погледни ме, Джен.

Все още ридаейки, тя най-после спусна ръце и го погледна в очите. Той я целуна по бузите и се опита да избърше сълзите ѝ, но Джанет не можеше да спре да плаче.

— Всичко е наред, миличка — опита пак Том. — Няма го вече. Било е сън… нищо, освен лош сън… това е всичко. Не е реалност.

— Грешиш, Том — отвърна Джанет. Тонът ѝ беше изпълнен с болка. — Защото е реалност… Мел я няма, Том… — Гласът ѝ изтъня и стана писклив. — Няма я. Мел е мъртва. Сестра ми я няма вече. — Тя отново закри с ръце лицето си.

Том не можеше да повярва, че е избрал толкова погрешно думите си. Той я прегърна по-силно. Сърцето му се късаше.

— Много съжалявам, миличка. — Сега беше негов ред да се бори със сълзите си. — Много, много съжалявам.

Том почувства, че Джанет трепери в ръцете му. Не знаеше какво друго да каже и затова само я притискаше до себе си, докато риданията ѝ се превърнаха в подсмърчане.

— Защо не дойдеш да седнеш в дневната с мен, Джен? — попита той и отново избърса сълзите от лицето ѝ. — Може да погледаме стари сериали. Нещо леко… нещо лесно за гледане. Какво ще кажеш?

Джанет не отговори.

Том я целуна по челото и после по бузите.

— Хайде. — Той стана, но не пусна ръцете ѝ. — Ела с мен. Нека поседим на дивана. Ще направя пуканки.

Джанет отмести поглед встрани, опитвайки се да реши какво да направи. Не искаше да се изправи пред реалността. Поне в момента. Знаеше, че всяка секунда, която прекара будна, ще мисли за сестра си, която никога повече няма да види… но колкото и изтощена да се чувстваше, страхуваше се да заспи отново. Всъщност се ужасяваше дори да затвори очи, защото всеки път, когато го направеше, образите, които видя в онази неделна сутрин, бяха там и я чакаха, сякаш се бяха запечатали завинаги от вътрешната страна на клепачите ѝ.

Том видя нерешителността, изписана на лицето ѝ — дали да остане будна, или да се опита отново да заспи. Знаеше, че тя се нуждае от почивка, но сънят не ѝ носеше отдих. Ако дойде в дневната с него, той поне щеше да бъде до нея. Том опита пак.

— Хайде, миличка. Ела да поседиш малко с мен. — Тонът му беше умоляващ и нежен.

Все още подсмърчайки, Джанет най-после кимна и бавно стана. Том пусна ръцете ѝ и тя избърса лицето си с хартиена носна кърпичка. Стигнаха до вратата на спалнята и Джанет спря.

— Телефонът ми — каза тя и посочи към нощното шкафче. — Нека взема телефона си. Не съм го проверявала от снощи.

Джанет беше изключила звука и вибрирането на мобилния си телефон.

Том зачака.

Тя взе телефона и погледна екрана — десет пропуснати обаждания и повече от двайсет съобщения. Джанет въздъхна и тръгна с приятеля си.

В дневната, докато Том претърсваше стотиците сателитни канали за нещо, което става за гледане, Джанет прегледа пропуснатите обаждания — едно от лекаря ѝ, осем от приятели и едно от шефа ѝ в работата. Тя реши да се обади на всичките по-късно. Все още нямаше сили да говори с никого по телефона. Започна да преглежда съобщенията. Повечето бяха от приятели — двайсет и четири съобщения в „УотсАп“ и един есемес. Есемесът беше от непознат номер. Джанет превъртя надолу на екрана, за да провери началото на съобщението, и се изненада. Там пишеше „Мелиса“. Самото съобщение съдържаше само видеозапис, нямаше текст.

Реакцията ѝ беше машинална. Тя почука с пръст по началото, за да отвори съобщението. Видеозаписът изпълни екрана и сърцето ѝ веднага скочи в гърлото, като едва не я задави. Тялото ѝ изгуби всичките си сили, ръцете ѝ се отпуснаха и Джанет изтърва телефона на пода.

Писъкът, който се изтръгна от гърлото ѝ, беше звук, който Том никога не беше чувал.

21.

Хънтър и Гарсия стояха в кабинета на капитан Барбара Блейк в Главното управление на полицията. Тя току-що беше прочела преписа на текстовия разговор между убиеца и Мелиса Хоторн.

— Видеозаписът? — попита капитан Блейк и вдигна преписа в ръката си. — Къде е видеозаписът, който е бил изпратен?

— Именно — отговори Гарсия и кимна. — Човек би си помислил, че те ще го включат в искането ни, нали?

— И не са го включили? — Изненадата в тона ѝ беше неподправена.

— Нуждаем се от заповед, капитане — намеси се Хънтър. — Знаеш колко старателно се пазят мобилните оператори срещу съдебни дела за нарушаване на неприкосновеността на личния живот. Това е личен видеозапис.

— Не е за вярване — каза Барбара и натисна бутона на вътрешния телефон на бюрото си.

— Да, капитане? — чу се гласът на полицай Териза Бруди от малкия високоговорител, която се грижеше за графика на капитан Блейк.

— Териза, би ли ме свързала със съдия Питърсън от Градския съд, моля?

— Веднага, капитане.

— Мислите ли, че има вероятност убиецът да е показал лицето си на този видеозапис? — обърна се Барбара към Хънтър и Гарсия.

Двамата детективи повдигнаха рамене.

— Така пише той, нали? — Тя отново погледна преписа. — Ето тук — „Не се тревожи. Аз заключих външната ти врата. Хей, погледни.“

— Видеото не показва никого — каза Хънтър. — Само кадър как се затваря вратата… ръка, която превърта ключа… вратата открехната… такива неща. В момента няма как да знаем.

— Няма дори кадър на някого с маска, който заключва вратата — добави Гарсия. — Главната цел на цялата размяна на съобщения е била да уплаши Мелиса. Това е урокът „какво е страх“, капитане. Кое може да е по-плашещо от мисълта, че си заключена в собствения си дом заедно с неканен гост?

— Може би — съгласи се капитан Блейк. — Но никога не подценявайте глупостта на някои хора. Може би убиецът е мислел, че като вземе телефона на жертвата, няма да има улики към него.

— Можем само да се надяваме — отбеляза Гарсия.

— Съдия Питърсън е на линията, капитане — съобщи полицай Бруди по вътрешния телефон.

Капитан Блейк прие обаждането и Хънтър и Гарсия зачакаха, докато тя набързо обясни на съдията каква е ситуацията, а после му каза името и телефонния номер на Мелиса и го помоли да издаде заповед.

Съдия Питърсън и капитан Блейк се познаваха отдавна. Той винаги се доверяваше на преценката ѝ. В осем от десет пъти, когато се нуждаеше от съдебна заповед за нещо, тя се обръщаше към него.

— Изпрати някой полицай при мен, Барбара — каза ѝ той. — Заповедта ще бъде готова, докато дойде.

Капитан Блейк веднага помоли Бруди да изпрати униформен полицай в Градския съд да вземе заповедта.

В момента, в който тя приключи разговора, мобилният телефон на Хънтър започна да вибрира в джоба на якето му. Той погледна екрана. Показаният номер не беше в списъка с контактите му. Хънтър вдигна ръка, за да направи знак на капитан Блейк да почака, и отговори на обаждането.

— Детектив Хънтър, отдел „Свръхтежки убийства“.

Той се заслуша за няколко секунди и след това Гарсия и капитан Блейк видяха, че изражението на лицето му се промени, сякаш Хънтър не е разбрал съвсем добре какво му бяха казали.

— Почакай, Том. Поеми си дъх и ми разкажи всичко още веднъж отначало — каза той със спокоен глас и отиде в северозападния ъгъл на кабинета.

— Кой е Том? — попита шепнешком Барбара и Гарсия замислено повдигна рамене.

— Какво е получила Джанет? — попита Хънтър по телефона.

Споменаването на името опресни паметта на Гарсия.

— Том е гаджето на Джанет Ланг, сестрата на жертвата — обясни той шепнешком на капитан Блейк.

— Кога? — попита Хънтър.

…

— Предполагам, че е дошло от непознат номер — каза Хънтър.

Гарсия отвори широко очи от почуда, докато гледаше партньора си.

— Какво се е случило?

Хънтър му направи знак да мълчи.

— Том… Том… слушай… Много по-лесно е, ако ми го препратиш, при това веднага. Можеш ли да го направиш?

Хънтър кимна тъжно, докато слушаше отговора на Том.

— Много съжалявам, че това се е случило, Том, и да, представям си колко разстроена е Джанет.

…

— Наистина не можехме да направим нищо, за да го предотвратим, Том, но може да засечем местоположение.

…

— Да, ще се опитаме да го проследим оттук. Ако ми изпратиш съобщението от нейния телефон, ще имам номера ѝ. Аз ще поема оттук. Можеш ли да го направиш?

…

— Да, веднага.

…

— Благодаря. Ще ти се обадя — добави Хънтър и затвори.

— За какво беше всичко това? — попита Гарсия. — Какво съобщение?

— Джанет, сестрата на Мелиса, е получила съобщение по-рано тази сутрин — обясни Хънтър. — Без текст. Само видеозапис.

— От кого? — попита капитан Блейк. — От убиеца ли?

— Не мога да бъда сигурен, но явно е от него.

Телефонът на Хънтър отново извибрира, този път два кратки сигнала, които известиха получаването на ново съобщение. Той отвори съобщението и когато на екрана се появи видеозаписът, присви очи за момент, а после тежко въздъхна.

— Мамка му!

22.

Барбара Блейк беше капитан на отдел „Обири и убийства“ на лосанджелиската полиция от тринайсет години. През този период тя можеше да изброи на пръстите на едната си ръка колко пъти е чувала детектив Робърт Хънтър да псува.

Гарсия веднага се спусна към партньора си. Капитан Блейк го последва по петите.

Хънтър превъртя видеозаписа обратно до началото и наклони телефона в ръката си така, че и двамата да виждат екрана. Последваха три секунди напрегнато мълчание, преди Хънтър да пусне записа.

— Какво… е това, да му го начукам? — прошепна Гарсия. На лицето му беше изписано неподправено изумление.

Докато за тринайсет години капитан Блейк беше чувала Хънтър да псува само няколко пъти, Гарсия, от друга страна, беше съвсем друго нещо. Този път тя трябваше да признае, че Карлос има защо да псува.

Видеозаписът, който им показа Хънтър, беше заснет в кухнята на Мелиса Хоторн, в нощта на убийството ѝ… и беше ужасяващ.

Започваше с кадър на Мелиса в изправено положение. Беше съблечена гола и ръцете ѝ бяха завързани на гърба, а краката — при глезените. Голямата риболовна кука, която убиецът вече беше използвал, беше пробила жестоко долната ѝ челюст, а въжето, прикрепено за куката, беше преметнато над гредата на тавана. От раната в отворената ѝ уста се изливаше водопад от кръв и покриваше тялото ѝ с тънък, гротескно червен пласт, но Мелиса все още беше жива.

Докато видеозаписът продължаваше, тя започна да се гърчи конвулсивно, задави се и повърна кръв във въздуха и върху лицето си. И тогава камерата показа отблизо очите ѝ. Те бяха широко отворени и не беше необходимо да си експерт, за да видиш, че са обезумели от болка, страх и невъобразим ужас. Секунда по-късно камерата показа, че краката ѝ, макар и завързани, са здраво стъпили на пода и челюстта ѝ все още е на мястото си. Но не за дълго.

При вида на следващия кадър на всички им се догади. Това беше моментът, когато въжето беше дръпнато, за да повдигне Мелиса във въздуха за устата. Хънтър, Гарсия и капитан Блейк видяха как тялото на Мелиса се вдигна рязко и краката ѝ отчаяно започнаха да ритат. Пръстите им се изпъваха надолу, опитвайки се напразно да намерят пода. Писъкът, който се изтръгна от гърлото ѝ, беше удавен от голямото количество кръв в устата ѝ, която клокочеше, сякаш ври.

Неистовата борба за живот на Мелиса всъщност действаше срещу нея, когато истеричното извиване на тялото ѝ засили натиска върху шията и челюстта ѝ. По време на хаотичната ѝ битка всички чуха страховития звук от счупване на кост. Мандибулата ѝ най-накрая се измести и се откъсна.

Последният кадър показа как тялото на Мелиса се разтърсва конвулсивно още веднъж и после увисва неподвижно и очите ѝ се затварят. Убиецът обаче не беше приключил. Точно преди видеозаписът да свърши, той беше написал един ред текст в долната част на кадъра.

КАТО РИБА

— Мили боже! — Думите се отрониха от устата на капитан Блейк като ледени висулки. — И това е било изпратено на сестра ѝ?

Хънтър кимна.

— Ще проверя дали отдел „Проучвания“ ще могат да го проследят. — Той веднага се обади на екипа.

— Защо? — попита Барбара, след като Хънтър затвори, и поклати глава.

Той повдигна рамене.

— Това е напълно откачено — заяви Гарсия. — Този убиец е шибан изрод.

— Въпросът ми не беше риторичен, Робърт — настоя капитан Блейк. — Защо убиецът ще изпраща такова нещо на сестрата на жертвата? Какъв е смисълът? Какво би могъл да получи от това? Освен ако наистина не е расово престъпление.

— Питаш дали Джанет е в риск? — Въпросът беше отправен от Гарсия.

Капитан Блейк се обърна към него.

— Мислиш ли, че тя е в риск? Затова ли я дразни убиецът? И нея ли ще нападне?

След като видя видеозаписа, и на Хънтър му беше хрумнала същата мисъл.

— Може би. Но… — Той поклати глава.

— Но? — подкани го капитан Блейк.

Преди Хънтър да успее да отговори, мобилният му телефон иззвъня отново. Той отговори на обаждането, слуша няколко секунди и после затвори.

— Отдел „Проучвания“ ли беше? — попита Гарсия.

Хънтър кимна.

— Не могат да го проследят. Телефонът на изпращача няма джипиес.

Карлос не изглеждаше изненадан.

Хънтър се замисли за момент, опитвайки се да подбере правилните думи.

— Ако Джанет Ланг наистина е заплашена от онзи, който е убил сестра ѝ, тогава всичко е много по-лично, отколкото мислехме отначало, и извършителят е много по-дързък, отколкото му признавахме.

Капитан Блейк се замисли върху думите му, потъркваше палец върху кокалчетата на едната си ръка, нагоре и надолу по възлите на костта.

— Това би означавало, че убиецът има зъб на семейство Хоторн — заключи накрая тя. — Или поне на двете сестри.

— Възможно е — съгласи се Хънтър.

— Но той би очаквал, че ние ще сме във връзка с малката ѝ сестра — продължи капитан Блейк. — Логичният ход за нея, след като получи съобщението, ще бъде веднага да се свърже с нас… както и направи. Това означава, че извършителят също така би очаквал да знаем за съобщението… както и знаем. И ако има поне малко мозък в главата си, убиецът също така би очаквал да стигнем до заключението, което току-що направихме — че това може да бъде изтълкувано като заплаха за живота ѝ. И ако полицията стигне до този извод, логично е да решим да я поставим под наблюдение. — Капитан Блейк се върна на стола зад бюрото си и посочи към Хънтър. — Това имаше предвид, когато каза, че убиецът е много по-дързък, отколкото му признавахме, нали?

Той кимна.

— Ако наистина смята да нападне Джанет Ланг, убиецът току-що усложни работата си. Видеозаписът е предупреждение.

Настъпи дълго мълчание, докато капитан Блейк преценяваше възможностите си за избор. Беше едва февруари, все още началото на годината, но тя беше достатъчно опитна, за да знае, че трябва да е много предпазлива, когато става въпрос за бюджета, особено след всичките съкращения, обявени от губернатора.

— Може пък да не е усложнил работата си — каза накрая Барбара и поклати глава. — Защото не мога да обоснова поставянето на госпожица Ланг под полицейска закрила. Не и когато имаме само този видеоклип.

Гарсия погледна партньора си с поглед, който говореше красноречиво, но никой от тях не се опита да спори, защото знаеха, че капитан Блейк е права. В края на краищата, тя не решаваше сто процента. Капитанът трябваше да обоснове решението си пред шефа на полицията. Въпреки че беше шокиращ и съкрушителен психически, видеозаписът, който беше получила Джанет Ланг, не представляваше пряка заплаха за живота ѝ. Можеше да бъде изтълкуван по този начин, но тълкуването, колкото и приемливо да е, винаги оставяше място за съмнение, а съмнението нямаше да убеди шефа на полицията.

Вторият проблем на капитан Блейк беше, че ако назначи екип за защита на Джанет, въпросът беше за колко време? Ако убиецът наистина се готви да нападне Джанет, не се знаеше кога ще нанесе удара. Можеше да е днес, утре, следващата седмица, догодина… никой не знаеше. Назначаването на полицейска защита на някого за неопределено време беше нереалистично. Всички в стаята го знаеха.

Хънтър върна мобилния телефон в джоба си и в същия момент някой почука на вратата.

— Какво има? — извика капитан Блейк от бюрото си и изви тяло надясно, за да надникне покрай детективите.

Хънтър и Гарсия погледнаха към вратата, която се отвори и на прага застана млад униформен полицай. Фуражката му беше пъхната под мишницата и в дясната си ръка държеше голям плик.

— Извинете, капитан Блейк — каза той с тих, но твърд глас, и вдигна плика. — Изпратиха ме да взема заповед от Градския съд.

Капитан Блейк му направи знак да влезе и посочи Хънтър и Гарсия.

— Дай я на тях.

Полицаят даде плика на Хънтър и Барбара го изчака да излезе от кабинета.

— Отидете да вземете видеото от мобилния оператор — каза тя и посочи вратата. — Веднага.

23.

След пет минути и едно вътрешно телефонно обаждане Хънтър и Гарсия пристигнаха в централата на „АТ енд Т Ентъртейнмънт Груп“, която се намираше от другата страна на улицата, срещу известната сграда на „Ел Ей Таймс“, и се озоваха в стая за конференции на третия етаж на „Сграда Две“, седнали до масата срещу един от корпоративните адвокати на мобилния оператор. Висок и слаб мъж на четиресет и няколко години, чийто тъмен костюм на тънки райета сякаш беше взет от химическото чистене няколко минути, преди да влезе в стаята и да се представи като Мартин Кар.

Не разговаряха много. Съдебната заповед говореше вместо тях, а адвокатът беше само корпоративна предпазна мярка.

— Ще уредя въпроса възможно най-бързо, детективи — обеща Мартин Кар и им отправи безгрижна усмивка, която, изглежда, показваше, че до този момент на живота си вече е виждал всичко, което си заслужава да се види. — Да ви го изпратя ли по имейла?

— Ще ви бъдем признателни — отвърна Хънтър, написа на листче своя имейл и имейла на партньора си и го даде на адвоката. — Но ако е възможно, бихме искали и копие на твърд носител.

— Разбира се — отговори Мартин и погледна листчето, което му даде Хънтър. — Мога да го уредя, няма проблем. Може да изчакате тук или долу във фоайето. Изборът е ваш.

— Тук ще бъде добре, благодаря — каза Гарсия и погледна партньора си за потвърждение.

Хънтър кимна.

— Разбира се, настанете се удобно. В дъното на коридора има кафе машина. Кафето е безплатно. Не ви трябват пари.

— Много удобно — отбеляза Гарсия. — Благодаря.

Когато стигна до вратата, Мартин се обърна и посочи трите лаптопа в единия край на масата за конференции с дванайсет места.

— Не съм сигурен колко време ще отнеме. Надявам се, не твърде много, но се чувствайте свободни да ги използвате, за да ровите в Мрежата, да проверите имейли, каквото искате. — Безгрижната усмивка се завърна на устните му. — Разбира се, че сайтовете с три хикса са блокирани.

Хънтър и Гарсия го погледнаха мълчаливо, с напрегнати очи и недоумяващо изражение.

— Хмм… това беше шега — рече Мартин и усмивката му помръкна.

— Шега? — със сериозен тон попита Гарсия. — Тогава сайтовете с три хикса не са блокирани, така ли?

— Не — смутено отговори Мартин. — Блокирани са.

— Тогава… каква беше шегата? — попита Гарсия. Озадаченото му лице остана сериозно.

— Ами… — Адвокатът пристъпи от крак на крак и бързо реши, че най-добрият му ход ще бъде да подмине въпроса. Той вдигна съдебната заповед от бюрото и кимна неловко. — Ще отида да свърша тази работа — каза Мартин и изхвърча от стаята.

Когато вратата се затвори зад него, Карлос най-после се усмихна.

— Разбира се, че сайтовете с три хикса са блокирани — каза той с ироничен тон и поклати глава.

— Мисля, че той няма да изтърси скоро тази шега — отбеляза Хънтър.

Измина близо половин час, преди адвокатът най-после да се върне.

— Съжалявам, че се забавих — каза той и извади флашка от десния джоб на сакото си. — Понякога отнема време, докато намериш тук правилния човек за тази специфична работа, но ето, заповядайте.

Хънтър стана и го пресрещна на половината разстояние между вратата и масата.

— Същият файл беше изпратен и на двата ви имейла, както се разбрахме — уведоми ги Мартин Кар.

Гарсия извади мобилния телефон от джоба и бързо провери електронната си поща.

— Да, получили сме го — каза той на Хънтър и стана.

Двамата детективи излязоха на паркинга. Никой от тях не искаше да чака, докато се върнат в Главното управление на полицията, за да изгледат видеозаписа, който убиецът беше изпратил на Мелиса. Качиха се в хондата „Сивик“ на Гарсия и Хънтър използва мобилния си телефон, за да влезе в електронната си поща, намери имейла от „АТ енд Т“ и почука с пръст по прикрепения файл. Видеоклипът се зареди и той леко обърна телефона, така че и Гарсия да вижда екрана.

Ръка в кожена ръкавица превъртя ключа, за да заключи външната врата на Мелиса и после го извади от ключалката. Камерата се отмести надясно, за да покаже часа — 02:24.

— В колко часа го е получила? — попита Гарсия. — Спомняш ли си?

Хънтър спря видеозаписа.

— Около два и трийсет и осем.

— Тогава значи убиецът е бил в къщата през цялото време? — Тонът на Гарсия представляваше смесица от изненада и съмнение. — Защо? Какво е правил? Какво е чакал?

— Може би я е чакал да си легне — предположи Хънтър, опитвайки се да си представи сцената. — Не забравяй, че целта на съобщенията и този видеоклип е била да внуши страх. Убиецът е искал Мелиса да се страхува. Това е било част от плана му. Чакането, докато всички лампи са били угасени и тя си легне удобно в леглото, несъмнено е целяло да засили „фактора страх“.

Гарсия се съгласи, но имаше още въпроси.

— И така, знаем, че Мелиса е взела такси от партито в хотела малко преди един и половина сутринта.

Хънтър кимна.

— В един и двайсет и осем.

— По това време пътуването с такси от хотел „Фрийхенд“ в центъра на града до дома ѝ в Лиймърт Парк е продължило не повече от двайсет… най-много двайсет и пет минути. Сигурно се е прибрала вкъщи към два часа. Но е получила съобщението с видеозаписа два и трийсет и осем или два и трийсет и девет. Това е повече от половин час, след като е влязла в дома си. Дори първото съобщение, изпратено от убиеца, е било в два и трийсет и две, ако си спомням правилно.

— Точно така — потвърди Хънтър.

— Тогава първото съобщение на убиеца до Мелиса е било изпратено осем минути, след като е заснел видеоклипа — отбеляза Гарсия. — Защо е чакал толкова дълго? Къде е била тя?

— Вероятно си е взимала душ — предположи Хънтър.

— Убиецът се е криел някъде в къщата, изчакал я е да си вземе душ, заснел е видеоклипа, изчакал я е да си легне и после е започнал да пише съобщенията.

— Така изглежда — съгласи се Хънтър.

Гарсия поклати глава, като си представи сцената.

— Това изисква търпение и голяма самодисциплина.

— Показва също така, че убиецът е спокоен и съсредоточен — добави Хънтър. — Няма бързане… няма паника.

— Ако е искал тя да се страхува — продължи Гарсия, — това наистина е успяло да я уплаши. Няма как да е гледала видеозаписа сама вкъщи и да не си е изкарала ангелите.

— Видеоклипът още не е свършил — рече Хънтър и погледна екрана на мобилния си телефон. — Има още четири секунди.

Гарсия се премести, така че да вижда екрана.

Хънтър пусна видеозаписа.

Отначало не се случи нищо особено. Камерата остана насочена към часовника в кухнята, но през последните две секунди от мъничките високоговорители на телефона на Хънтър се разнесе звук, който накара сърцата им да пропуснат един удар.

— Какво беше това? — попита Гарсия и свъси вежди.

— Прозвуча като шепот — отговори Хънтър, превъртя назад видеоклипа съвсем малко и усили звука докрай. Отново почука с пръст по екрана, за да пусне видеозаписа, и двамата с Гарсия доближиха уши до телефона.

Хънтър беше прав. Убиецът беше казал нещо в микрофона. Три едва доловими думи, но достатъчно стряскащи, за да вцепенят от страх всеки.

И сякаш думите не бяха достатъчно ужасяващи, но и убиецът ги прошепна гальовно, като любовна ласка, която ги превърна в още по-смразяващи кръвта.

„Вече съм вътре.“

24.

Небето над Сан Франциско приличаше на изпъстрена в синьо и бяло мозайка. Тънки облаци замрежваха утринното слънце, но и през тях проникваше достатъчно, за да затопли деня до приятната температура, която позволи на Трой Фостър да облече любимата си тениска в камуфлажни цветове.

Както беше казал на Кирстен, след срещата си тази сутрин той веднага се качи в пикапа и потегли на път. Към десет и четиресет Трой вече минаваше по моста между Сан Франциско и Оукланд, а към единайсет и трийсет вече караше по магистрала номер пет, отправяйки се към Лос Анджелис.

В един идеален свят пътуването от шестстотин и трийсет километра между Сан Франциско и Лос Анджелис би отнело на Трой пет-шест часа, но магистралите в Калифорния много рядко играеха по правилата, и магистрала номер пет беше една от най-оживените в целия щат. В онзи ден множеството тежкотоварни камиони и ремонтът на отсечка, дълга километър и половина, добавиха още два часа и половина към пътуването, а и движението се забави до скоростта на охлюв, точно когато Трой стигна до окръг Фресно. Тъй като нямаше какво друго да прави, пусна музика.

Сутринта, преди да потегли от Сан Франциско, Трой позвъни на Кирстен само за да ѝ каже, че вече е на път. Тя не отговори. След петото позвъняване се включи гласовата ѝ поща. Остави кратко съобщение, в което ѝ каза, че пътува и че по-късно пак ще ѝ се обади и ще я уведоми, ако нещо го забави по пътя.

Трой ѝ позвъни отново към един и половина следобед, когато спря, за да обядва. Кирстен пак не отговори и след петото позвъняване се включи гласовата ѝ поща.

— Здравей, скъпа, аз съм. Получи ли първото ми съобщение? Къде си? Искам само да ти кажа, че дотук движението беше нормално. Ако продължи така, би трябвало да съм вкъщи някъде към шест-седем часа. Липсваш ми. Обади ми се или ми пиши, за да знам, че си получила съобщенията ми. Трябва да затварям. Обичам те.

В случай че нещо не беше наред с гласовата поща на Кирстен, той ѝ изпрати съобщение и по „УотсАп“. Два часа по-късно тя все още не му се беше обадила. Трой обаче не се притесни. Още не. Когато е на работа, Кирстен никога не държеше телефона в себе си. Не можеше да е в нея и да започне да звъни по време на операция, затова го оставяше в шкафчето си. Това създаде навик и през повечето дни Кирстен забравяше за телефона си и го проверяваше едва когато свърши дежурството ѝ. Днес обаче Кирстен имаше почивен ден. Вярно, тя често изключваше звука на телефона си и понякога, през почивните си дни, излизаше да потича и го оставяше вкъщи. Но дори случаят да е такъв, Трой беше оставил първото си съобщение преди единайсет сутринта, докато напускаше хотела. Сега наближаваше четири следобед, Кирстен вече би трябвало да го е проверила.

Имаше вероятност годеницата му да е изгубила или повредила телефона си. Вече ѝ се е случвало.

Към седем и половина вечерта, когато спря за последен път — на около един час и половина път от Лос Анджелис — Трой все още не се беше чул с Кирстен.

И започна да се тревожи.

Естествено, той се опита да предположи защо тя не му се е обадила или дори не му е изпратила съобщение. Беше ли ядосана за нещо? Ако е така, Трой не се сещаше защо. Единственото приемливо обяснение, което успя да измисли за мълчанието ѝ, беше, че са я повикали в болницата.

Може би някоя от сестрите се е обадила, че е болна, и са повикали Кирстен в последната минута, помисли си той. Това се беше случвало няколко пъти.

Ако се е наложило да замества през цялата следобедна смяна, това би обяснило защо все още не му се е обадила или изпратила съобщение.

Това трябва да е, реши Трой. Повикали са я в болницата. И все пак, когато спря на бензиностанцията, той извади телефона и отново ѝ позвъни. Гласова поща.

— Здравей, любов моя, пак съм аз. Добре ли си? Не си ми ядосана, нали? Не, разбира се. Аз съм съвършен. — Трой се засмя. — Е, предполагам, че някой се е обадил, че е болен, и е трябвало да си замъкнеш задника на работа в почивния си ден, прав ли съм? Много неприятно, скъпа. Знам, че не можеш да откажеш, но все пак… гадно е. Все едно… да те информирам набързо. След последното ми съобщение движението адски се скапа и нещата се забавиха. Вече е седем и половина, а аз все още имам един час и половина път. Ако не се обърка нещо друго, би трябвало да съм у дома между девет и десет, но, моля те, обади ми се или ми пиши, щом получиш това. Обичам те и нямам търпение да те видя.

Ставаше късно и Трой отново започна да огладнява. Сега, след като разбра, че няма да успее да се върне вкъщи за вечеря, той реши да си вземе още един бургер с голяма порция пържени картофки, но този път го занесе в пикапа си. Реши да яде, докато шофира, за да не губи повече време.

Движението малко се разреди и вече не беше толкова натоварено и към осем и половина Трой навлезе в района на Голям Лос Анджелис. В девет стигна до южната страна на хълмовете, където реши да мине по Футхил Фрийуей вместо по Голдън Гейт Фрийуей. Голдън Гейт Фрийуей щеше да го отведе през центъра на Лос Анджелис, където движението по всяко време на денонощието обикновено беше проблем. Решението му се оказа правилно. Движението по Футхил Фрийуей беше нормално, доколкото това е възможно.

Докато прекосяваше Глендейл, Трой погледна часовника на таблото — 21:15. А Кирстен все още не се е обадила, нито е писала.

Дали пък не са я зашлевили с двойно дежурство в почивния ѝ ден? В такъв случай тя щеше да бъде на работа шестнайсет, може би осемнайсет часа без прекъсване. Това наистина би било гадно, но Трой не би се изненадал. Кирстен му беше казвала безброй пъти, че персоналът в болницата не достига и че и лекарите, и сестрите са претоварени и преуморени.

Трой все още се чудеше дали това е причината Кирстен все още да не се е свързала с него, когато най-после зави наляво по тяхната улица. Часът беше девет и трийсет и пет вечерта.

Къщата, която бяха наели заедно, беше последната вдясно — малка, едноетажна, с две спални, бяла фасада и малка градина отпред. Той спря пред нея и се намръщи. Колата на Кирстен беше паркирана на алеята.

— Какво става, по дяволите? — измърмори Трой, паркира зад нейната кола и протегна ръка назад, за да вземе армейската си торба. Предпочиташе ги пред куфарите. — Тя е вкъщи? Тогава защо не ми се обади?

Той отмести очи към двата предни прозореца. Лампите бяха угасени.

В прилив на оптимизъм, мозъкът му подхвърли още един вероятен отговор.

Може би Кирстен е замествала някого в болницата и току-що се е върнала вкъщи. Може би преди една минута. И се е надявала, че Трой вече си е у дома.

И все пак. Можеше да ми изпрати съобщение, че всичко е наред, помисли си той.

И тревожността му изведнъж се превърна в раздразнение.

Трой се приближи до тъмносинята външна врата и извади ключа си.

Ключът не се превъртя.

Вратата вече беше отключена.

Това беше необичайно. Кирстен винаги внимаваше много за заключването на вратите и прозорците. Трой беше този, който понякога забравяше да затвори или да заключи някой прозорец — и понякога дори външната врата.

— Скъпа, върнах се — извика Трой, когато влезе в дневната, затвори вратата и запали лампите. Ключовете на Кирстен висяха на ключалката от вътрешната страна на вратата. — Забравила си да заключиш външната врата. Това обикновено го правя аз.

Трой огледа разсеяно стаята и подозрително присви очи. Нещо не беше наред, но не можеше да определи точно какво. Мебелите бяха на местата си и не беше разхвърляно… затова какво, по дяволите, го смущава?

Може би защото къщата е прекалено тиха и спокойна. И тогава на Трой му хрумна, че вероятно е бил прав и Кирстен е била повикана да замести някого в болницата. Дежурството ѝ е свършило късно и тя се е прибрала направо вкъщи. Вероятно е била капнала от умора и си е легнала веднага. Това се случваше често след тежко и напрегнато дежурство.

Трой изви тяло надясно, за да погледне в коридора, който водеше навътре в къщата и към спалнята им в дъното. Въпреки че лампите в коридора бяха угасени, той видя, че вратата на спалнята им е открехната. Така я оставяше винаги Кирстен, когато си легнат.

Той внимателно остави торбата си, за да не вдига шум.

След минутка щеше да отиде да види Кирстен и да я целуне. Тя му липсваше, но първо се нуждаеше от бира. Беше шофирал повече от десет часа и се чувстваше напрегнат и изтощен. Бирата щеше да го отпусне.

Трой отиде в кухнята, отвори хладилника и извади студена бира. Изпи първата глътка, спря и помириса бутилката. Не, не беше бирата, но нещо миришеше странно… трудно можеше да се определи — не точно кисело, нито горчиво, не съвсем на старо и престояло, не точно сладникаво или на мухъл, а комбинация от всичките. Нещо едва доловимо, което не проникна веднага в ноздрите му, но с течение на времето стана осезаемо.

Трой отвори пак хладилника и помириса вътрешната страна на вратата и всяка от четирите лавици. Там нямаше нищо. После издърпа чекмеджето долу, където държаха зеленчуците. Беше почти празно. Имаше само два моркова, които не изглеждаха много свежи, но и те не бяха източникът на миризмата.

Трой затвори хладилника и започна да души въздуха наоколо като куче, което търси следа. Да, няма съмнение, че във въздуха се долавяше някаква странна миризма. Трой подуши кухнята, после дневната, но пак не можа да определи източника. Докато прекосяваше коридора, спря. Сега миризмата стана по-силна. Каквото и да е, идваше отнякъде по-навътре в къщата.

Пристъпвайки колкото може по-леко, Трой тръгна по коридора, без да запали лампата. Не искаше да събуди Кирстен. Докато минаваше покрай стаята за гости, той провря глава и подуши въздуха вътре.

Миризмата не идваше оттук.

Трой направи същото, когато мина покрай банята.

Миризмата не идваше и оттам, но определено ставаше по-силна.

Единственото останало място беше спалнята.

Дали Кирстен не е занесла храна там? Това не ѝ беше присъщо. Вино, да. Но храна, не.

Той спря пред вратата на спалнята и пак подуши въздуха. Миризмата определено идваше оттам. Трой погледна към леглото и се помъчи да фокусира поглед. Светлината, която се процеждаше от дневната и в късия коридор, беше бледа и слаба, и той видя само груби очертания върху леглото… но те изглеждаха изключително странни.

— Скъпа? — извика той. В тона му прозвуча подозрение. Гласът му беше достатъчно силен, за да бъде чут.

Никакво движение. Никакъв отговор.

— Кирстен? — извика отново Трой и пръстите му намериха електрическия ключ за осветлението.

От полилея на тавана блесна ярка светлина, която обля спалнята. Онова, което видя, удари Трой като метеор. За част от секундата светът загуби смисъл. В нищо нямаше логика.

Той почувства, че стомахът му се сви от пълно и крайно отчаяние.

— Кирстен? — изкрещя Трой с пълно гърло, но името прозвуча като смразяващ кръвта писък, какъвто издава див звяр, когато е ранен.

Трой се втурна към леглото. Цялото му тяло трепереше от студ, който проникна в костите му.

— Скъпа? Скъпа? — Трой коленичи до леглото. Ужасените му очи се замъглиха от експлозия на сълзи.

Искаше да протегне ръце към нея… да я прегърне… да я целуне… но не го направи. Стаята се завъртя около него заради съмнението, че Трой не беше сигурен дали тялото на леглото принадлежи на Кирстен, или не.

25.

Минаваше единайсет и половина през нощта, когато Хънтър получи обаждането. Въпреки че си беше легнал преди повече от половин час, той не спеше.

Хънтър живееше с безсънието си през по-голямата част от живота си и бяха отминали дните, когато губеше време да се бори с него, защото беше разбрал, че не може да го победи. Сега той се справяше с безсънието по най-добрия начин, който знаеше, и точно това правеше в момента — лежеше неподвижно по гръб със затворени очи и дишаше равномерно. По този начин, въпреки че беше буден и мозъкът му не искаше да престане да работи, мускулите и очите му си почиваха.

Хънтър си повтаряше наум съобщенията, разменени между убиеца и Мелиса, когато мобилният му телефон започна да вибрира на нощното шкафче. Без да отваря очи, той се пресегна, взе го и го доближи до ухото си.

Обаждаше се детектив Педро Лопес от полицейския участък на Алхамбра и разговорът много приличаше на този, който Хънтър беше водил с детектив Уилям Барнс в неделя сутринта — убийство на улица в жилищен квартал в Алхамбра, което без абсолютно никакво съмнение накрая щеше да стигне до отдел „Свръхтежки убийства“ на лосанджелиската полиция поради жестокостта на извършването. Детектив Лопес само се опитваше да спести на всички време и писане на доклади.

Десетина минути, след като приключи разговора, Хънтър вече пътуваше на север по авеню Санта Фе, по посока на Алхамбра. Половин час по-късно той паркира до бял микробус на екип криминалисти, на улица, която вече беше отцепена от местната полиция. В края на периметъра се беше насъбрала малка тълпа. Повечето, изглежда, бяха съседи.

Нощта беше ясна, но студена, с красива пълна луна и много звезди. Вятърът, който вееше от запад, беше достатъчно силен, за да смъкне с още няколко градуса и без това ниската температура.

Хънтър слезе от колата си, вдигна ципа на якето и се огледа наоколо. На улицата имаше четири черно-бели патрулни коли пред последната къща вдясно. Районът около малката къща с бяла фасада също беше отцепен с черно-жълта лента, обозначаваща местопрестъпление. На алеята пред къщата бе спрял бял шевролет „Малибу“ и пикап „Форд“. В пикапа като че ли седяха двама души, но Хънтър не можеше да види добре от мястото, където бе застанал.

Той погледна часовника си — 00:36.

Хънтър се огледа за колата на партньора си и сякаш по даден знак, хондата мина през външния периметър в началото на улицата.

Хънтър изчака, докато Гарсия паркира, отчасти блокирайки алеята на единия съсед.

— Влиза ли вече вътре? — попита той, когато се приближи и кимна към къщата.

— Дойдох трийсетина секунди преди теб — отвърна Хънтър и повдигна рамене. — Още не съм говорил с никого.

Гарсия повдигна вежди.

— Предполагам, че това ще стане ей сега.

— Кое?

Карлос леко наклони глава и посочи с брадичка, че някой приближава.

Хънтър се обърна и видя, че към тях върви нисък и набит мъж. Носеше тъмен костюм, който не му стоеше добре и явно беше виждал и по-добри дни.

— Отдел „Свръхтежки убийства“, нали? — попита той, когато стигна до двамата детективи.

— Да, ние сме — отговори Карлос и показа служебната си карта. — Аз съм детектив Гарсия, а това е детектив Хънтър.

— Аз съм детектив Педро Лопес, отдел „Убийства“, Алхамбра. Говорихме по телефона. — Той кимна на Хънтър.

Черната коса на детектив Лопес беше сресана назад и разкриваше голямо чело. Брадата му беше къса и леко прошарена, но само около брадичката. Малките му очи гледаха Хънтър и Гарсия през кръгли очила, разположени под гъсти вежди. Овалното му лице изглеждаше като от типа, които не се усмихват много.

— Е, какво имаме тук? — попита Гарсия.

Лопес им направи знак с глава да го последват.

— Една жертва — започна той. — Жена. Вероятна самоличност — Кирстен Хансен.

— Вероятна? — прекъсна го Гарсия.

Лопес спря, обърна се към двамата детективи от отдел „Свръхтежки убийства“ и тихо си пое дъх като човек, който се готви да съобщи лоша новина.

— Онзи, който го е направил, здравата е работил по нея. Не съм виждал такова обезобразяване… а съм виждал предостатъчно. Не съм сигурен с какво сте свикнали вие, момчета, от „Свръхтежки убийства“, но съм готов да се обзаложа, че не е като това.

Гарсия стрелна с поглед партньора си.

Лопес разчете погледа му.

— Ще видите — каза той и продължи да върви.

Хънтър и Гарсия го последваха.

— Хансен? — попита Хънтър. — Датчанка ли е?

Лопес се обърна и го погледна озадачено.

— Хансен е много типично скандинавско име — обясни Хънтър. — Предимно датско.

Лопес кимна.

— Щом казвате, но не мога да го потвърдя. Информацията, с която разполагаме до момента, е много ограничена, и тъй като предавам случая на „Свръхтежки убийства“, ще оставя етапа на идентифициране на вас, момчета.

— Добре — отвърна Гарсия, сдържайки усмивката си. — Е, каква е ограничената информация, с която разполагате до момента?

— Ако жертвата наистина е тази Кирстен Хансен, тя е била на двайсет и девет години. Хирургична сестра в болницата в Уестлейк.

— Сама ли е живяла? — попита Хънтър. — Кой е открил трупа?

— Не. Живяла е с годеника си Трой Фостър. Той бил на изложение на оръжия в Сан Франциско. — Лопес вдигна ръка и преди да му зададат въпроса, обясни: — Фостър е управител на магазин за оръжия и муниции на име „Оръжейна галерия“ в Глендейл. Пътувал е по работа на изложението. Върнал се вчера и открил трупа.

Те наближиха черния пикап и сега Хънтър видя, че вътре седят трима души — двама мъже и една жена. Единият мъж беше закрил с ръце лицето си и явно ридаеше. Жената като че ли също плачеше.

— Това е Трой Фостър, в пикапа — съобщи Лопес. — Не успяхме да научим много от него. Той е в шок и това не е изненадващо, но доколкото разбрах, е заминал за Сан Франциско в петък сутринта. Във вторник сутринта, вчера, господин Фостър излязъл от хотела и потеглил на път, напускайки Сан Франциско малко преди единайсет часа. Движението по магистралата било натоварено. — Лопес повдигна рамене. — Винаги е такова, но шестчасовото пътуване отнело малко повече от девет часа. Върнал се вкъщи снощи, малко преди десет. — Той кимна към пикапа. — Двамата с него са близки приятели. Брат му и майка му пътуват насам. Би трябвало да са тук след час и нещо.

— Кога е чул годеницата си за последен път? — попита Гарсия.

— Доколкото разбрах — отговори Лопес с несигурен глас, — и вие, момчета, може да го потвърдите, когато имате време, за последен път са разговаряли по телефона в понеделник вечерта. Господин Фостър звънял на годеницата си няколко пъти вчера — преди да тръгне от Сан Франциско и после пак, по пътя към Лос Анджелис. Тя така и не отговорила. Освен това ѝ изпратил няколко съобщения, които също останали без отговор.

Те стигнаха до къщата с бяла фасада и се провряха под лентата за местопрестъпление, която опасваше целия преден двор.

— Криминалистите дойдоха преди около четиресет и пет минути — каза Лопес. — Може би един час… — Веждите му се повдигнаха като някакъв подвижен мост. — И дори те затаиха дъх за момент, когато влязоха в спалнята.

— Била е убита в спалнята си? — попита Хънтър.

Детектив Лопес погледна към протритите си обувки и сетне поклати глава неуверено и тъжно.

— Не мисля.

Въпреки че въпросът беше на върха на езика им, нито Хънтър, нито Гарсия го зададоха на глас. Те подписаха протокола за недопускане на замърсяване на местопрестъплението и им дадоха поотделно опаковани бели гащеризони от тайвек.

— А сега ще ви кажа „беше ми приятно да се запознаем и ви желая успех“. Моята работа тук свърши — рече Лопес и почеса неподдържаната си брада. Върна се до лентата за местопрестъпление и спря. — Детективи…

Хънтър и Гарсия отново насочиха вниманието си към него.

— Искрено се надявам да заловите онзи, който го е направил. Това там вътре е… — Той се замисли за подходяща дума. — Нечовешко.

26.

Вятърът се засили и нощната температура падна с още един-два градуса. Хънтър и Гарсия облякоха гащеризоните, взеха латексови ръкавици и влязоха в къщата.

В дневната се влизаше направо от антрето, беше малка, но обзаведена стилно. Двама криминалисти търсеха латентни отпечатъци върху повърхности и прозорците, а вътрешната страна на входната врата вече беше проверена.

В тази стая нищо не изглеждаше разместено. Нямаше видими следи от борба, но Хънтър забеляза няколко капки кръв на пода. Не пръски, а капки.

Хънтър и Гарсия кимнаха за поздрав на криминалистите и влязоха по-навътре.

Коридорът, водещ извън дневната, беше широк, но къс, с бели стени, нямаше картини или друга украса. Видяха две врати вдясно, една вляво и една в дъното, всичките бяха отворени. От вратата в дъното струеше ярката светлина на прожектор и сенките на криминалистите, които работеха в стаята, танцуваха по стените на коридора. На пода се виждаха още капки кръв.

Докато минаваха покрай първата врата вдясно, Хънтър и Гарсия надникнаха вътре — втора спалня, изглежда, служеше и като кабинет. И тук нямаше следи от борба.

Вратата вляво беше на банята, облицована със сини и бели плочки, и с душкабина. Не беше разхвърляно, всичко си беше на мястото. Вратата вдясно откриваше малък килер, където имаше хавлии, завивки, одеяла, прахосмукачка и различни други домакински принадлежности. Детективите направиха три крачки и се озоваха пред последната врата — на голямата спалня.

Трима криминалисти се бяха събрали около двойно легло, чиято табла беше до източната стена, точно срещу вратата — по един от двете страни на леглото и третият — пред долния край на леглото. Двамата отстрани на леглото бяха приклекнали. Хънтър и Гарсия не ги виждаха какво правят, защото им попречи криминалистът пред долния край на леглото, който се изправи.

Криминалистът беше чул стъпките на детективите и се обърна с лице към тях, когато стигнаха до вратата на спалнята. Както и на предишното местопрестъпление, това беше доктор Сюзан Слейтър.

Хънтър срещна погледа ѝ и дори от разстояние съзря в светлосините ѝ очи израз, който не беше виждал досега — не възмущение или гняв, а безмерна тъга, сякаш беше загубила всяка надежда в човечеството.

— Робърт… Карлос… — Доктор Слейтър ги поздрави и отстъпи крачка вдясно, разкривайки гледката.

Хънтър и Гарсия насочиха поглед към леглото с метална рамка и трупа върху него.

Детектив Лопес беше прав, помисли си Хънтър. Това наистина е нечовешко.

27.

Вятърът навън виеше на пориви с различна сила, като вълни, които се разбиват на брега, но не валеше дъжд. От време на време свистеше зловещо, когато се блъснеше в някой от первазите на прозорците, и после бавно затихваше, звукът беше изнервящ, напомняше странен шепот.

Ако Хънтър беше съзрял тъга в очите на доктор Слейтър преди секунда, тя, на свой ред, забеляза в неговите очи нещо, което не беше виждала дотогава — тъга, може би… объркване и стъписване, със сигурност.

На леглото, върху подгизнали от кръв чаршафи, лежеше голото тяло на жена. Ръцете ѝ бяха вдигнати над главата и китките ѝ бяха завързани с въже. На въжето с кука за планинско катерене беше закачена метална верига, дълга метър — метър и двайсет. В другия край на веригата имаше още една метална кука, по-голяма и много по-тежка от тази на китките на жената, но не беше прикрепена към нищо. Странното приспособление въже-верига-кука беше небрежно преметнато на таблата на леглото.

Гарсия пръв наруши тягостното мълчание. Гласът му беше колеблив, втренченият му поглед — озадачен, и умът му се мъчеше да проумее зверствата, извършени с жертвата.

— Какво… се е случило с нея?

Повечето кожа по стъпалата, краката, стомаха, ръцете, раменете, главата, челото и лицето я нямаше, разкривайки зачервена, възпалена плът, която вече ставаше кафява от окислението. Гърдите ѝ бяха жестоко отсечени от торса с някакъв тъп инструмент. Носът ѝ беше отрязан и беше останал само малко хрущял. На някои места, като раменете, ръцете, коленете, лактите, главата и лицето, част от плътта и мускулите изглеждаше протрита и се виждаха костите. Някои очевидно бяха счупени на няколко места. Повечето от някога русата ѝ коса беше брутално скалпирана и сега се виждаха части от черепа ѝ, но онова, което предизвика гадене във всички в стаята, беше, че кожата… плътта… мускулите ѝ… не изглеждаха премахнати по хирургичен начин. Жертвата не беше одрана в медицинския смисъл на думата. Кожата, заедно с парчета плът и мускули, беше някак насилствено изстъргана от тялото. Това грубо дране беше стигнало и до някои от оголените кости, където липсваха фрагменти. Резултатът беше невиждана гротеска — части оголена плът, части оголен скелет и части обезобразено тяло, всичко това — покрито с пласт кръв, която вече беше засъхнала.

Въпросът на Гарсия беше посрещнат с дълго мълчание. Сърцата на всички сякаш бяха излезли от ритъм. Доктор Слейтър отмести очи към трупа за момент и после отново погледна двамата детективи.

— За да бъдем сто процента сигурни — отговори най-после тя и тъгата в очите ѝ се прокрадна в гласа ѝ, — ще трябва да изчакаме доклада от аутопсията.

Хънтър и Гарсия пристъпиха по-близо и застанаха от двете страни на леглото като другите двама криминалисти — Хънтър отдясно, а Гарсия отляво.

— Но ти имаш теория, нали? — попита Хънтър, който разгада изражението на лицето на доктор Слейтър.

Тя отстъпи крачка назад от леглото и Хънтър можеше да се закълне, че я видя да потреперва.

— Тук сме само от близо един час — отговори Сюзан. — И бих го нарекла по-скоро предположение, не теория, но да, съдейки по състоянието на тялото и няколко неща, които открихме… мога да се досетя какво се е случило с нея.

Хънтър отмести поглед към криминалиста откъм неговата страна на леглото, който използва хирургични пинсети, за да вземе нещо от парче оголена плът на бедрото на жертвата, от задната част, точно под хълбоците. Криминалистът пусна в прозрачно найлоново пликче за веществени доказателства предмета — малко камъче. В пликчето имаше няколко такива.

Гарсия зачака доктор Слейтър да продължи, но тя отново млъкна.

— Тайна ли е предположението ти, докторе? — попита той. — Или можеш да го споделиш с нас?

— Жертвата е била влачена — отговорът дойде от Хънтър, не от доктор Слейтър.

— Влачена? — Гарсия погледна партньора си.

— Това е и нашето първоначално заключение — потвърди доктор Слейтър и кимна на двамата детективи.

— Как така влачена? — Въпросът на Гарсия остана да се рее без отговор във въздуха.

— Влачена за ръцете с кола или мотоциклет — поясни Хънтър. — Влачена за китките по неравен терен. — Той посочи голямата тежка кука в другия край на металната верига. — Това е влекачна кука. Известна е и като кука за теглич. Това е улика.

Гарсия посрещна разкритието на партньора си с абсолютно мълчание, но отрицателният заряд във въздуха при мисълта за изводите и последиците, накара косъмчетата на ръцете му да настръхнат.

Хънтър посочи найлоновото пликче в ръцете на криминалиста до него.

— Другите улики са камъчетата чакъл, които са се набили навсякъде по тялото ѝ.

Гарсия протегна врат, за да погледне над леглото.

Криминалистът до Хънтър вдигна пликчето, за да го види детективът. Гарсия отново посрещна с мълчание разкритието на партньора си. Погледът му се стрелна към голямата кука за окачване, към пликчето и после отново към куката.

— Цялото това приспособление въже-верига-кука на китките ѝ — обясни Хънтър с изпълнен с гняв глас, — няма причина да е тук… в спалнята ѝ. Тя не е била убита тук. Не е умряла тук.

— Жертвата е била пренесена тук след смъртта — добави доктор Слейтър със смирен и почтителен глас и кимна два пъти.

— Убиецът — продължи Хънтър, — е можел много лесно да освободи ръцете ѝ или преди да я донесе тук, или след като я е сложил на леглото, но не го е направил. Извършителят не само че е оставил тук цялото приспособление, но и я е положил по този начин. — Той кимна към жертвата. — С ръцете над главата, сякаш я влачат. Защо?

Гарсия отново погледна приспособлението на китките на жертвата и редът на мислите му настигна разсъжденията на Хънтър.

— Защото е искал да знаем как го е направил.

— Всички наранявания, които виждате тук — каза доктор Слейтър, отново насочвайки вниманието си към трупа, — са съвместими с този сценарий.

— Но има много малко подуване — отбеляза Хънтър, гледайки обезобразеното лице на жертвата.

— Имаш набито око, Робърт — каза доктор Слейтър и кимна. — Това показва, че убиецът е продължил да я влачи, след като животът я е напуснал.

— Да, но защо? — попита единият криминалист, позволявайки любопитството му да надделее. — Какъв е смисълът да продължи да я наранява, след като вече е умряла?

Доктор Слейтър погледна Хънтър.

— Защото убиецът го е правил не само за да я нарани — отговори той и отстъпи назад от леглото. — Правил го е за себе си… за собствено удоволствие. — Хънтър поклати глава веднага щом изрече думата „удоволствие“. Думата изобщо не се вместваше в контекста на всичко. — Садизмът е натрапчив импулс. Задоволява нещо в тях…

— Все едно да почешеш място, където те сърби — добави Гарсия и инстинктивно почеса лявата си ръка. — Случвало ли ви се е, когато се почешете, да се почувствате толкова добре, че да продължите да се чешете дори след като вече не ви сърби? Това е нещо като натрапчив садистичен импулс.

Криминалистът се замисли върху думите му за момент и после поклати глава.

Хънтър се върна до вратата и огледа ламината на пода. Беше чист. Нямаше следи или размазани петна.

— Няма следи от влачене — каза доктор Слейтър, която се досети какво търси Хънтър. — Няколко капки кръв в коридора и дневната, но нищо друго. Това означава, че жертвата не е била довлечена тук, а пренесена.

Хънтър кимна.

— Да, и аз забелязах капките.

Гарсия заобиколи леглото от другата страна.

— Но пренасянето ѝ тук не би било толкова трудно. — Той врътна брадичка по посока на трупа. — Тя е колко… метър и седемдесет, метър и седемдесет и два? И изглежда доста слаба — не повече от шейсет, шейсет и два-три килограма, бих казал.

— Дори по-малко — отбеляза единият криминалист.

— Освен това — продължи Гарсия, — съм сигурен, че тя вече е била мъртва. Не се е съпротивлявала.

— Но има няколко капки кръв, водещи от външната врата до тази стая — подчерта Хънтър, все още оглеждайки пода. — Сигурно е била увита в нещо.

— Да, така е — потвърди криминалистът от лявата страна на леглото. — Освен камъчетата, събрахме и няколко влакна от тялото, които изглеждат синтетични. Бих казал, че е била увита в евтин килим или нещо подобно. В лабораторията ще уточнят.

— Разбирам, че на този етап няма как да знаеш със сигурност — обърна се Хънтър към доктор Слейтър, — но приблизително, би ли казала, че смъртта е настъпила преди петнайсет… шестнайсет часа, плюс-минус един-два?

Сюзан сви устни и се замисли.

— Тялото е в пълно трупно вкочаняване.

Двамата други криминалисти кимнаха в знак на съгласие.

— Затова, да — потвърди доктор Слейтър, — приблизително бих казала, че това е доста добро предположение. Как разбра?

Хънтър все още не беше огледал внимателно трупа. Доктор Слейтър се съмняваше, че само от бегъл поглед и съдейки по състоянието, в което е тялото, е могъл да разбере, че вече е постигнато пълно трупно вкочаняване.

— Защото тя очевидно не е била убита в тази стая — отговори Хънтър и се върна до леглото. — И както ти каза, някой я е пренесъл тук. — Той посочи прозореца. — Улицата не изглежда оживена, но е в жилищен квартал. Има много съседи. За да я пренесе в тази стая и на това легло, убиецът е трябвало да я докара тук с превозно средство, да паркира някъде навън, може би дори на алеята пред къщата, и да я внесе вътре. Най-безопасният начин да го направи, ако не иска да го види някой съсед, е може би в ранните часове на утрото — три или четири.

Съгласието на всички се прояви под формата на тежко, тягостно мълчание.

— И все пак — продължи Хънтър, този път обръщайки се към партньора си, — убиецът е трябвало да я изкара и докара по тази улица, да паркира, да я вземе на ръце, да я внесе вътре и да я сложи на леглото. Може би някой от съседите е нощна птица…

Гарсия схвана намека.

— Ще организирам екип да разпита съседите колкото е възможно по-скоро. — Той погледна часовника си. — Съседите и без това, изглежда, са будни.

Хънтър се приближи до дървената тоалетка до стената вдясно от леглото. В средата на тоалетката имаше голямо овално огледало. Вляво имаше парфюми, кутия за бижута, украсена с рози, и две четки за коса, вдясно от огледалото — метална кутия без капак, пълна с бурканчета, шишенца и тубички с различни видове овлажняващ крем — за ръце, лице, пети, тяло и очи.

Хънтър издърпа първото от трите чекмеджета на тоалетката, оказа се пълно с четки за гримиране с различна дебелина и размери. Във второто чекмедже имаше пет палитри сенки за очи, а в последното — червила във всички цветове на дъгата, очни линии и моливи за вежди.

На тоалетката, зад парфюмите, беше сложена малка снимка в рамка, с размери десет на петнайсет сантиметра.

Хънтър я взе.

Снимката показваше млада двойка на плажа. Усмихваха се към обектива. Океанът зад тях беше спокоен и вълните отразяваха слънцето, издигнало се високо в небето. Жената беше преметнала ръка на раменете на мъжа и нежно допираше буза до лицето му.

— Това е тя — каза доктор Слейтър. — Много красива… поразителна усмивка.

Хънтър се вгледа в жената на снимката. Доктор Слейтър не беше само любезна. Привлекателността на жената беше безспорна. Тя беше бледа, с бяла като порцелан, почти прозрачна кожа, златисторуса коса и устни, леко обагрени в розово. Усмивката ѝ беше не само поразителна… а съвършена, разкриваща красиво наредени, безупречни бели зъби. Кръглите ѝ очи бяха в наситеносин цвят, който съперничеше на ясното небе зад тях.

— За да бъдем абсолютно сигурни, че е тя — отбеляза криминалистът от дясната страна на леглото, — ще ни трябва ДНК изследване.

Хънтър остави снимката и отново плъзна поглед по трупа на жертвата на леглото. Причината за коментара беше очевидна. Обезобразяването беше тотално.

Той не каза нищо, но за него нямаше никакво съмнение, че трупът на леглото е на Кирстен Хансен. Защо иначе убиецът би я сложил на леглото в спалнята ѝ? По същата логика извършителят беше оставил и приспособлението въже-верига-кука, прикрепени за китките ѝ — желанието му всички да знаят как я е убил. Освен това искаше всички да знаят кого е убил.

28.

Вятърът навън най-после взе да утихва. Свистенето по перваза на прозореца спря, но все още, на неравни интервали, се чуваше шепот, като от тихи гласове, които разменят тайни.

— Сега, след като видяхте тялото така, както е намерено — обърна се доктор Слейтър към двамата детективи, — ще развържа ръцете ѝ. Искам да видя белезите на китките ѝ и освен това трябва да съберем в найлонови пликчета всичко и да го изпратим за анализ.

Хънтър и Гарсия кимнаха едновременно.

— Приспособлението вече е заснето от всички ъгли — поясни доктор Слейтър. — Извършителят е използвал обикновен двоен възел, увиване на въжето и после още един двоен възел. Нищо особено.

Хънтър и Гарсия вече бяха го забелязали. Те наблюдаваха, докато доктор Слейтър протегна ръце към куката, прикрепена за въжето около китките на жертвата, и я откачи. След това откачи куката от веригата и после веригата от по-голямата влекачна кука в другия край.

Докато разглобяваше приспособлението, доктор Слейтър подаваше частите на криминалиста отляво на леглото, който слагаше всяка една в отделен плик за веществени доказателства. След като приключи с това, доктор Слейтър започна да развързва възлите на китките на жертвата. Отне ѝ по-малко от минута, за да освободи напълно ръцете. Пръстите им бяха плътно стиснати в юмруци.

Когато доктор Слейтър махна въжето и го подаде на криминалиста, за да го прибере в плик и да го надпише, ръцете на жертвата, поради трупното вкочаняване, останаха там, където бяха. Доктор Слейтър пристъпи по-близо и доближи лице на няколко сантиметра от китките на жертвата, за да огледа следите от завързването. Въпреки че въжето се беше впило дълбоко в кожата и плътта на жертвата, нараняванията на китките ѝ бяха най-малко ужасяващи от всички други.

— Горкото момиче — тъжно каза тя. — Това е…

Докато клатеше глава, светлината зад нея се отрази в нещо, което привлече погледа ѝ и я накара да млъкне.

Хънтър веднага забеляза промяната в поведението ѝ.

Доктор Слейтър наклони глава наляво и после надясно, за да види по-добре. Очите ѝ бяха приковани в стиснатия десен юмрук на жертвата.

— Би ли ми подал форцепс, моля? — обърна се тя към единия криминалист до леглото.

— Какво има? — попита Хънтър с подновен интерес.

Гарсия също се оживи като хищник, който току-що е забелязал нова плячка.

— Не съм съвсем сигурна — отговори доктор Слейтър, докато криминалистът ѝ подаваше форцепса, който поиска. — Но жертвата сякаш се е била вкопчила в нещо.

— Вкопчила? — попита Гарсия и двамата с Хънтър бързо се върнаха до леглото.

— Да, струва ми се, че в дясната ѝ ръка има нещо. — Доктор Слейтър посочи с форцепса. — Трудно е да се види, но когато светлината проникна през пролуките между пръстите ѝ, забелязах нещо.

Двамата детективи наклониха тела, опитвайки се да видят по-добре, но останаха на разстояние, за да не пречат на доктор Слейтър.

— Прилича на… малко найлоново пликче. Или нещо подобно — каза тя и внимателно използва форцепса, за да хване мъничкия край, който виждаше.

Хънтър се премести по-близо до таблата на леглото.

Двамата други криминалисти спряха да работят и по лицата им се изписа трепетно очакване.

Доктор Слейтър започна бавно да изважда предмета от стиснатия юмрук на жертвата.

— Определено е найлоново пликче — потвърди тя и нагласи форцепса така, че да не го скъса. — И… изглежда, съдържа нещо.

— Какво? — попита Гарсия.

— Още не съм сигурна, но прилича на… — Доктор Слейтър млъкна и в стаята настъпи пълна тишина, всички затаиха дъх.

Двамата детективи се спогледаха разтревожено.

— Може ли още един форцепс, моля? — попита доктор Слейтър и протегна лявата си ръка, но без да откъсва очи от мъничкото найлоново пликче. — Засъхналата кръв на ръката ѝ действа като лепило на някои места. Не искам да скъсам пликчето.

Криминалистът ѝ даде още един форцепс и тя отново се залови за работа, като внимателно защипваше, подръпваше, завърташе… и малко по малко измъкваше пликчето от юмрука на жертвата.

Всички наблюдаваха съсредоточено.

След малко повече от две минути доктор Слейтър най-после извади пликчето.

— Интересно — каза тя и се изправи. На върха на форцепса в дясната ѝ ръка висеше самозатварящо се найлоново пликче, голямо десетина квадратни сантиметра. Вътре имаше листче, навито на малка тръбичка. — Може ли да го снимате, моля?

Криминалистът вдясно от нея извади цифровия фотоапарат от куфарчето си и бързо направи няколко снимки.

— Какво по-точно е това? — попита той. — Бележка?

Доктор Слейтър се обърна към двамата детективи.

— Случаят е ваш, вие решавате. Искате ли да разберете сега, или ще изчакате да го изпратя в лабораторията за анализ?

Гарсия погледна Хънтър за потвърждение, макар че не беше необходимо. Знаеше какъв ще бъде отговорът. Никой от тях не беше готов да чака до утре сутринта, за да разбере какво съдържа листчето.

— Избираме първото, моля — отговори Гарсия и кимна категорично.

— Добре.

Въпреки че устата ѝ беше закрита със стандартната медицинска маска, усмивката се видя в очите ѝ. Доктор Слейтър също нямаше търпение да разбере какво са открили.

— Елате там — каза тя и кимна към тоалетката.

Щом трябва да отвори найлоновото пликче веднага и тук, на местопрестъплението, доктор Слейтър искаше да го направи върху равна повърхност, в случай че изпадне нещо, което още не са видели.

Хънтър, Гарсия и двамата криминалисти я последваха.

Доктор Слейтър остави форцепса и отвори самозатварящото се найлоново пликче, после изтръска навитото на тръбичка листче на дланта на лявата си ръка. Всички следяха внимателно движенията на ръцете ѝ в ръкавици.

След това тя леко стисна мъничката хартиена тръбичка.

— Вътре, изглежда, няма нищо — уведоми ги тя и леко потупа двата края на тръбичката върху дланта си, проверявайки дали не съдържа нещо прахообразно.

Нямаше нищо.

Оставаше да направи само едно.

Под втренчените погледи на останалите доктор Слейтър бавно и много внимателно разгърна хартиената тръбичка. Сърцата на всички сякаш спряха да бият.

Тъй като бяха много по-високи от Сюзан, която беше метър и седемдесет и три, Хънтър и Гарсия само застанаха зад нея и надникнаха над раменете ѝ.

Тръбичката се разтвори и видяха листче, дълго четиринайсет сантиметра и широко четири сантиметра, на което беше написано на ръка едно-единствено изречение.

Гарсия се втренчи за момент в бележката в ръката на доктор Слейтър и след това стрелна очи към партньора си, а после се обърна и погледна трупа на леглото. Устата му се отвори от объркване и изненада.

— По дяволите… няма начин! Как е възможно!

29.

Хънтър и Гарсия останаха още един час и нещо, след като тялото на Кирстен Хансен най-после беше пренесено в микробус на „Съдебна медицина“ и откарано в Института по съдебна медицина на „Норт Мишън Роуд“. Докато доктор Сюзан Слейтър и екипът ѝ обработваха местопрестъплението, а Гарсия оглеждаше къщата, търсейки улики, Хънтър излезе навън, за да се опита да разговаря с Трой Фостър, който все още седеше в пикапа си, подпрял с длани челото си и сложил лакти на коленете. От време на време тялото му неволно потрепваше конвулсивно като от шок.

Двамата му приятели все още бяха тук с него.

Трой беше висок и с атлетично телосложение, като Хънтър, с широки рамене на футболен защитник и мускули на ръцете като на професионален гимнастик, но когато слезе от пикапа, за да се срещне с детектива, изглеждаше дребен и съкрушен, с клюмнала глава и тяло, прегърбено от опустошителната тежест на скръбта.

Също както когато Хънтър се беше опитал да говори с Джанет Ланг пред къщата на Мелиса в неделя през нощта, отне му близо един час, за да изкопчи най-основната информация от Трой. През повечето време, когато Хънтър му задаваше въпрос, насълзените, зачервени очи на Трой ставаха унесени, и когато най-после се връщаха на Хънтър, бяха объркани и разфокусирани. Гласът му беше слаб и трепереше и болката му беше видима… осезаема… заразна. Докато говореше, дъхът му понякога секваше в гърлото и принуждаваше гръдния му кош да се повдига и спада в странен ритъм, сякаш кислородът беше разреден. Образуваше бавно думите и изреченията, сякаш съставянето им изискваше сила, която Трой не притежаваше.

Хънтър не искаше да го притиска. Болката на Трой беше също като опиат. Мозъкът му се мъчеше да проумее реалността, защото в момента реалността му се струваше нереална, но Хънтър трябваше да го попита нещо.

— Господин Фостър — каза той с мек тон и тих глас, — разбирам колко ви е трудно, но може ли да ви задам един последен въпрос? Много е важно.

Отначало Трой сякаш не го чу, но накрая кимна. Загорелите му бузи бяха зачервени, очите — насълзени и ръцете му бяха увити около тялото като предпазен щит, подготвяйки се за онова, което предстои.

— Намерихме бележка в спалнята ви — започна Хънтър и извади мобилния си телефон. — Бихте ли я погледнали?

Благостта, с която Хънтър изрече думите, изглежда, не успя да омекоти удара за Трой, който примига, опитвайки се да проясни зрението си, преди да погледне Хънтър. Бронята му стана малко по-плътна и раменете му се изправиха.

— Намерили сте бележка? Къде?

— Под леглото — излъга Хънтър. Не му беше приятно да го прави, но не виждаше причина да утежнява положението.

— Каква бележка? Какво пише? — Високото ниво на стрес в гласа на Трой го правеше грачещ.

Хънтър зареди снимката, която направи на бележката, на екрана на мобилния си телефон и я показа на Трой, който отново примига, този път малко по-бързо и по-отривисто отпреди. Устните му се раздвижиха, докато четеше думите, но не излезе звук.

Хънтър зачака.

Трой най-после отмести очи от екрана на телефона и отново погледна детектива. И пак се разтрепери.

— Не… разбирам.

— Виждали ли сте това изречение някъде? — попита Хънтър.

Трой го прочете още веднъж.

— Не… никога… Тя… — Гласът му секна. — Тя ли го е написала за мен?

Дишането на Хънтър се учести и кръвта нахлу в тъпанчетата на ушите му, сякаш я изпомпва перална машина под високо налягане. Именно това трябваше да потвърди.

— Познавате ли почерка? — попита Хънтър, като внимаваше да запази спокоен тон. — На госпожица Хансен ли е?

Този път сълзите на Трой бяха твърде много, за да ги удържи, и свободно потекоха по лицето му и покапаха от брадичката му.

— Да — отговори накрая той с дрезгав глас. В очите му Хънтър видя, че за Трой светът вече е изгубил смисъл. — Това е нейният почерк. За мен ли го е написала? — попита отново той, свали ръце от гърдите си и сграбчи Хънтър за раменете. — Така ли е? Моля ви, кажете ми. За мен ли е?

Хънтър почувства, че цялото тяло на Трой трепери.

— Кажете ми… за мен ли го е написала?

Очите им се срещнаха, но Хънтър не отговори. Нямаше какво да му каже.

30.

Хънтър остана с Трой, докато пристигнаха майка му и брат му. Даде им визитната си картичка и им каза да не се колебаят да се свържат с него, ако се нуждаят от нещо.

Трой щеше да отиде при майка си в Силмар за известно време.

Гарсия и Хънтър се срещнаха пред къщата, след като Трой замина.

— Как е той? — попита Карлос. Гласът му беше прегракнал и очите му гледаха уморено.

Хънтър поклати глава, без да поглежда партньора си.

— В шок… съкрушен. Ще му отнеме години, докато се съвземе… ако изобщо се съвземе.

Гарсия не се изненада. Как би могъл някой да завари в това състояние човека, когото обича и за когото ще се ожени, и да не бъде наранен за цял живот?

Той започна леко да масажира затворените си клепачи с палеца и показалеца.

— Успя ли да научиш нещо от него? Бележката? Почеркът? На годеницата му ли е? Той разпозна ли го?

Хънтър кимна.

— Нейният е. Трой не се съмнява в това.

— Копеле! — избухна Гарсия и се обърна, за да погледне къщата. — Няма логика, Робърт. Знаеш го, нали? Методът на действие… визитката на убиеца… нищо не съвпада.

Този път погледите им се срещнаха.

— Намериха ли телефона ѝ? — попита Хънтър.

Гарсия поклати глава.

— Не. Още не. И ако говорим за същия убиец… няма да го намерим. Вероятно е унищожен.

— Трябва да проверим съобщенията ѝ.

Вниманието на Гарсия се изостри.

— Мислиш, че… — Той не довърши изречението си и остави думите да отлетят неизречени. — Да, разбира се. — Гарсия сам отговори на незададения си въпрос. — Ако убиецът е същият, тогава знаем, че първата му цел е да внуши страх. Че той живее за него. Това е натрапчив, непреодолим импулс.

Хънтър беше съгласен с партньора си.

— Не можах да науча много от Трой — обясни той, — с изключение на едно.

— Какво?

— Трой ми каза, че говорил с Кирстен в понеделник през нощта към десет и четиресет и пет… единайсет. Тя си била вкъщи. Върнала се късно от дежурство в болницата и си поръчала пица. Искала да погледа телевизия.

Точките бързо се свързваха.

— Тогава убиецът я е отвлякъл оттук? — Гарсия отново насочи вниманието си към къщата.

— Така изглежда — потвърди Хънтър.

Настъпи напрегнато мълчание, изпълнено с размисъл, по време на което погледът на Гарсия се стрелна от къщата към малибуто на Кирстен, паркирано на алеята.

— Можеш ли да си представиш педантичността на убиеца? — попита той и леко поклати глава. — Проникнал е в дома ѝ, обездвижил я е, отвлякъл я е и после я е закачил отзад на някакво превозно средство и я е влачил по земята, докато е умряла… докато половината ѝ тяло е било изстъргано. — Гарсия млъкна, за да си поеме дъх. — След това я е взел, сложил я е в колата, занесъл я е отново в дома ѝ и я е положил на леглото в тази поза. Кой е този убиец, мамка му? Армия от демони?

Въпреки че споделяше гнева и отчаянието на партньора си, гласът на Хънтър остана спокоен и тонът му — аналитичен.

— Не само последователност, Карлос, но и педантично планиране. Мястото, където я е закарал… там, където е умряла, не е произволно. Било е много умело избрано — права отсечка на път, неизползван паркинг или може би някаква голяма сграда… хангар, склад… със сигурност изоставен… уединено място, така че никой да не стане свидетел на изтезанието, което е искал да ѝ причини. Място, където е можел да кара необезпокояван, докато я е влачил. Колко време? Десет… двайсет… трийсет минути? Повече?

Гарсия не отговори. Стисна устни, докато почувства остротата на зъбите върху плътта си.

— Колкото и време да е продължило — добави Хънтър, — не му е пукало, защото съм убеден, че е бил сигурен, че наоколо няма любопитни очи.

Двамата детективи се умълчаха за момент.

— Ако е бил същият убиец — каза Хънтър и отново привлече вниманието на Гарсия към себе си, — тогава съм сигурен, че ще се придържа към същия метод на действие. Това означава, че е изпращал съобщения на Кирстен, преди да я нападне. Както ти каза, той иска страха на жертвите. Това е натрапчив, непреодолим импулс.

Гарсия кимна.

— Утре сутринта първата ми работа ще бъде да се свържа с мобилния оператор. Този път ще се погрижа да разберат, че ако има видеозапис, прикрепен към някое съобщение, искаме и него.

Хънтър отново се беше обърнал към къщата.

— Прибирай се у дома, Карлос. Късно е. Почини си и ще се видим утре сутринта.

— Оставаш ли? — Гарсия погледна часовника си. Наближаваше три.

— Не за дълго. Ще поговоря с криминалистите, ще огледам къщата още веднъж и после ще си тръгна. И без това не можем да направим нищо повече тук.

31.

Хънтър се върна в апартамента си и прекара буден остатъка от нощта. Отново лежеше неподвижно в леглото, оставяйки тялото си да си почине, но мозъкът му трескаво работеше и се мъчеше да нареди картинен ребус, но нито едно парче не се вместваше в рамката.

Може би Гарсия е прав и убиецът беше армия от демони… вътрешни демони, които не му даваха покой и непрекъснато настояваха за още — още болка… още страдание… още жестокост… още страх… още садизъм. Или беше психопат. Може би чуваше гласове в главата си, които измъчваха душата му, и не можеше да ги контролира. Как иначе да се обясни абсурдният начин, по който действа? Хънтър дори не беше чувал за такъв метод на действие. Съдейки по онова, което бе видял дотук, методът на действие на този убиец можеше да се раздели на шест етапа.

Първо — страх. Убиецът беше жаден за страха на жертвите и утоляваше тази жажда, като се крие в домовете им и после им изпраща съобщения, в които им пише, че е тук, вътре, и че те ще умрат тази нощ; утоляваше жаждата да си играе с тях и да усилва до краен предел страха им.

Второ — залавяне. Точният метод или методи все още не беше известен, но тъй като убиецът вече се е скрил в домовете на жертвите, залавянето им не би представлявало голям проблем.

Трето — написана на ръка бележка. Поради някаква причина убиецът принуждаваше жертвите си да напишат нещо, което прилича на стих или текст на любовна песен. Значението на това също не беше известно.

Четвърто — изтезания. Убиецът изпитваше удоволствие не само от страха на жертвите си, а искаше и болката им… последния им дъх в агония. За да засити глада си, всяка смърт досега беше предшествана от някакъв жесток и кошмарен метод на мъчение.

Пето — убийство. Четвъртият и петият етап можеше евентуално да бъдат групирани в един етап, докато процесът на изтезание неизбежно преливаше в убийство. Интересното и крайно необичайното обаче беше, че убийствата коренно се различаваха едно от друго — методът на действие… почеркът… всичко изглеждаше различно. Хънтър беше сигурен, че това също има някакво особено значение.

Шесто — постановка. На убиеца също така явно му доставяше удоволствие да полага телата в пози. Може би го правеше за себе си… а може би защото искаше жертвите да бъдат намерени по този начин. Може би и двете. Хънтър не беше сигурен.

С толкова много етапи в „обсебеността“ на този убиец, не беше чудно, че той е толкова добре организиран и методичен — всеки етап и в двете убийства беше изпълнен с голяма прецизност. Няма грешки, или ако ги има, Хънтър и Гарсия все още не ги бяха открили.

До пет и половина сутринта Хънтър вече се беше изкъпал и беше готов да тръгне. До шест той вече седеше зад бюрото си в кабинета на отдел „Свръхтежки убийства“, а до седем без петнайсет вече беше оставил официалния доклад за новото разследване на бюрото на капитан Блейк. В седем и половина Хънтър отново беше в Алхамбра.

Криминалистите най-после бяха приключили с обработването на местопрестъплението и цялата къща беше на разположение на Хънтър. Той прекара близо един час, обикаляйки стаите, докато се опитваше да си представи какво се е случило. Как е влязъл убиецът? Защо няма следи от борба? Защо е убил по този начин Кирстен Хансен? Защо е оставил бележка в ръката ѝ? Какво всъщност се опитваше да им каже?

Хънтър най-после излезе от къщата през вратата на кухнята и се присъедини към униформените полицаи навън, които разпитваха съседите в квартала.

Две от съседните къщи имаха камери за видеонаблюдение отвън, както беше предположил Хънтър, но късметът отново не беше на тяхна страна. Едната камера беше повредена от близо една година, а другата беше насочена към предната веранда на къщата, която се намираше навътре от улицата.

Разпитите от врата на врата също не дадоха нищо. Никой от съседите не беше видял или чул нещо подозрително в понеделник през нощта или в ранните часове на утрото във вторник, но докато четеше записките на полицаите, Хънтър забеляза нещо интересно. Един от съседите — някой си господин Майк Хенеси, на шейсет и девет години, който живееше на отсрещната страна на улицата и почти срещу къщата на Кирстен и Трой — не беше съобщил, че е видял нещо подозрително, но беше казал, че видял двете коли — белият шевролет „Малибу“ на Кирстен и черният пикап „Форд“ на Трой — паркирани на тяхната алея в ранните часове на вторник сутринта.

Как е възможно? — запита се Хънтър. Трой каза, че се е върнал към девет и половина във вторник вечерта, как така пикапът му е бил на алеята в ранните часове на утрото?

Господин Хенеси живееше в къща с бяла фасада, на две нива, с големи прозорци на двете нива, гледащи към улицата. На алеята беше паркирана синя хонда „Акорд“, един от по-старите модели. Градината му беше добре поддържана.

Преди да натисне звънеца, Хънтър спря пред външната врата и погледна към къщата на Кирстен и Трой. След това прекоси градината и пак я погледна, този път застанал до прозореца на долното ниво. Прозорецът на горното ниво беше точно над него. И от двете позиции имаше пряка и ясна видимост към алеята на Кирстен и Трой.

Хънтър се върна пред външната врата, натисна звънеца, отстъпи две крачки назад и зачака. Няколко секунди по-късно видя, че шпионката потъмня. Секунда след това вратата се отключи и отвори.

Господин Хенеси беше дребен човек — метър шейсет и седем-осем, с оредяла коса, червендалест, с тъмнокафяви очи и очила с дебели стъкла, закрепени на тънък нос. Дрехите му висяха като на закачалка на кльощавото му тяло.

— С какво мога да ви помогна, младежо? — попита той, когато погледът му се спря на Хънтър. Гласът му беше тих, но не трепереше, а поведението му — приветливо.

Хънтър се представи набързо и после обясни, че иска само да потвърди информацията, която Хенеси е дал на полицая, който е говорил с него малко по-рано тази сутрин.

— Разбира се — учтиво отговори господин Хенеси, със спокойно изражение. — Какво искате да потвърдя?

— Може ли първо да ви попитам — започна Хънтър, леко обръщайки тяло, за да покаже къщата на Кирстен и Трой, — колко добре познавате двойката на номер осемстотин и две — Трой Фостър и Кирстен Хансен?

— О, съвсем бегло — отвърна господин Хенеси и отмести поглед към къщата им само за секунда, а после отново го насочи към Хънтър. — Честно казано, дори не знаех имената им досега, но знам кои са… Искам да кажа, че понякога, когато стоя на прозореца или се грижа за градината си, ги виждам да се качват или да слизат от колите си, или да изхвърлят боклука… такива неща. — Той повдигна рамене. — Понякога виждам мъжа да мие пикапа си на алеята, но никога не съм разговарял с тях, ако това питате.

— Но знаете какви коли карат? — попита Хънтър и посочи с палец зад рамото си.

— Да, разбира се. — Господин Хенеси отново погледна за момент към алеята на Кирстен и Трой. Шевролетът на Кирстен все още беше там, но фордът на Трой го нямаше. Брат му го беше закарал в къщата на майка им в Силмар рано сутринта. — Тя кара бялата кола ей там. — Той я посочи. — А мъжът кара черния пикап.

Хънтър трябваше да разрови малко по-дълбоко. Помагаше му и фактът, че пикапът го няма.

— Случайно да знаете какъв пикап кара господин Фостър? Може би марката или модела?

Господин Хенеси наклони глава надясно и се извини.

— Съжалявам, но нищо не разбирам от коли. — Той кимна към хондата „Акорд“ на алеята. — Имам тази стара кола от години и пак не мога да ви кажа подробности. За мен колата е само да те закара от точка А до точка Б, а останалото… — Възрастният мъж остави недовършено изречението си и повдигна рамене.

Хънтър кимна в знак, че разбира, и после продължи:

— Но тази сутрин сте казали на полицая, че сте видели двете коли на алеята пред къща номер осемстотин и две в ранните часове на вторник сутринта. Така ли е?

— Да — потвърди господин Хенеси.

— Помните ли колко беше часът?

— Разбира се — без колебание отговори господин Хенеси. Явно не беше необходимо да се замисля. — Към четири и петнайсет сутринта.

Или изражението на Хънтър го издаде, или господин Хенеси почувства, че е по-добре да поясни, защото веднага добави:

— След като съпругата ми почина, преди малко повече от година и половина, не спя много. — При споменаването за смъртта на съпругата му, очите на господин Хенеси загубиха досегашния си блясък. — Често се събуждам към четири сутринта… пет, ако ми провърви. Леглото… стаята… цялата къща стана твърде голяма за мен, ако разбирате какво искам да кажа, но в същото време няма да мога да се отърва от нея. Сега спомените са всичко, което имам. — Тихият му глас стана още по-слаб. Очите му се отместиха към някаква точка в далечината, където се задържаха за няколко секунди. А после примига и наведе глава. — Както и да е… Вчера се събудих към четири. Както правя всеки ден, веднага щом се събудя, оправям леглото, разтварям завесите и после слизам долу да си направя кафе.

— И сте видели двете коли на алеята от прозореца на спалнята ви? — попита Хънтър.

— Точно така — потвърди господин Хенеси и вдигна показалец. — Прозорецът на спалнята ми гледа към улицата.

— Спомняте ли си положението на колите? Как бяха паркирани?

— Да, разбира се. — Възрастният мъж протегна дясната си ръка, за да посочи. — Бялата кола беше там, където е сега — първата на алеята, по-близо до къщата. Черният пикап беше паркиран зад нея.

— Сигурен ли сте, че пикапът беше там?

— Да, сигурен съм.

Хънтър отново се обърна, за да погледне къщата на Кирстен и Трой. Към четири часа сутринта къщата е била тъмна, но на улицата, малко вдясно от алеята им, имаше улична лампа. Едва ли би осветила цялата алея, но е била повече от достатъчна, за да позволи на господин Хенеси да види пикапа, особено когато е бил паркиран по-близо до улицата.

— И колко сте сигурен, че пикапът, който сте видели, е бил пикапът на господин Фостър, точно същият черен пикап, който винаги виждате на алеята им? — попита Хънтър.

Господин Хенеси наклони брадичка наляво и погледна Хънтър изпод вежди.

— О… разбирам — рече той, когато бързо схвана какво има предвид детективът. Отмести поглед встрани и когато отново погледна Хънтър, очите му бяха изпълнени с несигурност. — Ако трябва да бъда напълно откровен — каза господин Хенеси, сякаш се извиняваше, — изобщо не съм сигурен. Пикапът изглеждаше подобен… същият цвят… паркиран на тяхната алея. Навън беше тъмно и току-що се бях събудил. Когато погледнах през прозореца, видях двете коли, защото къщата им е горе-долу точно срещу моята, но не гледах точно къщата или алеята им. Очите ми обхванаха образа на улицата като цяло. Не се замислих какво виждам. — Той млъкна, за да намести очилата на носа си. — Вижте, проблемът е, че ако мозъкът не търси конкретни детайли… ако не се опитва да разпознае разлики, най-вероятно е да не ги забележи, дори ако съществуват.

Хънтър повдигна вежди от изненада. Не очакваше такова професионално психологическо обяснение.

— Защото всичко си беше както обикновено — продължи господин Хенеси. — Черен пикап, паркиран на същата алея, както винаги. Мозъкът ми възприе образа като нормален… нищо странно… нищо необичайно. — Той се прокашля, за да прочисти гърлото си. — Ако ме питате дали може да е бил друг пикап, отговорът е да, може да е бил друг пикап… друг модел… дори друга марка, но тъй като цветът и формата бяха подобни и позицията на паркиране беше обичайната, мозъкът ми предположи, че е същият. Една от функциите на човешкия мозък е…

— Подсъзнателно перцептивно разпознаване — довърши мисълта му Хънтър и кимна.

Този път очите на господин Хенеси показаха изненада.

— Психолог ли сте? — попита Хънтър.

— Бях психиатър — отговори господин Хенеси. — Сега съм пенсионер. — Изненадата все още беше там и прозвуча в думите му. — А вие? Откъде знаете за…

— Чета много — побърза да го прекъсне Хънтър, защото не искаше да навлиза в подробности.

— А, добре. — Господин Хенеси го прие, но Хънтър видя, че не го повярва.

— Предполагам, че не сте видели пикапа да заминава? — попита Хънтър.

— За съжаление, не. — Възрастният мъж наведе глава. — Но съм сигурен, че вече не беше там към шест и половина сутринта. — Той замълча и погледна детектива. — Всяка сутрин в шест и половина излизам да полея цветята. — Господин Хенеси ги посочи в градината си. — Пикапът вече го нямаше. Сигурен съм.

Хънтър изобщо не се съмняваше в това. Той му благодари за отделеното време, но когато се обърна да тръгне, господин Хенеси го спря.

— Детектив — притеснено извика той. — Пикапът, който видях вчера сутринта, всъщност не е бил на къща номер осемстотин и две, нали?

Хънтър знаеше защо господин Хенеси зададе този въпрос и разбра защо в гласа му прозвуча безпокойство. Господин Хенеси явно беше образован и интелигентен човек и от реда на въпросите на Хънтър се беше досетил, че пикапът, който беше видял в ранните часове на вторник сутринта, сигурно е принадлежал на убиеца на съседката му. Това означаваше, че убиецът е бил на отсрещната страна на улицата срещу дома му. Само тази мисъл беше достатъчна, за да задейства влакче на ужасите от въпроси в човешкия ум. Ами ако убиецът беше влязъл в неговата къща вместо в отсрещната? Ами ако господин Хенеси беше останал до прозореца още една-две или пет минути, щеше ли да види как убиецът излиза от номер осемстотин и две?

Въпросите бяха много.

Хънтър трябваше да подходи дипломатично.

— Само се опитвам да потвърдя някои детайли, това е всичко — безпристрастно отговори той. — Допълвам показанията с още няколко въпроса.

Много добре знаеше, че отговорът му не съответства на въпроса на господин Хенеси, но в момента това беше най-доброто, което можеше да направи.

32.

След като разговаря с господин Хенеси, Хънтър веднага се върна в Главното управление на полицията. Докато шофираше, мислеше за един детайл, който беше забелязал, когато излезе от дома на Кирстен и Трой през вратата на кухнята, и как това би сработило с информацията, която получи от пенсионирания психиатър. Хрумна му една дума: хитро.

Гарсия току-що беше закачил и последните две снимки от местопрестъплението, които бяха получили от екипа на доктор Слейтър, на таблото в кабинета им в отдел „Свръхтежки убийства“. Той се втренчи във всичките за няколко минути, насочвайки вниманието си ту към една, ту към друга снимка. Вляво бяха снимките от местопрестъплението с Мелиса Хоторн, а вдясно — с Кирстен Хансен.

Погледът му се върна на бележката, която бяха намерили в Мелиса Хоторн, а после на другата, която откриха в стиснатия юмрук на Кирстен Хансен.

— Какво означава това? — измърмори Гарсия на себе си и отстъпи крачка назад от таблото.

В същия момент Хънтър отвори вратата на кабинета им. Гарсия знаеше, че партньорът му е ходил на местопрестъплението по-рано тази сутрин.

— Научи ли нещо ново? — предпазливо попита той.

— Може би — отвърна Хънтър, смъкна ципа на якето си, преметна го на облегалката на стола си и включи компютъра. — Единият от съседите е видял пикапа на Трой Фостър, паркиран на алеята им, точно зад колата на Кирстен, в четири часа вчера сутринта.

— Какво? — Гарсия свъси вежди от напрежение и на челото му се образуваха две бръчки, които идеално сякаш удължаваха отвесните линии на носа му. — Как е възможно?

— Именно — отговори Хънтър. — Не е възможно. Трой Фостър е бил в Сан Франциско по това време.

Гарсия се обърна с лице към партньора си.

— Тогава съседът лъже. Защо?

— Точно там е въпросът — каза Хънтър и се присъедини към Гарсия пред таблото. — Мисля, че не лъжеше.

Мисловният процес на Гарсия стигна до логичното заключение само за част от секундата.

— Видял е превозното средство на убиеца — каза той и отвори широко очи.

Хънтър кимна.

— Регистрационният номер? — развълнувано попита Гарсия. — Стикер на бронята… вдлъбнатина… драскотина… нещо, което да ни помогне да го идентифицираме?

Хънтър поклати глава.

— Нищо, освен че е бил черен пикап. Може да е бил същата марка и модел като на Трой Фостър, а може да е бил друг, подобен по форма.

Гарсия замълча, намръщи се и въздъхна.

— И какво? Съседът е видял черен пикап. Това ли е всичко?

— Да.

— Никакви детайли… нищо… само черен пикап.

— Да — повтори Хънтър и набързо му разказа за разговора си с господин Хенеси.

— Тогава може да е бил всякакъв пикап, стига да е черен — отбеляза Гарсия.

— Да — съгласи се Хънтър, който беше съсредоточил вниманието си върху таблото със снимките, не върху партньора си. — Но мисля, че не е бил какъв да е пикап.

Забележката на Хънтър му спечели заинтригуван поглед от страна на Гарсия, който бързо се превърна в разбиращ.

— За да минимизира риска — каза Гарсия, — убиецът е използвал същия или много подобен пикап като този на Трой Фостър.

Хънтър леко повдигна вежда в знак на съгласие.

— По този начин — продължи Гарсия, — убиецът е могъл да паркира на алеята на жертвата и така е улеснил задачата си да занесе обездвижената Кирстен в пикапа и по-късно да върне трупа ѝ в къщата, но най-хубавото, както ти каза, е, че дори да са го видели, никой от съседите не би си помислил, че става нещо необичайно. — Той се изсмя. — Хитро.

— Много — отвърна Хънтър. — Убиецът е знаел, че ще му трябва време да изнесе Кирстен от къщата и после да върне трупа ѝ и да го положи на леглото. Пикапът е трябвало да бъде паркиран на алеята известно време.

— И колкото по-дълго е стоял там, толкова по-голяма е била вероятността някой да го забележи.

— Стратегия за минимизиране на риска в най-добрия ѝ вид — потвърди Хънтър. — Още повече че пикапът е осигурил на убиеца страхотно прикритие от любопитни очи. — Той посочи снимката на двете коли на алеята и обясни: — Тази сутрин, когато излязох от къщата, минах през вратата на кухнята, която се намира от тази страна на сградата. — Хънтър посочи на снимката, въпреки че вратата не се виждаше. — Къщата им е последната на улицата. Вляво от нея няма нищо. Докато двете коли са били паркирани на алеята, убиецът може да е слязъл от страната на шофьора и да е използвал вратата на кухнята. По този начин никой съсед, от никоя позиция… от никой прозорец… не би могъл да го види ясно, че влиза или излиза от къщата. През това време е могъл да завлече жертвата в пикапа и после да я изнесе от него.

Гарсия пристъпи по-близо до таблото, приковал вниманието си в снимката, която беше посочил партньорът му.

— Тогава убиецът наема, купува или открадва подобен на вид пикап като този на Трой.

— Да — съгласи се Хънтър.

— Ще помоля отдел „Проучвания“ да…

— Вече го направих — уведоми го Хънтър. — Обадих им се, докато идвах насам.

Гарсия шумно си пое дъх и го изпусна.

— Ако сме прави за всичко, това са адски много усилия само за една жертва. Защо?

Хънтър раздвижи устни да отговори и в същия момент вратата на кабинета им се отвори толкова рязко, че от бюрото на Гарсия се разхвърчаха няколко листа и паднаха в краката на капитан Барбара Блейк, която влезе в стаята. В дясната си ръка държеше доклада, който Хънтър беше оставил на бюрото ѝ рано сутринта. Тя размаха доклада и изви надолу брадичка, за да погледне двамата детективи над рамките на очилата си за четене. Очите ѝ бяха широко отворени от изумление и поведението ѝ беше предизвикателно.

— Покажете ми.

33.

Кабинетът на отдел „Свръхтежки убийства“ беше малък и тесен. Хънтър и Гарсия обикновено го наричаха „кутия за обувки“, но въпреки размерите, имаше място за всичко. Таблото със снимките, например, беше поставено на отсрещната страна на стаята и малко вляво от вратата, близо до бюрата на детективите. От мястото, където стоеше, капитан Блейк щеше да го вижда ясно, ако Хънтър и Гарсия не се бяха изпречили пред него.

Гарсия отстъпи крачка вляво, а Хънтър — вдясно.

— Коя част по-точно искаш да ти покажем, капитане? — попита Гарсия и посочи цялото табло пред него. — Защото тук имаме един куп изненади.

Тя не отговори. Остави вратата да се затвори зад нея, свали очилата за четене от лицето си и мълчаливо се приближи до двамата детективи и таблото, приковала очи в снимките, закачени в дясната му страна. Капитан Блейк примига два пъти и насочи вниманието си към първата от серията снимки, които показваха тялото на Кирстен Хансен върху леглото, с ръце, вдигнати над главата и завързани в китките, и цялото приспособление въже-верига-кука все още на място. Очевиден сблъсък между безумие и реалност.

Барбара отвори уста и пак я затвори. Явно се приготви да каже нещо, но накрая само изпусна въздишка, лишена от надежда. В очите ѝ се четеше смесица от гняв и тъга.

Изминаха още трийсет секунди, докато вниманието ѝ бавно се насочваше от една снимка на друга.

— Тук пише — каза тя със спокоен глас и вдигна доклада в ръката си, — че се предполага, че жертвата е била закачена с кука за превозно средство и влачена по земята, докато е умряла. Потвърдено ли е?

— Още не — отговори Гарсия. — Чакаме резултатите от аутопсията.

В края на изречението му се долови едно „но“ и капитан Блейк зачака. Гарсия обаче не добави нищо повече и тя запълни празнотите.

— Още не е потвърдено, но ще бъде.

— Всички сме сигурни в това — каза Хънтър.

Капитан Блейк погледна за момент доклада в ръката си и после отново снимките. Нетърпеливо претърси с очи таблото, но с толкова много снимки на него, не успя да открие тази, която искаше, и се втренчи в Хънтър.

— В доклада си също така си написал, че имаме работа със същия извършител. — Тя инстинктивно посочи снимките, които показваха убийството на Мелиса Хоторн. — Как е възможно? Къде е бележката, намерена в ръката ѝ? — Барбара посочи сектора за Кирстен Хансен на таблото.

Гарсия беше закачил снимките на двете бележки, тази, намерена в тялото на Мелиса, и другата, открита в ръката на Кирстен, една до друга най-отдолу на таблото и ги посочи.

Капитан Блейк препрочете бележката на Мелиса и после прочете тази на Кирстен.

В бележката на Мелиса пишеше: „В тези очи никой няма да изглежда толкова съвършен, колкото беше ти“.

А в бележката на Кирстен пишеше: „В това сърце никоя обич няма да надмине моята обич към теб“.

Въпреки че бележките не бяха еднакви, беше ясно, че тонът, ритъмът и темата са същите.

Капитан Блейк докосна с пръст устните си.

— Звучи като любовно стихотворение.

— Да — съгласи се Хънтър. — Или може би песен, нали? — Той вдигна ръка, за да покаже, че всъщност не се нуждае от отговор. — Искам да кажа, че изглежда вървят заедно, сякаш са два реда от едно и също произведение, но са разделени.

Барбара мълчаливо препрочете двете бележки.

— Пак потърсих в интернет и двата реда. Пробвах ги един по един. След това заедно. Разместих последователността им. Размесих ги. — Хънтър поклати глава. — Нищо. Каквото и да е, изглежда, го няма в интернет.

— Това вероятно означава, че убиецът ги е написал — рече Гарсия, но бързо поправи грешката си. — Искам да кажа, че убиецът ги е съчинил, или поне така предполагаме, но е накарал жертвите си да ги напишат, преди да ги убие.

— Годеникът ѝ потвърди, че почеркът е на Кирстен Хансен — поясни Хънтър, отговаряйки на незададения въпрос на капитан Блейк.

Барбара въздъхна дълбоко и остави папката, която държеше.

— Освен това, също като с Мелиса Хоторн, телефонът на Кирстен Хансен също е изчезнал — добави Гарсия.

Капитан Блейк се замисли върху тази информация.

— Съобщения? — попита тя и отмести поглед към таблото и преписа на есемесите, които убиецът беше изпратил на Мелиса в нощта, когато тя беше убита.

— Предполагаме, че има, да — потвърди Гарсия. — Вече се свързах с мобилния оператор, точно преди ти да дойдеш. — Той кимна към партньора си. — За наш късмет, пак е „АТ енд Т“. Този път не рискувах и се обадих направо на Мартин Кар.

— На кого? — попита капитан Блейк.

— Адвокатът, с когото разговаряхме, когато ходихме в централата на „АТ енд Т“ вчера — обясни Хънтър.

Гарсия кимна.

— Той ми обеща, че този път ще включат всички видеоклипове или изображения, прикрепени към скорошните ѝ съобщения.

— Скорошните? — попита Барбара.

— Също като с Мелиса Хоторн — през последните три месеца. Освен това му дадох ясно да разбере, че е спешно, затова може да получим нещо до края на деня.

— Чудесно. — Хънтър кимна на партньора си.

— Е, коя е тази млада жена? — попита капитан Блейк, отстъпи назад от таблото и се подпря на ръба на бюрото на Хънтър. — Какво знаем за нея?

— Преди половин час получих файла от отдел „Проучвания“ — отговори Гарсия, отиде до компютъра си и отвори прикрепения файл към имейла, който беше получил от екипа. — Кирстен Хансен, на двайсет и девет години. Работела е като хирургична медицинска сестра в болницата в Уестлейк, Лос Анджелис. Родена е в… — Той млъкна и пак кимна на Хънтър. — Тук беше прав. Родена е в Дания, в град Оденсе. Дошла в Съединените щати преди осем години, сама, за да учи за медицинска сестра в Калифорнийския университет. Завършила преди три години и половина магистърска степен за медицинска сестра. Изкарала стажа си в… — Гарсия превъртя надолу информацията на екрана, — в същата хирургична болница, в която е работила. Живеела с годеника си Трой Фостър в Алхамбра.

— Били заедно от три години — добави Хънтър. — Той намерил трупа.

— Като повечето хора в днешно време — продължи Гарсия, — тя имала профили в няколко социални мрежи. Обичайните заподозрени — „Фейсбук“, „Инстаграм“ и „Туитър“. Ще ги прегледам всичките. — Гарсия превъртя още надолу. — Няма абсолютно никакви провинения, нито дори глоба за неправилно паркиране. Кредитната ѝ карта е била използвана за последен път в нощта, когато е била убита. Поръчала е пица от пицария „Анджело“ на булевард Уест Вали, на малко повече от километър и половина от дома ѝ.

— Доставена ли е била пицата? — попита капитан Блейк.

— Да — отговори Хънтър. — Те отварят в единайсет. По-късно днес ще отида там да говоря с разносвача. Може да е видял пикапа на убиеца, паркиран някъде на улицата, или нещо друго.

Барбара свъси вежди.

— Откъде знаеш, че убиецът е карал пикап?

Хънтър набързо ѝ разказа за теорията им. Също така обясни защо мислят, че има голяма вероятност убиецът вече да се е криел в дома на жертвата, когато е била доставена пицата.

— Ако наистина е същият извършител — каза Гарсия и пак посочи двете бележки на таблото, — тогава е много вероятно част от метода му на действие да се повтаря.

— Който и да е убиецът — рече Хънтър, — явно свободно владее и физическите, и психичните изтезания.

— Съобщенията — заключи капитан Блейк.

Хънтър кимна, върна се при таблото и посочи преписа на размяната на есемеси между Мелиса и убиеца.

— Знаем какъв е методът му на действие, защото той го е написал. Иска да научи жертвите си какво е страх, болка и смърт. Това е неговият натрапчив, непреодолим импулс и убиецът обожава да прави тези неща.

Последва момент на тревожно мълчание.

Капитан Блейк затвори очи и започна да масажира слепоочията си с връхчетата на пръстите си. Не очакваше с нетърпение главоболието, което знаеше, че предстои.

— Добре, нека се върнем малко назад — каза накрая тя. — Знам, че когато беше намерена първата бележка, обсъдихме вероятността дали това може да е някакво обяснение в любов. Така и не стигнахме до заключение. Сега с втората бележка, обмисляме вероятността това да е едно и също произведение — стихотворение, песен или нещо подобно. — Барбара вдигна ръце и в същото време повдигна рамене. — Нека го наречем стихотворение за по-лесно. Както и да е, струва ми се, че втората бележка затвърждава първоначалното предположение, нали? Убиецът дори е употребил думата „обич“ в нея. Два пъти. Възможно ли е да се е срещал с двете жертви в някакъв период в живота си? Може да се е влюбил в тях, а те да са го зарязали. Може би това е психарското му отмъщение.

— Да — съгласи се Гарсия. — Това е много вероятно, капитане, и ние издирваме всяка предишна връзка, бивше гадже или краткотраен флирт, каквото можем да открием.

Хънтър спря до прозореца. На улицата долу той видя жена, която буташе бебешка количка и пресече на червен светофар.

— Колкото повече мисля за изреченията в бележките — каза Хънтър, без да откъсва очи от улицата, — толкова повече се връщам назад към госпожица Питърсън.

— Моля? — озадачено попита капитан Блейк. — Коя, по дяволите, е госпожица Питърсън?

— Учителката ми по английска литература в седми клас — отговори той. — През цялата учебна година, последните двайсет минути от часовете ѝ винаги бяха посветени на поезията. Тя ни научи на нещо, което никога няма да забравя.

— Какво?

— Че поезията е напълно отворена за тълкувания, капитане. В смисъл че ако дадеш едно и също стихотворение на „ен“ брой хора и ги накараш да обяснят със свои думи какво са прочели и какво мислят, че означава, ще получиш „ен“ брой тълкувания. И нито едно от тях няма да е погрешно. Опитвам се да обясня, че ние лесно можем да изтълкуваме тези два реда като част от любовно стихотворение, но това ще бъде нашето тълкуване, не това на убиеца. Не знаем какво е. Може да е детска песничка, която майка му е пяла, и да не му е харесвала.

Капитан Блейк не се отказа лесно.

— Добре, ще перифразирам въпроса си — какво мислиш, че означава?

Хънтър отново отмести очи към прозореца вдясно от него.

— Не съм сигурен дали мнението ми по този въпрос има значение точно в този момент.

— Тук грешиш, Робърт. Вие двамата сте водещите детективи в това разследване. Всичко, което мислите, го насочва в една или друга посока. Убиецът не оставя бележки за развлечение. Той знае, че те ще бъдат намерени и че ще ги намерим ние. Бележките са предизвикателство… подигравка. — Тя посочи с пръст Хънтър. — Ти си ми го казвал, при това неведнъж. Всъщност ми го казваш всеки път, когато някой убиец остави бележка, рисунка, предмет или каквото там иска да намерим. Това са улики, които ние трябва да изтълкуваме. Както и стихотворението. И ти си експерт, когато се налага да разсъждаваш като убиец… и да виждаш нещата през очите на напълно побъркан психопат. С тази цел е създаден този отдел. — Капитан Блейк замахна с ръка, за да посочи кабинета. — Ако някой може да разбере какво означават тези думи за убиеца, това си ти, Робърт. Затова, моля те, спести ми тъпотиите от сорта „няма значение какво мисля аз“, защото всички знаем, че има значение.

Гарсия потърка с палец мястото между веждите си.

— Капитан Блейк е права, Робърт. Аз не си падах по поезията.

Хънтър се обърна към стаята.

— Не казах точно това, капитане. Не казах, че няма значение какво мисля аз, а че не съм сигурен дали мнението ми по този въпрос има значение точно в този момент.

Барбара скръсти ръце на гърдите си.

— Това пък какво означава?

— Означава, че не мисля, че е свършило.

Капитан Блейк зачака, но Хънтър не предложи нищо повече.

— Какво не мислиш, че е свършило, Робърт? — настояваше капитан Блейк.

— Стихотворението. Струва ми се… недовършено, капитане. Мисля, че има още.

34.

— Какво правиш, по дяволите? — попита Джоузи Грифит и изви ъгълчетата на устата си във весела усмивка.

Тя току-що беше излязла от вътрешната баня и влезе в спалнята. Съпругът ѝ Оливър стоеше пред голямото огледало на вратата на гардероба и се бореше с вратовръзката си.

— Какво ти изглежда, че правя, любов моя? — Оливър беше придобил от нея навика да отговаря с въпрос на въпросите ѝ. Като психотерапевт, това беше нещо, което тя правеше професионално.

— Струва ми се, че се опитваш да се обесиш, скъпи — отвърна Джоузи. — Може би подсъзнателно се опитваш да ми кажеш нещо?

— Със сигурност, докторе. Опитвам се да ти кажа, че се нуждая от помощта ти.

Джоузи беше облечена с любимия си тъмнолилав халат и косата ѝ беше увита с хавлия. Въпреки халата, покритата коса и липсата на грим, тя пак изглеждаше далеч по-добре, отколкото някое човешко същество имаше право да изглежда рано сутрин.

Оливър спусна ръце до тялото си, сякаш се предаде.

— Може ли да ми помогнеш, моля те, любов моя? Изведнъж станах десетгодишен. Знаеш ли да връзваш вратовръзка?

* Обработка: ehobeho*

Оливър и Джоузи се бяха запознали преди седемнайсет месеца на частно парти в Шърмън Оукс, богаташки квартал в района на долината Сан Фернандо в Лос Анджелис. Привличането и от двете страни беше мигновено и безспорно, но Джоузи направи първата крачка.

— Страхуваш ли се да говориш с мен? — попита тя, докато Оливър се готвеше да си поръча питие на бара.

Той не я видя да се приближава и се изненада.

— Хмм… — Оливър примига, погледна бармана, после обувките си и накрая отново Джоузи. — Не… — Той се поколеба. — Какво искаш да кажеш?

Смущението му накара Джоузи да се усмихне.

— Ами, поглеждаш ме, откакто влязох тук преди четиресет и пет минути — отвърна тя и видя, че Оливър се почувства малко неудобно. — Но няма проблем, защото аз също те поглеждах и знам, че си го забелязал.

Той пристъпи от крак на крак.

— Малко, да.

— И така — продължи Джоузи, — тъй като забелязах, че ти забеляза, дадох ти много възможности да дойдеш при мен и да ми кажеш „здравей“, но ти ги пропусна всичките, това означава, че или си много срамежлив, или не знаеш какво да направиш. Кое от двете?

Оливър се усмихна стеснително.

— По малко и от двете, предполагам.

Джоузи също се усмихна.

Те преспаха заедно същата нощ и единайсет месеца по-късно се ожениха.

* * *

Джоузи се приближи до съпруга си.

— С удоволствие ще помогна, господин Грифит. — Тя го целуна по устните и протегна ръце към вратовръзката му. — И, да, знам да връзвам вратовръзка.

Не можеше да се отрече, че Оливър Грифит беше привлекателен мъж. Висок, строен, елегантен и несъмнено силен, той имаше ръцете, раменете и коремните мускули на професионален боксьор, и устните, усмивката и извивката на брадичката на манекен. Обичаше да поддържа тъмната си коса къса и добре оформена, но без определен моден стил, и това придаваше странна оригиналност на чара му. Очите му бяха само един нюанс по-светли от косата, не издаваха много, но оставяха впечатлението за буден ум и изключителен интелект.

— Между другото, защо си с костюм и вратовръзка днес? — попита Джоузи. — Какъв е поводът?

Оливър работеше в световноизвестна рекламна агенция. Той беше човекът, който даваше идеите и беше гениален в това отношение. Само през последните три месеца работите му осигуриха три нови сметки за агенцията, две от тях — за милиони долари от европейски фирми.

— Тази сутрин ще се срещам с евентуален нов клиент — отговори Оливър. — И това може да е мегасделка… Става дума за японска компания за електроника. Очевидно много висока класа, затова Брендан ми каза да изглеждам на ниво.

— Ти винаги изглеждаш на ниво, скъпи — каза Джоузи и прокара пръсти по копринената му, стоманеносива вратовръзка. — Е, какъв тип възел искаш?

Очите му блеснаха от изненада.

— Колко знаеш?

Тя го целуна пак.

— Четири… мисля — докато отговаряше, Джоузи наклони леко глава надясно и се замисли за няколко секунди. — Да, четири — Уиндзор, половин Уиндзор, двоен и обикновен.

Оливър отметна назад глава.

— И не си ми казвала? От колко време сме заедно?

Джоузи му отправи нейния специален поглед, който означаваше: „Шегуваш ли се?“ — брадичката надолу, веждите, извити нагоре, глава, наклонена наляво, и очи, които го пронизваха като лазерни лъчи.

— Въпросът е реторичен, любов моя — отвърна Оливър с неособено убедителен тон.

— Сериозно? — рече Джоузи и пусна вратовръзката. — Е, кажете ми, господин Грифит, от колко време сме заедно?

— Изпитваш ли ме? — попита Оливър и имитира изражението „Шегуваш ли се?“ на съпругата си, въпреки че му липсваше нейното проникновение.

Джоузи обаче не изглеждаше развеселена.

— Година и половина — каза той със спокоен и отпуснат тон и изражение. — Срещахме се преди една година и се оженихме преди шест месеца — на седми август. Доволна ли си?

— Седемнайсет месеца. Не година и половина — поправи го Джоузи и пак хвана вратовръзката. — Но, да — усмихна се тя. — Уцели поне датата на сватбата, така че взе изпита!

Оливър се ухили.

— Изпитвала си ме?

— Животът е изпит, скъпи. — Джоузи прокара върха на десния си показалец по контура на лицето му. — Е, какъв възел искаш?

— Ами… — Той повдигна рамене. Не знаеше разликата между възлите. — Изненадай ме.

Джоузи прехапа устни и го погледна в очите.

— Наистина ли? — Тя спусна ръка и с едно-единствено движение разгърна халата си. — Като този вид изненада ли?

Ако Оливър имаше тялото и мускулите на професионален боксьор, Джоузи притежаваше сексапилната фигура на модел от „Плейбой“, съчетана с въображението и уменията на порнозвезда.

Оливър бавно изпусна дъх. Трябваше да използва и последните сили на волята си, за да задържи погледа си съсредоточен в очите на Джоузи.

— Въпреки че познавам всеки сантиметър от тялото ти, любов моя — каза той с колкото може по-спокоен глас, — няма да го погледна, защото ако го направя, ще загазя. Не мога да си позволя да закъснея. Затова, моля те, моля те, моля те, би ли задържала тази мисъл до довечера, а сега ми помогни с вратовръзката?

— Сигурен ли си? — Тя пристъпи по-близо, пъхна крак между неговите и леко потърка вътрешната страна на голото си бедро в неговото. Не беше необходимо да поглежда, за да знае, че движението е постигнало желания ефект. Почувства го.

Оливър затвори очи и положи огромни усилия да не изстене от удоволствие.

Но не успя и от гърлото му се изтръгна протяжен звук на наслада.

— Аз… — Той поклати глава и отвори очи.

Джоузи задържа погледа му още няколко секунди.

— Добре — каза тя и най-после отстъпи, макар че закачливата усмивка на устните ѝ стана още по-съблазнителна. — Но ми обещай, че ще си поиграем довечера.

— О, бъди сигурна!

— И ще ме накажеш, защото съм лошо момиче и те дразня, когато знам, че не трябва да го правя?

Оливър отново си пое дълбоко дъх, за да се успокои, и после приложи хватката на Джоузи.

— Искаш ли да бъдеш наказана?

Джоузи пристъпи към него и доближи лице до дясното му ухо. Шепотът, който се отрони от устните ѝ, беше тих като лека въздишка на вятър.

— Не мога да опиша колко много…

Тя леко гризна крайчеца на меката част на ухото му и цялото тяло на Оливър потрепери.

— Може да се наложи да ме завържеш за леглото и да ме напляскаш — добави Джоузи със същия тих тон.

— О, определено ще го направя, госпожо Грифит.

— Нямам търпение — прошепна Джоузи и докато пак отстъпваше назад, леко допря зърното на едната си гърда в дясната му ръка, а после загърна халата си. — Е, добре, скъпи, а сега вдигни глава, докато завържа вратовръзката.

— Невъзможна си. — Оливър я целуна по устните. — Знаеш ли го?

— Разбира се, че го знам — отговори тя. — А сега не мърдай.

Джоузи направи възела за по-малко от минута.

— Готово. Виж се. — Тя посочи огледалото. — Кажи ми какво мислиш.

Оливър се обърна към огледалото и на лицето му се изписа изненада.

— О, боже мой. Това е… идеално — възхити се той.

Джоузи повдигна рамене, сякаш не беше нищо особено.

— Аз съм съвършена, скъпи. Не го ли знаеш вече?

— Еха! Изумително! — Оливър отново насочи внимание към отражението си в огледалото. — Кой възел е този?

— Уиндзор — отговор Джоузи, но веднага след това се замисли. — Поне така мисля. Понякога ги обърквам, много време мина. — Тя размота хавлията от главата си, остави дългата си руса коса да падне свободно и леко я разроши с пръсти.

— Какъвто и да е, много ми харесва. — Оливър се обърна и отново я целуна. — И те обичам! Но съм смаян от възела. — Той взе сакото на тъмносивия си костюм, който беше внимателно разгънат върху голямото легло. — Сега обаче наистина трябва да тръгвам. Какви са плановете ти за днес? Нещо интересно?

Джоузи се приближи до нейната страна на гардероба, издърпа едното чекмедже и избра лилави дантелени бикини и същия на цвят сутиен.

— Същото като всеки ден, скъпи — отговори тя и отново разгърна халата си, но този път го остави да се свлече на пода. — Цял ден ще приемам пациенти. Вечерта ще се срещна със Силвия за по едно питие в Района на изкуствата, но няма да стоя дълго. Довечера трябва да бъда наказана, помниш ли?

— Да — съгласи се Оливър и кимна енергично.

— Освен това искам да приготвя багажа си за пътуването довечера, защото утре ще бъде лудешко бързане. Цял ден ще бъда заета в кабинета, а вечерта ще ходя на маникюр, педикюр и маска на лицето в козметичния салон.

Оливър се обърна да види профила си в огледалото. Ушитият по поръчка делови костюм беше скроен в класически стил и му стоеше идеално.

— Пътуване? — попита той, без да откъсва очи от отражението си.

Застанала вдясно от него, чисто гола, Джоузи му хвърли онзи поглед „Шегуваш ли се?“. Този път беше много по-сериозен от онзи преди няколко минути.

Оливър видя изражението ѝ в огледалото.

— Да, разбира се — каза той и вдигна ръце в знак, че се извинява.

— Моминското парти на Стейси в Лас Вегас. Този уикенд ли е? Еха, дойде бързо, нали?

Въпросът и коментарът прозвучаха искрено, защото Джоузи се съгласи с него.

— Знам — отговори тя. Изражението ѝ „Шегуваш ли се?“ беше изчезнало. — Струва ми се, че ангажирахме всичко миналата седмица, а не преди месец и половина.

Оливър оправи копчетата си за ръкавели и се обърна, за да тръгне, но Джоузи пристъпи вляво и препречи пътя му.

— Ще ти липсвам ли, докато съм в Лас Вегас? — попита тя и леко прокара връхчетата на пръстите си между гърдите си. Зърната ѝ бяха толкова твърди, че можеха да срежат стъкло.

Оливър спря. Този път не можа да се въздържи и я огледа цялата.

— Боже, скъпа, красива си и ако нямах важна среща тази сутрин… — Той не довърши изречението си, само поклати глава, докато изпиваше с поглед тялото ѝ.

— Е, ще ти липсвам ли? — повтори тя.

— Разбира се, че ще ми липсваш. Знаеш го.

Джоузи се усмихна, докато обуваше бикините си.

— Знам, но исках да го чуя от теб.

— Наистина трябва да тръгвам, скъпа. — Оливър пристъпи към нея и пак я целуна по устните. — Ще се видим довечера. Обичам те.

— Аз те обичам повече. Приятен ден.

Оливър излезе от къщата им във Валенсия, квартал на заможната средна класа в Санта Кларита, погледна часовника си и отвори вратата на черния мерцедес. Ако побърза, щеше да стигне навреме в агенцията в Холивуд.

Докато излизаше на заден ход от алеята и ускоряваше по улицата, не забеляза черния пикап, паркиран пред къщата на съседа му. Човекът зад волана видя, че Оливър се качи в колата си и потегли.

Сега Джоузи беше сама в къщата.

Шофьорът на пикапа се усмихна.

35.

Пътуването на Робърт Хънтър до пицария „Анджело“ на булевард Уест Вали не даде резултати. Разносвачът на пици си спомняше доставката за Кирстен Хансен в понеделник през нощта предимно защото жената му дала щедър бакшиш, но това беше всичко. Ако е имало черен пикап, паркиран на улицата тогава, той не го беше забелязал, както не беше забелязал и нищо друго, което би могло да се нарече подозрително.

Вероятността наистина беше малка. Хънтър го знаеше, но от време на време някои малки шансове довеждаха до разкрития.

От пицарията Хънтър отиде направо в хирургичната болница в Уестлейк, където близо три часа разговаря с всеки, с когото можа — лекари, медицински сестри, санитари, администрацията, персонала в столовата, пазачите… всички — и нито един не каза лоша дума за Кирстен Хансен. Тъкмо обратното, всички я хвалеха за работната ѝ етика, колко дружелюбна и отзивчива е била, компетентна… комплиментите нямаха край. Изглежда, всички са я обичали, но причините Хънтър да посети болницата бяха две: първо, той искаше да попита колегите на Кирстен дали някой от тях познава двата реда в бележките, които убиецът беше оставил на местопрестъпленията. Може би текстът е бил заимстван от картичка с пожелания за бързо оздравяване или написан от възстановяващ се пациент… Хънтър беше готов да провери всичко. Колкото повече хора видеха тези редове, толкова по-голям шанс имаше някой да ги разпознае.

Никой обаче не ги разпозна.

Второ, Хънтър беше взел копие от разпечатката, която получиха от хотел „Фрийхенд“ — изображението на „Мазния Марк“. Както беше предрекъл Хънтър, специалистите от отдел „Дигитална и техническа поддръжка“ на лосанджелиската полиция не бяха успели да предложат хипотези за остатъка от лицето на Марк. Имаше компютърна програма, която можеше да го направи, но се нуждаеше най-малко от петдесет и пет процента от лицето на обекта като начало. Шапката, която носеше Марк, докато излиза от хотела, както и лошият ъгъл на камерата за видеонаблюдение, бяха успели да скрият близо осемдесет процента от лицето му. Въпреки това бяха пробвали програмата, но тя не тръгна, колкото и пъти да я пускаха. Разполагаха само с портрета по описание, който беше дал Роджър, барманът в „Дъ Броукън Шейкър“, на полицейския художник. Не беше страхотен, но нямаха друго.

Хънтър показа разпечатката и портрета по описание на всеки, с който разговаря, поради една съвсем основателна причина — знаеше, че убиецът е следил Кирстен известно време. Преди да я нападне, е трябвало да научи ежедневната ѝ програма и навиците ѝ и да си състави маршрут и план за действие. Кирстен и Мелиса бяха предварително избрани, те не бяха случайни жертви и затова убиецът сигурно е наблюдавал Кирстен дни наред, може би седмици. И Хънтър не се съмняваше, че е бил изключително старателен. Това означаваше, че извършителят я беше наблюдавал часове наред, без прекъсване, което беше рисковано. Малък, но все пак риск. Може би някой друг от болницата е забелязал нещо — например един и същи човек да се мотае с часове на паркинга ден след ден, да седи в колата си или да е спрял на отсрещната страна на улицата. Може би убиецът дори е рискувал да влезе в приемната или в столовата. Някои убийци, особено онези, които избират предварително жертвите си, понякога изпитваха удоволствие да бъдат физически близо до обекта преди „деня на атаката“. Някои дори се сприятеляваха с жертвите. Всичко това Хънтър знаеше добре от практиката си.

Ако „Мазния Марк“ беше убиецът, има вероятност да е носил същата панамена шапка, за да скрие отчасти лицето си, докато е следил Кирстен. Може би някой помнеше шапката, може би някой помнеше него.

Също както преди обаче, никой не си спомняше такива неща. Малките вероятности просто не работеха за Хънтър.

Той излезе от болницата и се отправи към долината Сан Фернандо и квартал Силмар, най-северният квартал на Лос Анджелис, където беше отседнал Трой Фостър, в дома на майка си.

Хънтър знаеше, че Трой все още ще е в шок. Не бяха изминали и двайсет и четири часа, откакто Трой беше влязъл в спалнята си и беше открил осакатеното тяло на годеницата си на леглото им — образ, който сигурно щеше да го преследва и мъчи до края на живота му — но Хънтър знаеше също, че трябва да се опита да говори с Трой, преди напълно да го завладее посттравматичният стрес. Проблемът с посттравматичния стрес за всеки разследващ полицай в случаи като с Трой беше, че човешкият ум настоява за отговори, че иска да знае „защо“ и „кой“, и че отговорите няма да дойдат лесно, ако изобщо дойдат. При липсата на непосредствени отговори, травмираният и стресиран мозък неизбежно започваше да генерира свои отговори, при това цяла армия. Нямаше значение дали тези отговори звучат абсурдно, или не. Нямаше значение дали звучат като налудничава фантазия, или не. За един мозък на ръба на разпад всички те щяха да звучат правдоподобно, защото отчаяната потребност от отговори надделява над рационалното мислене, и когато тези отговори започваха да звучат като истински, умът подхващаше нов и много разрушителен ред на въпроси — „ами ако бях“ и „трябваше да направя това или онова“. Този тип въпроси винаги донасяха две от най-деструктивните чувства — вина и разкаяние. Въпросът не беше дали това ще се случи с Трой, въпросът беше кога. Хънтър го знаеше от опит. И когато умът започне да създава собствена армия от отговори, тънката линия между реалността и фантазията изчезваше.

Хънтър трябваше да зададе на Трой Фостър няколко въпроса, преди всичко това да се случи.

36.

Къщата беше скромна — едноетажна, разположена навътре от улицата, с малка морава отпред, централното място заемаше самотно розово дърво табебуя. Пикапът „Форд“ на Трой беше паркиран на алеята зад бял фолксваген „Голф“.

Хънтър спря на улицата, точно пред къщата, но все пак отдели малко време да събере мислите си, преди да тръгне към предната врата. Трябваше да се върне на въпроса за бележката, която беше оставил убиецът, и тъй като не можеше да се отрече, че основната тема и в двете бележки е любовта, или някаква странна изопачена идея за любов, въпросите на Хънтър към Трой трябваше да бъдат деликатни, особено като се има предвид състоянието на младия мъж. Хънтър искаше да го разпита за предишни връзки и партньори и на двамата с Кирстен, за някакви проблеми, които може би са имали в отношенията си, и най-трудната тема от всички, защото при всички положения хората винаги лъжеха за нея — връзки с други, любовници, забежки, влюбвания, секс за една нощ, служебни флиртове, всичко от този род. На този етап никой и нищо не можеше да бъде изключено.

Намерението на Хънтър не беше просто да се опита да разбере дали във връзката на Трой и Кирстен е имало пукнатини. Той искаше да установи някаква връзка между Мелиса и Кирстен, двете жертви, и в момента единственото, с което разполагаше и което ги свързваше, беше темата на двете „любовни“ бележки. Или поне така изглеждаше.

Деветдесет и девет процента от убийците, които избират предварително жертвите си, го правеха по една много конкретна причина — винаги имаше критерий, на който жертвите трябваше да отговарят. Понякога беше нещо елементарно като физическа прилика — цвят на косата или очите, ръст, тип тяло, размер на гърдите и така нататък. Друг път беше черта на характера или маниер — звукът на гласа им, как си играят с косата си, когато са нервни; начинът, по който отмятат назад глава, когато се смеят… Можеше да е какво ли не, от простичко до сложно, но каквото и да е, това беше задействащият механизъм. Именно това отключваше целия процес в главата на убиеца и в това се състоеше проблемът с разпознаването на такива критерии, защото не беше задължително задействащият механизъм да има някакво значение или логика за друг, освен за самия убиец.

Преди да слезе от колата, Хънтър провери телефона си за съобщения от Гарсия, който беше отишъл в таксиметровата фирма, за да говори с шофьора, който закарал Мелиса Хоторн до дома ѝ, след като тя си тръгнала от рождения ден на приятелката си.

Нямаше съобщения.

Хънтър стигна до предната веранда, където повечето жълта боя се беше напукала и олющила и разкриваше много стар и избледнял зеленикав пласт отдолу, натисна звънеца и зачака. Беше се обадил предварително и говори с госпожа Фостър. Отначало тя не беше съгласна с посещението на Хънтър и това беше напълно разбираемо. Тя му каза, че Трой е в много тежко душевно състояние и въпросите в този момент само ще влошат нещата за него и Хънтър вероятно няма да получи добри отговори. Хънтър не оспори думите ѝ, но спокойно обясни проблема с времето и с посттравматичния стрес. Ако има шанс да получи по-надеждни отговори, не можеше да отлага.

Той се приготви отново да натисне звънеца, когато чу уморени стъпки отвътре. Миг по-късно госпожа Фостър отвори вратата.

Хънтър я беше видял в ранните часове на утрото, когато тя и Брет, братът на Трой, дойдоха да го вземат от дома му в Алхамбра. Сега госпожа Фостър изглеждаше съвсем различна. Очите ѝ бяха подпухнали и той разбра, че е плакала през по-голямата част на деня.

Тя накара Хънтър да обещае, че ще бъде колкото може по-кратък и че въпросите трябва да спрат, ако Трой почувства, че му идва в повече, и най-после го покани в дневната, която изглеждаше твърде малка за количеството мебели и предмети в нея.

— Моля, седнете — каза госпожа Фостър и посочи зоната с диван и два фотьойла. — Ще отида да доведа Трой.

Тя излезе от стаята, а Хънтър насочи вниманието си към някои от многобройните снимки в рамки, които украсяваха стените. Всичките бяха семейни фотографии и само след секунда той осъзна, че са подредени в хронологичен ред, от ляво надясно. Госпожа Фостър несъмнено беше много горда съпруга и майка.

Хънтър веднага позна Трой, дори на снимките, на които изглеждаше само две-тригодишен. От фотографиите ставаше ясно, че Трой и брат му са развили много силна физика доста отрано. И двамата бяха играли във футболните отбори в гимназията и както изглеждаше, Трой се е пробвал и в сърфинга. Съдейки по снимките, Трой явно е бил щастливо дете, защото се усмихваше лъчезарно на повечето от тях.

Хънтър тъкмо беше започнал да разглежда серия снимки, на които Трой държеше сърф, когато чу провлечени стъпки зад гърба си.

— Баща ми обожаваше да ни води на плажа.

Хънтър се обърна и видя Трой, който стоеше на вратата между дневната и коридора, водещ към останалата част на къщата. Госпожа Фостър стоеше зад него.

За по-малко от един ден Трой сякаш се беше смалил наполовина. Тялото му сякаш се беше свило, раменете му бяха прегърбени и брадичката му беше клюмнала под невидимата тежест на скръбта и загубата. Русата му коса беше рошава и очите му бяха подпухнали и зачервени. Когато Хънтър го погледна, Трой изсумтя през запушения си нос и вдигна над лактите си ръкавите на зеления си суитшърт. Външният му вид се допълваше от черно долнище на анцуг, черни чорапи и сини чехли.

— Карате ли сърф? — попита Хънтър и посочи снимките.

Трой наклони глава наляво и повдигна вежди.

— Опитвах се. Не бях много добър.

— Плажът Санта Моника? — попита Хънтър, защото знаеше, че Санта Моника е страхотен плаж за начинаещи сърфисти.

— Да — кимна Трой. — Често ходехме там, когато татко беше жив.

Хънтър почувства, че в основата на гърлото му започва да се образува буца. Последното, което искаше, беше да напомни на Трой за друга болезнена загуба.

— Съжалявам — само това можа да каже, въпреки че го изрече искрено. Хънтър отстъпи от стената със снимките и се приближи до дивана.

Трой го последва.

— Ще ви донеса нещо за пиене — предложи госпожа Фостър. — Какво ще кажете за студен чай от праскови?

— За мен, не, мамо — отговори Трой и спря до единия фотьойл. За момент придоби такъв вид, сякаш не можеше да си спомни защо е в дневната.

— Детектив? — Госпожа Фостър погледна Хънтър.

— С удоволствие, би било чудесно. Много ви благодаря.

— Ще донеса и на теб, Трой — обърна се тя към сина си. — Ще ти направя и сандвич — пастърма, сирене и горчица в ръжено хлебче — любимият ти.

— Не съм гладен, мамо — прошепна Трой.

— Трябва да ядеш, Трой.

Това беше заповед на майка, не предложение.

Трой изглеждаше така, сякаш няма сили да спори за нищо. Тъжните му очи откриха място върху килима и се втренчиха в него.

— Сандвич, детектив?

— Не, благодаря. Само студен чай ще бъде прекрасно.

Веднага щом госпожа Фостър излезе от стаята, Трой примига и погледна Хънтър.

— Научихте ли вече нещо? — попита той. Гласът му трепереше, а очите му отново започваха да изглеждат безжизнени.

— Изминаха по-малко от двайсет и четири часа, господин Фостър — отвърна Хънтър.

— Баща ми беше господин Фостър. — Трой посочи с палец към снимките на стената. — Аз съм само Трой. И това означава „не“, нали? Не знаете нищо.

— Какво ще кажеш да седнем? — попита Хънтър и посочи дивана и фотьойлите. — Искам да ти покажа нещо.

Думите му привлякоха интереса на Трой.

— Какво? Какво имате?

— Моля — настоя Хънтър.

Трой седна на единия фотьойл. Разбираемо, той искаше отговори и ги искаше незабавно, но Хънтър беше попадал в подобна ситуация много пъти и знаеше, че хората в положението на Трой са много по-склонни и готови да отговарят на трудни въпроси, каквито трябваше да зададе, ако видят, че разследването бележи някакъв напредък. Най-добрият начин беше да му подава по малко информация — даваш малко, получаваш малко. Това беше психологически трик и често работеше добре.

Хънтър се настани в далечния ляв край на дивана, близо до фотьойла, на който беше седнал Трой, и извади от джоба си разпечатката и портрета по описание на „Мазния Марк“.

— Знам, че изображенията не са от най-добрите — започна той, — но за жалост са всичко, което успяхме да открием засега. — Хънтър ги подаде на Трой. — Искам да ги разгледаш и да ми кажеш дали си виждал този човек.

Трой взе разпечатката и портрета по описание, но им хвърли само един бегъл поглед.

— Той ли е? — попита Трой. Гласът му пак трепереше, но този път от друго чувство. — Той ли е копелето, което стори това на Кирстен?

Показването на изображение като това на разпечатката на човек в състоянието на Трой винаги криеше опасност. Тъй като настояваше за отговори, човешкият мозък автоматично се опитваше да опрости каквото може в двоичен отговор „да/не“.

Хънтър го очакваше.

— Знаеш, че не е толкова просто, Трой.

Психологически трик номер две — Хънтър наблегна на думата „знаеш“, за да покаже на Трой, че не се отнася снизходително към него. Тъкмо обратното, признаваше знанията му.

— Всяко разследване е като подреждане на картинен ребус на живо — обясни Хънтър със спокоен глас. — Трябва да свържем отделните парчета, докато получим пълната картина, или поне по-ясна картина. Едно-единствено парче никога не завършва пъзела. — Той посочи разпечатката в ръката на Трой. — В момента човекът на това изображение е едно-единствено откъснато парче, което искаме да идентифицираме, за да разговаряме с него.

— Защо? — намръщи чело Трой. — Как така той е парче от ребуса?

Умът му отново прескачаше препятствия.

— Именно — отвърна Хънтър и му направи знак да забави малко. — Той може да няма нищо общо с нашия пъзел. Няма как да знаем, докато не го намерим и не говорим с него.

— Добре — съгласи се Трой. — Но каква е връзката му със случилото се с Кирстен? Откъде взехте тази снимка?

Тъй като умът на Трой беше отчаян, ако Хънтър разкриеше всичко наведнъж, имаше вероятност съзнанието на Трой да започне да създава спомени и образи, които не съществуват реално. Хънтър не искаше да поема този риск.

Давай малко — получавай малко.

— Моля те. — Хънтър отново кимна към разпечатката. — Първо погледни тези изображения и след малко ще ти изясня нещата.

Трой най-после отстъпи и се втренчи в изображенията.

— Може би си го виждал някъде на вашата улица или дори в оръжейния ти магазин?

— Моят магазин? — озадачено попита Трой. — Защо ще идва в моя магазин?

Още една малка вероятност.

Хънтър и Гарсия бяха стигнали до заключението, че който и да е убиецът, той е следил и наблюдавал не само Кирстен, но и Трой. Фактът, че беше нанесъл удара си, когато Трой е бил извън града и че е карал същия пикап като този на Трой, не беше случайност, но нямаше нужда Трой да знае тази информация.

— Само изказвам предположения — обясни Хънтър. — Не се опитвай да си спомниш дали си го видял само на вашата улица. Може да е било на друго място — местния супермаркет, парка, фитнес залата, оръжейния ти магазин… все някъде.

— Това ли са единствените изображения, които имате? — попита Трой, след като една минута гледа разпечатката.

— За съжаление, да.

Трой отново насочи поглед към двата листа хартия и след още една минута въздъхна отчаяно.

— В главата ми е пълна бъркотия, детектив. Вече нищо няма смисъл тук. — Той почука с показалец по слепоочието си. — Тези изображения не ми говорят нищо.

— Разбирам, но си заслужаваше да се опиташ.

— Защо този образ е толкова лош? — попита Трой и посочи разпечатката. В тона му прозвуча умолителна нотка. — Откъде го взехте? И защо мислите, че този тип, който и да е той, може да е част от нашия пъзел?

Трой вече проявяваше интерес и се беше включил в играта. Той току-що употреби местоимението „нашия“ по своя воля, спонтанно.

Отново давай малко — получавай малко.

— Изображението е от камера за наблюдение в хотелско фоайе в центъра на града. — Хънтър вдигна ръка, за да направи знак на Трой да не говори. Не искаше Трой да си въобразява, че Кирстен може да е използвала хотел в центъра на Лос Анджелис за любовни срещи. — Това е във връзка с друго местопрестъпление… друго разследване, с което може би има връзка.

— Какво? — Очите на Трой се превърнаха в две огромни стъклени топчета. — Как? Каква връзка? Какво друго местопрестъпление? — Въпросите се сипеха като удари с кинжал.

Преди Хънтър да успее да поясни, госпожа Фостър се върна в дневната, носейки поднос с флорални мотиви и кана със студен чай, две стъклени чаши и чиния със сандвич, старателно разрязан на четири триъгълника.

— Заповядайте — каза тя и остави подноса върху масичката за кафе между дивана и фотьойлите. Даде чаша на Хънтър и му наля студен чай, а после направи същото и за сина си.

— Много ви благодаря — каза Хънтър. — Много сте любезна.

— Няма защо — отвърна госпожа Фостър и подаде на Трой сандвича.

— Мамо, казах ти, не съм гладен.

— Нарязан е на четвъртинки, Трой — отговори тя. — Изяж поне едната.

— Може би по-късно — каза той и остави чинията върху подноса.

Госпожа Фостър му отправи поглед, какъвто може да отправи само една майка.

Трой зачака, но вместо да излезе, тя се настани на втория фотьойл.

— Мамо — рече Трой. — Тук сме по средата на нещо, ако не възразяваш.

— Съвсем не — отговори тя, облегна се назад и кръстоса крака. — Вие вършете работата си, момчета. Не обръщайте внимание на старица като мен.

Погледът на Трой се стрелна към Хънтър и после отново към майка му.

— Не, мамо. Би ли ни оставила насаме, моля те?

— О, искаш да изляза? — Госпожа Фостър се престори на изненадана.

— Да. Ако нямаш нищо против.

Съдейки по изражението на лицето ѝ и начина, по който тя изправи рамене, Хънтър се досети какво предстои.

— Това е моята къща, Трой. Мога да седя в която стая искам, по дяволите. — Тя посочи Хънтър. — Детектив Хънтър ми обеща, че няма да те разстройва с въпросите си. Не че не му вярвам. — Госпожа Фостър неочаквано погледна „майчински“ Хънтър. — Но ако ти е все едно, бих искала да седя тук и сама да преценя.

Трой изпъшка.

— Не се нуждая от бавачка, мамо. Голям мъж съм.

— Знам — отвърна тя и посочи с пръст нагоре. — Знаеш ли какво е това над главата ти?

Хънтър прехапа устни. Трой нямаше да спечели този спор.

— Моят покрив. Ключовата дума тук е „моят“. — За част от секундата тонът ѝ се промени от властен в свръхнежен. — Само се държа като майка, Трой. — В гърлото ѝ, изглежда, заседнаха сълзи. — Сърцето ми се къса, като те гледам как страдаш, синко, и не знам какво да направя, за да се почувстваш по-добре. — Нежността в очите ѝ беше обезоръжаваща и в същото време заразна.

Трой хвана ръката ѝ, докато преглъщаше сълзите си.

— Знам, мамо. Знам.

Госпожа Фостър си пое дъх през носа, за да се успокои.

— Няма да се обаждам. Обещавам. Само ще седя тук.

Трой пусна ръката ѝ и отново насочи вниманието си към Хънтър.

— Щяхте да ми разказвате за някакво друго местопрестъпление и евентуална връзка. Какво местопрестъпление? Каква връзка?

На лицето на госпожа Фостър се изписа въпросително изражение.

Хънтър бръкна в джоба си, извади друго изображение, този път снимка на Мелиса Хоторн, и я подаде на Трой.

— Знаеш ли коя е тази жена? Виждал ли си я?

Любопитството надделя и госпожа Фостър се наведе надясно, протягайки врат, за да види снимката.

Трой дълго я гледа.

Хънтър отпи малка глътка студен чай и кимна одобрително на госпожа Фостър.

— Много е вкусен. Благодаря.

Тя се усмихна гордо.

— Домашен е.

— Не, не мога да кажа, че знам коя е тази жена — призна накрая Трой и леко поклати глава. — Не мисля, че съм я виждал. Коя е тя?

— Името ѝ е Мелиса — отговори Хънтър. — Мелиса Хоторн. Познато ли ти е името? Чувал ли си го?

Трой се замисли и присви очи, докато преравяше паметта си и се мъчеше да си спомни.

— Не, не бих казал.

— А можеш ли да ми кажеш дали тя е била приятелка на Кирстен, или не? — настоя Хънтър.

Трой отново съсредоточи вниманието си върху снимката.

— Дори да ѝ е била приятелка, не съм я виждал. — Той погледна Хънтър. — Защо? Била ли ѝ е приятелка?

— Не знаем — отговори Хънтър. — Надявахме се, че ти ще можеш да го потвърдиш, или да го отречеш.

Трой пак се вгледа в снимката.

— Ако са били приятелки, не са били близки — увери го Трой. — Не съм я виждал. В болницата ли работи?

— Не. Била е фризьорка. Знаеш ли къде правеше косата си Кирстен? Маникюр? Педикюр? Такива неща?

Трой кимна, но преди да отговори, трябваше да преглътне буцата, която явно беше заседнала в гърлото му.

— Кирстен ходеше в един салон малко по-нататък по улицата от нашата къща. Нарича се… — Той допря пръсти до челото си. — Нещо с „прически“. „Смесени прически“ или „Разни прически“… нещо такова. Не си спомням точно, но лесно ще го намерите. В японския мол е, на ъгъла на „Саут Гарфийлд“ и булевард „Вали“. Там ли работи? — Трой кимна към снимката и после я върна на Хънтър.

Преди Хънтър да успее да отговори, телефонът на Трой, който беше на масичката за кафе пред тях, изпиука три пъти, известявайки получаването на съобщение. Трой обърна глава, за да погледне екрана и веднага се сепна. Съобщението беше от непознат номер. Началото привлече погледа му.

„Кирстен.“

Началото на съобщението също така показваше, че към него е прикрепен видеозапис.

— Извинете ме за секунда — каза той и взе телефона.

Докато Трой отключваше телефона и отваряше съобщението, Хънтър отпи още една малка глътка студен чай.

Когато видеозаписът започна да тече екрана на мобилния телефон на Трой, очите му сякаш изгубиха напълно живота, който беше останал в тях.

— О, боже мой!

Ръцете му се разтрепериха още преди думите да се отронят от устата му.

И тогава Хънтър се сети за видеоклипа, който убиецът беше изпратил на сестрата на Мелиса в деня след убийството ѝ.

Толкова много се беше случило през последните няколко дни… Хънтър трябваше да се опита да свърже толкова много парчета от пъзела и да открие смисъла им, че едно от тях беше успяло да се изплъзне от паметта му — фактът, че убиецът имаше седми етап в метода си на действие.

37.

За част от секундата стените на претъпканата с мебели дневна сякаш се затвориха около Трой и го притиснаха. Краката му заплашиха да се огънат, когато животът, съществуването, вселената… всичко се замъгли и сля в неясно петно.

Хънтър не знаеше, че Трой гледа движещи се изображения, докато не чу звуците, които се разнесоха от мъничкия високоговорител на телефона на Трой. Звукът беше намален и Хънтър седеше твърде далеч, за да може да чува добре, но първият звук, който долови, беше нещо като форсиране на двигател.

В гърлото на Трой се насъбра слюнка. Киселини притиснаха хранопровода му и той се напъна да повърне и изпусна мобилния си телефон върху масичката за кафе, преди видеозаписът да свърши. Беше изгледал само пет-шест секунди от него.

Миг след като изпусна телефона си, Трой нададе писък, толкова дълбок и толкова изпълнен с болка и агония, че косъмчетата на врата на Хънтър настръхнаха.

Писъкът накара госпожа Фостър да подскочи от страх на фотьойла.

— Трой! — извика тя. Дрезгавият звук заседна в гърлото ѝ. — Какво има? Какво се е случило? — Погледът ѝ бе объркан, докато очите ѝ се стрелкаха от сина ѝ, към телефона на масичката, към Хънтър и после отново към Трой.

Трой вдигна ръце към лицето си, закри очи и от гърлото му се изтръгна още един писък, този път изпълнен не само с болка, но и с гняв.

Хънтър грабна телефона, преди екранът да потъмнее. Въпреки че видеозаписът вече беше свършил, последният кадър беше застинал на екрана. Показваше съобщение от четири думи. Хънтър ги прочете и сърцето му се сви.

Да, той съвсем забрави, че убиецът има седми етап в метода си на действие — да измъчва психически любимите хора на жертвите, след като ги убие. Нивата на сложност, на които действаше този убиец, наистина бяха нещо нечувано, и видеозаписът, който току-що беше изпратил на Трой, беше доказателство за това.

Макар и ужасена, госпожа Фостър скочи на крака и се опита да прегърне сина си. Малките ѝ ръце не бяха достатъчно дълги, за да обвият силното му тяло.

— Трой, какво става? — попита тя. Гласът ѝ беше слаб и очите ѝ бяха пълни със сълзи.

Трой не отговори.

Госпожа Фостър погледна Хънтър.

— Какво е? Какво му изпратиха?

Хънтър само поклати глава — леко движение, за да ѝ даде да разбере, че е по-добре да не знае подробностите.

Тя продължи да се опитва да притисне в обятията си сина си.

С телефона на Трой в ръка, Хънтър отстъпи встрани, отдалечавайки се на известно разстояние от Трой, и пусна видеозаписа, но намали докрай звука.

Видеоклипът беше монтиран така, че да покаже пет отделни сегмента, и колажът представляваше неподправено и гротескно зло.

Първият отрязък беше дълъг шест секунди и показваше Кирстен гола, легнала на земята, с цялото приспособление въже-верига-кука, поставено на нея. Въжето беше прикрепено за задната част на превозно средство, готово да започне да я влачи за китките по нещо, което, изглежда, беше изоставен път. Хънтър видя асфалта под тялото ѝ, но не и маркировка на пътя. Светлината не идваше от улични лампи, а или от фенерче, или някакво евтино осветително тяло за видео.

Превозното средство не се виждаше, но беше очевидно, че камерата и осветителното тяло са поставени в задната му част под такъв ъгъл, че да се вижда цялото тяло на Кирстен. И тук Хънтър изпита чувството, че сякаш забиха кинжал в сърцето му.

Кирстен беше жива, лежеше по гръб и ръцете ѝ бяха протегнати над главата ѝ. Ужасените ѝ очи, преливащи от сълзи, бяха широко отворени и гледаха нагоре към камерата. Тя трепереше толкова силно, че сякаш се гърчеше конвулсивно. Хънтър не беше виждал толкова много ужас, изписан на човешко лице.

Устните ѝ се раздвижиха — една-единствена дума — но гласните ѝ струни бяха твърде вцепенени, за да издадат звук.

Хънтър прочете думата по устните ѝ — моля.

Двигателят на превозното средство изведнъж се включи и форсира. Тук свърши първият сегмент.

Преходът от първия сегмент към втория беше рязък. Нямаше избледняване или постепенно преливане от един кадър в друг, а само аматьорски скок от образа на Кирстен, която лежеше на земята ужасена и се молеше за живота си, към влаченето ѝ с пълна скорост.

Оттам нататък кадрите бяха потресаващи.

Вторият сегмент беше малко по-дълъг от първия — общо осем секунди — и показваше как тялото на Кирстен е влачено с такава скорост, че се клатеше и подскачаше хаотично върху асфалта като огромно парче месо. Докато тялото ѝ се удряше в земята, във въздуха се разпръсваха малки парченца кожа и плът и облачета кръв.

Хънтър си пое дълбоко дъх.

В работата си досега беше виждал изключителна жестокост и бруталност. Беше ставал свидетел на злото, на което са способни човешките същества, и беше присъствал на повече садистични местопрестъпления от всеки друг в лосанджелиската полиция, но тези кадри бяха толкова чудовищни, толкова нечовешки и отблъскващи, че почувства как кръвта му се смразява и се разтреперва целият. Усети, че киселини изгарят гърлото му.

Не беше ясно кога е заснет сегментът с влаченето, но сигурно е било в началото — по-малко от минута, след като превозното средство е потеглило, според Хънтър, защото повечето кожа все още беше на тялото на Кирстен и тя беше жива.

Всичките ѝ писъци на агония бяха заглушени от звука на превозното средство.

Последва още един аматьорски преход.

Третият сегмент беше дълъг четири секунди и показваше кадри на забавен каданс.

Когато започна, отрязъкът се фокусира върху лицето на Кирстен, но увеличението, изглежда, не беше направено от камерата, и това означаваше, че е направено по-късно, с помощта на програма за видеоредактиране.

Убиецът явно беше претърсил видеозаписа точно за тези кадри, избрани заради шокиращия им ефект и факта, че бяха уловили Кирстен в един от редките ѝ моменти на съзнание по време на изтезанието. Тя отново беше по гръб и подскачаше от инерцията на влаченето. Дотогава лицето ѝ явно вече е издрано от асфалта на няколко пъти. Част от кожата ѝ беше одрана и се виждаше плътта отдолу, изранена и кървава. Носът ѝ, също жестоко издран и кървящ, изглеждаше счупен, и устните ѝ бяха жестоко разкъсани, но увеличеният кадър се фокусираше главно върху очите ѝ. Въпреки кръвта, която покриваше лицето ѝ, виждаха се очите ѝ, пълни с отчаяние и болка. Тези няколко кадъра ги бяха уловили точно когато тилът ѝ се удари в асфалта… силно. Това, изглежда, беше критичният момент, защото и малката следа от надежда в очите ѝ изведнъж угасна и когато започнаха да се затварят, Хънтър разбра, че Кирстен се е отказала да се бори и се е предала на смъртта. Никой нямаше да дойде да я спаси… и тя го беше разбрала.

Това не беше моментът, в който животът на Кирстен свършва. Поне Хънтър не мислеше така. Това беше моментът, в който тя е загубила съзнание, но нататък щеше да е само въпрос на минути… може би секунди. Тъй като Кирстен е била в безсъзнание, главата ѝ се беше удряла безброй пъти в твърдата повърхност на пътя. Със скоростта, с която е била влачена, тези сблъсъци несъмнено са разбили черепа ѝ, създавайки множество разцепвания и фрактури. И вече не е имало връщане назад. Смъртта е била неизбежна.

Очите ѝ най-после се затвориха и третият сегмент свърши.

Четвъртият сегмент беше със същата дължина като първия, нещо като заключителна част на цялата серия. След поредното рязко прекъсване четвъртият отрязък започна, когато всичко е свършило. Онова, което беше останало от жестоко осакатеното и натрошено тяло на Кирстен, лежеше на пътя, безжизнено и облято в кръв.

Докато гледаше тези изображения, Хънтър почувства, че сърцето му блъска като обезумяло в гърдите му, защото потвърждаваха онова, което той и доктор Слейтър предположиха на местопрестъплението — че убиецът е влачил Кирстен по неравния асфалт дълго след като животът я е напуснал.

Хънтър беше сигурен, че Кирстен е умряла малко след края на третия сегмент от видеото. Вероятно няколко минути, след като е загубила съзнание. Съдейки по количеството кожа, останала по тялото ѝ по време на третия сегмент, Хънтър можеше да каже, че това е било в началото на изтезанието, но в четвъртия сегмент, преди поредицата да свърши, тя беше неузнаваема, осемдесет — осемдесет и пет процента от кожата на тялото ѝ я нямаше, както и огромно количество мускулна тъкан и плът. Всички крайници изглеждаха счупени и двата ѝ крака показваха оголени фрактури. Тялото ѝ беше така окървавено и деформирано, че повече приличаше на труп на животно, оглозган от глутница хищници.

Хънтър предположи, че за да постигне такова осакатяване, убиецът я е влачил най-малко десет минути, след като е умряла.

Видеозаписът обаче не свършваше дотук.

Петият и най-ужасяващ сегмент тепърва предстоеше.

38.

Все още в дневната си, отчаяната госпожа Фостър беше увила ръце около сина си и трескаво се опитваше да го утеши. Изглеждаше озадачена, объркана и уплашена и полагаше неистови усилия да не изпадне в истерия. Насълзените ѝ очи се бяха втренчили в Хънтър в опит да разбере какво причини на Трой толкова много болка.

Какво има в онова съобщение, по дяволите?

Хънтър обаче не отговори, дори не я погледна.

Несигурна какво да каже или да направи, госпожа Фостър продължаваше да повтаря същите три думи отново и отново, с глас, задавен от сълзи:

— Моля те, Трой… Моля те, Трой…

Трой все още беше закрил с ръце лицето си. Всеки път, когато си поемеше дъх, цялото му тяло потреперваше неконтролируемо.

Как може някой да бъде толкова зъл… такова чудовище, помисли си Хънтър, докато гледаше последните секунди на видеозаписа.

Записът завършваше с рязък преход, прехвърляйки се от образа на осакатеното тяло на Кирстен на земята на неподвижен кадър на лицето ѝ. Явно беше заснет, преди да започне влаченето, защото не беше наранена. Нямаше драскотини, рани, охлузвания, подутини… нищо… освен отчаяния израз на страх в очите ѝ.

И после, в долната част на изображението, се появиха четири думи, които Хънтър знаеше, че ще унищожат остатъка от здравия разум на Трой.

КАТО РАЗВАЛЕНО ПАРЧЕ МЕСО.

Част от секундата по-късно видеозаписът свърши.

За момент Хънтър се почувства парализиран. В онова, което правеше убиецът, нямаше логика. Хората, които обичат да причиняват психическа болка и да измъчват другите, обикновено изпитваха удоволствие да гледат, докато жертвите им страдат. Болката на жертвите беше тяхното удоволствие. Нарцисистите бяха отличен пример за това, но този случай надхвърляше с няколко нива дори и когнитивното психично удовлетворение. Убиецът беше създал цяла нова категория садизъм.

— Защо? — извика Трой и изтръгна Хънтър от мислите му.

Трой най-после спусна ръце от лицето си. Гласът му беше гневен и изпълнен с болка. Въпреки че беше насочил вниманието си към Хънтър, очите му гледаха объркано.

Хънтър бързо почука с пръст по иконката за споделяне на видеозаписа на телефона на Трой, въведе своя номер и натисна „сподели“.

— Защо? — изкрещя отново Трой, отскубна се от прегръдката на майка си и пристъпи към детектива.

Хънтър нямаше намерение да се опитва да му обясни психологията в изключителния садизъм и безмилостния, натрапчив и непреодолим импулс, който го придружава.

Вместо да отговори на Трой, той извади телефона си и се обади на Шанън Хачър, шефката на отдел „Проучвания“.

— Шанън — каза Хънтър, когато тя отговори, — обажда се Робърт. Искам да проследиш местоположението, от което е изпратено последното съобщение към номера, който сега ще ти дам. Обади ми се веднага щом научиш нещо.

Хънтър бързо намери номера на Трой в телефона му и го препрати на Шанън.

Това пак беше някаква съвсем малка вероятност, Хънтър не вярваше, че убиецът би направил такава аматьорска грешка, но трябваше да опита.

— Може ли да ми върнете телефона? — попита Трой, когато Хънтър приключи с разговора.

Хънтър се поколеба. Знаеше, че Трой не е изгледал целия видеозапис. Не беше видял последното послание на убиеца към него и Хънтър искаше това да си остане така, но също така знаеше, че не може да попречи на Трой да пуска видеоклипа отново и отново, ако иска. В края на краищата, телефонът е негов.

— Детектив, телефонът ми — повтори Трой и протегна треперещата си ръка.

— Моля те, Трой, не гледай отново този видеозапис — помоли го Хънтър със спокоен глас. — Не позволявай тези образи да се натрапят в главата ти. Това е, което иска извършителят. Затова ти е изпратил видеото. Не му доставяй това удоволствие, не му позволявай да победи. Не позволявай тези образи да се въртят в съзнанието ти.

Проблемът беше нежеланият обратен психологически ефект, който за жалост съпътстваше думите на Хънтър. Да кажеш на някого, или да го помолиш да не прави нещо, много често предизвикваше неконтролируемо желание да се направи точно обратното. Хънтър отлично го разбираше, но нямаше друг избор.

— Какво друго има на видеозаписа? — попита Трой с треперещ глас и по лицето му започнаха да се стичат сълзи.

Хънтър поклати глава.

— Нищо добро. Повярвай ми.

Трой наведе глава и се втренчи в празното пространство. Умът му беше объркан и разфокусиран.

— Какъв видеозапис? — крайно озадачена попита госпожа Фостър. Очите ѝ бяха насълзени, а гласът — тънък и писклив.

Хънтър отново поклати глава.

— Позволи ми да изтрия съобщението, Трой — каза той, опитвайки да се възползва от възможността. — Моля те. Вече го препратих на моя телефон, за да анализираме записа кадър по кадър в полицейското управление. Ще накарам всичките ни технически специалисти да работят върху него. Не ти трябва това съобщение да стои в телефона ти.

— Не знам какво има на този видеозапис, синко — каза госпожа Фостър, която отново се приближи до Трой и положи усилия да го прегърне, — но съм сигурна, че детективът е прав. Ако съобщението и видеото са изпратени от човека, който ни отне Кирстен, тогава не може да има нищо добро. Този човек е чисто зло и детективът е прав — той наистина иска да го набие в главата ти. Не му позволявай да го направи, синко! Ти си силен. Не позволявай на този злодей да победи.

Трой изглеждаше разтревожен, докато видимо се бореше с дявола на любопитството в главата си. От една страна, искаше му се да знае как е умряла Кирстен. От друга страна, защитният механизъм в мозъка му, знаейки колко разрушителни ще бъдат образите, се бореше за самосъхранение.

— Телефонът ми, детектив — настоя Трой, ръката му все още трепереше.

— Моля те, Трой — помоли отново майка му.

— Аз ще го изтрия — добави Трой и кимна на Хънтър.

Хънтър не можеше да направи нищо повече. Той върна телефона на Трой, който се втренчи в списъка със съобщенията на екрана. Есемесът от убиеца беше най-отгоре. Болезнено беше да се гледа колебанието на Трой.

Накрая той постави показалеца си върху съобщението, докато то се освети, показвайки, че е избрано, и после почука с пръст върху иконата „изтрий“.

— Няма го — каза Трой и показа на Хънтър телефона си. — Виждате ли?

— Сигурен ли си? — с извинителен тон попита Хънтър. — Някои телефони автоматично съхраняват в галерията си всяка получена снимка или прикрепен видеоклип, веднага щом го отвориш за пръв път.

— Да, знам това, детектив. — Сега към коктейла от емоции в гласа на Трой се добави и гняв. — Тази функция е изключена на телефона ми.

Хънтър нямаше намерение да противоречи на Трой. Трябваше просто да му вярва.

— Извинете, детектив, но мисля, че трябва да приключим — заяви госпожа Фостър със загрижен майчински глас.

Трой отново беше насочил поглед към екрана на телефона си. Гледаше го така, сякаш съжалява за онова, което направи току-що. Кимна, без да поглежда Хънтър.

— Да, мисля, че ми стига за днес, детектив. Съжалявам.

Въпреки че имаше още много въпроси, Хънтър трябваше да се съгласи, че разпитът за евентуални тайни любовни връзки и бивши гаджета не е добра идея точно сега.

— Разбира се — отвърна той, върна се до масичката за кафе, за да вземе снимката на Мелиса Хоторн, обърна се и подаде на Трой визитната си картичка.

Хънтър вече му беше дал визитната си картичка пред дома му в ранните часове на утрото, но нямаше да навреди да го насърчи.

— Трой, ако получиш нови съобщения… или нещо друго, свързано с Кирстен, моля те, обади ми се веднага, чу ли?

Трой не вдигна глава. Скръбта, изглежда, разяждаше всичко в него.

— Вече имам визитната ви картичка, детектив.

— Знам — отговори Хънтър и я остави на масичката за кафе. — Но ще ти оставя още една тук. Освен това… — Той млъкна и изчака, докато Трой го погледне. — Ако се нуждаеш от нещо… каквото и да е, моля те, не се колебай да ми се обадиш по което и да е време… денем или нощем. Номерът на мобилния ми телефон е написан на гърба. — Хънтър кимна към визитната картичка.

Трой я погледна с мъртвешки очи.

— Още веднъж ви благодаря за студения чай — обърна се Хънтър към госпожа Фостър, която само кимна.

В същия момент мобилният му телефон започна да вибрира в джоба на якето му. Търсеше го Шанън Хачър.

— Шанън, откри ли нещо? — попита Хънтър, когато прие обаждането.

Докато слушаше отговора ѝ, той отвори уста от почуда и очите му се стрелнаха към прозореца.

— Исусе Христе! — прошепна Хънтър и хукна като стрела към външната врата.

39.

След като въведе телефонния номер в Единната полицейска джипиес проследяваща система, и поиска системата да определи местоположението, откъдето е изпратен последният есемес до него, Шанън Хачър се облегна назад на стола си и зачака. Не хранеше големи надежди. Осем от всеки десет джипиес проследявания не даваха резултат, или телефонът на изпращача нямаше джипиес система, или беше изключена.

В днешно време дори най-големите аматьори дребни престъпници знаеха за джипиес проследяването. Едва ли някой вече допускаше тази грешка.

Именно поради тези причини очите на Шанън едва не изхвръкнаха от орбитите, когато след по-малко от две минути екранът на компютъра ѝ се актуализира и показа местоположение.

Не може да бъде, по дяволите, измърмори тя, подскочи на стола и веднага въведе нова команда в системата. Когато екранът отново се актуализира, Шанън протегна ръка към телефона на бюрото си.

Хънтър отговори още на второто позвъняване.

— Шанън, откри ли нещо? — попита той.

— Робърт, няма да повярваш, но имам попадение! Телефонът не е регистриран и вече не е активен, току-що проверих, но последният есемес, получен на телефонния номер, който ми даде, е изпратен от ъгъла на авеню „Дронфийлд“ и „Херън стрийт“ в Силмар.

— Исусе Христе!

40.

С телефона, все още плътно притиснат до ухото, и за пълна изненада на госпожа Фостър и Трой, Хънтър хукна през дневната им и изскочи през външната врата, сякаш е избухнал пожар. Къщата на госпожа Фостър се намираше точно на ъгъла на авеню „Дронфийлд“ и „Херън стрийт“ в Силмар. Убиецът беше изпратил съобщението от мястото пред самия дом на Фостър.

— Шанън — каза по телефона Хънтър, щом излезе навън и стрелна поглед наляво и после пак надясно. — Колко точно е засичането?

— Доста точно, Робърт. Не повече от пет метра, дори по-малко.

Минаваше два следобед, но тъй като кварталът беше жилищен, движението по авеню „Дронфийлд“ и „Херън стрийт“ беше рехаво. Очите на Хънтър претърсиха навсякъде наоколо. Въпреки че и на двете улици имаше паркирани коли, той не видя черен пикап и никой не стоеше на тротоара, наблюдавайки къщата. Доколкото Хънтър виждаше, имаше и малко пешеходци — една жена пресичаше улицата с две торбички с покупки, две деца на велосипеди и още две на скейтборд. Това бяха всички. Нямаше никой друг.

Точно срещу мястото, където застана Хънтър, на авеню „Дронфийлд“, имаше затворен паркинг към частна жилищна сграда с апартаменти.

Той бързо прекоси улицата и се отправи натам.

— Робърт, добре ли си? — попита Шанън, явно долавяйки безпокойството му.

— Аз съм тук, Шанън.

— Къде?

— На мястото, което току-що ми каза. Точно на ъгъла на авеню „Дронфийлд“ и „Херън стрийт“ в Силмар.

— Какво? Как отиде там толкова бързо?

— Вече бях тук, когато ти се обадих.

Шанън имаше въпроси, но предпочете да не ги задава.

— Настроих двайсет и четири часово сканиране на телефона. Ще получим предупреждение, ако се включи отново, но не очаквам да се случи.

Портата на частния паркинг беше заключена. Достъпът беше възможен само с дистанционно управление или с въвеждане на цифров код на малката метална клавиатура на стената, но портата беше с решетки и Хънтър можеше да надникне вътре. По това време следобед на паркинга имаше само осем коли. Нямаше черен пикап и никой не седеше в някоя от колите.

Хънтър се върна до къщата на госпожа Фостър.

— Шанън, там ли си още?

— Да, Робърт. Как да помогна?

— Можеш ли да проследиш моя мобилен телефон и да сравниш местоположението ми с резултата, който получи? Кажи ми колко близо съм в момента до позицията на изпращача на есемеса.

— Няма проблем, дай ми минутка.

Хънтър чу тракане по клавиатурата, докато чакаше, очите му не спираха да претърсват двете улици.

— Добре, имам те на екрана ми, Робърт — каза най-после Шанън. — Съобщението е изпратено от отсрещната страна на улицата, където си ти, и малко надясно… може би три метра. Близо до северозападния ъгъл на улицата.

Хънтър прокара пръсти по устните си и въздъхна отчаяно. Убиецът беше гледал право към къщата на госпожа Фостър, когато е изпратил съобщението. Стоял е точно тук, само на няколко метра. Може би дори е пресякъл улицата и се е опитал да надзърне в къщата през някой прозорец, защото… защо не? Извършителят определено е дързък — много повече, отколкото си мислеше Хънтър в началото.

41.

Четиресет и пет минути, след като потегли от Силмар, Хънтър се върна в кабинета на отдел „Свръхтежки убийства“. Гарсия вече беше зад бюрото си, очите му бяха приковани в екрана на компютъра и изражението му беше мрачно.

— Ако това не е пълна лудост — каза той и отмести тревожния си поглед към партньора си, — тогава не знаем кое…

— Предполагам, че говориш за видеозаписа — отвърна Хънтър.

По пътя към Главното управление на полицията Хънтър беше препратил видеоклипа, който убиецът изпрати на Трой, на Гарсия и на киберкриминалистичната лаборатория.

— Това е супер откачено — отбеляза Гарсия и потрепери, когато отново насочи вниманието си към екрана на компютъра. — Излиза извън границите на садистичното, отвратителното, гадното и чудовищното или за каквито други думи се сетиш.

— Знам — отговори Хънтър. В тона му прозвуча безнадеждност.

— И ти си бил там?

Хънтър кимна.

— Само на няколко метра и през две стени от убиеца.

Гарсия се облегна назад на стола си.

— Мислиш ли, че извършителят е знаел, че ти си в къщата?

Хънтър повдигна рамене и седна зад бюрото си.

— Възможно е. Зависи колко дълго е чакал навън, преди да изпрати видеозаписа. Аз бях в къщата от десетина, може би петнайсет минути, когато дойде съобщението. Оттам нататък малко загубих представа за времето — призна Хънтър. — Не съм съвсем сигурен колко време мина от получаването на есемеса до обаждането на Шанън за местоположението, но мисля, че не е било повече от три-четири минути. Дотогава убиецът беше изчезнал.

— Мислиш ли, че извършителят се бъзика с нас?

Хънтър го погледна предпазливо.

— Питам, защото… — започна Гарсия.

Хънтър прочете въпроса в очите на партньора си.

— Защото този път е оставил включен джипиеса си.

— Именно. Извършителят изпрати подобно съобщение на Джанет вчера. Нямаше джипиес. Днес пък изпраща есемес на Трой и какво? Забравил е джипиеса включен? Не вярвам. Нито за секунда. Искал е ние да знаем, че е там и това означава, че според мен е знаел, че ти си в къщата, Робърт.

— Шанън ми каза, че телефонът бил изключен веднага след като е изпратено съобщението.

— Не знам, Робърт, но мисля, че натрапчивият непреодолим импулс на този убиец надвишава дори садизма му. Може би търси предизвикателство. Поредният запалянко по играта „хвани ме, ако можеш“. Бог знае, че сме имали работа с много такива. Няма да се изненадам, ако започне да се свързва директно с нас само за да се забавлява.

— Аз също. Вече се обадих на „Пътна полиция“ в Силмар и попитах дали имат камери близо до къщата на госпожа Фостър. Ще опитаме, ще помоля отдел „Проучвания“ да прегледат видеозаписите, но не мисля, че ще получим нещо. — Хънтър поклати глава. — Най-близките камери не са достатъчно близо — на „Хъбард стрийт“ и „Футхил Фрийуей“, и двете на три пресечки на изток и север от къщата на госпожа Фостър. Оттам има твърде много маршрути, по които би могъл да ги избегне. Това е първият проблем. Вторият е, че дори не знаем какво превозно средство да търсим.

Гарсия повдигна учудено вежди.

— Да — съгласи се Хънтър, — знаем, че убиецът е използвал същия или подобен пикап като този на Трой, когато е отвлякъл Кирстен в понеделник през нощта, но този тип е умен… Вероятно много повече, отколкото си мислим. Има реален шанс да е откраднал, наел или дори купил подобен пикап, за да го използва специално в онази нощ. Нямаме представа дали днес не е бил с мотоциклет.

— Да, това пак е лош късмет — отбеляза Гарсия, отново насочи вниманието си към компютъра и отвори друг файл на екрана. — Със същата тази мисъл наум, започнах да проверявам сигнали за откраднати коли от граждани, фирми за автомобили под наем и търговци.

— И?

— Ами, Трой кара пикап „Форд F-150“, модел 2014 година.

— Да, точно така.

— Ела да видиш нещо. — Гарсия направи знак на партньора си да отиде при него. — Това е пикап „Форд F-150“, модел 2014 година — обясни той и посочи снимката на екрана.

— Добре.

— Отпред — каза Гарсия и щракна върху следващата снимка. — И отзад.

Хънтър се досети какво предстои.

— А сега виж това. — Гарсия щракна върху друга снимка. — Това е шевролет „Силверадо 1500“, модел 2014 година. Отпред и… — Друга снимка. — Отзад.

Хънтър въздъхна. Фордът „F-150“ и шевролетът „Силверадо 1500“ изглеждаха много подобни и от двата ъгъла.

Гарсия щракна върху друга снимка.

— А това е Джи Ем Си „Сиера 1500“, модел 2014 година. Отпред… и отзад.

Също стряскащо подобен.

Още едно щракане.

— Това е „Рам 1500“, модел 2014 година. Отпред… и отзад.

Друга снимка.

— Тойота „Тундра“ от 2014-а — отпред… и отзад.

И после още една.

— И накрая, нисан „Титан“ от 2014-а — отпред… и отзад.

На лицето на Хънтър се изписа пълно поражение. И петте пикапа си приличаха достатъчно и от двата ъгъла, за да объркат повечето хора, освен ако не са фенове на пикапите.

— Убиецът може да е използвал всеки един от тях в нощта, когато е отвлякъл Кирстен — продължи Гарсия. — И всеки съсед, който е минавал по улицата или е гледал през прозореца си, като господин Хенеси, не би се усъмнил, че вижда пикапа на Трой, особено нощем. И съм сигурен, че убиецът е знаел това.

Хънтър бавно кимна.

— Както казах, умен е.

— Много — съгласи се Гарсия и отиде до кафе машината в ъгъла. — Видеозаписът е още един пример за това — пет кратки сегмента, заснети под много тесен ъгъл и на лошо осветление. Пътят под Кирстен едва се вижда. Има две вероятности да разпознаем мястото — нулева и никаква, освен ако киберотделът не направи чудо.

Хънтър беше убеден, че това няма да се случи.

— Кафе? — предложи Гарсия.

— Да, моля.

Гарсия напълни две големи чаши и даде едната на партньора си, а след това се обърна с лице към таблото със снимките.

— Ако си мислехме, че видеоклипът, който убиецът изпрати на Джанет вчера, е умопобъркващ… — той се изсмя сардонично, — този видеозапис направо е потресаващ. Дори не мога да си представя как Трой…

— Той не видя целия запис — прекъсна го Хънтър и после обясни какво се беше случило.

— Значи не е прочел посланието накрая? — попита Гарсия.

— Не и докато аз бях там.

Карлос се намръщи.

— Но ти току-що ми каза, че си го видял да изтрива видеозаписа.

— Да.

— Мислиш, че убиецът ще му изпрати още един?

Хънтър обясни за функцията, която автоматично запаметява прикрепени файлове в паметта на телефона.

Макар да имаше тази функция на телефона си, Гарсия беше забравил за съществуването ѝ.

— Трой ми каза, че тази функция е изключена на телефона му.

Гарсия отпи от кафето си и се втренчи изпитателно в Хънтър.

— Мислиш, че е излъгал?

Карлос знаеше, че партньорът му е няколко нива над всеки друг в разчитането и тълкуването на езика на тялото, думите, мимолетните изражения, жестовете, движенията на очите, зачервяването на кожата, вариациите на гласа… всичко, което може да издаде дали някой лъже, или не.

— Може би не — отговори Хънтър.

— Е, добре тогава. Това означава, че Трой няма да види онова послание, защото то е върхът на умопомрачението.

Хънтър кимна, но знаеше, че има фалшива двойственост, която подвежда хората да правят опасното предположение, че само защото някой не лъже, казва истината.

Колкото и добър да беше в това, Хънтър не успя да разбере по-дълбоко Трой, защото всичко в него — езикът на тялото му, вариациите на гласа му, движенията на очите му — беше абсолютно ненадеждно, защото беше променено от скръбта, болката и шока от образите, които току-що беше видял.

— Имаш ли видеозаписа на големия екран? — попита Хънтър.

— Да — отговори Гарсия и посочи монитора на компютъра на бюрото си. — Моля, заповядай. Аз лично не мисля, че ще мога да го изгледам отново. Това е едно от най-извратените и тъжни неща, което съм виждал през живота си.

Хънтър беше напълно съгласен с него.

— Как мина разговорът с таксиметровия шофьор? — Хънтър се приближи до бюрото на Гарсия. — Научи ли нещо?

Хънтър натисна интервала на клавиатурата и видеозаписът започна отначало. Гледането му на седемдесетсантиметров екран сякаш придаде нова дълбочина на кадрите, особено по време на третия сегмент, когато камерата се съсредоточи върху очите на Кирстен. На големия екран Хънтър ясно видя как светлинката на надеждата угасна в тях. Тя беше разбрала, че това е краят.

Гарсия изчака видеозаписът да свърши и после отговори на въпроса на партньора си.

— Нищо от таксиметровия шофьор — каза той и пак отпи от кафето си.

— Наистина ли? Той не каза ли нищо?

— Тя — поправи го Гарсия, остави чашата си и взе тефтерче от бюрото си. — Линда Евънс. Много мила жена. На четиресет и пет години. Тя помнеше, че качила Мелиса пред хотел „Фрийхенд“ в ранните часове на неделя сутринта. Регистърът ѝ показа, че я е взела в един и двайсет и девет.

— Да, същия час, който знаем — потвърди Хънтър и се върна на бюрото си.

— Пътуването от хотела до дома на Мелиса в Лиймърт Парк продължило горе-долу половин час. Оставила я пред къщата ѝ в един и петдесет и осем. — Гарсия прелисти страница в тефтерчето си. — Госпожа Евънс каза, че Мелиса била доста пияна. Слязла от таксито и не могла да затвори вратата както трябва — дори след два опита. И тъй като Мелиса била толкова пияна, госпожа Евънс я изчакала да влезе в дома си и след това потеглила.

— Много мило от нейна страна — отбеляза Хънтър.

— Тя има дъщеря, тийнейджърка. Каза ми, че е чувала много истории за сами жени, нападнати, докато се прибират в дома си, особено след като са пили. Всеки път, когато оставя сама жена, пияна или не, нощем или денем, госпожа Евънс я изчаква да се прибере, преди да тръгне, за всеки случай.

— Нуждаем се от повече хора като нея в този град.

— Тъй като тя изчакала Мелиса да влезе в дома си — продължи Гарсия, — попитах я забелязала ли е дали Мелиса е забравила да затвори външната си врата.

— И?

— Не. Госпожа Евънс потеглила веднага щом видяла Мелиса да влиза в къщата. Но ние бяхме там. Къщата е навътре от улицата, помниш ли? Ако Мелиса е оставила вратата открехната вместо широко отворена, трябва да имаш ястребови очи, за да я видиш, ако седиш в кола, паркирана на улицата през нощта.

— Вярно е — съгласи се Хънтър. — Но убиецът не пише, че Мелиса е забравила да затвори външната врата, а че е забравила да я заключи. Тя може да я е затворила, но да е забравила да превърти ключа. И това ме води до следващия въпрос.

Гарсия се досети.

— Дали госпожа Евънс е забелязала някого наблизо или около къщата на Мелиса? — сега беше негов ред да поклати глава пораженски. — Тя каза, че доколкото си спомня, по улицата нямало движение. Също така я попитах дали е забелязала някакви коли да ги следят от хотел „Фрийхенд“. Госпожа Евънс каза, че нямало никого. През цялото време, докато била спряла пред къщата на Мелиса — докато Мелиса успее да слезе от таксито, докато се мъчи да затвори вратата на колата, докато се препъва към дома си и най-после влиза вътре — става дума за около пет минути. Госпожа Евънс каза, че през цялото това време не си спомня да е видяла нито една кола да минава по улицата. Щяла да види фаровете. — Гарсия остави тефтерчето на бюрото си. — Това означава, че засега не разполагаме с нищо. — Той допи кафето си и се прегърби на стола.

— Знам — каза Хънтър и после се опита да го окуражи. — Но остават още много хора, с които да говорим. Вероятността убиецът да е имал романтичен контакт с двете жертви все още е много реална. Ще трябва да се разровим в живота и на двете и да видим дали ще открием връзка между тях, защото няма начин да са случайни жертви.

Хънтър се съгласи и отново се приближи до бюрото си.

— Тъкмо се готвех да прегледам профилите им в социалните мрежи, търсейки… — Гарсия разпери ръце. — Знам ли, нещо, което може да ги свърже, когато получих съобщението ти с видеозаписа. — Той започна да масажира врата си. — Няма да лъжа, Робърт. Клипът ме разстрои и наруши душевното ми равновесие. Това ниво на бруталност е свръхвисоко… дори за хора с нашия опит. Знам, че ние смятаме, че в действията на убиеца има замисъл, но сериозно? — Гарсия кимна към монитора си. — Какъв друг замисъл може да има в това, освен „Аз съм прецакан в главата и искам да наранявам хора, както никой друг досега не го е правил“?

Хънтър трябваше да се съгласи. Като детективи в отдел „Свръхтежки убийства“ с Гарсия бяха преследвали убийци, чиято жестокост сякаш не принадлежи на този свят.

Този убиец обаче надминаваше познатото досега.

42.

Грейс Бауър уви ръце около себе си, докато седеше на дивана, за да спре да трепери. Тя седеше изправена в напрегната поза. Коленете ѝ бяха притиснати плътно едно до друго, раменете ѝ бяха сковани и мускулите на врата ѝ обтегнати.

— Кълна се, мислех, че ще бъда по-силна — каза тя с уморен и дрезгав глас. — А виж ме сега. Разпадам се на парчета още на първия ни сеанс и вече не знам какво да направя и как да се държа. Лекарствата не действат вече.

Джоузи Грифит седеше до прозореца на вишневочервено кресло „Честърфийлд“, обърнато към Грейс. Левият ѝ крак беше кръстосан над десния, позата ѝ беше отпусната и ръцете ѝ бяха сложени върху бедрата, заедно с бележника ѝ. Според информационния лист за консултация на Грейс и онова, което тя беше казала на Джоузи дотук по време на сеанса им, Грейс взимаше антидепресанти с рецепта като паксил и бринтеликс от малко повече от десет месеца и въпреки че ѝ помогнаха, лекарствата не можеха да преборят завладяващия мрак, който контролираше мислите ѝ всеки ден. Макар че беше диагностицирана с тежка депресия и тревожност преди осемнайсет месеца, това беше първият психотерапевтичен сеанс в живота на Грейс и доколкото си спомняше, за пръв път някой наистина я изслушваше за каквото и да било повече от пет минути.

— Всеки ден е едно и също — продължи Грейс и в очите ѝ се насъбраха сълзи, заплашвайки да се излеят всеки момент. — Сутрин не ми се става. Не искам да ходя на работа. Не ми се яде. Нощем не искам да лягам в леглото със съпруга си. Не искам да говоря с приятелките си. Не искам да излизам. Не искам… — Тя млъкна и погледна ръцете си, увити около тялото ѝ. Сълзите най-после надвиха волята да не се разплаче отново. — Вече не искам този живот.

Джоузи погледна през прозореца на кабинета си в центъра на Лос Анджелис, към високата кула с офиси на отсрещната страна на улицата, и за секунда се запита колко души в онези офиси наистина искат да са там. Колко от тях вършеха работа, която наистина искаха. Погледът ѝ се отмести към улицата и редицата коли, които чакаха светофарът да светне зелено на кръстовището долу. Запита се колко от онези, които седяха в колите, отиват някъде, където наистина искат да отидат. Колко от тях щяха да се върнат в дом или при партньор, където наистина искат да бъдат. Джоузи знаеше, че грозната истина е, че малко хора на този свят разполагат с лукса да вършат работа, с която наистина искат да се занимават. Малцина водеха живот, който наистина искат, дори онези, които бяха приказно богати.

Докато седеше и слушаше Грейс, Джоузи се замисли каква късметлийка е, че има човек като Оливър в живота си… каква късметлийка е, че е влюбена в него и че той е влюбен в нея.

„Вече не искам този живот.“ За един психотерапевт изявление като това беше сериозен сигнал за тревога.

— Мислила ли си да се самонараниш, Грейс? — спокойно попита Джоузи и я погледна.

Грейс отмести очи встрани и нервно прокара език по краищата на зъбите си, а после внимателно избърса сълзите си с връхчетата на пръстите си. Предпочете да не отговори.

— А мислила ли си да нараниш някой друг? — Джоузи опита друг подход, като продължаваше да говори спокойно и не помръдваше.

Грейс се прокашля, за да изчисти гърлото си, но устата ѝ беше пресъхнала и думите заседнаха.

— Искам само това ужасяващо чувство вътре в мен да се махне. Не искам да се чувствам така. Само това искам.

За Джоузи отговорът прозвуча уклончиво. Хората обикновено правеха издайнически знаци — отместваха поглед встрани, прокашляха се, почесваха се някъде, където не ги сърби, изчервяваха се, облизваха устни или правеха нещо друго — когато се спомене някаква истина, която не искат никой друг да знае. Джоузи не искаше да обвинява Грейс, че говори уклончиво, но тъй като беше първият им сеанс, трябваше да я накара да продължи да говори, защото се разтревожи.

— Разкажи ми за това чувство вътре в теб, Грейс. Какво представлява? Защо е ужасяващо?

Грейс погледна психотерапевтката, но погледът ѝ беше празен… дори бездушен, сякаш в тези красиви тъмни очи не беше останало нищо друго, освен болка.

— Чувството на празнота вътре — отговори тя с безжизнен тон. — Тази страшна празнота навсякъде. Безполезността, която чувствам всеки ден.

Джоузи видя, че очите на Грейс отново се изпълват със сълзи.

Според нея Грейс беше около четиресет и пет годишна, най-много петдесет, и все още много привлекателна, с идеален, изящно извит нос и скули, чуплива коса с цвят на махагон и кръгли, тъмни като нощ очи. Физически също изглеждаше в страхотна форма.

По време на сеанса Грейс разказа на Джоузи много за себе си и за живота си. На двайсет и една години се омъжила за съпруга си, Дейтън Бауър, дванайсет години по-голям от нея и вече много богат, натрупал състоянието си от фондовата борса. Отначало Грейс била убедена, че е щастлива, но сега, двайсет години по-късно, когато красотата и физическото ѝ присъствие започнали да избледняват, или поне тя мислеше така, беше решила да приеме факта, че никога не е обичала мъжа, за когото се е омъжила, нито фалшивия си начин на живот. Грейс беше позволила красотата, богатството и материалните удобства да я отдалечат от истинската ѝ същност и сега нямаше представа как да се върне към човека, който е била, нито дали е останало нещо, към което да се върне.

— Работата не ти ли носи някакво удовлетворение? — попита Джоузи. — Малък, но много важен мост над част от тази празнота, която чувстваш вътре в себе си. Не ти ли доставя удоволствие онова, което правиш?

Грейс вече ѝ беше казала, че има собствен бизнес по вътрешно обзавеждане. Обясни, че преди няколко години успяла да си осигури договори да обзаведе къщите на няколко холивудски звезди. Това бил тласъкът, от който се нуждаела, защото след като имала няколко престижни имена в списъка с клиентите си, автоматично последвали нови поръчки и не спрели.

Грейс се подсмихна пренебрежително и най-после спусна ръце от тялото си и ги сложи на коленете си.

— Ще ти издам една малка тайна, скъпа. Готова ли си да я чуеш? — Тя се намести по-удобно на дивана. — Не разбирам абсолютно нищо от вътрешно обзавеждане. Съпругът ми ме накара да се занимавам с това, вероятно защото му писна да седя вкъщи по цял ден, без да правя нищо. Той каза, че имам добро око, за да направя една стая да изглежда „спретната“. — Грейс замълча и кимна иронично на Джоузи. — Да, „спретната“ беше думата, която употреби. Аз съм измамница. Не съм никакъв специалист по вътрешно обзавеждане. Само съчетавам цветове и мебели, така че да не изглежда сякаш някой е повърнал навсякъде в стаята.

Джоузи разтвори устни в усмивка.

— Говоря сериозно — настоя Грейс. — Наистина ще се изненадаш, ако надникнеш в някоя от тези къщи. Съчетаването на цветове и мебели, изглежда, е нещо, което много малко хора в този град умеят да правят, особено богатите и известните. Те излизат и купуват, купуват, купуват. След това хвърлят всичко в стаята и си мислят, че само защото са похарчили цяло състояние за боклуците, които са купили, всичко изглежда добре. — Тя поклати глава неодобрително. — Първите няколко знаменитости, които успях да вкарам в портфолиото си, се обърнаха към мен благодарение на съпруга ми и връзките му, а не защото съм добра в тази работа. — Грейс повдигна рамене. — И в голям град, фалшив и повърхностен като Лос Анджелис, това е всичко, от което се нуждаеш, за да започнеш. Останалите ще ги последват като овце. Знаеш как става, нали? — Грейс заговори с превзет носов глас: — „О, тя е обзавела къщата на еди-кой си. Трябва да е страхотна. Хайде да я наемем, скъпа.“

Джоузи отново се усмихна.

За част от секундата Грейс сякаш се сви в себе си, наведе брадичка и се прегърби под някаква невидима тежест. Вина? Срам? Нещо средно между двете?

— Истината е, че изобщо не съм страхотна — каза тя с извинителен тон. — Съвсем не. Просто не съм глупава или сляпа, когато става въпрос за съчетаване и подреждане на цветове, мебели и предмети в стаята, това е всичко.

Джоузи не можа да не се зачуди какво мисли Грейс за обзавеждането на кабинета ѝ. Тя погледна наляво и после надясно. Не е ли твърде тъмен кабинетът? Твърде светъл? Твърде пъстроцветен? Когато очите ѝ отново се спряха на прозореца, тя разсеяно погледна към улицата, два етажа по-долу.

И тогава го видя.

На тротоара, облегнал се на сградата на отсрещната страна на улицата, стоеше висок мъж с атлетично телосложение. Ципът на черното му яке беше вдигнат до брадичката, главата му беше плътно покрита с качулка и ръцете му бяха пъхнати небрежно в джобовете. Всъщност в него нямаше нищо, което да го откроява от другите освен факта, че мъжът гледаше право към прозореца на кабинета ѝ. За момент очите им се срещнаха, но той бързо примига и отмести поглед встрани.

Джоузи също примига и мъжът изведнъж изчезна. Тя погледна наляво и после надясно, но той се беше слял с тълпата сякаш е безплътна сянка. Джоузи примига още веднъж и отново насочи вниманието си към Грейс, която беше поставила дясната си ръка върху лявата си китка. Пръстите ѝ докоснаха циферблата на скъпия часовник, който носеше.

— Тези неща — каза Грейс и докосна малкия медальон пеперуда, закачен на верижка на врата ѝ. — Знаеш ли какво са?

Джоузи си помисли да каже „невероятно скъпи, като ги гледам“, но задържа езика си зад зъбите и отговори по любимия си начин — с въпрос.

— Какво са за теб?

Грейс пак отмести поглед встрани и когато отново погледна Джоузи, в очите ѝ проблесна гняв. Тя се изсмя.

— Те са напомняне за грешката, която направих… за затвора, в който доброволно влязох преди години. Бях млада и много бедна. Толкова бедна, че се подведох и глупаво повярвах, че материалните неща като тези ще ме направят щастлива. — Грейс отново посочи бижутата си. — Е, не ме правят щастлива. Никога не са ме правили щастлива. Мразя ги и мразя себе си, че съм толкова наивна и глупава… и лековерна.

Думите ѝ накараха Джоузи да се запита колко мрачни и вредни са мислите ѝ. Само за няколко минути Грейс избегна отговора дали някога е фантазирала да нарани себе си или някой друг, сравни живота си със затворническа присъда и употреби два пъти думата „мразя“ — единия път за себе си. Джоузи се зачуди колко далеч могат да я тласнат тези мисли към нещо наистина деструктивно. Убеждението, което Джоузи получаваше не само от думите на Грейс, но и от поведението ѝ, от израженията на лицето ѝ, тона на гласа ѝ и жестовете ѝ, беше, че Грейс наистина се бори с все по-засилващ се импулс да се самонарани — пословичната „бомба с часовников механизъм“. Джоузи се запита дали затова Грейс най-после е решила да потърси помощта на психотерапевт — защото е на ръба на нещо много, много лошо. С оглед на всичко това, Джоузи трябваше да опита отново.

— Чувстваш ли се понякога съкрушена от всичко около теб? — попита тя. — От живота, който водиш?

— Ха! — изсмя се Грейс. — Понякога? По-добре кажи „през цялото време“. Казах ти — мразя този живот. Вече не го искам.

Ето пак.

Джоузи записа нещо в бележника си.

— И за какво мислиш в такива моменти? — попита тя. — Изпитваш ли желание да накажеш себе си по някакъв начин? Или да накажеш някой друг?

Грейс погледна ръцете си, които беше стиснала, и после се втренчи напрегнато и изпитателно в Джоузи.

Джоузи зачака, но Грейс само погледна часовника си.

— Може ли да продължим другата седмица, ако имаш свободен час? — попита тя и взе чантата си. — Сега трябва да тръгвам.

Грейс отново избегна отговора на въпроса.

Джоузи задържа вниманието си върху пациентката. Много добре знаеше колко е часът.

— Имаме още петнайсет минути, Грейс.

— Така ли? — Грейс стана.

Джоузи не помръдна от мястото си. Искаше да подчертае факта, че Грейс е тази, която прекратява по-рано сеанса, че Грейс отказва да се задълбочи в онова, което наистина става в главата ѝ.

— Да — потвърди Джоузи, но това не спря пациентката.

— За жалост наистина трябва да тръгвам — повтори Грейс, този път малко по-решително. Тя направи три крачки към вратата, спря и за последен път се обърна към Джоузи. — Гарантирам ти — каза Грейс с премерен глас и мек тон, като гледаше Джоузи в очите, — че по никакъв начин не представлявам опасност или заплаха за себе си или за някой друг. Никога не съм имала вредни или деструктивни мисли за себе си или за други, включително животни.

Бум.

В кабинета на Джоузи сякаш избухна ядрена бомба.

Джоузи почувства, че звукът на тези думи пропълзя по нервните ѝ окончания. Тя примига два пъти, чудейки се дали е чула правилно, защото Грейс Бауър току-що беше направила онова, което в психиатрията беше известно като „договор за безопасност“[7] — думите, които трябва доброволно да изрече един потенциално опасен пациент, за да избегне да бъде принудително заведен в болница и затворен в охранявано психиатрично отделение.

Джоузи внезапно осъзна, че Грейс знае много повече за психиатрията и психоанализата, отколкото показва. Тя знаеше, че сеансът се записва и че сега нейният „договор за безопасност“ е документиран. Освен ако Грейс не анулира доброволно този договор, като категорично опровергае това, което току-що каза. Колкото и опасна за себе си или за другите да изглежда в следващите сеанси, Джоузи не можеше да я предаде на властите. Не и след „договор за безопасност“.

— Много ти благодаря за отделеното време — усмихна се Грейс. — Надявам се, че ще те видя другата седмица. Ще се обадя да си определя час.

Няколко минути, след като Грейс Бауър излезе от кабинета и докато все още се мъчеше да проумее случилото се току-що, Джоузи, в едно от онези инстинктивни движения, се обърна и пак погледна през прозореца. Не беше сигурна какво очаква да види, нито какво ще постигне с това. Искаше само да погледне още веднъж Грейс, преди да изчезне, може би в кола с шофьор, или да тръгне сред тълпата долу, но така и не я съзря. Джоузи обаче забеляза мъжа, когото видя преди малко. Той отново беше на същото място като преди. Стоеше там, пъхнал ръце в джобовете си. Джоузи стана, за да се опита да го огледа по-добре, но мъжът пак се стопи в тълпата и изчезна като тънка струя дим във въздуха.

43.

Хънтър и Гарсия току-що се бяха върнали в кабинета си от поредното съвещание с капитан Блейк, когато и двамата получиха нов имейл. Изпращаше го Мартин Кар. Полето за тема беше празно.

— Това трябва са преписите от мобилния телефон на Кирстен Хансен — обяви Гарсия и бързо отвори имейла.

Хънтър направи същото.

Текстът се състоеше само от две думи — „както поискахте“. Това беше всичко — нямаше поздрав, нито обяснение или увъртане. Следваха думите „любезни поздрави“, дигиталният подпис на Мартин Кар и корпоративното лого на „АТ енд Т“. Също като имейлът, който получиха за мобилния телефон на Мелиса Хоторн, и този имаше само два прикрепени файла — преписите на телефонните разговори и на есемесите.

— Той майтапи ли се с мен? — попита Гарсия, веднага щом имейлът се отвори на екрана му.

— Няма видеофайл — отбеляза Хънтър, досещайки се за причината за разочарованието на партньора си.

— Именно.

— Може би убиецът не е изпратил видеоклип на Кирстен. Нека видим. — Хънтър щракна върху прикрепения файл със заглавие „Есемеси“.

— Искрено се надявам — с раздразнен тон каза Гарсия. — Защото ако се наложи пак да ходя при Кар с нова съдебна заповед и да искам видеофайл, който е пропуснал да включи, ще бъда един много гневен клиент, по дяволите.

— Да, виждам — отвърна Хънтър и отмести поглед към началото на преписа със съобщенията. Последната размяна на есемеси за Кирстен Хансен беше започнала в 00:29 часа във вторник сутринта от непознат номер.

Гарсия също започна да чете преписа на съобщенията.

НЕПОЗНАТ НОМЕР: Тежък ден в болницата днес, Кирстен? Как беше пицата?

КИРСТЕН ХАНСЕН: Кой си ти?

НЕПОЗНАТ НОМЕР: Аз съм учител, Кирстен… ментор, ако повече ти харесва.

— Да — отбеляза Гарсия, когато прочете този ред. — Определено е нашият убиец. Придържа се към метода си на действие.

Двамата прочетоха мълчаливо остатъка от файла.

— Няма видеозапис — каза Хънтър и се облегна назад на стола си.

— Не — съгласи се Гарсия. — Нито емоджита.

— Няма, защото първият урок — страх — е бързо постигнат.

— Така е — потвърди Гарсия и посочи екрана на компютъра си. — Още в самото начало той споменава пицата. Това сигурно вече я е разтревожило. Откъде знае, че е яла пица? И оттам, без да губи време, убиецът ѝ пише, че тя ще умре тази нощ. И всичко това за колко? — Той погледна часа на съобщенията. — Две минути, след като Кирстен е получила първия есемес.

— Точно така — отвърна Хънтър.

— И после — продължи Гарсия, — още в следващото си съобщение убиецът споменава факта, че прозорецът на кухнята е оставен незаключен. Ако е забелязала това, Кирстен пак се е върнала на същия въпрос като за пицата — как е разбрал? Ако не е забелязала, тогава страхът идва от съмнението какво да направи? Да стане от леглото и да отиде да провери? Да остане в леглото и да се моли всичко да е само шега? Така или иначе, обзел я е страх.

— Както казах, целта е била постигната — каза Хънтър.

Гарсия се почеса по брадичката.

— Мислиш, че извършителят наистина е влязъл през прозореца, или че е излъгал? Криминалистите не докладваха нищо за прозореца на кухнята. Няма влизане с взлом. Възможно ли е Кирстен да е забравила да заключи прозореца по-рано през деня, или убиецът е използвал това, за да уплаши още повече жертвите? Използвал е същата тактика и с Мелиса — незаключена външна врата. Може би иска да ги накара да мислят, че вината е тяхна, защото са нехайни към домовете си.

— Не знам — отвърна Хънтър със замислено изражение. — Възможно е, но убиецът не пише точно това на Кирстен. Не ѝ пише, че е забравила да заключи прозореца, както е направил с Мелиса. Пише ѝ, че убиецът е причината прозорецът да е останал незаключен. Но ѝ съобщава нещо, което не знаехме досега — добави той и протегна ръка към телефона на бюрото си.

Гарсия го погледна с присвити очи.

— Не мисля, че убиецът е излъгал, когато е написал на Кирстен, че се крие или под леглото ѝ, или в гардероба. Както казах, това са единствените две възможни скривалища в спалнята ѝ. — Хънтър набра номера на доктор Слейтър в лабораторията по криминалистика.

Телефонът иззвъня пет пъти, преди тя да отговори.

— Сюзан, обажда се Робърт от отдел „Свръхтежки убийства“.

— Робърт. — Гласът ѝ прозвуча така, сякаш доктор Слейтър дъвчеше нещо. — С какво мога да ти помогна?

— Местопрестъплението с Кирстен Хансен… — каза Хънтър, но преди да продължи, доктор Слейтър започна да докладва.

— Да, само една секунда. — Тя млъкна и Хънтър чу шумолене на хартия. — Извинявай, Робърт. Днес е пълна лудница.

— По време на обедната почивка ли те хващам? — Хънтър погледна часовника си. Минаваше три следобед.

— Не бих го нарекла нито почивка, нито обяд. Само няколко минути за един бърз сандвич, но вече приключих. — Отново се чу шумолене на хартия. Този път прозвуча така, сякаш доктор Слейтър избърса със салфетка устните си. — И така, все още работим върху малкото, което взехме от местопрестъплението, но мога да ти кажа, че ти се оказа прав. Убиецът наистина е увил жертвата в нещо, преди да я внесе обратно в къщата и да я сложи на леглото. Влакната, които открихме, са памучни. Въпреки че са напоени с кръв, успяхме да разпознаем оригиналния цвят — светлобежово. За жалост, съвпадат с вида и структурата на памучните влакна, които се използват за производството на обикновени покривки на мебели срещу прах. Може да ги купиш от всеки магазин за стоки за дома.

— Благодаря, докторе. — Хънтър не очакваше да научат много от влакната. — Много съм ти признателен, но ти се обаждам, за да те помоля пак да изпратиш двама криминалисти в дома на Кирстен Хансен.

— Така ли? Защо?

— Знам, че ти и екипът ти винаги много щателно обработвате всяко местопрестъпление, на което отидете, но предполагам, че не сте огледали старателно под леглото ѝ или гардероба, нали?

Последва кратко мълчание, изпълнено с размисъл.

— Сигурна съм, че проверихме, но не мисля, че сме огледали старателно. Защо?

— Убиецът се е криел или под леглото, или в гардероба — поясни Хънтър.

— Почакай… как разбра?

— Той ни съобщи.

— Какво? Как така ви е „съобщил“?

— Това е част от метода му на действие — отговори Хънтър и набързо ѝ обясни за есемесите.

— Сериозно ли говориш? — В гласа на доктор Слейтър прозвуча смесица от учудване и шок. — Убиецът плаши жертвите си, преди да ги нападне?

— Да.

Хънтър чу, че доктор Слейтър дълбоко въздъхна.

— Злините, на които са способни човешките същества, никога не престават да ме смайват.

— Да, и мен, докторе.

— Дай ми една секунда, Робърт.

Хънтър чу потракване върху компютърна клавиатура.

— Не мога да прекъсна това, което правя в момента — обясни доктор Слейтър. — Но мога да изпратя един, вероятно двама криминалисти в къщата след… два и половина до три часа. Не по-рано.

— Добре — отговори Хънтър. — Освен това, в съобщението, което е изпратил на жертвата, убиецът е написал, че е влязъл в къщата през прозореца на кухнята. Знам, че екипът ти докладва, че няма влизане с взлом, но може ли пак да огледат прозореца на кухнята?

— Да, разбира се.

— Благодаря, Сюзан. Може и аз да отида в къщата да погледна, но ще изчакам, докато екипът ти пристигне там.

— Добре. Ще ти се обадя, когато тръгнат.

Веднага щом Хънтър затвори, иззвъня мобилният му телефон. Той го взе и погледна екрана. Имаше номер, но не и име.

— Детектив Хънтър, отдел „Свръхтежки убийства“, полиция Лос Анджелис.

Онзи, който беше в другия край на линията, звучеше отчаяно. Дори Гарсия чу обезумелите викове от бюрото си.

— Почакайте — каза Хънтър по телефона. — Моля ви, поемете си дъх и повторете.

Любопитството на Гарсия се засили.

— Кога? — попита Хънтър. Думата се изтръгна тежко от устата му, изпълнена с болка.

Той слуша още две секунди, а после затвори очи и пораженски наведе глава. Устните му се раздвижиха, но не излезе звук.

Гарсия не умееше да чете по устните, но всеки би разбрал безмълвните думи на Хънтър.

Мамка му!

44.

С включени сирени, Хънтър и Гарсия успяха да стигнат до Силмар и къщата на госпожа Фостър за по-малко от двайсет и пет минути. Пред алеята беше паркирана полицейска кола, а на улицата стояха няколко съседи. Израженията им бяха мрачни. Разговаряха шепнешком. До външната врата на къщата бе застанал униформен полицай.

Гарсия спря до черно-бялата патрулна кола и двамата с Хънтър хукнаха към къщата и бързо показаха служебните си карти на полицая, докато профучаваха покрай него.

Госпожа Фостър седеше на дивана в дневната. Дрехите ѝ, ръцете и част от лицето и шията ѝ бяха изцапани с кръв. По скърбящото ѝ лице се стичаха сълзи и тялото ѝ трепереше. Брет, братът на Трой, седеше до нея. Силните му ръце бяха прегърнали дребното тяло на майка му, опитваше се да я утеши, доколкото може, въпреки че и той трепереше не по-малко от нея и плачеше.

На единия фотьойл срещу тях седеше жена, облечена със сини джинси, бяла блуза и тъмно делово сако. Черната ѝ коса беше сресана зад ушите и прибрана с две шноли. В ръцете си държеше тефтерче.

Хънтър влезе в стаята и госпожа Фостър го изгледа мълчаливо. Наклони глава наляво и леко отвори уста, сякаш се приготви да каже нещо, но не излязоха думи. Тя издаде пронизителен писък, толкова изпълнен с болка и мъка, че телата на Хънтър и Гарсия се сковаха от звука.

До входа на коридора, който водеше към останалата част на къщата, стоеше втори униформен полицай. Хънтър го погледна и полицаят отмести очи към коридора.

— Там вътре — каза той.

Хънтър се втурна в коридора, бързо последван от Гарсия. Те стигнаха до първата врата вдясно и спряха. Въздухът бе натежал от тъга и отчаяние, като някакъв огромен и невидим облак, надвиснал над всеки, който се приближи.

Гарсия изкриви лице в гримаса, когато двамата с Хънтър видяха сцената.

Стаята беше квадратна, с двойно легло до отсрещната стена, гардероб вляво и шкаф до вратата. На нощното шкафче вдясно от леглото имаше отворена бутилка бърбън. Три четвърти бяха изпити. Завивките на леглото, таблата, нощното шкафче, две от стените и част от тавана бяха изпръскани с кръв. На пода, вдясно от леглото, лежеше тялото на Трой Фостър в локва собствена кръв. Лицето му беше напълно деформирано и най-малко една трета от главата и черепа му липсваше. Детективите не видяха оръжие никъде, но във въздуха все още се носеше лек мирис на барут.

— Исусе Христе! — промълви Гарсия, спусна ръце от двете страни на тялото си и напълни дробовете си с въздух.

Хънтър стоеше вцепенен. Очите му издаваха объркване, а гърлото му пресъхна.

Двамата чуха стъпки, приближаващи се към тях откъм дневната, но не отместиха очи от сцената.

— Аз съм детектив Луиза Карсън от участъка във Вали — каза тъмнокосата жена, която седеше в дневната с госпожа Фостър.

Двамата не отвърнаха нищо.

Тя зачака.

Гарсия я погледна пръв.

— Извинете. Аз съм детектив Карлос Гарсия, а това е детектив Робърт Хънтър. От отдел „Свръхтежки убийства“.

— Да — рече Карсън, — казаха ми, че ще дойдете.

— Ние водим друго разследване — обясни Гарсия. — Той беше годеник на жертвата.

— О, боже мой!

Гарсия кимна.

— Да, сложно е.

— Винаги е така — отбеляза Карсън и наклони глава по посока на дневната. — Опитвах се да разбера какво се е случило от майка му и брат му… — Гласът ѝ беше изпълнен със скръб. — Имам предвид да разбера какви обстоятелства са довели до случилото се. Протокол, знаете. Но те са в шок и виждате защо. Не успях да науча нищо от тях.

— Ние може да подадем доклада — предложи Гарсия. — Уведомен ли е съдебният лекар?

— Да. Преди двайсетина минути.

— Пипано ли е нещо? — Гарсия посочи стаята.

— Ами, да. Аз бях вътре, за да огледам по-отблизо. Пак протокол. Знаете. Ако в самоубийство се използва огнестрелно оръжие, трябва да бъде иззето като веществено доказателство за криминалистите.

— Разбира се. Но може ли да го видим? — попита Гарсия.

— Да, един момент. — Карсън се върна в дневната.

— Телефонът — каза Хънтър и кимна към леглото.

Гарсия проследи погледа му. Върху завивките, полускрит от възглавницата в лявата страна, той видя крайчеца на смартфон.

Те влязоха в стаята и застанаха до леглото. Хънтър бръкна в джоба си и извади чифт латексови ръкавици.

Гарсия направи същото.

— Това е телефонът на Трой — каза Хънтър. Взе го от леглото и почука с пръст по екрана, за да го активира.

Беше заключен. В дъното на екрана имаше надпис „Използвай пръстов отпечатък, за да отключиш“.

Двамата детективи си размениха поглед, който говореше „Да, предполагам“ и после Хънтър се приближи до Трой, като внимаваше да не стъпи в локвата кръв. Дишането му стана повърхностно, когато очите му се насочиха към фаталната рана в главата на Трой. Младият мъж явно беше използвал много мощен пистолет. Входната рана беше точно под брадичката му. Куршумът беше пронизал черепа и мозъка, опустошавайки всичко по пътя си, и после беше излязъл през горната част на черепа, създавайки изходна рана горе-долу с големината на грейпфрут. Сиво вещество и частици от кости бяха пръснати навсякъде — по завивките на леглото, стените, пода… дори по тавана. Пораженията върху черепа и мозъка на Трой бяха ужасяващи от изстрела в упор, той сигурно беше използвал висококалибрен експанзивен куршум с кух връх.

Хънтър приклекна и доближи мобилния телефон до дясната ръка на Трой, като внимателно притисна показалеца му до четящото устройство. Част от секундата по-късно екранът оживя и Хънтър изпита чувството, че нещо го сграбчва за гърлото. Последното приложение, което беше използвал Трой, все още беше заредено на екрана — видеоплейърът. Виждаше се първият кадър на последния видеоклип, който беше гледал. Най-отдолу на екрана имаше бутон с надпис „Пусни видеото“.

Не беше необходимо Хънтър или Гарсия да натиснат бутона, за да разберат кое е видеото. И двамата познаха първия кадър. Хънтър почука с пръст върху бутона „върни назад“ в горния ляв ъгъл на екрана и това ги върна към папката с видеоклипове в галерията с изображенията на телефона. Хънтър усети, че възелът в гърлото му се стяга.

— Мамка му! — прошепна Гарсия и поклати глава. — Функцията, която автоматично запаметява прикрепените видеофайлове в паметта на телефона не е била изключена, както ти е казал.

— Трябваше да проверя — отвърна Хънтър с тих и изпълнен с тъга глас.

— Не — твърдо заяви Гарсия и се втренчи в партньора си. — Не си причинявай това, Робърт.

— Трябваше да проверя, Карлос.

— Казал си му да не гледа видеозаписа. — Гарсия звучеше като учител, който чете конско на ученик. — Казал си му да го изтрие. Видял си, че той го прави. Напомнил си му, че съществува функция „автозапаметяване“ и Трой ти е казал, че е изключена на телефона му. Ти не трябва да носиш това бреме.

Хънтър погледна трупа на Трой на пода.

— Това не трябваше да се случва.

— Прав си — съгласи се Гарсия. — Не трябваше да се случва, но се случи, и познай какво, Робърт. Беше абсолютно извън твоя контрол. — Той млъкна, за да си поеме дъх. — Виж, било е чист късмет, че си бил тук, когато Трой е получил видеозаписа от онзи психопат. Ами ако Трой беше получил видеото, след като си беше тръгнал? Или преди да отидеш там? Не си могъл да направиш нищо, за да му попречиш да гледа видеото, Робърт. — Гарсия вдигна показалец. — Тук има нещо, което ти разбираш и знаеш много по-добре от мен — човешкото любопитство… човешкият порив да „знае“, е адски силен мотив. Малцина имат толкова силна воля, че да го обуздаят. Трой Фостър не е имал. Той е избрал да гледа видеозаписа, Робърт. Не ти.

— Какъв видеозапис? — попита Карсън, която се върна в стаята, носейки три прозрачни найлонови пликчета с веществени доказателства в дясната си ръка.

Гарсия повдигна рамене.

— Както казах, детектив, сложно е.

Карсън схвана намека му и не настоя.

— Е, той със сигурност се е заредил добре — каза тя и им показа първото пликче.

Вътре имаше полуавтоматичен „Дезърт Игъл.50 Магнум“[8] — един от най-мощните пистолети в света.

Хънтър взе пликчето и го вдигна към светлината. Карсън му подаде второто пликче, което съдържаше пълнителя на пистолета.

— Останали са шест патрона в пълнителя за седем — уведоми ги Карсън. — Всичките са експанзивни куршуми с кухи върхове. Той не е имал шанс. — Тя кимна към нощното шкафче. — А това намерихме в чекмеджето. — Карсън подаде на Хънтър последния плик. Вътре имаше малко самозатварящо се пликче, което съдържаше остатъци от бял прах. — Кокаин — добави тя.

Тъгата напълно отрови атмосферата в стаята и дълго време никой не каза нищо.

— Сигурни ли сте, че искате да напишете доклада? — попита накрая Карсън.

— Да — отговори Хънтър. — Ние ще го поемем. Това не е проблем. Благодаря ви за помощта, детектив Карсън.

Луиза Карсън тръгна, а Гарсия зачака навън да дойде микробусът на „Съдебна медицина“, докато Хънтър седна за няколко минути в дневната при госпожа Фостър и Брет.

Госпожа Фостър беше престанала да плаче. Всъщност беше изпаднала в мрачно мълчание. Гледаше объркано и нефокусирано, изражението ѝ бе тъжно и скръбта ѝ неизмерима и разрушителна. Съзнанието ѝ вероятно се разпадаше пред очите на Хънтър, но той не можеше да направи нищо, за да го предотврати.

Хънтър беше виждал същия израз в очите и на други хора. Със сигурност го беше виждал и в собствените си очи повече от веднъж. Това се случваше, когато мисълта е в състояние да повтаря някоя сцена отново и отново в безкраен кръг. В случая с госпожа Фостър, Хънтър можеше само да си представя образите, които щяха да я измъчват до края на дните ѝ — как седи в дневната и изведнъж чува нещо, което сигурно беше прозвучало като оръдеен изстрел в затвореното пространство на дома ѝ. Отчаяна, уплашена и напълно озадачена, тя сигурно е хукнала към стаята на Трой и към най-трагичния ден в живота си. Образите, които е видяла, докато се взира в безжизненото тяло на сина си на пода, никога нямаше да я напуснат.

Докато ги наблюдаваше, Хънтър можеше само мълчаливо да се надява, че госпожа Фостър и Брет някак ще намерят сили да го преживеят.

45.

Следващите два дни преминаха в множество разочарования и без никакво съществено развитие.

Екипът от двама криминалисти, които доктор Слейтър беше изпратила в дома на Кирстен и Трой, за да проверят отново под леглото и в гардероба, откри няколко косъма и различни влакна, повечето от които в гардероба. Космите вече бяха обработени, всичките бяха или на Кирстен, или на Трой. Изследваха влакната с инфрачервен спектрометър, за да се опитат да определят точния им вид, но проблемът с тях беше, че може да са от всяка от купищата дрехи в гардероба на Кирстен, а тя имаше доста. Можеше да чакат дни наред за положително съвпадение. Общо взето, пълният анализ от лабораторията по криминалистика щеше да бъде труден и бавен процес и засега не бяха открили нещо важно от реално значение.

Прозорецът на кухнята и ключалката бяха огледани още веднъж. Определено нямаше следи от влизане с взлом, но криминалистът каза на Хънтър, че ключалката е на няколко години и не е с добро качество. Отключването ѝ, без да се причинят щети, не би било голям проблем. Извършителят би се нуждаел само от парче твърда и тънка тел и познания какво да направи.

Доктор Хоув също се свърза с Хънтър и Гарсия с два доклада.

Първо, след като трупното вкочаняване най-после беше преминало, тя успяла да извърши аутопсията на тялото на Кирстен Хансен. Резултатите потвърдиха заключенията на Хънтър — смъртта беше настъпила вследствие на мозъчна травма и церебрален кръвоизлив, на свой ред причинени от многобройни силни удари по главата, които бяха разбили черепа ѝ, както и безброй фрактури и натрошавания, пробили черепа на Кирстен на различни места, предизвиквайки река от кръвоизливи. Токсикологията на кръвта беше разкрила следи от бързодействащ транквилант на име „Триазолам“ — същото, което бяха открили и в кръвта на Мелиса Хоторн. Убиецът явно обездвижваше жертвите си по този начин, преди да отнеме живота им.

Доктор Хоув обясни, че за съжаление триазоламът се намира лесно. Интернет беше пълен с магазини, които го продават без рецепта.

Второ, законът в Калифорния изискваше да се извърши аутопсия за всяка смърт, настъпила вследствие на самоубийство, независимо колко очевидна е причината за смъртта. В случая с Трой, аутопсията разкри онова, което всички очакваха. Смъртта се дължеше на една-единствена огнестрелна рана в главата, която беше причинила фатално поражение на черепа и мозъка. Частичният токсикологичен доклад също потвърди очакванията. Съдържанието на алкохол в кръвта на Трой беше високо. Изследването за наркотици щеше да отнеме няколко дни, но освен пликчето с кокаин, намерено от детектив Луиза Карсън, Хънтър беше открил и празно шишенце от оксикодон хидрохлорид в чекмеджето на нощното шкафче на Трой. Оксикодон хидрохлоридът беше опиоидно лекарство срещу хронична болка. Въпреки че се продаваше с рецепта, като много други опиоидни съединения, употребата му водеше до пристрастяване, и мнозина го използваха, за да се надрусат.

Не беше изненада, че Трой е направил всичко възможно да изпадне във вцепенение, преди да сложи край на живота си.

46.

Гарсия отмести стола си от бюрото, потърка уморените си очи и погледна часовника. Наближаваше седем вечерта.

— Е, добре, приключвам за днес — заяви той, отпи за последен път от кафето си и погледна Хънтър, който седеше зад бюрото си, вглъбен в нещо на екрана на компютъра. — Ако прочета още постинги във „Фейсбук“ или „Туитър“ днес, ще превъртя.

Хънтър изви тяло, за да погледне партньора си иззад монитора.

— Попадна ли на нещо? — попита той, защото знаеше, че Гарсия се опитва да открие приятелка, място, дейност, каквото и да е, което може да представлява някаква връзка между Мелиса Хоторн и Кирстен Хансен.

Карлос протегна ръце над главата си и наклони тяло наляво и надясно, за да отслаби част от напрежението в мускулите си.

— Абсолютно нищо — отговори той. Тонът му издаде, че не знае какво друго да направи. — А проверих всичко, което можах. Погледнах „регистрациите“ им, за да видя дали са посетили едни и същи места по едно и също време. Сравних какви филми са харесвали, музика, телевизионни предавания, книги… всичко. Проверих групите, в които са членували. Видях всяка възможна снимка… — Гарсия повдигна рамене пораженски. — Успях само да открия, че са харесвали няколко едни и същи музикални изпълнители и два филма, но това беше всичко. Ако профилите им в социалните мрежи са действително отражение на живота им… — Той изви нагоре вежди. — Мелиса и Кирстен са били съвършено непознати.

Хънтър споделяше неудовлетвореността на партньора си. Навсякъде, където бяха погледнали, се оказа задънена улица. През изминалите два дни те разговаряха и с някои от приятелите на Мелиса Хоторн и Кирстен Хансен и ги разпитаха за бивши гаджета или флиртове, хора, които може да са отблъснали след опит за романтично сближаване… всеки, който би ги мразил, защото чувствата му към някоя от двете жертви са били несподелени. Крайният резултат беше — нищо.

— Повечето постове на Мелиса Хоторн бяха смешни мемове — обясни Гарсия. — Или снимки на клиентките ѝ с току-що подстригана и фризирана коса. Постовете на Кирстен Хансен бяха малко по-сериозни. Пишеше за дните си в болницата… операциите… колко трудни са били… колко добре са били извършени… и така нататък… един тон снимки на себе си и Трой, заедно, и винаги споменавайки за предстоящата сватба. Също така няколко снимки от родния си град в Дания… тя и родителите ѝ… тя и приятели… обичайните неща. Върнах се една година назад във всичките ѝ профили, прочетох всеки пост и всеки коментар — не се е карала с никого, няма никакви спорове или тормоз, нищо, в което си заслужава да се разровим.

Хънтър кимна и също отмести стола си от бюрото.

— Върви си у дома, Карлос. Петък е. Тази седмица работи извънредно всеки ден. Няма какво друго да направиш тук в кабинета. Отиди си вкъщи, вземи Ана и я заведи на вечеря някъде. Все още е рано.

— Да, знам — отвърна Гарсия и пак погледна часовника си. — Всъщност, налага се да тръгвам. — Той стана и кимна на партньора си. — И наистина ще вечерям навън с Ана… заедно с тъста и тъщата ми.

— О, добре! — Хънтър замълча за момент. — Поздрави ги от мен. Тъщата ти е голяма веселячка.

Гарсия се ухили.

— Да, така е. — Той леко наклони глава настрана. — Съпругът ѝ, не толкова много. — Гарсия изведнъж щракна с пръсти и посочи към Хънтър. — Боже, за малко да забравя. — Той извади мобилния си телефон.

— Какво да забравиш?

Гарсия преписа нещо от телефона си на листче хартия и го сложи на бюрото на Хънтър.

— Това е телефонният номер на Дениз. Тя ме помоли да ти го дам след барбекюто в неделя, но оттогава се случиха толкова много неща, че все забравям.

— Коя? — попита Хънтър.

— Не започвай пак с тези тъпотии. — Гарсия разтегли лице в гримаса, на която Хънтър отвърна с лукава усмивка. — Говоря сериозно, Робърт. Обади ѝ се. Много ще се зарадва и съм сигурен, че също така много ще ѝ хареса, ако се срещнете на вечеря. Както ти каза — още е рано. И знам, че нямаш други планове за тази вечер.

— Така ли? — предизвика го Хънтър. — И откъде знаеш?

— Защото ти никога нямаш планове, Робърт.

Размяната на гневни погледи не продължи дълго.

— Не се шегувам — настоя Гарсия и посочи листчето, което току-що сложи на бюрото на партньора си. — Тя наистина ме помоли да ти дам номера ѝ, Робърт. И ти също работи извънредно всеки ден тази седмица. Сам го каза — няма какво друго да се направи тук в кабинета. — Той посочи таблото. — Преглеждането на снимките или препрочитането на редовете, които убиецът е оставил на местопрестъпленията за не знам кой път, няма да свършат работа в момента, защото вече не можем да разсъждаваме ясно. И двамата се нуждаем от почивка, за да презаредим батериите — да преместим мисловния процес някъде другаде и после пак обратно. — Гарсия взе якето си. — Трябва да ядеш, нали? И една вечер в заведение и с приятна компания със сигурност ще ти се отрази добре. Петък вечер е и ще бъдем на работа чак в неделя, макар да съм убеден, че ти ще работиш.

Хънтър не каза нищо.

— Сериозно, Робърт, обади ѝ се. Дениз е забавна, интелигентна, красива… и неомъжена. — Той замълча, преструвайки се, че се опитва да си спомни още нещо. — А, да… и Дениз обожава уиски. Кога за последен път се наслади на питие с жена, която наистина оценява хубавото шотландско уиски?

Умът на Хънтър се препъна, уловен в миналото за половин секунда. Трейси. Името автоматично изскочи в главата му, но той не го изрече на глас. Не беше необходимо. Карлос го прочете в очите му.

Гарсия спря на вратата и пак погледна Хънтър.

— Не можеше да го предотвратиш, Робърт.

Хънтър насочи очи към партньора си.

— Знам за какво си мислиш, Робърт — добави Гарсия. — Не можеше да спреш Трой.

Хънтър не отговори, но изразът в очите му беше на искрена тъга.

— Направи си услуга, приятелю. Избий случая от главата си за един ден. Обади се на Дениз. В неделя ще ми благодариш. Ако не друго, тя поне ще те разсмее. Гарантирам.

— Тази вечер няма да бъда приятна компания, Карлос — отвърна Хънтър и го погледна в очите. — Мислите ми няма да са там и това няма да е справедливо за онзи, който е с мен, особено за пръв път.

Гарсия кимна.

— Да, но това само означава, че ще трябва да излезете на втора среща. Знаеш поговорката. Ако не успееш първия път… — той направи кратка пауза за ефект, — значи парашутизмът не е за теб.

Хънтър продължи да гледа втренчено партньора си.

Гарсия зачака.

Погледът на Хънтър остана безучастен.

— Еха, нищо? — попита Гарсия. — Нито дори леко разтегляне на устните? Разбра ли шегата?

Хънтър кимна.

— Разбрах я. И да, беше добра шега.

— Видях го по начина, по който се разсмя. — Гарсия използва двете си ръце, за да оправи опашката на косата си. — Сериозно, излез някъде тази вечер, нуждаеш се от това. Отиди да изпиеш едно питие с Дениз. Трябва да се махнеш от този кабинет, да се отърсиш от мислите си.

Вратата се затвори зад Гарсия и Хънтър отмести очи към листчето на бюрото си. Отдавна не беше излизал на вечеря или да пийне с някого.

Въпреки че мисълта започна да набира сила в главата му, Хънтър също така съзнаваше, че Карлос го е прочел като отворена книга. Хънтър наистина мислеше за Трой. Мислеше и за Джанет Ланг. Той говореше с Том всеки ден и питаше за психичното състояние на Джанет, но Гарсия беше прав. В момента Хънтър се нуждаеше повече от всичко друго да се опита да се откъсне от случая, макар и за няколко часа. Мозъкът му наистина беше прегрял и преповтарянето на всичко, с което разполагаха, за не знам кой път, щеше само да засили отчаянието му.

Хънтър погледна часовника си. 19:11.

Ако смяташе да се срещне с Дениз за питие или вечеря, трябваше първо да се прибере вкъщи, да се изкъпе и да се преоблече. Можеше да се срещнат в девет.

Хънтър се облегна назад на стола, скръсти ръце на гърдите си и отново погледна номера на Дениз.

Ами, защо не? — каза си той накрая, но когато посегна към мобилния телефон, апаратът започна да вибрира на бюрото му. Хънтър погледна екрана. Имаше номер, но не и име.

Отговори на обаждането.

— Детектив Хънтър, отдел „Свръхтежки убийства“, лосанджелиска полиция.

— Детектив, обажда се Роджър Уин, барманът в „Дъ Броукън Шейкър“ в хотел „Фрийхенд“. Говорихме в понеделник.

— Роджър — повтори Хънтър и разтърси глава, — „Дъ Броукън Шейкър“. Да, разбира се.

— Ами, вие ми дадохте визитната си картичка и ми казахте да ви се обадя, ако видя онзи тип, за когото питахте. Онзи, който беше тук в бара и говореше с жената, която казахте, че е била убита.

— Да, точно така. — Хънтър се изправи на стола. — Видяхте ли го?

— Да. Всъщност го гледам в момента.

— Какво? — Хънтър скочи на крака. — Къде сте?

— Аз съм в „Шейкър“ — отговори Роджър, чуваше се музика. — Той е тук с една друга жена… доста млада… и красива. По-късно ще вечерят в „Иксчейндж“.

— „Иксчейндж“? — попита Хънтър.

— Да, ресторантът тук, в хотела — обясни Роджър. — Онзи тип и жената се качиха в „Шейкър“ за питие преди вечерята.

— А откъде знаете, че ще вечерят в хотела?

— Когато дойде да поръча питиетата, той ме помоли да прехвърля сметката в „Иксчейндж“. Каза, че имали запазена маса за седем и половина тази вечер.

Хънтър инстинктивно погледна часовника си. 19:15.

— Въпреки че „Шейкър“ и „Иксчейндж“ се намират тук, във „Фрийхенд“ — продължи барманът, — заведенията не са част от хотелската верига. Барът е даден под наем, затова говорим за двама различни собственици и две фирми. Сметките не може да бъдат прехвърляни.

— Разбирам — каза Хънтър и взе якето си. — И сте абсолютно сигурен, че е той? Същият мъж, когото сте видели с Мелиса Хоторн в бара в събота вечерта?

— Да, той е — уверено отговори Роджър.

— Добре. Аз съм в Главното управление на полицията, което е само на километър и половина от вас, и тръгвам. Ще бъда там след пет… най-много десет минути, но направете ми една услуга, Роджър — дръжте го под око. Много е важно.

— Разбира се. Ще направя каквото мога, но тази вечер тук има две партита. Едното започва в седем, а другото е ангажирано за седем и половина. Гостите вече пристигат на тълпи. Ще се опитам да не го изпусна.

— Благодаря.

Те приключиха разговора.

За част от секундата Хънтър изхвърча от кабинета си.

47.

Хънтър се изненада толкова много от обаждането на Роджър Уин, че в изчисленията си за времето забрави да вземе предвид, че в Града на ангелите е петък вечер. Град, в който навикът да излезеш, да пиеш и да купонясваш, докато припаднеш, беше направо вкоренен в ДНК-то на всеки.

Пътуването не беше толкова зле, тъй като хотел „Фрийхенд“ се намираше само на километър и половина от Главното управление на полицията. Проблемът беше да намери място за паркиране близо до хотела. Нямаше свободни места. Хънтър обиколи пресечката два пъти, докато накрая се задоволи с многоетажен покрит паркинг на „Саут Олив стрийт“. И пак се наложи да кара чак до третия етаж, докато намери свободно място.

Добавяйки времето, което му отне да тича по стълбите, да завие зад ъгъла, да влезе в хотел „Фрийхенд“ и после да се качи с асансьора чак до терасата на покрива, отне на Хънтър малко повече от двайсет минути, за да стигне до „Дъ Броукън Шейкър“.

Тази вечер тук работеха трима бармани. Роджър изпълняваше поръчка за една от масите, когато забеляза Хънтър, който криволичеше между масите, за да стигне до бара. Роджър бързо му направи знак да отиде в зоната, запазена само за сервитьори.

Хънтър го направи.

— Детектив — каза Роджър с извинителен тон. — Изпуснахте го само за пет минути и малко.

— Тръгна ли си?

— Излезе от бара, да — обясни Роджър. — Но както казах по телефона, той има резервация за вечеря, затова е в ресторант „Иксчейндж“, на партера.

— Сигурен ли сте?

Роджър кимна уверено и гордо се усмихна на Хънтър.

— Да, слязох долу да проверя. Синя риза, тъмен панталон и блейзър и панамена шапка. Седи с брюнетка с къса коса на шестнайсета маса, към дъното на ресторанта.

Хънтър въздъхна облекчено, благодари на бармана и хукна обратно към асансьорите.

48.

Долу, на входа на ресторант „Иксчейндж“, нямаше опашка от хора, които чакат да бъдат настанени.

— Добър вечер — поздрави го салонният управител със сияйна и приветлива усмивка. Беше нисък и набит мъж, чиято червеникава коса се комбинираше с бледата кожа и луничките на популярния образ на ирландец.

Хънтър набързо обясни, че има среща с един приятел, който седи на шестнайсета маса.

— Шестнайсета маса е в дъното на етажа — посочи салонният управител. — Вдясно, до прозореца, точно зад ъгъла.

— Благодаря — отвърна Хънтър. — Ще я намеря, но за да бъда сигурен, бихте ли потвърдили името на резервацията, моля?

— Разбира се — отговори салонният управител и погледна екрана на таблета си. — Хм… — Той се намръщи. — Резервацията е направена на името на дамата — Сара Хартли.

Хънтър кимна.

— Да, разбира се.

Докато влизаше в ресторанта, Хънтър беше посрещнат от изтънчените и примамливи аромати на ориенталски подправки, готвени с чесън и лютиви чушлета чили. Съблазнителното ухание беше опияняващо и накара стомаха му шумно да му напомни, че все още не е вечерял.

Мъжът, който седеше на шестнайсета маса, гледаше на другата страна. Косата му беше къса и сресана настрана. Сакото му беше преметнато на облегалката на стола.

Жената с него не изглеждаше по-възрастна от трийсет години и наистина беше много привлекателна. Докато Хънтър вървеше към масата им, мъжът взе изпитата до половината бутилка каберне франк пред него и отново напълни чашите им, а после хвана ръката на жената.

— Марк? — попита Хънтър, когато стигна до него.

Мъжът и жената го погледнаха с любопитство.

Всеки детектив в Америка знаеше, че портретът по описание е ненадежден. Общо взето човешката памет беше ужасно неточна в описването на лица от спомен, а именно това беше портретът — спомен, заключен в паметта на жертва или свидетел. Причината човешката памет да е толкова неточна в описанието на лица по спомен беше, че възприема човешките лица цялостно, а не на нивото на индивидуални черти, и така работеше и полицейският художник — рисуваше част по част — очи, нос, устни, вежди и така нататък. Когато се опитваше да опише отделни части от спомен, който беше запаметен като цяло, мозъкът обикновено се затрудняваше, но в случая Хънтър остана смаян. Барманът Роджър беше свършил изумителна работа, спомняйки си чертите на лицето на мъжа. Силната линия на челюстта, овалният нос, леко извитите нагоре очи, прическата, линията на косата, образуваща видим шпиц по средата на челото, наклонът на челото — повечето беше точно така.

— Аз съм детектив Робърт Хънтър от лосанджелиската полиция. — Той показа на Марк служебната си карта. — Питам се дали може да поговорим набързо насаме с вас?

Жената плъзна поглед от Хънтър към компаньона си.

Мъжът остави чашата си с виното. Изражението му остана отпуснато и безразлично. Усмивката на устните му обаче не стигаше до очите.

— Хмм… сигурен ли сте, че се обръщате към правилния човек, друже? — равнодушно попита той. Очите му се стрелнаха към брюнетката за част от секундата и после отново се върнаха на Хънтър.

— Сигурен съм, да — без колебание отговори Хънтър. — Само не съм сигурен дали името ви наистина е Марк.

— Тук сме на романтична вечеря. — Мъжът се усмихна на приятелката си. — А вие напълно съсипвате атмосферата, ако не сте забелязали. Какво искате, детектив…

— Хънтър. Робърт Хънтър. — Този път Хънтър стрелна поглед към брюнетката. Задържа го на нея две секунди и после отново го насочи към мъжа. — Въпросът е деликатен. Мисля, че ще е по-добре, ако говорим на четири очи.

Жената схвана намека на Хънтър, взе чантата си и инстинктивно погледна часовника си.

— Хмм… — Тя изглеждаше несигурна. — Ще изляза навън да изпуша една цигара… може би две. — Брюнетката стана, но не откъсна поглед от компаньона си.

— Не отивай твърде далеч, скъпа — каза той и ѝ намигна. — Скоро ще сервират вечерята и съм сигурен, че детектив Хънтър няма да се застои дълго. — Погледът, който хвърли на Хънтър, беше смразяващ.

Жената зави зад ъгъла по посока на изхода на ресторанта и мъжът изпухтя раздразнено.

— Умеете да разваляте работата, друже.

Хънтър не каза нищо и седна на вече свободния стол срещу мъжа.

— О, разбира се, моля, седнете, детектив.

— Благодаря — спокойно отговори Хънтър.

За момент двамата се втренчиха изпитателно един в друг с очи, които се движеха като скенери. Ако Хънтър го е изнервил, мъжът изобщо не го показваше.

— Какво ще кажете да започнем с име? — попита Хънтър. — Наистина ли е Марк, или го използвате само на срещи?

Мъжът се изсмя невъзмутимо.

— Идвате тук, прекъсвате вечерята ми и карате гаджето ми да излезе да се разходи само за да разберете как е името ми? Не свалям мъже, ако това търсите.

Хънтър пак не каза нищо в отговор и се втренчи в мъжа срещу себе си, който изглежда, изкусно контролираше езика на тялото си и изражението на лицето си.

Хънтър насочи повечето си внимание към ръцете му.

От опит знаеше, че човешките ръце и пръсти могат да разкрият много само от начина, по който се движат. Те барабаняха по повърхности, шаваха нервно, заставаха неподвижно, закриваха устни, потъркваха, чоплеха, подръпваха, трепереха… Имаше много издайнически знаци.

Когато Хънтър седна, мъжът се облегна назад на стола си и сложи ръце на коленете си. Столът му беше достатъчно далеч от масата, за да може Хънтър да вижда ръцете му — дясната върху лявата, но някак в неестествено положение. Пръстите му бяха прегънати в кокалчетата и палците — свити. Не точно напрегнати, но не и отпуснати.

— Марк е истинското ми име, да — най-после отстъпи той. — Доволен ли сте?

Хънтър зачака Марк да каже фамилното си име, но той не добави нищо повече. Вместо това, настоя за обяснение.

— Щом не сте дошли, за да научите името ми, нито да ме сваляте… — Марк взе чашата на брюнетката и изля съдържанието ѝ в своята чаша. — Тогава за какво е всичко това?

— За протокола — започна Хънтър с достатъчно силен глас, за да го чуе Марк, но в същото време достатъчно тих, за да не стигне до съседните маси, — бихте ли ми казали цялото си име?

Марк отпи малка глътка вино и се почеса по лявата буза. Хънтър остана с убеждението, че Марк е изпадал в това положение и преди.

— Ами — каза Марк със спокойно изражение, — за протокола, не съм длъжен да ви казвам цялото си име, освен ако не сте дошли да ме арестувате за нещо, а явно не е така, защото щяхте да го направите веднага.

— Прав сте — отговори Хънтър. Изражението му беше като на Марк. — Не съм дошъл да ви арестувам. Това е неофициален разговор. Предпочитам да остане такъв, но ако искате, със сигурност мога да раздвижа малко нещата и да ви заведа в участъка за нещо не толкова неофициално. — Хънтър леко наклони глава наляво и повдигна рамене. — Но нека ви кажа, че ако го направя, може да стане малко смущаващо за вас и за ресторанта, защото със сигурност ще направя сцена, вие ще упорствате… ще ви накарам да легнете на пода… ръцете на тила и всичките тези глупости… дори може да го направим в холивудски стил. Ще бъде страхотно зрелище. Може би гаджето ви ще остане смаяно. — Хънтър кимна към прозореца. — Вие решавате.

Марк прокара език по вътрешната страна на отворената си уста.

— Защо всяко ченге в този град е гадно?

Хънтър повдигна вежди.

— Това е част от обучението ни.

Марк се усмихна по начин, който каза на Хънтър, че знае, че детективът няма да изпълни нито една от заплахите си, но пак вдигна ръце в знак, че се предава.

— Казвам се Марк Уолър.

Това някак не прозвуча вярно.

— Имате ли документ за самоличност? — попита Хънтър. — Само за да го потвърдим.

Марк се ухили.

— Не.

— Кредитна карта с вашето име ще свърши работа.

— Не съм си взел портфейла. — Марк погледна към прозореца и после към бутилката вино на масата. — Тя черпи.

Хънтър кимна.

— И така, детектив, ще ми кажете ли за какво става въпрос, или ще продължим да играем тази абсурдна игра? Храната ни ще бъде сервирана всеки момент и ще бъде страхотно, ако си тръгнете дотогава.

Сякаш по даден знак, към масата им се приближи дребничка сервитьорка със сияйна усмивка.

— Да ви донеса ли нещо, господине? — обърна се тя към Хънтър. — Чаша за вино? — Погледът ѝ се стрелна към бутилката на масата.

— Не, благодаря — отговори Марк. — Той няма да остане.

Изненаданите очи на сервитьорката се отместиха от Марк на Хънтър.

— Всичко е наред засега — усмихна ѝ се топло Хънтър. — Благодаря.

— Все още чакам, детектив — каза Марк, след като сервитьорката се отдалечи. — Прекъснахте срещата ми, заплашихте ме и загубихте четири минути от времето ми, а аз все още нямам представа защо сте дошли.

— Дошъл съм заради Мелиса… Мелиса Хоторн.

Марк присви очи, докато явно претърсваше паметта си, и след няколко секунди се отказа.

— Съжалявам, коя?

Хънтър не откъсна очи от лицето му.

— Мелиса Хоторн — повтори той и този път извади снимка на Мелиса и я плъзна по масата към Марк. — Запознали сте се миналия уикенд в „Дъ Броукън Шейкър“, горе. Стояли сте на бара с нея… разговаряли сте… имате телефонния ѝ номер.

Марк насочи цялото си внимание към снимката и я гледа само две секунди.

— О! Тя ли? — Той примига и взе чашата си с виното. — Да, помня я… миналия уикенд, горе, точно така. — Марк отпи още една глътка.

— Какво за нея?

— Какво се случи, след като двамата с нея си тръгнахте от бара горе?

Марк се намръщи, леко поклати глава и изкриви устни.

— Нищо. Не си тръгнахме заедно. — Той повдигна рамене. — Не ме разбирайте погрешно. Аз исках, но тя каза не, затова… — Марк отново присви очи. — Доколкото си спомням, тя си тръгна и аз си тръгнах малко след нея. Беше късно и тълпата в „Шейкър“ оредяваше, затова се прибрах вкъщи.

— Не проследихте ли Мелиса до дома ѝ? — попита Хънтър.

Марк изглеждаше озадачен.

— Какво искате да кажете, да съм я „проследил до дома ѝ“? Как?

— Например да сте се качили в кола или в такси? И да сте я проследили до дома ѝ, без тя да знае?

Марк едва не се задави с виното си.

— Какво? Защо да го правя, по дяволите?

Хънтър продължаваше да го наблюдава… движенията му… израженията на лицето му… гласа му… дори мълчанието му. Нямаше паника. Нито страх.

— Може би защото ви е отказала? — отговори Хънтър с въпрос. — Може би не приемате „не“ за отговор и това наранява гордостта ви? Може би сте искали… — Паузата беше умишлена, защото Хънтър искаше да наблегне на следващите си думи. — Да ѝ дадете урок?

Марк остави чашата си с виното и отвори уста с пресилено изумление.

— Сериозно ли говорите? И какво, по дяволите, искате да кажете с това „да ѝ дам урок“?

Лицето на Хънтър беше каменно, неразгадаемо, хладнокръвно, преценяващо.

Марк отново погледна снимката на масата.

— Вижте, тя беше хубава жена. Няма съмнение в това, детектив, но я стига. Погледнете ме… погледнете жената, която седеше на вашето място. — Той се засмя. — Пред вратата ми се редят на опашка жени, които изглеждат така. Всичките изгарят от желание да бъдат с мен. — Той посочи към себе си. — Объркали сте се, детектив. Обратното е. Аз не гоня жените. Те гонят мен. И нямаше „отказ“, както се изразихте. Тя беше повече от готова. Даде ми телефонния си номер и така нататък. Само се правеше на труднодостъпна… вероятно защото се надяваше аз да я гоня. Е, не го направих.

Докато Марк говореше, Хънтър кимна, свил ръка на коленете си.

— Тръгнахте си от бара горе в събота през нощта и си отидохте у дома, така ли?

— Нали това казах?

— И къде е този дом?

Марк се подсмихна.

— Домът е там, където е сърцето, не го ли знаете, детектив?

— Има ли някой, който може да потвърди това?

— Кое? Че се прибрах вкъщи ли?

Хънтър кимна.

— Не — спокойно отговори Марк. — Живея сам.

— С такси ли се прибрахте? Може би шофьорът ви помни.

— Не, вървях пеша. Нощта беше хубава.

— Обадихте ли ѝ се? — Хънтър кимна към снимката. — Изпратихте ли ѝ съобщение?

Марк не отговори и изви тяло, за да погледне през прозореца вдясно от него.

— Казахте, че Мелиса ви е дала номера си — настоя Хънтър. — Обадихте ли ѝ се, или ѝ изпратихте есемес?

Марк отново се намръщи и се замисли, но само за две секунди.

— Не, не мисля. Седмицата беше доста ангажирана. Излязох в сряда… излязох днес… За утре вечерта имам уредено нещо, което вероятно ще продължи до неделя… — Ъгълчетата на устните му се повдигнаха безрадостно. — Може да ѝ се обадя някой път, тя е достатъчно хубава.

— Срещате се с много жени, така ли? — продължи Хънтър.

Марк се изсмя самоуверено.

— Да, може да се каже.

Марк изглеждаше и говореше така, сякаш нарцистичният му характер го завладяваше изцяло, но въпреки че каменното му лице беше много обиграно, Хънтър имаше още едно оръжие в арсенала си. Той бръкна в джоба си и извади друга снимка, този път на Кирстен Хансен. Без да пророни нито дума, Хънтър сложи снимката на масата до тази на Мелиса, без да откъсва вниманието си от лицето и очите на Марк.

Марк погледна новата снимка и се втренчи в лицето на Кирстен за няколко секунди.

— Много е хубава — каза той и кимна одобрително. — Коя е тя? — Марк повдигна рамене и пак отпи от виното си.

— Не я ли познавате?

Марк поклати нехайно глава.

— Не. Защо? Трябва ли?

— Тя не е ли една от множеството жени, с които сте се срещали? — попита Хънтър. — Може би преди време?

Марк отново насочи вниманието си към снимката и после още веднъж поклати глава.

— Не, не мисля. Бих запомнил такова хубаво лице. — Той млъкна и погледна часовника си. — Сериозно, детектив, за какво е всичко това, по дяволите? Както казах, вие нахлухте тук и развалихте романтичната атмосфера, която бяхме създали със Сара. — Марк врътна глава към прозореца. — Показвате ми снимка на жена, с която говорих половин час в събота през нощта. Зададохте ми един куп тъпи въпроси… — Той млъкна, втренчи се гневно в Хънтър и после вдигна ръка. — Почакайте. Един момент. Може ли пак да видя значката ви?

Хънтър я сложи на масата пред него.

— „Убийства“? Вие сте от отдел „Убийства“ на лосанджелиската полиция? — Марк изрече думите твърде високо и накара двойката на масата вляво от него да се обърне и да го погледне.

Хънтър мълчаливо взе значката си и я прибра в джоба си.

— Шегувате се, нали? — Марк се опита да прозвучи шокирано, но в тона му нямаше искреност. — Тази жена. — Той почука с показалеца си по снимката на Мелиса. — Онази, с която говорих в бара в събота през нощта. Искате да ми кажете, че тя е мъртва? Кога?

— Същата нощ — отговори Хънтър. — След като си е тръгнала от бара горе.

Усмивката на Марк беше трудна за разгадаване.

— И вие мислите, че аз имам нещо общо с това? Затова ли сте дошли? Затова ли ме попитахте дали някой може да потвърди, че съм се прибрал вкъщи в онази нощ? Не говорите сериозно, нали?

Хънтър остави изражението на лицето му да отговори вместо него.

— Вижте. — Марк се изправи на стола, сложи лакти на масата и заговори тихо и спокойно. — Искрено съжалявам за смъртта ѝ. Наистина. Но вашият намек, че аз имам нещо общо с това само защото съм разговарял с нея в някакъв бар, е абсурден. Нима отправяте тези обвинения на всеки, който е бил там в събота през нощта? Всеки, който е говорил с нея? — Марк не изчака отговор. — Не мисля. Затова, ако ме извините, детектив, искам да продължа с романтичната си вечеря.

Хънтър не помръдна.

— Казахте, че сте били на среща в сряда. Преди три вечери.

— Да. И какво от това?

— Ами във вторник вечерта?

— Какво?

— Бяхте ли на среща във вторник вечерта?

Хънтър нарочно го бомбардираше с въпроси, но увереността на Марк беше непоклатима, и Хънтър пак остана с убеждението, че е бил в подобни ситуации и преди. Марк отправи на Хънтър усмивка, която не беше нищо повече от оголване на зъби.

— Мисля, че приключихме, детектив.

— Въпросът е елементарен.

— И аз имам елементарен отговор — отвърна Марк. — Приключихме.

Хънтър знаеше, че няма какво друго да направи. Ясно беше, че Марк няма да отговори на повече въпроси. Поне тази вечер.

Хънтър кимна в знак, че разбира, взе снимките от масата и стана, но когато се обърна да тръгне, дясната му ръка леко бутна чашата на Марк, събори я и изля повечето вино върху панталона на Марк.

— О, сериозно ли? — засмя се Марк. — Еха, това беше страхотно, друже.

Тонът му беше много по-спокоен, отколкото Хънтър очакваше.

— Ужасно съжалявам — рече Хънтър, грабна салфетка и я сложи върху малката локва на масата.

— Съжалявате? Наистина ли? — Марк поклати глава и взе още една салфетка. — Забелязах движението ви, детектив. Направихте го нарочно.

Панталонът на Марк беше подгизнал от червено вино, особено в зоната на слабините.

Хънтър посегна към съборената чаша, преди да е паднала от масата, като внимаваше да я хване за столчето, използвайки дланта си, не пръстите.

— Наистина ужасно съжалявам. Ще кажа на сервитьорката да ви донесе друга бутилка вино.

Марк му се усмихна нехайно.

— Няма проблем, детектив. Мога да си позволя още една бутилка вино, ако искам. Сигурен съм, че това вино не ви е по възможностите.

— Мислех, че приятелката ви плаща тази вечер.

— Така е — отвърна Марк. — И тя може да си го позволи.

С крайчеца на очите си Хънтър видя, че сервитьорката и салонният управител бързо вървят към масата им.

— Ужасно съжалявам — извини им се Хънтър. — Стана случайно. Много съм непохватен.

— Как ли пък не — подхвърли Марк. — А сега, бихте ли си тръгнали най-после?

Докато всички бяха заети да почистват разлятото вино, Хънтър отстъпи встрани от масата, бързо извади мобилния си телефон и направи две снимки на Марк, без той да забележи.

Сервитьорката и салонният управител също не обърнаха внимание, че Хънтър не им даде чашата, която беше взел от масата.

49.

Оливър Грифит не беше свикнал да е сам вкъщи, поне през нощта. Откакто се запознаха с Джоузи преди седемнайсет месеца, и още повече след като се ожениха, те бяха прекарали всяка нощ заедно. Наистина обожаваха да бъдат заедно. Харесваха една и съща музика, едни и същи филми и една и съща храна. Чувството им за хумор сякаш беше правено по поръчка, защото непрекъснато се разсмиваха взаимно. Обичаха едни и същи сексуални ексцентричности… накратко, бяха идеални един за друг. Да спи сам в леглото им, беше съвсем ново преживяване за Оливър и изобщо не му се нравеше.

Джоузи и приятелките ѝ бяха заминали на моминското парти на Стейси в Лас Вегас за уикенда рано сутринта вчера. Снощи — вечер за мач — Оливър се опита да се възползва максимално от това. Той покани няколко приятели да гледат един от най-равностойните мачове между „Ел Ей Лейкърс“ и „Сан Антонио Спърс“. За тяхно разочарование „Спърс“ победиха само с четири точки — сто и десет на сто и шест.

След като приятелите му си тръгнаха и остана сам в къщата, Оливър се почувства малко объркан, без да знае какво да прави. Помисли си да се обади за малко на Джоузи, но знаеше, че тя е някъде навън с момичетата и се забавлява и определено не искаше да се покаже като бедстващ съпруг, на когото съпругата му липсва твърде много. Той си наля още няколко шота уиски и остави алкохолът да подейства като приспивателно средство за нощта — решение, за което дълбоко съжаляваше тази сутрин. Главата го боля толкова силно, че сякаш чуваше как мозъкът му се плиска в черепа му и се блъска в стените му всеки път, когато помръдне глава. Едва към единайсет и половина преди обяд, след испански омлет и смути за детоксикация, махмурлукът му започна да намалява.

Остатъкът от деня премина лениво. Джоузи му се обади към един следобед и както звучеше, нейният махмурлук надминаваше неговия с няколко хиляди точки, но тя и момичетата бяха в страхотно настроение. В момента обядваха в хотел „Мандалей Бей Бийч“, но бяха планирали целия ден и кулминацията щеше да бъде ресторант „Едж Стейкхаус“ и после предстоеше голямата изненада за Стейси, най-добрата приятелка на Джоузи и бъдещата булка.

— Хмм… а случайно ще има ли стриптийзьори? — попита Оливър със закачлив тон, но малко притеснено.

— В Лас Вегас сме, скъпи — отговори Джоузи. — Как мислиш? Ненапразно го наричат „Град на греха“.

— А, добре… Сигурен съм, че ще се забавлявате страхотно. — Оливър се опита да прозвучи безгрижно, но Джоузи го познаваше много добре.

— О, скъпи, ревнуваш ли?

— Не. Съвсем не. Всичко е наред. — Отговорът му беше твърде отривист, нещо, което изобщо не му беше присъщо.

— О, това беше много мило — засмя се Джоузи. — Но знаеш, че имаш нула причини да ревнуваш, нали?

Той не каза нищо.

— Като начало… — Гласът на Джоузи стана нежен и секси, по начин, от който тя знаеше, че коленете му ще омекнат. — Знаеш, че те обичам повече от всичко и от всеки, нали?

Оливър не отговори.

— Нали? — настоя Джоузи.

— Да — предаде се накрая той.

— И ти си единственият, който може да ме възбуди. Знаеш за какво говоря. — Джоузи изрече тези изречения като професионалистка и кожата на Оливър настръхна. — Никой дори не може да се доближи до удоволствието, което ти ми доставяш, скъпи, затова защо да си правя труда да бъда с друг?

Оливър въздъхна отчаяно.

— Да. Сега ти ме възбуждаш, скъпа.

Джоузи се изкикоти.

— Сложи си малко лед на онова място, скъпи, и задръж тази мисъл до утре вечерта, когато се връщам. Обещавам, че ще си заслужава.

Наложи се Оливър да намести члена си в панталона.

— Дадено.

Отговорът на Джоузи беше доволен и закачлив смях.

— Забавлявай се довечера, скъпа — каза той, — и направи няколко снимки на изненадващата нощ.

— Разбира се, скъпи. Разчитай на мен. Всичко ще бъде старателно документирано за идните поколения. Обичам те.

— Аз те обичам повече.

Те затвориха.

Благодарение на неочаквано горещо въздушно течение от запад денят се оказа сравнително топъл за средата на февруари — нещо, което изобщо не беше изненадващо за калифорнийските „зими“ — затова следобед Оливър мързелува навън край басейна с голяма чаша студен чай. Не беше достатъчно топло за къпане, но му беше приятно да полежи на слънце два часа, като през повечето време придремваше на шезлонга.

Към пет следобед се обади Стюарт, единственият неженен приятел на Оливър, и го попита дали иска да пийнат по нещо по-късно, но при самата мисъл за алкохол стомахът на Оливър се разлюля като кораб в бурно море. Той реши, че е най-добре да даде почивка на черния си дроб и да не ходи никъде.

Тази вечер по телевизията имаше друг мач, който започваше в седем. Този път „Ел Ей Клипърс“ щяха да играят срещу „Финикс Сънс“ в Аризона. Оливър можеше да го гледа и после, в зависимост от това как се чувства, или щеше да си легне, или да се опита да изгледа някой филм.

Половин час преди да започне мачът, той отиде до любимото си заведение за бургери, „Хабит Бъргър Грил“, на ъгъла на улицата, и си купи „Санта Барбара Чар Комбо“, към който винаги добавяше още едно резенче ананас и лъжичка гуакамоле. Джоузи го научи на тези тайни съставки за онова, което наричаха „най-хубавият бургер на планетата“.

Оливър се върна в дневната и се настани удобно на дивана, готов за още един вълнуващ мач, но получи повторение на предишния. В началото на втората четвърт „Сънс“ вече водеха на „Клипърс“ с двайсет и две точки и нямаше надежда „Клипърс“ да се върнат в играта.

С пълен стомах и гледайки скучен мач, не беше изненадващо, че на половината на играта Оливър вече се унасяше в онзи странен неопределен преход между будно състояние и дрямка… сън и реалност. И тогава, когато умът му блуждаеше към забвение, той чу познат звук, разнасящ се някъде пред него.

С все още натежал и бавен мозък, Оливър огледа стаята, търсейки източника.

Изсвирване в мача ли беше това, запита се той и бързо погледна екрана на телевизора.

Не изглеждаше така, но „Клипърс“ губеха с още шест точки.

Докато отместваше очи от телевизора, Оливър съзря проблясваща светлина в горния ляв ъгъл на мобилния си телефон, който беше на масичката за кафе между дивана и телевизора.

Той го взе.

Съобщение.

„Непознат номер.“

Оливър отключи телефона с пръстовия отпечатък на показалеца си и почука върху началото на есемеса.

Днес е по-топло от очакваното, а, Оливър!

Съобщението се стори малко странно на Оливър. Първо, защото беше от непознат номер. И второ, защото всичките му приятели го наричаха Оли, не Оливър.

Той повдигна рамене и взе чашата си със студения чай, който вече не беше студен, но устата му беше малко пресъхнала, и затова го изпи на две големи глътки, и после бързо написа отговор.

Така е. Страхотно е да си навън без яке. Между другото, кой е?

Отговорът дойде скоро, но не беше такъв, какъвто Оливър очакваше.

Да, достатъчно топло, за да оставиш прозореца отворен, докато изтърча набързо да си купиш бургер, нали?

— Какво? — промълви Оливър, разтърси глава, опитвайки да се разсъни, и прочете съобщението още веднъж. Какво е това, мамка му? Той се надигна, изправи рамене и пак написа същия въпрос.

Кой е?

Изминаха няколко секунди и Оливър получи отговор.

Знаеш, че си забравил прозорците незаключени и отворени, преди да отидеш да си вземеш бургер, нали?

Текстът накара Оливър да вдигне глава и да огледа стаята. Двата прозореца на дневната наистина бяха открехнати и той си спомни, че ги отвори, преди да излезе навън и да се изтегне край басейна. Искаше в къщата да влезе малко свеж въздух.

— Да, и какво от това? — попита на глас Оливър и после му хрумна нещо. Дали не беше госпожа Майлс, отсреща на улицата, и както винаги си пъхаше носа навсякъде? Той обаче бързо отхвърли идеята, защото откъде можеше госпожа Майлс да знае номера на мобилния му телефон?

Този път Оливър написа с главни букви: КОЙ Е?

Изпращачът най-после отстъпи и даде по-уместен отговор.

За теб… аз ще бъда ментор, Оливър.

Оливър се изсмя, когато прочете думите.

Да бе. Ментор. Как ли пък не.

Определено беше някой от приятелите му. Вероятно Стюарт, защото Оливър не излезе с него да пийнат по чашка.

Стю, ти ли си, кретен такъв? Пиян ли си вече? Оливър се замисли, когато му хрумна друга и сравнително обезпокоителна идея, и написа още един ред: И откъде, по дяволите, знаеш, че съм отишъл да си купя бургер и съм оставил прозорците отворени?

Отговорът пристигна незабавно.

Не, не е Стю. Както казах, за теб аз ще бъда ментор, Оливър, защото всъщност това е урок.

Оливър не остана смаян.

Да бе, що не си го начукаш, изсмя се той. Урок. Добре тогава.

Стю, ти си тъпак, не учител, написа Оливър. Урок, друг път. Трябва да зарежеш алкохола и да изчукаш някоя мацка. Остави ме на мира, пич. Гледам мача.

Менторът отговори веднага:

Ти не гледаш мача, Оливър. Заспиваше на полувремето. Дори не изяде всичките си пържени картофи.

Тези думи накараха раменете на Оливър да се напрегнат. Есемесите бяха пресекли тънката линия между „забавно“ и „заплашително“. Очите му инстинктивно обиколиха стаята, преди да се спрат на единия от отворените прозорци.

— Какви са тези простотии? — запита се на глас той. — Откъде, по дяволите, знае за пържените ми картофи и че съм заспивал?

Оливър остави мобилния си телефон върху масичката за кафе и стана. Почувства се малко замаян, сякаш беше пил алкохол два часа. Какво става тук, по дяволите?

Оливър запази равновесие, примига, за да прогони мъглата от съзнанието си и се приближи до прозореца. Къщата на госпожа Майлс беше тъмна. Както и тези на съседите от двете страни.

След като няколко секунди оглежда улицата навън, Оливър затвори прозореца и го заключи. Бързо направи същото и с другия прозорец. Когато отново седна на дивана, телефонът му отново иззвъня и извибрира. В същото време замайването в главата му се засили. Той взе телефона си и прочете съобщението.

Не са простотии, Оливър.

Оливър присви очи, когато прочете тези думи. Той не беше написал въпроса в съобщение. Беше го изрекъл на глас. Това не бе случайност.

Дзън-дзън. Нов есемес.

За жалост, твърде късно е да затвориш и да заключиш прозорците сега, не мислиш ли?

Стомахът на Оливър се сви, докато очите му, без да знаят какво търсят, огледаха стаята от ляво надясно. Нищо.

Дзън-дзън.

И ще ти кажа откъде знам за пържените ти картофи и че заспиваш, Оливър.

Когато Оливър прочете последното съобщение, зрението му се замъгли за две секунди. Нещо определено не е наред. Защо беше толкова замаян?

Дзън-дзън.

Защото вече съм в дома ти. Погледни зад теб.

Но вече беше късно.

50.

Оливър се закашля, изломоти нещо неразбираемо и най-после се събуди. Всичките му сетива започнаха бавно да се завръщат, както и болката, която стремително бушуваше в кръвообращението му като разпенена река. Болеше го всеки мускул, всяка кост и всяка става, сякаш бяха поотделно удряни почти до точката на счупване и разкъсване… Изпитваше и пълно объркване… гъсто и тъмно като тежък буреносен облак. Мозъкът му беше като вцепенен и мислите — неясни.

Макар че се опитваше да си спомни, Оливър нямаше представа колко време е бил в безсъзнание. Всъщност му беше отнело няколко секунди дори да си спомни кой е.

Въпреки болката, той положи усилия да отвори очи. Разпознаването на обстановката със сигурност щеше да помогне на омаломощаващото объркване, но клепачите му бяха твърде уморени… твърде натежали, за да помръднат. Само потрепнаха сънливо и после пак се спуснаха в първоначалното си положение.

Устата му беше пресъхнала като пустиня и жлезите му се мъчеха да произведат слюнка. Малкото количество, което успяваха да образуват, засъхваше върху езика му, преди да стигне до гърлото му, където имаше чувството, че си е правил гаргара с натрошени стъкла.

Оливър се закашля отново — естествен рефлекс за прочистване на дихателните пътища — но притокът от налягане беше като бомба, която избухна в черепа му, стисна мозъка му и замая главата му пак. Болката беше толкова силна, че дори дишането се превърна в битка.

И тогава чу някакъв шум.

Туп, туп…

Чуваше се слабо, но на идеално равномерни интервали, сякаш маестро дирижираше ритъма.

Оливър се опита да разсъждава, но нищо не му се струваше логично.

Сън ли е това? Кошмар?

Сигурно. Това беше единственото приемливо обяснение. Как иначе щеше да е тук? Където и да беше „тук“, по дяволите.

Туп, туп.

Точно отмереният като с метроном звук се разнесе отново и като че ли се засилваше… дори се приближаваше.

Започна да го обзема страх.

Туп, туп.

Въпреки болката, Оливър си пое дъх и напълни белите си дробове с въздух, който беше топъл и спарен, натежал от някаква странна миризма, която не можа да разпознае.

Туп, туп.

Докато звукът се повтаряше отново и отново, Оливър най-после осъзна, че не идва някъде около него… а отвътре в него. Тупкането беше звукът на кръв, която силно думкаше в тъпанчетата на ушите му и с всеки глух удар имаше чувството, че цялата му глава пулсира заедно със сърцето, свързани с приток на кръв.

Що за нелеп, откачен кошмар е това?

Плис.

Неочаквано в лицето му се плисна леденостудена вода, като гневен шамар, и го накара най-после да издаде уплашения вик, който се надигаше в гърлото му, откакто дойде в съзнание.

Викът отекна силно около него, явен знак, че е обграден от солидни стени.

Оливър отчаяно си пое дъх, поглъщайки въздух, сякаш се опитваше да го пие.

Не е кошмар, помисли си той. Тялото му трепереше и сърцето му сякаш щеше да изхвръкне от гърдите. Реалност е. Всичко. Какво става, по дяволите?

Неочакваното плисване на леденостудена вода в лицето му предизвика множество непосредствени физически рефлекси — треперене, свиване на мускулите, стягане на диафрагмата, настръхване на кожата и най-лошото от всички, нова лавина от страх, защото сега Оливър разбра, че където и да се намира, не беше сам.

Докато водата се стичаше надолу по лицето му, по голите му гърди и към пода под краката му, тялото му се разтърси от раздираща кашлица, от която болката в основата на черепа му се спусна към ребрата и надолу към слабините и бедрените кости.

Ледената вода обаче го стресна и изостри сетивата му. Клепачите му отново потрепнаха, но този път той успя да събере сили и най-после да ги отвори. Мигновено го посрещнаха размазани очертания и мозъкът му все още беше натежал и замъглен, но страхът има особен начин да засилва и ускорява психичните реакции. Част от секундата по-късно очите му започнаха да възвръщат фокуса си.

Бетонен под.

Това гледаше Оливър — шлайфан бетонен под.

Той отново си пое дъх. Гръдният му кош се повдигна и после бавно спадна, когато белите му дробове получиха така необходимия кислород. Очите му все още се приспособяваха към слабата светлина, но беше сигурен, че се е втренчил в шлайфан бетонен под.

Две секунди по-късно мозъкът му свърза точките. Оливър беше в изправено положение. Главата му беше клюмнала надолу и брадичката докосваше гърдите му. Гледаше пода под краката си, защото стъпалата му не докосваха земята.

Болката изведнъж експлодира в ръцете му и се стрелна от връхчетата на пръстите до раменете, откъдето като горски пожар се разпространи във врата и гърба. И тогава Оливър най-после осъзна точно в каква поза се намира. Беше изправен, но завързан за голям дървен кръст с формата на буквата „X“, известен като кръстът на Свети Андрей.

Китките и глезените му бяха обездвижени с дебели кожени ремъци, стегнати, но не толкова плътно, че да спрат кръвообращението в ръцете и краката му. По ремъците на китките му имаше капки кръв. Причината за силната болка в гърба, раменете и врата му беше, защото ръцете му издържаха по-голямата част от тежестта, докато стъпалата му не можеха да докоснат земята.

В същия момент Оливър осъзна, че е чисто гол.

Плис.

Още леденостудена вода, плисната в лицето му.

Още една шокираща доза от незабавни физически рефлекси.

Ремъците около китките му се врязаха още по-дълбоко в плътта му.

— Събуди се, поспаланко — каза някакъв глас. Тонът беше спокоен, застрашително равнодушен. В думите нямаше припряност… или гняв… никакви чувства. Само спокойствие, което беше отпускащо и в същото време изнервящо.

Оливър положи усилия да вдигне глава и да се опита да види кой му говори. Направи го и го заслепи ярка светлина. Той веднага присви очи и рязко отметна глава назад.

Откъде се чува този глас?

Оливър примига, давайки на очите си време да се приспособят. Не след дълго заслепението се разсея и пред погледа му най-после започнаха да се появяват очертания — фигура, висока и атлетична — но ярката светлина я осветяваше в гръб и Оливър виждаше само силует… сянка, която го гледаше.

Той опита да се съсредоточи върху лицето на силуета, но видя само тъмен овал. Не различи очите, носа, устните… нищо.

— Кой… си ти? — помъчи се да каже Оливър, но гласните му струни не реагираха както би трябвало. От устата му излезе едва доловим дрезгав шепот.

Фигурата пред него пристъпи от крак на крак, но остана в мрака.

— Главоболието… — каза сянката, отново със спокоен и контролиран глас. — Болката в мускулите… замайването… изгарящото гърло… това са предимно странични ефекти от опиата, който изсипах в студения ти чай, когато заспа. Ръцете те болят, защото държат цялата ти тежест. Страничните ефекти на опиата ще преминат след няколко минути. — Последва кратко мълчание. — Но повярвай ми, като ти казвам, ще ти се иска да не са преминавали.

В начина, по който сянката изрече последното изречение, имаше нещо зловещо.

Оливър прокара език по напуканите си устни, опитвайки се да събере няколко капки вода, за да успокои агонизиращото си гърло. Той някак успя да се пребори със страха, болката и изтощението и събра сили най-после да активира гласните си струни.

— Кой… си ти? — задъхано повтори Оливър.

Този път гласът му стигна до ушите на тъмния силует.

— Вече ти казах кой съм. Не помниш ли?

Оливър долови лек смях в думите.

— За теб… аз ще бъда ментор, Оливър… Нещо като учител.

Паметта на Оливър проблесна, запъна се и отново проблесна. Къде беше чувал тези думи?

За теб… аз ще бъда ментор, Оливър.

Оливър се съсредоточи с усилие, докато най-после в главата му изплува спомен. Той не беше чувал тези думи. Беше ги прочел… в съобщение.

Още един проблясък на спомен — Оливър седеше в дневната си и гледаше баскетболен мач, когато телефонът му иззвъня. Не беше сън.

— Искаш ли да пиеш вода? — попита Ментора.

Оливър отчаяно се нуждаеше от вода, но се страхуваше да отговори.

Ментора го прочете като отворена книга.

— Не се тревожи, Оливър. Вътре няма опиат. Вече не е необходим. — Ментора наля вода в пластмасова чаша, отпи малка глътка и се приближи до Оливър. — Виждаш ли?

Когато Ментора най-после излезе от сенките, очите на Оливър нетърпеливо се опитаха да възприемат всичко, което могат.

Онова, което видя, приличаше на кошмар.

Ментора беше облечен изцяло в черно, в нещо, което изглеждаше като неопренов костюм за гмуркане. Косата също беше покрита, напъхана под качулката на неопреновия костюм, но лицето беше открито. Оливър се съсредоточи върху него — очите, устните, носа, скулите, формата на брадичката… каквото можеше да види, подтиквайки мозъка си да реагира. След няколко дълги секунди паметта му отговори, че няма представа кой е човекът, който стои пред него. Оливър не беше виждал Ментора преди и това го изпълни с още повече объркване и страх.

Ментора доближи пластмасовата чаша до устните на Оливър, който изпи съдържанието ѝ на малки, но жадни глътки. Отначало водата издраска гърлото му, сякаш пиеше течна шкурка, но скоро му се стори като божествен нектар.

— Хубаво местенце имаш — отбеляза Ментора и огледа стаята, в която се намираха. — Спести ми много време и усилия.

Оливър преглътна последната капка вода от чашата и предпазливо обходи с поглед стаята. Беше толкова уплашен и объркан, откакто дойде в съзнание, че беше съсредоточил цялото си внимание върху нападателя. Стаята, в която беше, се нареждаше едва на второто място в списъка с приоритетите му, но сега, когато очите му се плъзнаха по стените, тавана, ъглите, мебелите, реквизита… въпреки слабото осветление и сенките, само след няколко секунди осъзна къде се намира. Обонянието му като че ли най-после също се възвърна и регистрира леката миризма на естествена кожа, примесена с мириса на гума.

Ментора пак разгада изражението му.

— Да, Оливър, това е твоето мазе, и трябва да призная, че е изумително. — Ментора погледна наляво и после надясно. — Страхотно добре обзаведена тъмница. Ти и съпругата ти явно си падате по много извратени неща, а?

Истината беше, че Оливър и Джоузи харесваха всякакви нетрадиционни форми на секс, включително връзване, садо-мазо, ролеви игри на доминация и подчинение и лека до умерена болка. Всичко това съставляваше голяма част от сексуалния им живот. Точно преди сватбата им успяха да си намерят къща със сравнително голямо мазе — нещо, което се смяташе за рядкост в Лос Анджелис. Отне им два месеца да превърнат мазето в много добре обзаведена тъмница с метални халки на стените и тавана, използвани за завързване, огромна селекция от уреди за леки наказания и всевъзможни видове камшици, пръчки, въжета, ремъци и вериги. Имаше и два стола за завързване и кръстът на Свети Андрей, за който сега беше завързан Оливър. Това беше стаята им за игри.

Какво, по дяволите, става тук?

Страх зашлеви Оливър през лицето като гневна ръка и той почувства, че трепери целият. Болка прониза ръцете му отново, но Оливър издържа.

— Ние… ние нямаме много пари. — Слабият му глас изпълни пространството между него и Ментора. — Малко спестявания…

Ментора сложи пръста си, обвит в ръкавица, върху устните на Оливър.

— Шшшт! Мислиш, че това е за пари?

Погледите им се срещнаха и Оливър видя в очите на Ментора да пламти нещо, което никога не беше виждал в човешки очи. Нещо тъмно и мрачно като черна дупка, пълна с гняв. Ако имаше някаква истина в израза „очите са прозорец към душата“, значи Ментора нямаше душа. Оливър видя само мрак.

Ментора се усмихна и после пак се върна в сенките.

Оливър почувства, че по кожата му плъзва страх.

— Няма да е приятно — каза Ментора. — Поне за теб. Започваме. Първи урок.

И тогава Оливър видя какво е взел Ментора.

Страх и паника се сляха в кълбо на ужас, което накара Оливър да се задъха.

— Не… почакай… моля те.

Ментора отново се усмихна.

— Е, ако това те плаши, Оливър, тогава нямам търпение да видиш какво има зад теб.

51.

Гарсия беше прав — Хънтър наистина работи през почивния им ден. Въпреки усилията му, мозъкът му не можеше да се изключи и винаги намираше начин да върне мисловния процес отново към разследването. Знаеше, че това е като да се бори с безсънието. Усилието беше безполезно, защото знаеше, че няма да победи.

Когато „почивният“ му ден започна, Хънтър отиде в полицейската лаборатория по криминалистика в Калифорнийския щатски университет в района на Юнивърсити Хилс. Там той остави винената чаша, която взе от „Мазния Марк“ в ресторант „Иксчейндж“ предишната вечер и помоли за анализ на ДНК и пръстови отпечатъци. Разбира се, засега не разполагаха с ДНК или пръстови отпечатъци, оставени от Ментора. Хънтър само си опитваше късмета.

Той повтори наум разговора си с Марк отново и отново, и помнеше всичко — интонацията на гласа му, движенията, изражението, израза в очите му, какво беше казал… абсолютно всичко.

Марк беше женкар. Няма съмнение в това, но по време на онези няколко минути, докато седяха очи в очи, Хънтър остана с убеждението, че Марк успя да установи пълен контрол над физиологичните и психичните си моторни реакции — нещо, което беше дяволски трудно да овладееш до съвършенство.

Хънтър съзря проблясъци на тази способност на Марк по време на разговора им, но когато му показа снимката на Кирстен Хансен, това стана по-очевидно. Когато се спряха за пръв път на снимката, очите на Марк леко се разшириха, но това не издаваше, че я познава. Познаеше ли някого, човек обикновено присвиваше очи — понякога едва забележимо, понякога видимо. Разпитващият трябваше специално да следи за това, за да го забележи, и дори тогава пак можеше лесно да го пропусне.

Присвиването на очите показваше съсредоточеност. Случваше се, когато човекът рови в паметта си за идентичен или подобен образ — „разпознаване“ — но истинският издайнически знак обикновено идваше с движението на очите. Нагоре и надясно означаваше, че човекът се опитва да ангажира паметта си за визуално запаметени образи — нещо, което е виждал и преди. Нагоре и наляво предполагаше, че човекът се опитва да получи достъп до визуалния си конструктивен кортекс — да създаде образ или спомен, който не е бил там.

В ресторант „Иксчейндж“ Хънтър показа на Марк първо снимката на Мелиса Хоторн. Марк явно си спомни, че я е виждал някъде и усилено се мъчеше да се сети къде. Когато Марк видя снимката на Кирстен Хансен, очите му не помръднаха нито наляво, нито надясно. Останаха абсолютно неподвижни, но и също така едва забележимо се разшириха. Хънтър забеляза това само защото гледаше съсредоточено право в Марк. Разширяването на очите показва изненада или шок, но също така и възхищение и одобрение, когато виждаш някого, когото мозъкът ти възприема като привлекателен. Марк разшири очи и после направи коментар, който прозвуча напълно естествено и непринудено, показателно за характера му на женкар — че Кирстен е „много хубава“.

Този вид машинални реакции и микрореакции са примери за физиологични и психомоторни реакции към стимули. Повечето от хората дори не съзнават, че го правят и затова е трудно да го контролират. Как контролираш нещо, което дори не знаеш, че правиш? Хънтър обаче знаеше, че макар и трудно, възможно е да контролираш тези неща. Изискваше се силна концентрация… Десетки, може би стотици часове практика… и строга дисциплина, но беше постижимо. И щом тези реакции можеха да се контролират, тогава можеше и да бъдат променени, за да излъчат погрешен сигнал.

Хънтър все още не знаеше много неща за убиеца, но му беше ясно, че Ментора е невероятно дисциплиниран, изобретателен и търпелив. Това само по себе си показваше, че Ментора притежава интелигентност над средното ниво — нещо, което Хънтър знаеше, че е абсолютно задължително, ако някой иска да развие способността да контролира физиологичните и психичните си моторни реакции.

52.

В неделя, полет „WN167“ от Лас Вегас до Лос Анджелис по разписание трябваше да кацне в седемнайсет и петнайсет, но поради малко забавяне във времето за качване в самолета, се приземи на международното летище на Лос Анджелис ЛАКС с двайсет и шест минути закъснение. Слизането от самолета стана бързо, но Джоузи пак трябваше да чака петнайсетина минути, докато всички от групата им си вземат куфарите.

Бяха уредили дълга розова лимузина, която да закара всяка жена до дома ѝ. Всичко беше част от моминското парти на Стейси „от врата до врата“, което Джоузи беше помогнала да организират, но нямаше съмнение, че пътуването с лимузината на връщане беше съвсем различно от отиването.

Когато заминаваха в петък сутринта, настроението беше приповдигнато. Всички си бяха починали и напълно готови да купонясват. Предстоеше им уикенд, който никоя от тях няма да забрави. Два дни по-късно, почти без да спят и изтощени от купонясване, шестте жени бяха останали без сили. Единственото им желание беше да се наспят.

Веднага щом се качиха в лимузината, шестте приятелки се отпуснаха уморено на седалките.

Когато другите започнаха да задрямват, Джоузи отново позвъни на Оливър. Търси го три пъти, веднъж, преди да тръгнат от хотела, и два пъти от международното летище „Маккарън“ в Лас Вегас, но всеки път обажданията се препращаха направо към гласовата поща.

Джоузи вече беше оставила две съобщения, но все още не беше чула нито дума от съпруга си. Това беше странно и абсолютно неприсъщо за Оливър.

Разговаряха по телефона вчера и той звучеше много добре. Да, явно малко ревнуваше заради „изненадата със стриптийзьори“, която тя беше уредила за Стейси, но Оливър не беше ревнив по природа, нито пък Джоузи. Те си имаха доверие един на друг, на себе си и на любовта си.

— Скъпи, пак съм аз — прошепна Джоузи в мобилния си телефон, за да не събуди Стейси, която дремеше до нея. — Не съм сигурна дали си получил предишните ми съобщения. Ако си ги получил, защо не ми отговаряш? Наред ли е всичко? Надявам се, че не си все още разстроен заради стриптийзьорите, скъпи. — Тя си пое дъх. — Все едно, искам да ти кажа, че се приземихме благополучно и сега пътувам за вкъщи. Всички сме в лимузината и мен ще ме оставят пета подред, затова ще се върна след час и половина. Нямам търпение да те видя. Липсваш ми и те обичам — добави Джоузи и затвори.

— Още ли не се е обадил? — попита Стейси, като отвори дясното си око.

— Извинявай, скъпа, не исках да те събудя — тихо каза Джоузи.

— Не спях — отвърна Стейси. — Само оставих очите ми да си почиват.

Джоузи поклати глава.

— Не. Дори не ми е написал съобщение. Това не му е присъщо. Не знам какво става.

Стейси протегна дясната си ръка и я сложи върху коляното на Джоузи.

— Не се тревожи, мила. Той вероятно… е изгубил телефона си или нещо такова. Правил го е и преди, нали?

Джоузи кимна. Беше мислила за тази вероятност.

— Да, два пъти — потвърди тя. — Понякога е много завеян. Особено когато излезе да пие с бандата. Но ако беше изгубил телефона, можеше да ми изпрати съобщение по „Фейсбук“ от компютъра вкъщи.

Стейси отвори и лявото си око.

— Искаш ли да се обадя на Скот и да го попитам дали знае нещо? Те бяха заедно в петък вечерта и гледаха мача.

Джоузи се замисли за идеята само за секунда.

— Не, няма проблем. Скоро всички ще си бъдем вкъщи, но благодаря все пак, скъпа.

— Или пък може да ти е подготвил някаква изненада, когато се върнеш — добави Стейси. — Това би било напълно в стил Оли.

Джоузи повдигна съвършените си вежди.

Оливър наистина обичаше да я изненадва с подаръци, бележки, съобщения, стихчета, цветя… какво ли не. Той беше романтичен, дори на това пътуване, в хотела Джоузи отвори чантичката с тоалетните си принадлежности и откри бележка, която Оливър беше пъхнал вътре, без тя да види. Бележката описваше измислен диалог между двамата.

ДЖОУЗИ: Оли, искам да изкрещиш колкото можеш силно, че ме обичаш, така че да чуе целият свят.

ОЛИ: (доближава се и прошепва в ухото на Джоузи): Обичам те.

ДЖОУЗИ: (с озадачен вид): Защо го прошепна в ухото ми?

ОЛИ: Защото ти си целият ми свят.

Бележката беше предизвикала сълзи в очите на Джоузи.

— Да, това би било абсолютно в негов стил — съгласи се тя.

Джоузи беше права, когато изчисли, че ще се прибере вкъщи след час и половина. Движението по магистралите не беше толкова натоварено, колкото очакваха, и шофьорът стигна до дома ѝ в Санта Кларита за един час и двайсет и седем минути. Джоузи целуна Стейси и грабна куфара си.

Черният мерцедес на Оливър беше паркиран на алеята им, до нейния мини купър.

Само за да бъде сигурна, Джоузи пак провери мобилния си телефон. Нямаше съобщения, нито пропуснати обаждания. Часът беше двайсет и трийсет и осем.

Сериозно ли, Оли? — запита се тя с леко притеснен и невярващ глас.

Джоузи мразеше да се кара със съпруга си. Всъщност откакто се запознаха, се бяха карали само два пъти, и двата пъти за глупости, но ако Оливър нямаше страхотно обяснение за пълното си мълчание от вчера, определено щеше да му натрие носа.

Тя занесе куфара си до предната врата и потърси ключовете в чантата, но когато пъхна правилния ключ в ключалката, вратата се отвори сама. Беше незаключена и открехната.

— Какво става, по дяволите? — намръщи се Джоузи и сега наистина започна да се тревожи. — Оли? — извика тя отвън.

Никой не отговори.

От предната врата се влизаше в малко антре, където обикновено оставяха обувките си, за да не изцапат килимите.

Джоузи влезе, бързо събу обувките си и затвори вратата.

По-нататък беше дневната, където всички лампи бяха угасени. Джоузи се пресегна към електрическия ключ вдясно от вратата и го щракна.

— Оливър, тук ли си? — отново извика тя, този път по-силно. Мълчание.

— Оливър?

В къщата цареше мъртвешка тишина.

Джоузи огледа стаята. Нищо не изглеждаше разместено. Възглавниците на дивана бяха натрупани в единия край, но това беше всичко. Едва когато остави куфара, Джоузи най-после ги забеляза. На пода, на петдесет-шейсет сантиметра от вратата, която водеше от дневната в кухнята, тя видя… листенца от червена роза?

Джоузи изправи рамене, наклони леко глава надясно и се намръщи. Не ѝ се привиждаше. На пода наистина бяха разпръснати листенца от червена роза, но не хаотично. Бяха наредени в линия, водеща от дневната към кухнята.

Джоузи си спомни думите на Стейси: „Или пък може да ти е подготвил някаква изненада, когато се върнеш. Това би било напълно в стил Оли“.

Тя не можа да сдържи усмивката, в която се разтеглиха устните ѝ. Въпреки всичко, Оливър можеше да отговори на съобщенията ѝ и пак да запази в тайна изненадата си. Мълчанието му я разтревожи. Трябваше да е малко по-съобразителен.

В кухнята ли е изненадата? — запита се Джоузи и тръгна към линията от розови листенца.

Може би Оливър ѝ беше сготвил вечеря.

Той не си падаше много по готвенето, но успя да усъвършенства няколко ястия, включително любимото на Джоузи — гулаш с говеждо месо и картофени палачинки. За нея това щеше да бъде страхотна изненада, защото махмурлукът ѝ най-после намаля и определено беше гладна.

Проблемът беше, че не долови никакви миризми, разнасящи се откъм кухнята, а всеки път, когато Оливър готвеше гулаш с говеждо месо, апетитното ухание изпълваше цялата къща и се задържаше с часове.

— Оли, скъпи — извика пак тя. Гласът ѝ не беше толкова напрегнат, колкото преди няколко минути. — В кухнята ли си?

Никой не отговори.

Джоузи стигна до вратата и посегна към електрическия ключ за осветлението. Лампите светнаха и челото ѝ се смръщи от безпокойство.

Оливър не беше в кухнята и нямаше следи, че нещо е било готвено там — нямаше тенджери и тигани на печката, нито чинии в умивалника или на сушилника, нито разхвърляни неща на работния плот и мирис на храна. Розовите листенца обаче продължаваха в зигзаг линия, сякаш бяха трохите от хляб, пуснати от Хензел и Гретел. Завиваха наляво и после надясно, покрай малкия остров за готвене и по посока на вратата на мазето — тяхната тъмница.

Аха, разбирам — каза си Джоузи и отпусна ръце до тялото. Тя обожаваше сексуалните им игри. Джоузи настоя да си направят тъмницата, тя беше избрала обзавеждането и повечето атрибути за игри, които имаха там долу. Джоузи беше жена със силен сексуален темперамент, но настроението играеше огромна роля във вида игри и роли, които им доставяха удоволствие. Човек трябваше да е подготвен и в подходяща мисловна нагласа, за да бъде сексуално ексцентричен, а в момента душевното състояние и настроението на Джоузи искаха само едно — сън. Може би пица, преди да заспи, но не друго.

Тя последва розовите листенца до вратата на тъмницата и я отвори. Предразполагащите малки разноцветни лампи по контурите на стъпалата, застлани с червен килим, бяха запалени и слабо осветяваха стъпалата. Джоузи спря горе и си пое дълбоко дъх.

Не искаше да разваля изненадата на Оливър. Каквото и да беше планирал той за тях там долу, тя беше сигурна, че е нещо горещо и много секси, но тази вечер изобщо нямаше настроение за такива неща. Чувстваше се толкова уморена, че имаше риск да задреме, докато прави секс, и това щеше да бъде едно много голямо „не“.

— Оли, скъпи, долу ли си? — попита Джоузи с най-милия си, мек като кадифе глас. — Знаеш, че те обичам, нали? И никога не се дърпам от игри. — Тя слезе по първите две стъпала. — Но съм грохнала от умора, скъпи. Уикендът беше лудешки. Може ли само да се погушкаме в леглото? Обещавам, че ще се реванширам… с лихва. Знаеш, че това ми се удава.

Джоузи най-после стигна до тяхната тъмница в мазето, където всички лампи бяха угасени. Декоративните лампички на стъпалата зад нея не бяха достатъчно силни, за да осветят повече от около метър по-нататък от мястото, където стоеше Джоузи, и всичко изглеждаше странно, но онова, което я накара да се намръщи, беше миризмата. Нещо чуждо за стаята им за игри. Не миришеше на гума и естествена кожа. Джоузи познаваше тези две миризми твърде добре, за да ги сбърка с нещо друго. Не, миришеше на нещо металическо — желязо, може би. Не ѝ хареса.

— Оли! — извика тя и посегна към електрическия ключ за осветлението. — Какво си донесъл там долу? Мирише…

Лампата светна в същия момент, когато пръстите на краката ѝ докоснаха нещо влажно на пода.

Ужасът на сцената в тъмницата им порази Джоузи със силата на паническо бягство на бизони и парализира всеки мускул в тялото ѝ.

Очите ѝ мигновено се напълниха със сълзи. Зениците ѝ се разшириха и закриха по-голямата част от зеленото на ирисите ѝ. Цялото ѝ същество се разтрепери от страх и отвращение и после беше погълнато от черна дупка на объркване. Джоузи нададе изтерзан писък, толкова страховит, че дори самата тя не позна, че се изтръгва от нея. Вопълът отекна в стените и се върна към нея на вибриращи вълни, които я удариха в гърдите като чук.

Искаше да побегне, но краката ѝ не реагираха.

Искаше да мисли, но мозъкът ѝ отказваше да функционира.

Шокът блокира тялото ѝ.

Джоузи изпищя втори път и изведнъж стаята се завъртя пред очите ѝ.

Твърде бързо, за да контролира движението. Твърде силно, за да го спре.

Краката ѝ се подкосиха. Коленете ѝ се огънаха и в непохватен опит да се обърне, Джоузи се свлече на пода, но точно преди клепачите ѝ да се затворят и пред очите ѝ да се спусне мрак, тя осъзна, че не е сама. И тогава видя, че зад нея се появи някаква фигура, точно в основата на стълбите.

53.

Адресът, който бяха дали на Хънтър, го заведе до малка задънена уличка в северния квадрант на Санта Кларита. Дори по това време на нощта в неделя, движението в каньона беше бавно и пътуването от седемдесет и два километра му отне един час и петнайсет минути.

Въпросната къща беше третата вляво, но Хънтър видя отдалече проблясващите сини и червени светлини, които осветяваха небето.

Улицата беше отцепена още в началото. Криминалистите бяха оградили вътрешен периметър около къщата, включително моравата отпред, алеята за коли, гаража и пътеката от камъни, която водеше от тротоара до предната врата.

Когато пристигна, Хънтър не видя никъде микробуси на медии или професионални на вид камери, поне още не, но в началото на уличката се бяха събрали много зяпачи, сякаш повечето жители на съседните улици са излезли да видят какво става.

Хънтър намали и бавно маневрира през две групи хора, за да стигне до полицейските прегради в началото на улицата, където стояха на пост двама помощник-шерифи от Шерифската служба на окръг Лос Анджелис.

Той смъкна стъклото, когато по-ниският от тях се приближи до колата му.

— Може ли да ми направите една услуга, помощник-шериф? — попита Хънтър и му показа служебната си карта. — Бихте ли угасили сините и червените светлини? — Той кимна към джипа на Шерифската служба, който беше паркиран вдясно от него. — Светлините само привличат още повече хора. — Хънтър посочи тълпата зад колата си. — Видях ги да проблясват от километър и половина и целият квартал ги вижда. Като местопрестъпление, колкото по-малко обществено внимание привлечем, толкова по-добре.

Помощник-шерифът прегледа документите му и кимна хладно.

— Разбира се. — Той направи знак на другия помощник-шериф да отмести едната преграда. — На една и съща улица ли живеете, момчета? Можеше да дойдете с една кола.

— Моля? — намръщи се Хънтър.

— Един друг детектив от отдел „Свръхтежки убийства“ пристигна току-що — обясни помощник-шерифът и посочи нататък по улицата. — Преди по-малко от минута.

— Дойдоха ли криминалистите? — попита Хънтър.

— Да. В къщата са вече най-малко от четиресет и пет минути.

Хънтър мина покрай преградите и погледна в огледалото за обратно виждане. Помощник-шерифът, с когото току-що разговаря, отново беше застанал до партньора си. Светлините на джипа им все още проблясваха.

Гарсия беше паркирал на улицата, до едното от другите три превозни средства на Шерифската служба, дошли на местопрестъплението. Той веднага забеляза Хънтър и му направи знак да спре пред неговата хонда „Сивик“.

— Помощник-шерифът ми каза, че току-що си пристигнал — рече Хънтър, когато слезе от колата си.

— Да — потвърди Карлос и инстинктивно погледна часовника си. — Преди една минута. — Той погледна към преградите и се изсмя саркастично. — Още са включени.

— Кое е включено?

— Казах на помощник-шерифа да изключи сините и червените светлини — обясни Гарсия. — Отразяват се в къщите и осветяват небето като маяк за тълпите.

Хънтър кимна в знак на съгласие, но не каза нищо. Закачи значката на колана си и двамата с Гарсия се обърнаха към двуетажната къща с бежова фасада, която беше изолирана от съседните с черно-жълта лента за обозначаване на местопрестъпление. Вдясно от нея имаше гараж за две коли. На широката алея една до друга бяха паркирани червен мини купър и черен мерцедес „Бенц“. Пред вратата стоеше на пост помощник-шериф и други четирима се мотаеха около колите си на улицата.

— Лосанджелиска полиция, отдел „Свръхтежки убийства“, нали? — попита някаква жена, която се появи изневиделица. Острите ѝ, но привлекателни черти бяха обрамчени от права кестенява коса, дълга до раменете. Светлокафявите ѝ очи гледаха иззад очила без рамки, поставени високо на малкия ѝ нос. Изглеждаше на трийсет и пет — четиресет години.

— Точно така — отговори Хънтър, когато двамата детективи се обърнаха да я погледнат.

Носеше стандартната униформа на Шерифската служба на окръг Лос Анджелис. Трите нашивки на ръкава ѝ показваха, че е сержант.

Жената беше една глава по-ниска от Хънтър, който беше метър и осемдесет, но имаше властен вид и явно изискваше да се отнасят с уважение към нея.

— Аз съм сержант Джаклин Лоуган от Шерифската служба на окръг Лос Анджелис — представи се жената и протегна ръка.

Хънтър и Гарсия се ръкуваха с нея и също се представиха.

— Вие ли дойдохте първа на местопрестъплението? — попита Хънтър.

— Да — потвърди сержант Лоуган. — Получих обаждане от диспечера към девет и десет тази вечер за евентуално убийство. Диспечерът не беше сто процента сигурен, защото онзи, който се обадил, бил на ръба на истерия. — Тя стрелна поглед към къщата. — И честно казано, това не е изненадващо, като се има предвид какво има вътре.

Хънтър и Гарсия не казаха нищо и я оставиха да продължи.

— Бях на нощен патрул, когато получих обаждането — обясни сержант Лоуган. — Намирахме се само на осем пресечки оттук, помощник-шериф Суарес и аз. — Тя посочи към къщата и извади джобното си тефтерче. — Той е горе със съпругата на жертвата, приятелката ѝ и нейния годеник. Името на жертвата е Оливър Грифит, трийсетгодишен. Работил е като творчески директор на рекламна агенция някъде в Плая Виста.

— Оливър Грифит? Жертвата е мъж? — учуди се Гарсия.

Въпросът му накара сержант Лоуган да погледне първо единия и после другия детектив. Тя явно беше доловила изненадата в тона на Гарсия.

— Точно така. — Сержант Лоуган намести очилата на носа си. — Не разполагаме с много информация. Не исках да започна да задавам въпроси в случай, който очевидно ще бъде прехвърлен на вас, но историята, която знам, е, че Оливър Грифит е бил сам в къщата. Съпругата му Джоузи Грифит е била в Лас Вегас за уикенда, на моминско парти на нейна приятелка. — Тя отново посочи с пръст къщата. — Това е приятелката, която е горе с госпожа Грифит в момента. Казва се Стейси Грийн. Годеникът ѝ, Скот Съмърс, също е с тях. Групата за моминското парти — общо шест жени — заминали в петък сутринта и се върнали тази вечер. Когато кацнали на летището в Лос Анджелис, всичките се качили на лимузина, която била запазена предварително. Пътуването дотук продължило час и половина. Госпожа Грифит се прибрала в дома си към осем и четиресет вечерта. Влязла в къщата, отишла долу в мазето и… — Сержант Лоуган си пое дълбоко дъх. — И открила съпруга си.

— Госпожа Грифит ли се е обадила на деветстотин и единайсет? — попита Гарсия.

— Не. Обадила се приятелката ѝ, Стейси Грийн — обясни сержант Лоуган. — Когато лимузината я оставила, госпожа Грифит забравила телефона си на седалката. Госпожица Грийн го забелязала, когато стигнали до края на улицата. Помолила шофьора да спре и да почака и хукнала обратно насам с телефона. — Тя прелисти страница в тефтерчето си. — Госпожица Грийн каза, че тъкмо щяла да натисне звънеца на вратата, когато чула писък отвътре. Вратата била оставена незаключена, затова влязла в къщата. И тогава чула втори писък, който се разнесъл откъм кухнята. Втурнала се натам и после надолу в мазето и открила госпожа Грифит на пода, както и всичко друго, което има там. — Сержант Лоуган замълча за момент, за да се успокои. — А там долу е най-ужасяващото нещо, което съм виждала.

— Благодаря ви — каза Хънтър и тримата се отправиха към къщата.

— Както казах — добави сержант Лоуган и прибра тефтерчето в джоба си, — получихме обаждането към девет и десет и дойдохме тук за по-малко от десет минути, но е необходим само един поглед на местопрестъплението, за да разбереш, че случаят няма да остане в Шерифската служба. Поне в такова малко подразделение като нашето. — Тримата се наведоха, за да минат под лентата за местопрестъпление и да влязат във вътрешния периметър. — Обадих се на моя капитан и двамата се съгласихме, че трябва да се свържем или с отдел „Свръхтежки убийства“ на лосанджелиската полиция, или с ФБР. Избрахме „Свръхтежки убийства“ и шефката на криминалистите каза, че сме взели правилното решение.

Те спряха на няколко крачки от предната врата.

— Какво искате да кажете? — попита Гарсия.

Сержант Лоуган повдигна рамене.

— Първото, което каза шефката на криминалистите, когато видя местопрестъплението и думите, беше: „Трябва да се обадим на отдел «Свръхтежки убийства». Това е техен случай“.

— Думи? — попита Хънтър. — Какви думи?

В очите на сержанта се четеше изумление.

— Ами… убиецът е оставил нещо като послание… написано на стената. — Погледът ѝ се плъзна покрай Хънтър и се спря на къщата за секунди, а после се върна на детектива. — И ако тези думи не смразят кръвта ви, почакайте да видите какво е направил убиецът с жертвата.

54.

Пред външната врата Хънтър и Гарсия получиха бели гащеризони за еднократна употреба. Нахлузиха ги мълчаливо, подписаха протокола за недопускане на замърсяване на местопрестъплението и влязоха в къщата.

Един криминалист търсеше латентни отпечатъци върху прозорците на дневната. Също както на предишните две местопрестъпления, никъде в тази стая нямаше следи от борба. Хънтър и Гарсия кимнаха за поздрав на криминалиста и тръгнаха наляво, по посока на вратата, която водеше към кухнята, но изведнъж спряха.

— Какво е това, по дяволите? — попита Гарсия, когато видя идентификационния маркер за веществено доказателство „№1“ на пода. — Това розови листенца ли са?

Хънтър кимна.

— Така изглежда.

Двамата разбраха причината за идентификационния маркер веднага щом влязоха в кухнята.

— Прилича на диря — отбеляза Гарсия. Тонът му беше по-скоро изненадан, отколкото озадачен. — Убиецът е оставил пътека от розови листенца, водеща надолу към мазето? Това е нещо ново.

Хънтър приклекна на едно коляно и взе едно розово листенце.

— Не са изкуствени — каза той, доближи го до носа си и долови леко ухание.

Освен розовите листенца на пода, в кухнята всичко изглеждаше на мястото си.

Дирята водеше до отворена врата вляво, до острова за готвене. Хънтър и Гарсия чуха гласове, разнасящи се отдолу. Веднага познаха, че това беше доктор Сюзан Слейтър.

Тесните стъпала, общо дванайсет, бяха напълно осветени, благодарение на мощния прожектор на криминалистите, монтиран горе на стълбите. Хънтър и Гарсия слязоха бавно, внимаваха да отбягват другите идентификационни маркери върху осем от стъпалата, всеки поставен до пълен или частичен кървав отпечатък. Стигнаха до мазето и се заковаха на място. Дъхът им секна в гърлото, докато мозъкът им се опитваше да възприеме чудовищната сцена пред очите им.

Беше ясно, че мазето е превърнато в нещо като тъмница за секс игри, с различни атрибути навсякъде и огромна колекция от приспособления, окачени на стената вляво от тях. На стената вдясно, точно както им каза сержант Лоуган, някой беше оставил послание, написано с големи червени букви, но истинският ужас в това мазе… онова, което накара сърцата на Хънтър и Гарсия да започнат да бият с различно темпо, беше трупът на жертвата и начинът, по който беше положен.

Поставено точно пред тях, на метър и нещо от отсрещната стена, голото тяло на Оливър Грифит беше разпънато на голям дървен кръст с формата на буквата „X“. Китките и глезените му бяха обездвижени с дебели кожени ремъци, прикрепени за дървените греди на кръста. Друг дебел кожен ремък беше увит около кръста му и го приковаваше към разпятието. Главата му беше клюмнала на гърдите. В широко отворената му уста беше напъхано червено кожено топче, също пристегнато с кожен ремък, закопчан зад основата на черепа му. Торсът му изглеждаше невредим — нямаше разрези или наранявания. От кръста надолу обаче нещата ставаха напълно безумни.

Навсякъде имаше кръв.

Кръвта започваше от областта на слабините, беше се втвърдила по двата му крака и се беше стекла на пода под него, образувайки огромна локва, която се простираше на трийсетина сантиметра от мястото, където стояха Хънтър и Гарсия. Кръвта по слабините, краката и ходилата му вече беше засъхнала и съдейки по количеството, раната, причинила такъв силен кръвоизлив, не можеше да се сбърка.

Оливър Грифит беше кастриран.

Пенисът и тестисите му бяха отрязани в основата, оставяйки голяма, открита рана с оголена плът, която изглеждаше още по-ужасяваща заради позата на краката му — широко разкрачени върху хикс-образния кръст.

Въпреки че варварската сцена накара Гарсия да изкриви лице, очите му не се отместиха от жертвата и въпреки че силният прожектор на криминалистите осветяваше цялото мазе, той пак не беше сигурен какво вижда.

— Какви… по дяволите… са онези неща?

Въпросът, който се отрони от устата му, беше отправен към Хънтър, но доктор Слейтър и двамата криминалисти, които вече обработваха местопрестъплението, го чуха.

— Предполагам, че говориш за омарите — каза доктор Слейтър, която стоеше малко вдясно от тях.

— Така изглежда оттук — отвърна Гарсия и само за секунда отмести поглед към нея, а после пак се втренчи в трупа. — Върху краката му?

— Колкото и налудничаво да звучи и да изглежда, това наистина са омари — потвърди доктор Слейтър.

Убиецът беше закачил два сурови омара за горната част на бедрата на Оливър Грифит — по един на всяко бедро. Пипалцата и мустачетата им бяха нагласени така, че да стърчат нагоре и навън, встрани от телата им, създавайки ефект на тръни. Переоподите им, или вървящите крачета — по осем на всеки омар — бяха разкрачени, за да имитират движението им, докато вървят, сякаш двата омара пълзяха по бедрата на Оливър. Но истински зловещият детайл бяха щипките им. Главите им бяха насочени към раните в слабините на Оливър и щипките им за смачкване бяха нагласени така, че да създадат илюзията, че омарите са отрязали органите на жертвата. Щипката за смачкване на омара върху лявото бедро беше до мястото на отрязаните тестиси, а на омара върху десния крак — в основата на раната, останала след отрязания пенис.

Цялостният визуален ефект беше шокиращ и абсурден.

— Боже, кажете ми, че убиецът не е използвал това, за да… — Гарсия не довърши изречението си и поклати глава.

— Не — отговори Хънтър. Гласът му прозвуча спокойно, но в тона му се долови нотка на изумление. Очите му останаха приковани в жертвата. — Щипките на омарите не са достатъчно силни или остри, за да срежат мускул по този начин. Всъщност те изобщо не режат, а смачкват и щипят. Затова се наричат „щипки“ — за стискане и за смачкване. Щипката за смачкване е по-силната от двете, но макар да е достатъчно остра, не е достатъчно силна, за да отреже органи от човешко тяло.

— Робърт е прав — потвърди доктор Слейтър и заобиколи единия стол за завързване, за да се присъедини към двамата детективи. — Оставих всичко така, както го намерихме, за да можете да видите местопрестъплението непокътнато. — Тя посочи тялото на хикс-образния кръст. — Това би било трудно за обяснение дори със снимки, но успях набързо да огледам раните. Разрезите изглеждат чисти, сякаш са направени с бръснач.

— Нож? — попита Хънтър.

— Много остър нож, със сигурност — отговори доктор Слейтър. — Извършителят също така може да е използвал нещо като скалпел или дори ножица за стригане на овце… може би голяма ножица. Ако убиецът е оставил инструмента, който е използвал, още не сме го открили.

Отговорът накара Гарсия да притисне крака един до друг като малко хлапе, на което много му се пишка. Гримасата изкриви лицето му още повече.

— Може би убиецът е търсел ефект на шок с омарите — обади се единият криминалист. — Защото образът е адски шокиращ.

— Не мисля — възрази Гарсия. — Погледни цялата постановка. — Той посочи жертвата на хиксовидния кръст. — Това е достатъчно шокиращо и без омарите, а ти си виждала предишните местопрестъпления на този убиец, нали? — Гарсия се обърна към доктор Слейтър. — Този изверг не се нуждае от разни джунджурии, за да направи убийствата си шокиращи. Те наистина са такива. — В гласа му се прокрадна нотка на отчаяние. — Както спомена Робърт преди — може да не го разбираме сега… може дори никога да не го разберем, но във всичко това е вложено някакво значение… включително омарите.

Хънтър заобиколи локвата кръв на пода, за да види по-отблизо.

Гарсия го последва.

Хънтър огледа първо шията на жертвата. Не видя хематоми, синини или червени ивици… никакви следи от задушаване или удушаване. Топчето, с което беше запушена устата на Оливър, и устните му бяха изцапани със засъхнала жлъчна течност и остатъци от храна, покапали по брадичката и голите му гърди. Това показваше, че Оливър Грифит беше повърнал по време на изпитанието, вероятно повече от веднъж. Не беше необходимо Хънтър да изважда топчето, за да види, че в устата му все още има повърнато. Очите на Хънтър се насълзиха от противната миризма.

Гарсия инстинктивно отстъпи крачка назад и запуши с ръка носа и устата си.

Хънтър приклекна, за да огледа фаталната рана и двата омара, закачени за бедрата на Оливър Грифит. Убиецът беше използвал два големи Т-образни щифта за таксидермия[9], с които беше пробил телата им, за да ги закрепи. Разрезите на двете рани изглеждаха много чисти и прецизни.

Хънтър погледна лицето на Оливър. Очите бяха затворени, но самото лице беше изкривено в изражение, което показваше неимоверната физическа болка, която е преживял — непоносима, съкрушителна, крайна — да не споменаваме паниката, ужасът и страхът, които несъмнено го бяха завладели, когато е осъзнал какво ще му причини Ментора. Хънтър сякаш чу отчаяните писъци, заглушени от червеното кожено топче в устата му, докато Оливър се е опитвал да умолява нападателя.

— От кръвозагуба ли е умрял? — попита Хънтър и отмести очи към локвата кръв на пода.

— Предполагам — отговори доктор Слейтър и обясни: — Както вече споменах, разрезите са чисти и точно в основата на пениса и скротума. Прерязани са всички артерии и вени, които снабдяват с кръв пениса, и са оставени непревързани. Въпреки че тези артерии и вени са малки в сравнение с главните кръвоносни съдове в тялото, ако подобно нараняване се остави без медицинска помощ… — Тя погледна локвата кръв на пода и после отново Хънтър. — С течение на времето кръвоизливът е фатален.

— С течение на времето? — попита Гарсия. — Колко дълго е продължил?

— Много е трудно да се каже — отвърна доктор Слейтър. — Зависело е от няколко фактора — общото здравословно състояние на жертвата, състоянието на сърцето му и така нататък. Тези неща също така са определили колко пъти е губил съзнание. Дори без никаква помощ или използването на ръцете му, за да се опита да намали кървенето, кръвоизливът може да е продължил повече от един час, преди той да загуби повече от четиресет процента от кръвта си. На този етап повечето му главни органи вече са престанали да функционират.

— Някакви предположения за часа на настъпването на смъртта? — попита Хънтър.

— Също както при предишната жертва, тялото вече е в пълно трупно вкочанясване, значи преди повече от дванайсет часа, но като се има предвид температурата му, бих казала по-малко от двайсет. Умрял е някъде в ранните часове на тази сутрин.

— Чиста лудост — промълви Гарсия.

— Несъмнено — съгласи се доктор Слейтър. — И към тази лудост трябва да добавите и това. — Тя насочи вниманието им към думите, написани на стената.

Хънтър се изправи и се присъедини към партньора си. Те се съсредоточиха върху стената вдясно от стълбите.

На нея, на около два метра от пода, бяха написани четиринайсет думи с червени букви, големи петнайсет-шестнайсет сантиметра.

Ако все още имаше някакви съмнения, че зверствата, извършени в това мазе, са дело на Ментора, тези съмнения се разсеяха напълно, когато двамата детективи прочетоха новото му „стихче“.

В тази душа никоя болка няма да бъде по-силна от болката да загубя теб.

Хънтър смъкна ципа на гащеризона си, извади мобилния си телефон и бързо направи две снимки на изречението, а после се приближи до стената, за да го огледа по-внимателно.

— Това е кръв — заяви той и по врата му полазиха тръпки на безпокойство.

— Да — потвърди доктор Слейтър.

Хънтър отстъпи назад и отново погледна локвата кръв на пода.

— Кръвта на жертвата. — Това пак не беше въпрос.

— Най-вероятно, освен ако убиецът не е донесъл няколко пликчета нечия друга кръв. — Доктор Слейтър леко наклони глава надясно. — И предвид сцената тук и онова, което видяхме на предишните местопрестъпления, това не би изненадало никого, нали? Но все пак, за потвърждение, ще трябва да изчакате лабораторните резултати.

— Това е още една промяна в метода му на действие — обърна се Хънтър към Гарсия, който кимна.

— Имаш предвид използването на кръв за писане? — попита доктор Слейтър. — Да напише думите на стената вместо на листче хартия?

— Да, и това също — отвърна Хънтър. — Но има нещо друго, което е много по-важно. При предишните две местопрестъпления — обясни той, — убиецът беше принудил жертвите си да напишат редовете от „стихотворението“ му, преди да ги убие, но това изречение е написано с кръв… вероятно кръвта на жертвата. — Хънтър поклати глава. — Няма начин да го е написала жертвата.

— Никакъв шанс — съгласи се Гарсия.

— Тогава това трябва да е почеркът на убиеца — каза доктор Слейтър.

Хънтър кимна.

— И вероятно затова думите са написани с печатни букви, не ръкописни. Така графологичният анализ е много по-труден.

В стаята настъпи мълчание за момент и после Гарсия отново заговори.

— Отрязаните части на тялото открити ли са? — попита той и инстинктивно се огледа наоколо.

Доктор Слейтър избърса потта от челото си. Топлината от прожектора постепенно превръщаше в сауна мазето, което беше звукоизолирано.

— Още не. — Тя поклати глава. — Но търсим.

— А мобилният телефон на жертвата? — попита Хънтър. — Намерен ли е?

Доктор Слейтър отново поклати глава.

— Няма го тук долу, нито в дневната или в кухнята. Още не сме огледали останалата част на къщата.

Хънтър заобиколи локвата кръв, за да се върне до стълбите.

— Ще се махнем от главите ви и ще ви оставим да довършите работата си тук, Сюзан, но аз ще остана още малко, затова, моля те, кажи ми, ако откриете нещо ново.

— Разбира се — отговори доктор Слейтър. — Навън ли ще бъдеш?

— По-късно, да, но първо искам да говоря със съпругата на жертвата. Доколкото разбрах, тя е намерила трупа.

— И аз така разбрах — потвърди доктор Слейтър. — Но тя е в шок, Робърт. Няма да получиш никаква информация от нея… не и днес.

— Няма да я разпитвам — отвърна Хънтър и качи първото стъпало. — Ще я предупредя.

55.

Хънтър и Гарсия се качиха в кухнята. Карлос отново насочи вниманието си към розовите листенца на пода и тежко въздъхна.

— Знаеш ли — каза той, гласът му прозвуча уморено. — Преди малко, когато казах на криминалиста долу, че има причина убиецът да е закачил двата омара за бедрата на жертвата… — Гарсия поклати глава. — Не съм сигурен дали наистина го мисля или само превключих на „автоматично говорене на ченге“.

Хънтър спря и го погледна изпитателно.

Гарсия повдигна рамене.

— Не знам, Робърт. Видяхме две местопрестъпления преди това и нямаше никакво животно или морско същество, или насекомо, нито някакви други форми на живот, освен самите жертви, чиито убийства сами по себе си бяха умопомрачителни. — Той се подпря на умивалника в кухнята. — Започвам да си мисля, че може би в нищо от това не е вложено никакво значение. Ами ако убиецът е най-обикновен психопат и се опитва да надмине себе си с всяко следващо убийство? Ами ако всичката тази жестокост… свръхсложният метод на действие… посланията, които оставя… омарите в този случай… откачените, извратени методи на убиване… ами ако прави всичко това само за да се бъзика с нас? Защото в днешно време всеки, който гледа телевизия, знае, че детективите обръщат внимание на всичко, намерено на местопрестъплението. — Гарсия посочи розовите листенца на пода. — И сега убиецът избра мъж за жертва. Още една голяма разлика от другите два случая. — Гарсия се почеса с двете си ръце по брадичката. — Някаква луда част на съзнанието ми си представя как този извратеняк седи в стая, ближе крема от бисквити „Орео“ и си говори… — Той изрече с глуповат глас: — „Сетих се, ще отида в супермаркета, ще купя два омара и ще ги оставя на следващото местопрестъпление. Нека видим какво щураво обяснение ще измислят ченгетата.“

Хънтър разбираше неудовлетворението на партньора си, но също така знаеше, че неудовлетворението е нещо, с което трябва да се борят всеки ден. Беше част от работата им и Гарсия го знаеше.

— Хей! Добре ли си? — прекъсна го Хънтър. — Наред ли е всичко?

Гарсия свали качулката на гащеризона си и прокара пръсти през косата си.

— Да — отговори той след няколко секунди мълчание. — Добре съм… Само се чувствам малко безсилен. — Гарсия посочи към мазето.

— Да, знам… и мен ме измъчват същите мисли, но всичко изглежда твърде лично, за да е дело на някакъв ненормалник, който се опитва да надмине себе си… дори откачените, извратени методи на убиване. — Хънтър вдигна пръстите на дясната си ръка. — Първата и третата жертва са убити по съвършено различни начини, но в домовете си. Втората жертва също е убита по много по-различен начин, но е била отвлечена, убита някъде другаде и после върната в дома ѝ… Защо? Защо убиецът да си прави целия този труд и да поема риск?

Гарсия се замисли.

— Защото е искал да умрат точно по този начин. Никой друг начин не би го устроил.

— Именно — съгласи се Хънтър. — Тези откачени, извратени методи на убиване са били избрани конкретно за всяка жертва. Трябва да има причина за това, не е чиста лудост.

Гарсия кимна.

— Надявам се, защото в момента имам чувството, че губя разсъдъка си. — Той си пое дълбоко дъх, за да се успокои. — Искаш ли да дойда с теб горе?

Хънтър погледна колко е часът. Беше дванайсет и половина след полунощ.

— Не, не мисля, че е необходимо — отговори той. — Няма да се бавя.

— Тогава ще бъда навън — рече Гарсия и посочи към прозореца. — Някои от съседите явно са будни, затова може да им зададем няколко бързи въпроса. Ще координирам усилията между Шерифската служба и лосанджелиската полиция. Утре сутринта ще дойдем да говорим с останалите.

— Добра идея. Ще се срещнем навън след няколко минути.

Гарсия спря до вратата на кухнята.

— Знаеш, че всъщност няма да има значение дали ще предупредиш съпругата, или не, нали? — Той стрелна очи към горния етаж. — Човешкото любопитство ще надделее над всяко обяснение, което ѝ предложиш. Колкото и да е ясно.

Хънтър кимна. Знаеше, че партньорът му вероятно е прав.

— Поне ще се опитам, Карлос.

Този път Хънтър разбра, че Гарсия е доловил тревогата в гласа му.

56.

В дневната, преди да се качи по стълбите на втория етаж, Хънтър се отърва от гащеризона. Последното, от което се нуждаеше Джоузи Грифит в момента, беше да види непознат, издокаран като „Доктор Смърт“ да влиза в стаята ѝ.

Той стигна до горната площадка и чу тихи гласове, които се разнасяха от стаята в дъното на коридора, където едната врата беше оставена открехната. Вдясно от Хънтър имаше шкафче, където беше сложена ваза с красиво подредени червени рози и лилави азалии. Хънтър взе една роза и я доближи до носа си. Усети много леко ухание — същото, което беше доловил от розовите листенца по пода на кухнята. Криминалистите трябваше да проверят за отпечатъци и на горния етаж.

Около вазата бяха наредени снимки в скъпи на вид рамки — от сватбата, Джоузи като мажоретка в гимназията, Джоузи се дипломира от университета, Оливър с ракета за тенис и група приятели… Типична влюбена двойка, изображения на щастливо семейство.

Хънтър върна розата във вазата и тръгна по коридора.

— Госпожо Грифит? — извика той на вратата, но с не много силен глас. Почука учтиво и отвори вратата малко повече, точно колкото да надникне в стаята.

На голямо легло с балдахин, с лице, извърнато встрани от вратата, лежеше висока русокоса жена. Беше прегърнала възглавница и заровила лице в нея, но не спеше. Хънтър разбра това, защото видя, че раменете ѝ потрепват, докато ридае. Макар че лицето ѝ беше скрито, Хънтър позна Джоузи Грифит от снимките, които току-що видя.

До нея седеше брюнетка с къса коса и нежно галеше косата на Джоузи с дясната си ръка.

Брюнетката чу гласа на Хънтър и се обърна да го погледне. И тя плачеше. Тушът за мигли и очната ѝ линия се бяха стекли по лицето и образуваха кръстосани тънки черни линии, които изчезваха под брадичката ѝ.

Според сержант Лоуган, жената беше Стейси Грийн, най-добрата приятелка на Джоузи Грифит.

До прозореца в отсрещната страна на стаята бе застанал висок кльощав мъж. Скот Съмърс, годеникът на Стейси. Той също се обърна да погледне Хънтър, изразът в зачервените му очи беше тревожен… невярващ… изпълнен със страх.

В стаята нямаше никой друг и това означаваше, че сержант Лоуган и партньорът ѝ вероятно вече си бяха тръгнали.

Стейси и Скот не казаха нищо. Отчаяните им тъжни погледи се приковаха в Хънтър, сякаш очакваха да чуят някаква още по-потресаваща новина.

Хънтър им кимна учтиво за поздрав и влезе в стаята.

— Дадохте ли ѝ успокоителни? — прошепна той.

— Да, но нищо твърде силно — тихо отговори Стейси и избърса сълзите от размазаното си с грим лице. — Тя не спи.

— Госпожо Грифит — повтори Хънтър с тих, но твърд тон.

Джоузи не помръдна.

— Аз съм детектив Робърт Хънтър от лосанджелиската полиция — добави той и зачака.

Джоузи пак не реагира.

— Ужасно съжалявам за загубата ви — продължи Хънтър. — И също така ужасно съжалявам, че ви безпокоя в този късен час, но се нуждая от минутка от времето ви.

Думите му като че ли събудиха Скот Съмърс.

— Извинете, детектив — каза той и пристъпи една крачка към Хънтър. Гласът му трепереше. — Но това не може ли да почака? Знам, че вършите работата си и искате отговори на един куп въпроси, но…

— Не съм дошъл да задавам въпроси на госпожа Грифит — прекъсна го Хънтър и отново се обърна към Джоузи. — Трябва да ме изслушате. Изключително важно е.

Джоузи най-после пусна възглавницата, изви тяло и погледна Хънтър. Очите ѝ бяха толкова зачервени и подпухнали, че сякаш беше участвала в юмручен бой… и беше загубила. Все още хлипаше.

Хънтър изчака малко, за да събере мислите си. Трябваше внимателно да подбере думите си.

— При вашите приятели ли ще отседнете? — попита първо той и кимна към двойката в стаята.

— Да — отговори Стейси, кимна първо на Хънтър, а после на годеника си, и погледна Джоузи. — Ще дойдеш при нас, миличка. — Тя се наведе да прегърне Джоузи, но Джоузи не помръдна. Тялото ѝ беше сковано, а втренченият ѝ поглед граничеше с кататония.

Причината за въпроса на Хънтър беше, че информацията, която щеше да сподели, е чувствителна тема за разследването. Колкото по-малко хора знаят за това, толкова по-добре, но той пак трябваше да им го каже така, че да прозвучи, сякаш не е сигурно.

— Знам, че ще ви прозвучи странно — започна Хънтър, — но причината да съм тук… причината лосанджелиската полиция да поеме случая от Шерифската служба, е, защото има някои сходства между местопрестъплението долу и едно предишно престъпление, което вече разследваме.

Другите присъстващи в стаята се изненадаха. Скот явно се приготви да каже нещо, но Хънтър вдигна ръка и му направи знак да почака.

— Нека първо ви обясня всичко, моля. Ако имате въпроси, ще отговоря след това.

Скот отстъпи крачка назад.

— Във вас ли е телефонът ви, госпожо Грифит? — попита Хънтър.

Мозъкът на Джоузи регистрира въпроса едва след няколко секунди.

— Да — отговори тя с треперещ глас. — В чантата ми е. — Джоузи безцелно огледа стаята. Погледът ѝ беше толкова унесен и объркан, че се плъзна по чантата ѝ, която беше на стола до вратата на вътрешната баня, но тя не я видя. — Не знам къде е. Защо?

Хънтър въздъхна. Следващата част щеше да е сложна.

Колкото можа по-простичко и спокойно, Хънтър ѝ обясни, че ако извършителят е същият, когото издирват, Джоузи ще получи съобщение след един-два дни. Каза ѝ, че съобщението ще бъде от непознат номер и че първата дума в началото на есемеса най-вероятно ще бъде „Оливър“, написана с главни букви, за да привлече вниманието ѝ. След това обясни, че съобщението вероятно ще съдържа запис на нещо, което Джоузи няма да иска да види или да чуе, или може би само снимка, или аудиозапис. Нещо, което ще направи още по-тежка психологическата битка, която тя вече води.

Докато ѝ казваше всичко това, Хънтър видя, че израженията на всички се променят от объркани и отчаяно тъжни в напълно озадачени и невярващи.

— Защо? — попита Скот и отмести поглед от Джоузи към Хънтър. — Защо някой би изпратил такова съобщение?

— Не знаем защо — отговори Хънтър със спокоен глас и искрен тон, — но го прави. — Той отново се обърна към Джоузи. — Затова съм дошъл, госпожо Грифит — да ви помоля да не отваряте съобщението. Не четете написаното. Не гледайте изображенията. Не пускайте видеозаписа. Не слушайте аудиофайловете… колкото и примамливо да е началото на съобщението. — Хънтър извади от джоба си две визитни картички. — Ако получите такова съобщение, моля ви, незабавно се свържете с мен, независимо по кое време на денонощието. — Той остави едната визитна картичка на леглото при Джоузи, а другата даде на Стейси.

Очите на Джоузи се отместиха към визитната картичка, където се задържаха за няколко дълги секунди, но погледът ѝ пак беше унесен и объркан. Тя очевидно се бореше с логиката, опитвайки се да проумее нещо немислимо. Когато погледът ѝ отново се насочи към Хънтър, той видя, че Джоузи има един милион въпроси, които иска да зададе, но в момента, изглежда, не можеше да състави и най-простото изречение. Тя пак се отпусна на леглото и зарови лице във възглавницата.

Хънтър не можеше да направи нищо повече, освен да се надява, че е направил достатъчно. Той излезе от стаята, но Скот се втурна след него.

— Детектив?

Хънтър се обърна.

— В риск ли е Джоузи? — попита Скот, след като затвори вратата. — Цялото това нещо за съобщение… че онзи, който е направил това на Оли, ще изпрати на Джоузи снимка или видеозапис, или аудиофайл… означава ли, че тя е в опасност?

Хънтър погледна умоляващите му очи.

— Моля ви, не ме будалкайте. Аз съм адвокат — добави Скот.

Хънтър не разбираше защо професията на Скот би имала нещо общо с това дали да му каже истината, или не.

— Доколкото ни е известно, не — отговори той. — Засега извършителят не е взимал на прицел любимите хора на жертвите, но съдържанието на съобщенията, които им изпраща, може да е разрушително. — Хънтър кимна към вратата на стаята зад Скот. — В момента, и напълно разбираемо, психичното състояние на госпожа Грифит се пързаля по много тънък лед. Убиецът го знае. Съобщението, което изпраща, е като тежък чук върху този лед. Ще създаде пукнатини навсякъде и много реална вероятност да я удави. — Хънтър замълча, за да даде на Скот няколко секунди да проумее значението на думите му. — Затова е изключително важно госпожа Грифит да не поглежда съобщението и незабавно да се свърже с мен, ако получи такова съобщение.

Скот пристъпи от крак на крак, опитвайки се да намери равновесие.

— Знам, че Стейси ще стои с Джоузи денонощно. Ще подчертая пред нея колко важно е това.

— Благодаря ви.

Скот се обърна, за да влезе в стаята, но Хънтър го спря.

— Колко добре познавахте господин Грифит?

Скот примига, наклони глава настрана и повдигна рамене.

— Оли беше един от най-добрите ми приятели.

— Предполагам, че слязохте долу в мазето?

Скот наведе глава, а после вдигна ръце към лицето си, закри носа и устата си и кимна, без да е в състояние да погледне Хънтър в очите.

— Господин Грифит беше ли алергичен към ракообразните? — попита Хънтър. — По-точно към омарите. Страхуваше ли се от тях? Или може би бяха любимото му ядене? Знаете ли?

Скот си пое дъх и го издиша, за да се успокои.

— Джоузи ще може да ви даде по-конкретен отговор, но доколкото знам, нищо от това не е вярно. Знам, че не беше алергичен към омарите, защото сме си ги поръчвали в ресторанти. И не се страхуваше от тях. А колкото до любимото му ядене, сигурен съм, че бяха спагетите.

Инстинктът на Хънтър подсказваше, че отговорът на загадката с омарите няма да е толкова лесен, но трябваше да опита.

— Може ли да ви задам един последен въпрос? — реши се той. — Предполагам, че също така сте видели какво е написано на стената на мазето.

Скот отново кимна, този път неуверено.

— Да, но не си спомням какво беше написано.

Това беше отговорът, от който се нуждаеше Хънтър. Щом Скот не си спомняше думите, значи написаното не му говореше нищо.

57.

Към осем часа на другата сутрин Хънтър и Гарсия отново бяха в сградата на Главното управление на полицията, а към девет и половина вече бяха разпечатали всички снимки от новото местопрестъпление, които получиха от екипа криминалисти на доктор Сюзан Слейтър. Половин час по-късно капитан Барбара Блейк гледаше втрещена таблото със снимките в кабинета на отдел „Свръхтежки убийства“.

— Какво… — Тя поклати глава, обърна се и погледна двамата детективи. — Това истински омари ли са?

— Да — отговори Гарсия.

— И този път жертвата е мъж — продължи капитан Блейк и отмести очи към Хънтър. — Защо? Защо е тази внезапна промяна?

— За нас може да изглежда внезапна, капитане — отвърна Хънтър, — но за убиеца не е било така.

— Откъде знаеш?

— Този убиец избира предварително жертвите си. Това вече го разбрахме. Проучва ги, наблюдава ги и планира предварително. И във всичко, което прави, има нещо много лично, особено в подбора на жертвите.

— Искаш да кажеш, че жертвите не са му непознати? — попита капитан Блейк. — Убиецът ги познава?

— Да, така мисля. — Хънтър наклони глава настрана в някак обезсърчен жест. — Все още работим по въпроса как и до каква степен.

Барбара кимна и пак се обърна към таблото.

— Това ли са единствените рани на жертвата? Няма ли травми по главата? Следи от душене? Други разрези? Нищо друго ли?

— Не — отговори Гарсия. — Трябва да изчакаме доклада от аутопсията, за да бъдем сигурни, но теорията е, че е умрял от кръвозагуба.

Капитан Блейк се вгледа отблизо в двете рани на Оливър Грифит, но погледът ѝ се задържа само две секунди, защото стомахът ѝ се преобърна. Тя потрепери и отмести очи встрани.

— А каква е теорията за омарите? Защото това изглежда напълно откачено.

Гарсия и Хънтър се спогледаха, но никой от тях не предложи отговор на капитана.

— Искам да кажа — настоя тя, — очевидно е, че убиецът не е използвал омарите, за да причини раните, затова защо са там? Като част от урока „какво е страх“ на убиеца? Имала ли е жертвата фобия от омари? Били ли са използвани като психично изтезание, за да засилят ужаса на жертвата?

— Все още не знаем причината за омарите, капитане — отговори Хънтър. — Права си, убиецът наистина иска страха на жертвите си, но убитият не е имал фобия от омари. Проверих. И не е бил алергичен към тях.

Капитан Блейк отстъпи крачка назад от таблото.

— И сме сигурни, че нищо подобно на това не е намерено на предишните две местопрестъпления? Може би скрито някъде, не в тялото на жертвата?

— Сигурни сме — потвърди Гарсия.

Капитан Блейк вдигна ръце в жест „Какво, по дяволите“…

— Тогава единственото, което свързва трите местопрестъпления… трите убийства, е това? — Тя посочи снимка с думите, които бяха написани на стената в мазето на Оливър и Джоузи Грифит. — Редове, цитирани от нещо, и нямаме представа кой е източникът? — Барбара отпусна ръце, сякаш се предава. — Доколко сигурни сме, че извършителят е същият?

— Сто процента, капитане — отвърна Хънтър и посочи списъка със седемте етапа на метода на действие на убиеца, закачен на таблото. — Методът му на действие е твърде сложен, за да бъде имитиран… и за да е поредица от извратени случайни съвпадения. Убиецът е един и същ. Няма съмнение.

Капитан Блейк бързо прочете опростения вариант на списъка на таблото.

Първо — страх

Второ — залавяне

Трето — бележка/стих

Четвърто — изтезаване

Пето — убиване

Шесто — постановка

Седмо — последици

— Имам въпроси — обърна се капитан Блейк към Хънтър и повдигна вежди. — Първият етап, страх. Това потвърдено ли е при новата жертва?

— Чакаме файловете от мобилния оператор на Оливър Грифит, „Веризон“ — отговори Гарсия, който се присъедини към капитан Блейк и партньора си пред таблото със снимките. — Поисках ги рано тази сутрин и им дадох ясно да разберат, че ако има някакви снимки, видеоклипове или аудиофайлове, прикрепени към съобщенията, които той може да е получил четиресет и осем часа преди смъртта си, задължително трябва да ги включат.

— Кога ще ги изпратят? — попита Барбара.

— Утре, ако имаме късмет.

Тя отново погледна списъка.

— Добре, друг въпрос. Защо убиецът изведнъж е променил метода си на действие? Този път той не е принудил жертвата да напише реда от стихотворението, или каквото е там, върху лист хартия, а го е надраскал на стената.

— И убиецът вероятно е използвал кръвта на жертвата, за да го напише — добави Гарсия. — Това също чака потвърждение от лабораторията.

Капитан Блейк наклони глава и погледна Гарсия.

— Тогава това означава, че не го е написала жертвата. Убиецът ли го е написал?

— Така предполагаме.

— Това е значителна промяна в първоначалния му метод на действие, нали? — Капитан Блейк отправи въпроса си към двамата детективи. — Поне що се отнася до третия етап. Защо би го направил?

— Точно това обсъждахме, когато дойде, капитане — отговори Гарсия.

— Добре, и?

— И още не сме стигнали до никакви заключения — каза Хънтър. — Но ако се замислиш, това не е точно промяна в метода на действие, капитане. Убиецът сякаш… се адаптира.

— Адаптира се?

Хънтър кимна.

— Извършителят го направи и преди — от първото убийство към второто и сега от второто към третото.

Погледът на капитан Блейк се стрелна обратно към таблото, първо към бележката на Мелиса Хоторн, после към тази на Кирстен Хансен и накрая към думите на стената в мазето на Оливър Грифит.

— Не разбирам — каза тя. — Двете предишни бележки са написани на хартия и също така потвърдихме, че са написани от самите жертви. Как се е „адаптирал“ от първата към втората бележка?

— Мястото — обясни Хънтър и посочи на таблото. — При първата жертва убиецът е скрил бележката в тялото ѝ. Бележката беше открита едва по време на аутопсията. При втората жертва извършителят беше оставил бележката в стиснатата ѝ в юмрук ръка. Бележката беше намерена на местопрестъплението от екипа криминалисти. — Той погледна партньора си. — Ние бяхме там, когато я откриха.

Гарсия кимна.

— А този път няма хартия и няма почерк на жертва. Бележката е написана на стената.

— Да, виждам, но защо? Към какво се адаптира? И какво значение има къде оставя бележките?

— Не съм съвсем сигурен — отговори Хънтър. — Бяхме стигнали до този въпрос, когато ти влезе.

Капитан Блейк вдигна ръце и отстъпи крачка назад.

— Моля ви, продължавайте. Не ми позволявайте да ви прекъсна.

Хънтър откачи трите снимки от таблото и ги нареди в хронологична последователност, показвайки реда на „стиховете“ досега:

В тези очи никой няма да изглежда толкова съвършен, колкото беше ти.

В това сърце никоя обич няма да надмине моята обич към теб.

В тази душа никоя болка няма да бъде по-силна от болката да загубя теб.

Хънтър посочваше всяка снимка, докато говореше.

— Мелиса Хоторн — посланието е поставено в тялото ѝ. Кирстен Хансен — в юмрука на дясната ѝ ръка. Оливър Грифит — написано на стената.

Капитан Блейк погледна първо единия и после другия детектив.

— И какво ни казва това?

— Първата ми мисъл — отговори Хънтър — беше, че може би думите във всеки ред ще ни дадат идея защо убиецът променя мястото на бележките, но ги прочетох един милион пъти и не можах да разбера. Някой разбира ли нещо?

Гарсия и капитан Блейк препрочетоха трите изречения.

— Не — призна Барбара.

— Нито пък аз — добави Гарсия.

— Тогава отговорът може би не е в самите изречения — предположи Хънтър. — Може би е нещо много по-простичко.

— Например че убиецът си играе с нас? — попита капитан Блейк. В гласа ѝ прозвуча нотка на възмущение. — Защото само погледнете тези редове. Ясно е, че приличат на любовно стихотворение, но сега, след три жертви и три изречения… не може да става дума за любов. Убиецът се гаври с нас, момчета. Прави го от самото начало.

— Винаги има вероятност за това — съгласи се Хънтър. — Но с такъв сложен метод на действие… такова насилие… такава подготовка за всяко нападение… убиецът, изглежда, има много по-голяма цел, отколкото само да „се гаври с нас“, капитане. — Той замълча за момент. — И съм сигурен, че го знаеш, но повечето серийни убийци, които използват неща като любов или религиозни символи, например, всъщност не убиват в името на любовта или в името на Бога. Те се хващат за тези символи като извинение… оправдание за натрапчивия си импулс, но самият натрапчив импулс ги кара да убиват, не любовта или религията.

— Тогава какво предполагаш, Робърт? — попита капитан Блейк.

Хънтър отново се обърна към таблото и в същия момент го обзе странно чувство. Сякаш знаеше, че всички точки са там. Точки, очертаващи форма, която все още не виждаше… Мозъкът му не можеше да ги свърже, защото пропуска нещо. Хънтър знаеше, че трябва отново да се върне назад и да погледне всичко от друга перспектива.

— Ами — започна той, — работили сме по много случаи, в които извършителите оставяха бележки… скрити на местопрестъплението… на видно място, пред погледите на всички… в телата на жертвите… изрязани върху кожата им…

— Да, знам — рече капитан Блейк. — Но не и такова нещо.

— Точно това искам да кажа, капитане — отвърна Хънтър. — Нека за момент оставим настрана думите в бележките. Основната причина извършителите да оставят нещо написано, е комуникация. Да, това е странен начин на комуникация, но те правят точно това. Ключовият въпрос тук е — към кого е отправено посланието? — Той вдигна пръст, за да им направи знак да почакат малко с въпросите си. — В девет от десет случая убиецът общува с разследващия екип — местната полиция, Шерифската служба, ФБР и така нататък. Но ако случаят тук не е такъв? Ами ако „стихотворението“ не е предназначено за нас?

Всички се замислиха и мълчанието продължи няколко секунди по-дълго, отколкото очакваше Хънтър.

— Тогава за кого? — попита капитан Блейк. — За жертвите?

— Възможно е — съгласи се Хънтър. — Но ако тези редове са предназначени за самите жертви, тогава се опасявам, че истинското им значение умира заедно с тях.

— Каква друга вероятност има?

— Две — отговори Хънтър и вдигна два пръста. — Любимите хора на жертвите или медиите.

— Медиите?

— Странно е, но има логика — отбеляза Гарсия, който най-после проследи реда на мисли на партньора си.

Барбара се обърна и го погледна.

— В интерес на истината, капитане — обясни Гарсия, — убиецът реално няма как да знае дали „посланията“ му са намерени, или не. Първата бележка беше оставена в тялото на жертвата. Както обясни Робърт, беше открита едва по време на аутопсията, но можеше да бъде пропусната. Имали сме случаи, когато по една или друга причина, важни улики не са били открити по време на аутопсията. — Той повдигна рамене.

— Единственият начин убиецът да знае със сигурност дали първата бележка е била намерена, или не — каза Хънтър, — е извършителят да има човек в нашия екип, а е сигурно, че няма, или ако в медиите се появи нещо.

— Но не се е появило — рече Гарсия, — защото не сме споменавали нищо. Единствените, които знаем, сме ние и доктор Хоув. Дори екипът криминалисти на първото местопрестъпление не знаят.

— Нека предположим, че убиецът е помислил, че първата бележка не е била открита — продължи Хънтър. — И затова при второто убийство извършителят решава да опрости нещата и слага бележката някъде, където може да бъде намерена по-лесно — в ръката на жертвата — но в медиите пак не се появява нищо.

— Почакай… почакай — спря го капитан Блейк. — Ако убиецът е искал посланията му да се появят в медиите, нямаше ли да е много по-лесно да ги изпрати до тях, анонимно? Това се е случвало много пъти.

— Вярно е — съгласи се Гарсия, — но медиите не биха могли да отпечатат или да съобщят нищо, преди първо да се обърнат към нас за потвърждение, защото всичко, което получат анонимно, може да е измама… някой, който търси внимание. Това също се е случвало много пъти.

Капитан Блейк не оспори думите му.

— И ако ние не искаме посланията да бъдат оповестени — продължи Гарсия, — за да не се всява излишен смут в града, трябва само да отречем съществуването им.

— Втората бележка обаче беше намерена на местопрестъплението — каза Хънтър. — От доктор Слейтър и екипа ѝ. Това означава, че кръгът от хора, които знаят за бележката на убиеца, се е увеличил с няколко човека. А както на всички ни е известно, колкото повече хора знаят нещо поверително, особено в случай на убийство, толкова по-голяма е вероятността информацията да изтече към медиите.

Капитан Блейк най-после започна да разбира.

— Но въпреки по-широкият кръг от хора, които знаят за бележките, в медиите пак не се появява нищо.

— Именно — потвърди Хънтър. — Защото хората, които знаят, все още са много надеждни. Никой от екипа на доктор Слейтър не би съобщил подобна информация на медиите или на някой друг. И това означава, че след втората бележка убиецът пак не е имал достоверен начин да разбере дали посланията му са имали желания ефект, защото истината е, че всеки извършител, който оставя такива неща на местопрестъплението — той посочи трите снимки на бюрото си, — търси някакъв ефект.

— И затова при третата жертва — каза капитан Блейк, — убиецът написва посланието си на стената, така че още повече хора да го видят или да чуят за него.

— Точно така — съгласи се Хънтър. — Първият полицай на местопрестъплението плюс всеки друг, който слезе в мазето — помощник-шерифи и детективи от Шерифската служба, приятели на семейството, екипът за почистване, да не споменавам за всички други, на които тези хора може да кажат. Нещо подобно не би останало дълго в тайна.

Барбара докосна слепоочията си и погледна Хънтър.

— Добре, да речем, че си прав, Робърт. Защо убиецът би искал да привлече вниманието на медиите? Какво би спечелил?

— Това е въпрос за един милион долара, капитане. Може би извършителят иска да привлече вниманието на друг… някой, който не е свързан с престъпленията. Някой, за когото тези изречения означават нещо.

Капитан Блейк се замисли и изкриви уста надясно.

— Това е доста откачена теория, не мислиш ли, Робърт?

— Може би — рече Гарсия и посочи таблото със снимките. — Но кое от всичко това не ти се вижда откачено, капитане?

Хънтър отново насочи вниманието си към трите изречения на бюрото му.

— Или пък може би някой, който е свързан.

— Какво? — попита Барбара.

— Казах, че убиецът може би иска да привлече нечие внимание — на някой, който не е свързан с престъпленията. Или на някой, който е свързан.

— Робърт — изгледа го изпод вежди капитан Блейк, — ако започнеш да говориш смислено, би било страхотно. Предстои ми натоварен ден.

— Единствените хора, които са видели първите две изречения, освен разследващия екип — обясни Хънтър, — са онези, които са открили трупа на жертвата — Джанет, сестрата на Мелиса Хоторн, и Трой, годеникът на Кирстен Хансен. Те разпознаха почерка като този на самите жертви, но… — Той отново погледна таблото и после пак трите изречения. — Но те видяха само изречението, оставено на съответното местопрестъпление, не и другите. Джанет Ланг видя само първия ред, а Трой — само втория. Така и не им показах и двата реда.

Капитан Блейк и Гарсия се замислиха върху думите на Хънтър.

— Може би те трябва да видят всичко. Цялото стихотворение.

Гарсия и капитан Блейк се спогледаха замислено.

— Човекът, който е открил трупа снощи, съпругата на жертвата, говори ли ѝ нещо изречението на стената? — попита Барбара.

— Не знам — отвърна Хънтър. — Не можах да я разпитам. Тя беше в пълен шок.

— За съжаление не можем да попитаме Трой Фостър — каза Гарсия с тежък като олово глас, — но може отново да посетим Джанет Ланг. — Той кимна на партньора си. — Струва си да опитаме.

Хънтър прочете израза в очите му и неизречения край на изречението му — Струва си да опитаме… защото не разполагаме с нищо друго.

58.

Повторното посещение и повторният разпит на човек, който е открил труп на мястото на жестоко убийство, винаги е деликатен въпрос.

В случая с Джанет Ланг бяха изминали само осем дни, откакто беше влязла в дома на сестра си и в най-лошия кошмар в живота си. Мащабът на травмата, която щеше да ѝ донесе загубата ѝ, заедно с онова, което е видяла в онова утро, все още не беше известен, но със сигурност щеше да промени живота ѝ.

Въпреки че Хънтър и Гарсия се бяха сблъсквали със същата ситуация безброй пъти, никой от тях не беше свикнал с нея и не вярваше, че някога ще свикне, но не можеха да я избегнат. Това беше част от работата им.

Хънтър се обади предварително, за да провери дали Джанет ще си бъде вкъщи и дали ще може да му отдели няколко минути от времето си. На обаждането пак отговори Том, гаджето ѝ, който отначало не се съгласи и възрази, че Джанет вече е преживяла твърде много, че се бори с посттравматичен стрес и кошмари нощем и допълнителните въпроси само ще влошат състоянието ѝ. След като Хънтър му обеща, че искат да зададат на Джанет още само един въпрос, не повече, Том отстъпи.

Минаваше обяд, когато Том покани Хънтър и Гарсия в апартамента. Джанет седеше до масата в дневната и гледаше безучастно през прозореца.

— Само това прави от една седмица — каза Том на детективите. — Ако не се е заключила в спалнята и не плаче, докато ѝ пресъхнат очите, седи до прозореца и гледа в нищото. Почти не яде. Рядко спи и когато заспи, се събужда с писъци и треперейки. Сърцето ми се къса, защото не знам как да ѝ помогна.

Хънтър и Гарсия не можеха да му предложат разумен съвет. Скръбта беше много индивидуално чувство, нямаше срок на давност и всеки я понасяше по различен начин. Това, което работеше за един, не работеше непременно за друг. Единственият общ фактор винаги беше времето, а това беше нещо, което само Джанет можеше да си даде.

Хънтър бръкна в джоба си и извади визитна картичка.

— Знам, че Джанет вероятно няма да излезе от къщата известно време — каза той и подаде на Том визитната картичка, — но това е един от най-добрите психиатри в Лос Анджелис, специалистка по посттравматичен стрес. Тя може и ще помогне на Джанет, когато Джанет е готова да говори с някого. Моля те, обади ѝ се.

— Благодаря, детектив — отговори Том и взе визитната картичка.

— Но не мисля, че можем да си позволим един от най-добрите психиатри в Лос Анджелис…

Хънтър поклати глава.

— Тя е много добра моя приятелка. Вече говорих с нея. Ще приеме Джанет без заплащане. Само ѝ се обади, когато Джанет е готова, става ли?

Том се втренчи мълчаливо в името на визитната картичка в продължение на няколко дълги секунди и после я пъхна в задния си джоб.

— Миличка — извика той. — Детектив Хънтър е дошъл да говори с теб.

Джанет откъсна очи от прозореца и погледна приятеля си и двамата гости. Тя беше облечена с долнище на пижама, футболна фланелка от гимназия и халат за баня в розово и бяло и изглеждаше отслабнала най-малко със седем килограма през изминалата седмица.

— Здравейте, госпожице Ланг — каза Хънтър и ѝ кимна за поздрав. — Това е партньорът ми, детектив Карлос Гарсия.

— Приятно ми е да се запознаем, госпожице Ланг — поздрави Гарсия, пристъпи към нея и ѝ подаде ръка, но Джанет се втренчи в ръката за няколко секунди и после отново зарея поглед навън през прозореца.

— Заловихте ли чудовището, което уби сестра ми, детектив? — Въпросът беше запратен към Хънтър със силата на гневен камшик. — Или сте дошли да ми кажете, че „правите всичко възможно“… отново?

— Дошъл съм да поискам помощта ви, госпожице Ланг — отговори Хънтър. В тона му прозвуча, че става дума за нещо важно.

— Моята помощ?

Хънтър пристъпи напред, а Гарсия направи крачка назад.

— Искам да ви помоля да видите нещо. Да ми кажете дали ви е познато… дали изобщо ви говори нещо.

Тя стрелна очи към Хънтър, отмести поглед и после пак го погледна. Косата ѝ беше разрошена, а кожата — суха и покрита с петна — и под тъжните ѝ очи имаше тънки бръчки от безсънни нощи.

Джанет се втренчи в него.

— Какво искате да видя? — попита най-после тя.

Хънтър бръкна в джоба си и извади лист хартия, на който беше преписал трите реда от „стихотворението“ на Ментора. Помисли си, че ще бъде по-добре да не ѝ показва оригиналните редове, намерени на всяко престъпление, поради две много сериозни причини. Първо, защото първият беше написан с почерка на сестра ѝ и това можеше да отключи лавина от нежелани образи в съзнанието ѝ. И второ, защото третият ред беше написан с кръв.

Той сложи листа на масата пред нея.

— Това е нещо като стихотворение, госпожице Ланг — обясни Хънтър. — Но може да е какво ли не… текст на песен, гатанка, любовно писмо… — Той повдигна рамене и остави недовършено изречението си. — Не сме сигурни… Не можем да намерим справка никъде.

Джанет насочи вниманието си към листа, а Том заобиколи Хънтър и Гарсия, за да стигне до масата.

Хънтър прикова поглед в Джанет. Търсеше потрепване на очите, прехапване на устните, повдигане на веждите… нещо, което да покаже, че думите са ѝ познати. Видя намръщване, последвано от леко накланяне на главата.

Изражението на Том, от друга страна, остана озадачено.

— Не ми ли показахте вече това? — попита Джанет. — Не ми ли казахте, че е било намерено в дома на сестра ми, написано с нейния почерк?

Хънтър кимна.

— Да, показах ви го, но не цялото. Първият от тези три реда беше намерен в дома на сестра ви. Знам, че казахте, че не ви е познат, но си помислих, че ако го видите в по-пълна форма, може да се сетите нещо.

— Малко съм объркан — каза Том и вдигна ръка. — Току-що казахте, че не сте могли да откриете справка никъде. Тогава откъде взехте другите два реда?

— Добър въпрос. — Джанет подкрепи гаджето си. — Какво не ни казвате, детектив?

Хънтър и Гарсия си размениха поглед, който съдържаше цял разговор.

— Първото изречение беше намерено в кухнята на сестра ви — започна Хънтър, който помнеше какво е казал на Джанет и Том, когато им го показа за пръв път. — Оставено до печката.

Погледът, който Гарсия отправи към партньора си, беше достатъчно неуловим, за да не бъде забелязан от Джанет и Том.

— Отначало — продължи Хънтър — не знаехме дали има връзка между тези думи и случилото се в онази нощ. Особено защото, както вие ми казахте, изречението е написано с почерка на сестра ви. Можеше да е нещо, което тя е преписала от книга или друго, и да е паднало до печката предишната вечер…

— Отначало? — прекъсна го Том.

Хънтър наведе глава към листа на масата и кимна.

— Другите две изречения бяха открити на две други местопрестъпления.

— Какво? — попитаха в един глас Джанет и Том.

— И двете изречения следваха една и съща схема — отново излъга Хънтър. — Искам да кажа, че бяха близо до жертвата, бяха написани с почерка на съответната жертва и както виждате от първите три думи, изглежда, са от едно и също произведение.

Джанет и Том пак се втренчиха в листа на масата.

Хънтър и Гарсия зачакаха.

— Почакайте — каза Джанет с несигурно изражение. — Опитвате се да ми кажете, че сестра ми е станала жертва на сериен убиец?

— Така изглежда — потвърди Гарсия.

Стаята се изпълни с тревожност.

— Защо? — попита Джанет. Отчаяният ѝ поглед се стрелкаше от човек на човек, без да има крайна цел. — Защо сестра ми?

— Това се опитваме да разберем госпожице Ланг — отговори Хънтър. — Но истината е, че само нейният нападател знае защо е избрал сестра ви. Може да я е видял да върви по улицата и да е бил обсебен от нея. Може да са се запознали в някое кафене или бар и тя да е отхвърлила опитите му за сближаване. Не се знае и много често причините за такъв избор са логични само за нападателя.

— В повечето случаи — добави Гарсия, — техните мозъци функционират различно. Някои изпитват много повече гняв и ярост, отколкото повечето хора, и това ги прави много по-склонни към насилие. Други не чувстват абсолютно нищо — никакво съчувствие, угризения, жалост… нищо.

Хънтър видя, че Джанет се мъчи да се овладее.

— Не искам да отнемам повече от времето ви, госпожице Ланг — каза той и пак посочи листа. — Говори ли ви нещо някое от тези изречения… поотделно или заедно? Може би нещо, което сестра ви ви е показала по някое време, или е коментирала?

Джанет го погледна озадачено.

— Мислех, че може да е стихотворение — обясни Хънтър. — Нещо, което ѝ е дало някое бивше гадже или обожател. Някой, който може да е бил отчаяно влюбен в нея?

Тя поклати глава и после раздвижи устни.

— Не. Нищо от това не ми говори нищо. И не си спомням сестра ми да ми е показвала или да е споменавала за нещо такова, което някой ѝ е изпратил или ѝ е написал. Това е лудост. — Джанет не можеше повече да сдържи сълзите си.

Хънтър ѝ предложи хартиена носна кърпичка.

— Благодаря.

Тя избърса очите си и изчака няколко секунди, за да се успокои.

— Кои са другите? — Умолителният тон в гласа ѝ съответстваше на израза в очите ѝ. — Казахте, че другите две изречения са намерени на две други местопрестъпления. Кои са другите жертви?

Хънтър и Гарсия очакваха този въпрос. Хънтър извади мобилния си телефон и зареди снимка на втората жертва на Ментора.

— Това е Кирстен Хансен — каза той и предложи телефона на Джанет. — Била е медицинска сестра в хирургичната болница в Уестлейк, Лос Анджелис. Живеела в Алхамбра. Била е на същите години като сестра ви.

Джанет взе телефона от ръцете на Хънтър и се втренчи в снимката само за две секунди.

— Вече видях тази снимка — каза тя. — Том ми я показа преди два дни.

— Знам — отвърна Хънтър. — Аз му я изпратих и го помолих да ви попита дали жената на тази снимка ви изглежда позната.

— Да, и аз му казах, че не ми е позната.

— Сигурна ли сте, че не е била приятелка на сестра ви? — попита Гарсия. — Не ви ли се струва позната по някакъв начин?

Джанет поклати глава.

— Не, не съм я виждала.

— Сигурна ли сте? — настоя Гарсия. — Моля, помислете. Не бързайте.

— Много е хубава — каза Джанет. — Такова лице се запомня лесно. Дори да е била приятелка на Мелиса, не съм ги виждала заедно.

Хънтър взе телефона, зареди снимка на Оливър Грифит и върна телефона на масата.

— Това е Оливър Грифит — обясни той. — Работил е в рекламна агенция в Плая Виста и е живял във Валенсия, в Санта Кларита. И той е бил на годините на Мелиса.

Този път Джанет и Том погледнаха изненадано Хънтър.

— Мъж? — попита Том. — Една от жертвите е мъж?

— Да — потвърди Гарсия.

— Почакайте — каза Том и отмести очи обратно към снимката и после към стиховете на масата. — Нормално ли е това? Искам да кажа, серийните убийци обикновено не се ли придържат към един и същ тип жертва — само блондинки или само чернокоси, или само жени?

— Не съвсем — отговори Гарсия. — Това е погрешно схващане, придобило популярност чрез филмите и телевизионните сериали. В реалността единствените правила, които следват серийните убийци, ако изобщо следват някакви правила, са онези, които самите те създават, и може да се променят по всяко време. В много случаи онова, което ги отключва — онова, което ги насочва да изберат една или друга жертва — може да бъде нещо, което дори самият убиец не разбира. Това е натрапчив подтик… непреодолим импулс, който те не могат да контролират.

— Изглежда ли ви изобщо познато лицето му? — настоя Хънтър, отново привличайки вниманието на Том и Джанет към снимката на Оливър Грифит.

— Не — отвърна Джанет. — Не бих казала, че съм го виждала. И името му не ми звучи познато. — Тя погледна приятеля си, който поклати глава.

— Не — каза Том. — И аз не си спомням да съм го виждал.

Хънтър наведе глава, а после кимна и взе телефона си от масата.

— Благодаря и на двама ви, че ни отделихте от времето си — каза той. — Признателни сме ви, че погледнахте тези неща.

* * *

— Какво предлагаш да направим сега, Робърт? — Гарсия зададе отчаяно въпроса си веднага щом двамата с Хънтър се върнаха при колата. — Не можем да помолим Трой Фостър да види редовете или снимките. Искаш ли да се пробваме с Джоузи Грифит?

Хънтър въздъхна.

— Много бих искал, но е твърде скоро да я разпитваме. Изминали са по-малко от двайсет и четири часа, откакто тя откри съпруга си. Или не е мигнала цяла нощ, или е натъпкана с успокоителни и е в зомбирано състояние. Така или иначе, мозъкът ѝ е пълна каша. В момента думите и образите няма да бъдат много смислени за нея. Ще трябва да ѝ дадем няколко дни.

— И аз мисля така — съгласи се Гарсия и седна зад волана. — Тогава накъде?

Хънтър закопча предпазния си колан.

— Какво ще кажеш да отидем пак в дома на Грифит и да огледаме още веднъж? Къщата е голяма и не можахме да видим всичко снощи.

Гарсия кимна и включи двигателя.

— Звучи ми добре.

59.

За един час и четвърт, докато пътуваха от Лиймърт Парк до Санта Кларита, небето над Лос Анджелис се промени от лазурносиньо в тъмносиво. Тежки облаци се бяха събрали от всички краища и обещаваха дъжд, който вече валеше в далечината, над националния парк „Лос Падрес“.

— Еха! — възкликна Гарсия и вдигна ципа на якето си, когато спря пред дома на Оливър и Джоузи Грифит. — Страховито ядосано небе.

— Да — съгласи се Хънтър, оглеждайки облаците. — Но вятърът духа от север, а ние сме на югоизток. — Той посочи на запад, към дъжда. — Ако извадим късмет, пороят може да не се излее върху нас с пълната си сила.

— Искрено се надявам да си прав. При проливен дъжд каньонът се превръща в акведукт. Не искаме да се застояваме тук.

Къщата все още беше оградена с черно-жълта лента, маркираща местопрестъпление. На вратата стоеше един много отегчен на вид помощник-шериф, който им даде да подпишат протокола за местопрестъплението.

— Дойде ли вече екипът за почистване? — попита Хънтър.

— Трябва да дойдат след около два часа — отговори помощник-шерифът и повдигна рамене.

Хънтър и Гарсия влязоха в къщата и започнаха от мазето. Въпреки че трупът вече не беше там, въздухът все още беше натежал от специфичната миризма на кръв — постоянно променящ се, странен и много труден за описване мирис, който дразнеше ноздрите и караше да се преобръща и най-издръжливия стомах. Това обаче не беше всичко. Атмосферата в мазето беше пропита с нещо друго… нещо, което правеше въздуха гъст и малко труден за дишане, сякаш страхът и отчаянието на Оливър Грифит се бяха вкопчили в стените като стара боя. Локвата кръв все още покриваше по-голямата част от пода. Думите, които Ментора беше написал на стената, все още стояха там — зловещи… предизвикателни.

— От всички местопрестъпления, които съм посещавал повторно през живота си… — започна Гарсия, обръщайки се с лице към кръста с формата на буквата „X“, където намериха трупа на Оливър, — това е някак… — Той поклати глава, без да може да намери правилните думи, за да довърши изречението си.

Хънтър пъхна ръце в джобовете си.

— Никой от нас не знае какво всъщност търсим тук, Карлос. Ако се разделим… — Той вдигна очи, за да посочи останалата част на къщата. — Ще огледаме повече за по-малко време и може би ще успеем да се махнем оттук, преди да ни застигне дъждът. Какво ще кажеш?

Гарсия не се нуждаеше от повече убеждаване.

— Съгласен съм. Аз ще огледам горе.

Хънтър не се бави много в мазето. Вярно, не знаеше какво търси, но знаеше, че екипът на доктор Слейтър е старателен, доколкото е човешки възможно, и сигурно вече бяха открили всичко, което можеше да бъде открито тук.

Този път Хънтър не се опита да си представи какво се е случило. В това нямаше кой знае каква загадъчност. Ментора беше завързал Оливър Грифит за кръста на Свети Андрей, беше осакатил тялото му и оставил кръвта му да изтече, докато умре.

Той се качи горе и двамата с Гарсия се срещнаха на площадката на стълбището на втория етаж, до шкафчето със снимките в рамки и вазата с рози и азалии. Розите бяха започнали да повяхват, но азалиите бяха напълно разцъфнали.

— Добре ли си? — попита Хънтър, когато забеляза израза в очите на партньора си.

— Не знаех, че те са се оженили съвсем наскоро — отвърна Гарсия и посочи снимка на Оливър и Джоузи на сватбата им. — Датата е отпреди шест месеца. — Той погледна часовника си, за да провери днешната дата. — Всъщност след четири дни са щели да станат точно шест месеца.

Хънтър насочи вниманието си към снимките.

— Шест месеца, Робърт — продължи Гарсия. — Все още са били в онзи изумителен период на меден месец, когато всичко е страхотно. Все още откривате разни неща заедно… неща един за друг… правите безумни планове за бъдещето… може би дори са планирали да имат деца.

Хънтър знаеше, че Карлос мисли за съпругата си Ана. Това пак беше естествен, неврологичен рефлекс. Когато се сблъска с трагедия, с която може да се отъждестви по някакъв начин, мозъкът много често кара хората да се замислят за онези, които обичат най-много.

— Изглеждат много щастлива двойка — добави Гарсия и посочи друга снимка.

Хънтър обаче се беше съсредоточил върху друга снимка, три фотографии по-надясно, която го накара да се замисли и трескаво да прерови в паметта си за нещо, което знаеше, че е там и трябва да намери.

Една… две… три секунди.

Да, ето го.

Едно-единствено парче от пъзела.

Едно-единствено свързващо парче, което променя целия картинен ребус.

Гарсия веднага забеляза промяната в поведението на партньора си.

— Добре ли си? — попита той. — Имаш такъв вид, сякаш ще ходиш на зъболекар.

Хънтър не го погледна и измърмори едно изречение с тон, изпълнен със съжаление.

— Изтълкували сме всичко погрешно, Карлос.

— Какво? — Гарсия примига и се опита да проследи погледа му. — Какво искаш да кажеш, Робърт? Какво гледаш?

Хънтър посочи нещо на една от снимките.

— Изглежда ли ти познато?

Отначало Гарсия не го видя. Мозъкът му установи частична връзка след още две секунди, но дори тази частична връзка беше достатъчна, за да го разтърси до мозъка на костите. Той погледна партньора си с широко отворени от изумление очи.

— Копеле!

— Да.

60.

— Детективи? — изненада се Томас Молина, когато отвори вратата на апартамента, където живееше с Джанет Ланг, и отново видя Хънтър и Гарсия. — Какво ви води пак тук толкова скоро?

— Съжаляваме, че идваме, без да се обадим предварително — отговори Хънтър. Въпреки че беше учтив, гласът му не търпеше възражения. — Но на всяка цена трябва да зададем на госпожица Ланг още един-два въпроса.

— За какво? — попита Том, докато държеше вратата открехната и блокираше с тяло входа. — Пак ли за онези откачени цитати? — В тона му прозвуча раздразнение.

— Не — отвърна Гарсия. — Този път не.

Том изпухтя.

— Вижте, Джанет плака два часа, след като вие си тръгнахте. Едва се успокои. — Той погледна часовника си. — Вече наближава шест и тя най-после успя да похапне нещо и да положи глава за няколко минути. Както казах, Джанет не може да спи нощем и трябва да подремне. Предпочитам да не я разстройвате отново, особено с въпроси, за които тя не може да ви помогне.

— Точно за това става дума, господин Молина — отвърна Гарсия. — Този път госпожица Ланг е една от малцината, който може да ни помогне. — Тонът му беше сърдечен, но твърд. — Още веднъж, обещавам, че няма да отнеме много от времето ѝ, но въпросът не може да чака.

— Какво искате да я питате? — настоя Том.

— Може да присъствате, ако искате — отвърна Гарсия.

— О, непременно. Няма съмнение в това.

— Кой е, Том? — Гласът на Джанет се чу някъде навътре в апартамента.

Том наведе глава и стисна устни.

— Страхотно — прошепна той. — Събудихте я. — Той се извърна настрана от Хънтър и Гарсия. — Пак са детективите, миличка. Искат да те питат нещо друго.

Джанет се появи зад Том. Очите ѝ бяха сухи, но подпухнали и зачервени. Все още беше с долнището на пижама, футболната фланелка от гимназията и халата за баня в розово и бяло. Тя погледна детективите и повдигна вежди, сякаш разпозна сериозността в израженията им.

— Пак ли става дума за поезия?

— Не — увери я Хънтър. — Нещо съвсем друго.

Джанет пристегна халата плътно около себе си и скръсти ръце на гърдите си.

— Тогава мисля, че е по-добре да влезете.

Том най-после отстъпи встрани и позволи на двамата детективи да влязат в апартамента.

— Моля ви, не я разстройвайте — прошепна той, докато Хънтър и Гарсия минаваха покрай него. В тона му прозвуча искрена загриженост.

Всички се настаниха около масата в дневната.

Джанет пак седна на фотьойла до прозореца.

Хънтър започна, без да губи време.

— Може ли да ви попитам къде сте учили, госпожице Ланг? Прогимназия… гимназия… някъде наблизо ли беше?

— Не. Не живеех тук, когато ходех на училище. — Тя погледна футболната фланелка, която носеше под халата си. Логото беше голяма буква „Г“[10] в зелено, с муцуната на черна пантера, която се показваше в средата на буквата. Джанет я посочи. — Учих в гимназия „Гардина“. Там живеехме навремето. — Тя наклони глава надясно. — Имам предвид от осми клас нататък. Преди това живеехме в Ингълуд, затова от първи до седми клас учих в „Морнингсайд“.

— И сестра ви ли? — попита Хънтър и кимна към фланелката ѝ.

— Не, Мел не е учила в гимназия „Гардина“ — обясни Джанет. — Тя остана в „Морнингсайд“, въпреки че се преместихме в друг квартал. Тя беше три години по-голяма от мен и това означаваше, че когато се преместихме от Ингълуд в Гардина, тя започваше последната си година. Би било лудост да смени училищата точно тогава. — Джанет повдигна рамене. — Да завърши с куп ученици, с които се е запознала наскоро, докато всичките ѝ приятели от училище се дипломират само няколко квартала по-нататък? За Мел? Никакъв шанс. — Тя се засмя тихо. — Помня как се караха с мама, че Мел не иска да се прехвърли в гимназия „Гардина“. Мама се побъркваше, но Мел държеше на своето, затова накрая, разбира се, победи. Мел ставаше в пет сутринта, понякога дори по-рано, за да се качи на автобуса за „Морнингсайд“. Всъщност на два автобуса. И го правеше всеки ден… през цялата последна учебна година. — Очите ѝ отново се натъжиха. — Мел беше непоколебим човек. Ако реши, че иска да направи нещо… правеше го.

— В училище бяхте ли част от сплотена група приятели? — попита Гарсия.

Джанет го изгледа с любопитство.

— В училище, особено в гимназията — опита се да поясни той, — повечето хлапета обикновено движат с една и съща група приятели… една и съща банда. Правят разни неща заедно, ходят навсякъде заедно. Знаете какво искам да кажа, нали?

Джанет изглеждаше объркана за момент.

— Както казах, Мел не учеше в „Гардина“. Освен това тя беше три години по-голяма от мен. Не се мотаехме заедно в училище…

— Не, не. Не вие и сестра ви, само вие — поясни Гарсия. — Излизахте ли с една и съща група хлапета, когато учехте в „Гардина“?

Джанет се намръщи и погледна Том.

— Детективи — каза той, без да крие раздразнението си. — Бихте ли зарязали приказките за незначителни неща и задайте истинските въпроси! Затова сте дошли, нали? Нека приключим по-бързо… моля ви.

— Не говорим за незначителни неща — възрази Гарсия и погледна партньора си.

Хънтър бръкна в джоба на якето си и извади мобилния си телефон. На екрана вече беше заредена снимката, която той направи на едната фотография в рамка на шкафчето на площадката на стълбището на втория етаж в къщата на Оливър и Джоузи Грифит.

— Случайно да познавате този човек? — попита Хънтър, сложи телефона на масата и посочи.

Заинтригуваните очи на Джанет и Том се насочиха към снимката, а Хънтър и Гарсия се втренчиха в израженията им. Том се намръщи, изкриви устни и леко поклати глава. Явно не познаваше човека.

Джанет, от друга страна, се замисли. Гледа снимката най-малко пет секунди и после примига.

— Да, познавам я — каза тя и кимна.

Изображението на екрана на телефона на Хънтър показваше Джоузи Грифит на млади години, с бяла униформа на мажоретка. Държеше два зелени помпона. Логото отпред на униформата ѝ беше голяма буква „Г“ в зелено, с муцуната на черна пантера, подаваща се в средата. Тя беше член на отбора на мажоретките в гимназия „Гардина“.

— Това е Джо — каза Джанет. — Джоузи… — Тя се помъчи да си спомни фамилното ѝ име. — Мос… Мисля, че се казваше Джоузи Мос. Учихме заедно в „Гардина“ — в един клас. — Джанет отново замълча и този път повдигна вежда. — Искам да кажа… до края на девети клас. След това Джо се премести в друго училище.

— Предполагам, че вече не поддържате връзка с нея — каза Гарсия.

Джанет се засмя.

— Не, съвсем не. Честно казано, не съм я виждала, след като тя напусна гимназия „Гардина“. — Тя млъкна и после вдигна ръце в знак, че е малко объркана. — Почакайте… Защо? Защо ме питате за Джо?

Хънтър прехвърли на друго изображение на телефона си. Този път беше същата снимка на Оливър Грифит, която ѝ беше показал по-рано.

— Джоузи Мос е било моминското ѝ име. Сменила го е преди шест месеца, когато се е омъжила за Оливър Грифит — обясни той и посочи снимката.

Джанет отвори широко уста от почуда.

— Почакайте — озадачено каза Том. — Това не е ли убитият мъж, който ни показахте по-рано?

— Точно така — потвърди Гарсия.

— Не съм сигурна дали разбирам — обърканият поглед на Джанет се стрелна от Гарсия към Хънтър. — Какво става тук?

Вместо да отговори, Хънтър пак взе телефона си и зареди друга снимка.

— Ами този човек? Познавате ли го?

Нещата отпреди няколко минути се повториха — Том се намръщи, изкриви устни и поклати глава, но Джанет се втренчи в снимката, без да мига за няколко дълги секунди и още преди да каже нещо, Хънтър видя ясен проблясък на разпознаване в очите ѝ.

— Да, разбира се, че го познавам. Той беше една от звездите в отбора по футбол в гимназия „Гардина“, докато учех там. — Джанет се премести на фотьойла. — Името му е Трой… хмм… Трой Фостър, ако не греша. И той беше в моя клас.

В колата, докато пътуваха към апартамента на Джанет и Том, Хънтър се беше обадил на госпожа Фостър със странна молба. В дома на Оливър и Джоузи, когато Хънтър направи връзката между униформата на мажоретка на Джоузи и фланелката на Джанет, в паметта му проблесна още нещо. Нещо, което му отне три секунди, за да си спомни — друга снимка. Беше я видял, когато посети Трой Фостър в дома на майка му в Силмар преди няколко дни, преди Трой да сложи край на живота си. Снимката беше на Трой, който тичаше с футболна топка, готвейки се да отбележи тъчдаун… и фланелката му беше същата като тази, която носеше в момента Джанет. Това накара сърцето на Хънтър да забие три пъти по-бързо от обикновено. Това беше липсващото парче от пъзела.

Хънтър помоли госпожа Фостър да направи снимка на фотографията и да му я изпрати. И тя го направи.

— Той беше ли във вашия клас през същите години като Джоузи Мос? — попита Гарсия.

Джанет примига озадачено.

— Вие казахте, че тя е напуснала след девети клас, нали? Трой Фостър в същия девети клас ли беше заедно с вас двете?

Джанет се замисли за момент и после кимна.

— Да, той беше в моя клас през цялото време в гимназията. Тримата бяхме в един клас, когато отидох да уча в „Гардина“, в осми клас. — Объркването в гласа ѝ съответстваше на израза в очите ѝ. — Защо? Защо ме питате за Трой? Какво общо имат с всичко това Джоузи и Трой?

Хънтър зареди друга снимка на телефона си — на Кирстен Хансен. Джанет и Том вече я бяха виждали.

— Трой Фостър е бил годеникът на Кирстен Хансен — обясни Хънтър. — Щели са да се оженят след седем месеца.

Думите на Хънтър се задържаха зловещо във въздуха, докато по лицата на Джанет и Том се изписаха съмнение и объркване.

— Това е другата жертва — изречението на Том не прозвуча като въпрос.

— Да — потвърди Гарсия.

— Аз… — Джанет вдигна ръце в отбранителен жест и по лицето ѝ потекоха сълзи. — Не разбирам. Какво означава всичко това? — Тя облиза устни. — Какво се опитвате да ми кажете?

— Госпожице Ланг… — започна Гарсия, но Джанет го стрелна с гневен поглед.

— Джанет — повиши тон тя. — Името ми е Джанет. Мразя да ме наричат госпожица Ланг.

— Извинявам се — каза Гарсия. — И за да отговоря на въпроса ти, честно казано, не знаем точно какво означава всичко това. Още не. Изровихме тази информация само преди един час и половина, след като тръгнахме оттук по-рано днес, но единственото, което знаем със сигурност… единственото, на което ни е научил дългогодишният ни опит, е, че в нашата работа няма случайни неща, особено като тези сега.

Хънтър предложи на Джанет нова хартиена кърпичка и двамата с Гарсия зачакаха тя да избърше сълзите си.

Следващата част щеше да бъде сложна.

61.

Хънтър и Гарсия извадиха късмет в Санта Кларита. Вятърът беше отвял проливния дъжд, който видяха да се излива над националния парк „Лос Падрес“, в противоположната посока от мястото, където бяха, но времето се промени. Над Северния Тихи океан се бяха образували нови тъмни облаци. Макар и не толкова заплашителни като онези, които видяха преди няколко часа, тези нови облаци, подгонени от океанския вятър, бяха придали на небето зад прозореца на Джанет мръснопепеляв цвят, и докато тя бършеше сълзите си, първите капки дъжд забарабаниха по перваза.

Джанет смачка хартиената кърпичка в ръката си и я допря до носа си. Обърканият ѝ втренчен поглед се плъзна от човек на човек около масата и накрая се спря на Хънтър.

— Искаш ли чаша вода? — попита той.

Джанет преглътна буцата в гърлото си и кимна.

— Да, моля.

— Аз ще донеса — каза Том и стана. — Някой друг иска ли?

Двамата детективи отказаха.

Том донесе вода на Джанет, която отпи една малка глътка и остави чашата на масата.

— И тук трябва да се върнем на първия въпрос, който ти зададох — започна Гарсия, привличайки вниманието на Джанет. — Докато беше в училище, винаги ли излизаше с една и съща група ученици? И ако е така, Джоузи Мос и Трой Фостър бяха ли част от тази група?

Вените на ръката на Джанет затанцуваха, когато тя отново взе чашата с вода. Този път отпи голяма глътка.

— Ами… да… донякъде… — Очите ѝ се отместиха встрани от двамата детективи.

— Какво по-точно означава „донякъде“? — настоя Гарсия.

— Хмм… да, може да се каже, че отначало излизахме заедно.

Хънтър и Гарсия очакваха, че Джанет ще продължи, но тя не го направи.

— Отначало? — попита Хънтър.

— Да, предимно в осми клас в прогимназията. Тогава се събирахме заедно в училище… и понякога извън училище, но в гимназията… — Тя се втренчи в чашата, докато изричаше тези думи. — Разпръснахме се в различни групи.

— Има ли причина да сте се разделили и разпръснали в различни групи? — попита Хънтър.

Джанет се замисли и после повдигна рамене.

— Не. — Очите ѝ се отместиха нагоре и след това наляво. — Предполагам, че главната причина е, защото преминахме от прогимназията в гимназията. Нещата за учениците се променят с този преход, нали?

Хънтър и Гарсия не можеха да оспорят тази логика. И двамата знаеха от личен опит, че нещата наистина се променят, понякога коренно, когато учениците отидат в гимназията. Мнозина тийнейджъри в Съединените щати виждаха това препятствие като начало на съзряването им. Те несъмнено претърпяваха редица физически и психични промени и замяната на стари приятели с нови изобщо не беше нещо необичайно.

— Трой се включи във футболния отбор на гимназията — продължи Джанет. — И ей така… — Тя щракна с пръсти. — Намери си нова група приятели, с които започна да излиза. Помня, че наистина стана „спортна звезда“. Всички момичета искаха да му бъдат гаджета и всички момчета искаха да му станат приятели. — Джанет пак отпи глътка вода. — Джо беше изключително привлекателно момиче. В началото на девети клас тя кандидатства за отбора на мажоретките. Лесно я приеха и това си беше — новите готини приятелки мажоретки означаваха сбогом на старите, не толкова готини приятелки от осми клас в прогимназията. — Джанет вдигна ръце в знак, че се предава, показвайки, че и тя има известна вина. — И аз започнах да се събирам с други хлапета. В девети клас започнах да се срещам с едно момче… първото ми гадже… — Тя погледна Том, който изобщо не изглеждаше раздразнен. — И започнах да излизам с неговите приятели… и общо взето, това беше всичко. Всички си намерихме нови приятели.

— Добре — рече Гарсия. — Нека се върнем малко към времето ти в осми клас. Ти каза, че тогава си била в една компания с Трой Фостър и Джоузи Мос, нали така?

— Да.

— И кога беше това?

— Ами… — Джанет примига два пъти, докато мислеше. — Бях на тринайсет, значи преди тринайсет години. Завършихме прогимназията през 2009 година.

Гарсия си записа това и продължи:

— Имаше ли някой друг в тази група, освен теб, Джоузи и Трой? — Той вдигна ръка, преди Джанет да отговори. — Моля те, помисли си добре, защото е много, много важно.

— Не бяхме супер тясно свързана група — поясни Джанет. — Често излизахме заедно, но имахме и други приятели от училище.

— И все пак — настоя Гарсия. — Когато бяхте заедно, имаше ли още някой, освен Трой и Джоузи?

Джанет отново избърса сълзите си и се втренчи в някаква точка в масата, но погледът ѝ се задържа там само няколко секунди.

— Софи — каза тя и кимна. — И Софи често излизаше с нас.

— Софи?

— Да. Наричахме я Софи, но цялото ѝ име беше София… — Джанет се почеса по лявата буза. — Хмм… Все ѝ се подигравахме, защото фамилното ѝ име звучеше като „Равиоли“.

— Италианка ли беше?

— Беше родена тук, но мисля, че родителите ѝ бяха италианци. — След няколко секунди Джанет си спомни името. — Ризоли — каза тя и пак щракна с пръсти и посочи Гарсия. — Казваше се София Ризоли.

— Чудесно — отбеляза Гарсия и си записа името.

— И София ли се отчужди от другите в групата, след като започнахте да учите в гимназията? — попита Хънтър.

— Да — потвърди Джанет. — Всъщност тя стана малко странна.

— В какъв смисъл „странна“? — попита Хънтър.

— О, тя се забърка с косматите — обясни Джанет. — Знаете ги… онези с дългите коси, облечени предимно в черно, които слушат метъл или готик метъл, или емо[11], или някакви тежки парчета с крясъци, които не би трябвало да се наричат музика.

Гарсия хвърли поглед на Хънтър. В очите му се четеше усмивка, защото партньорът му си падаше по такава музика.

— Предполагам, че си загубила връзка и с нея, след като си завършила гимназия „Гардина“? — попита Хънтър.

— Да. Не я видях повече, след като се дипломирахме. — Джанет замълча за момент. — Не видях повече никого от тях. — Тя погледна двамата детективи с очи, изпълнени със съмнение.

— Спомняш ли си някой друг, който е бил част от тази група? — настоя Гарсия.

Джанет се замисли за пет секунди и после поклати глава.

— Не, не мисля.

— Може би някое момче? — предположи Хънтър.

Джанет го погледна и повдигна едната си вежда.

— Говорим за ученици — обясни той. — Групата, за която ти спомена, се е състояла от три момичета и едно момче. Не познаваме София Ризоли, но ти и Джоузи Мос сте били привлекателни девойки и това ме навежда на мисълта, че и София е била привлекателна.

Джанет кимна.

— Да, и тя беше привлекателна.

— В прогимназията — продължи Хънтър, — едно момче, което дружи с три привлекателни момичета, не остава незабелязано от приятелите си. И честно казано, ако това момче беше един от приятелите ми, когато ходех на училище, бих направил всичко възможно да се сближа още повече с него и да вляза в онази компания. Разбираш ли какво искам да кажа? Щях да искам и аз да дружа с хубавите момичета.

С крайчеца на окото си Хънтър видя, че Том кимна в знак на съгласие.

Джанет наклони глава на една страна и се замисли. И след няколко секунди примига и погледна Хънтър.

— Може би Педро — каза тя и нехайно повдигна рамене. — Той беше добър приятел на Трой и си падаше по Софи. Като се замисля сега, Педро излизаше с нас когато можеше, но невинаги. Родителите му бяха много строги. Помня това. Той имаше вечерен час… ходеше на църква всяка неделя… типично религиозно семейство, затова Педро не можеше винаги да излиза с нас.

— Спомняш ли си фамилното му име?

Джанет се помъчи да си го спомни, но скоро се отказа.

— Беше някакво странно мексиканско име. Няма начин да си го спомня, но Трой сигурно го знае.

Гарсия запази спокойно изражение, но Хънтър сведе очи към пода за момент. Не го забеляза никой друг, освен Гарсия.

— Добре, ще го разберем — увери я Гарсия. — Някой друг?

Джанет поклати глава.

— Не. Както казах, не бяхме супер тясно свързана група, но когато излизахме заедно, обикновено бяхме четиримата… Педро идваше, когато можеше. — Преди да ѝ зададат поредния въпрос, Джанет вдигна ръце. — Почакайте… моля ви. Не разбирам. Какво общо има с всичко това сестра ми? Тя дори не е учила в „Гардина“.

Хънтър взе мобилния си телефон от масата и го пусна в джоба си.

— Именно тук се нуждаем от помощта ти, Джанет. — Хънтър изчака, докато тя отново го погледна в очите. — Онзи, който прави това… убиецът, явно е свързан по някакъв начин с групата ти приятели в осми клас.

— Свързан? Как?

— Все още не знаем — отговори Хънтър. — И затова се нуждаем от помощта ти. Искам да се замислиш за онова време… за групата… за нещата, които сте правили заедно. Случи ли се нещо?

— Нещо? — Джанет поклати глава и тревожните ѝ очи се отместиха от Хънтър на Гарсия и после обратно на Хънтър. — Какво нещо?

Това беше най-деликатната част.

— Нещо, в което сте били замесени всички — опита се да обясни Хънтър и реши да използва себе си за пример. — Виж, като повечето хлапета в училище, аз излизах с една и съща група приятели. В моя случай бяхме четирима, всичките момчета. Ходехме в мола, на кино, на купони… като всички останали.

Гарсия кимна в знак на подкрепа.

— Също така обаче, правехме някои неща, които навремето ни се струваха готини — продължи Хънтър. Знаеше, че трябва да действа внимателно и тактично. — Сещаш се, хлапашки щуротии. Понякога правехме неща, понеже мислехме, че ще изглеждаме като лоши пичове, гадни копелета… опитвахме се да бъдем бунтари и така нататък, но сега, като се замисля, не се гордея с някои от нещата, които правехме.

— Какви неща, например? — озадачено попита Джанет. — Да пиете алкохол в парка? Да пушите джойнт? Да откраднете пари от шкафчето на друг ученик? Какво?

— Не — отвърна Хънтър. — Глупави неща… но неща, които може да са обидили или наранили чувствата на някой друг, например… понякога се заяждахме с други ученици… понякога… — Паузата беше умишлена. — С учители. Подигравахме им се за едно или друго — прическата, теглото им, външния им вид, как се обличат, колко лоши преподаватели са… Хлапетата правят такива неща. За това говоря, Джанет. Имаше ли учител, ученик или ученици, с които вашата група обикновено се заяждаше… на когото се подигравахте… или с когото често си правехте шеги?

Джанет изглеждаше изненадана.

— За тормоз ли говорите?

— Може би — сериозно отговори Хънтър.

— Тогава ме питате дали сме тормозили други хлапета?

— Тормозехте ли?

— Не — решително заяви тя.

— Може би само няколко шеги? — настоя Гарсия. — Може би сте се подигравали на някого за нещо глупаво. Хлапетата го правят. — Той млъкна за ефект. — Много е важно, Джанет.

Тя се опита да се съсредоточи, но не след дълго се отказа.

— Вижте. — Тъгата в гласа ѝ започваше да отстъпва място на раздразнение. — Да, разбира се, че понякога се шегувахме с дрехите на някого, или че е дебел, или нещо друго. Майтапехме се и с учителите. Дори един с друг… всъщност доста често. Също така погаждахме номера на други ученици, както прави всеки ученик в страната, но предполагам, че имате предвид някой, на когото сме се подигравали често, нали? Някой, който „винаги“ е бил мишената. И яко сме го тормозили, както по филмите, нали?

— Вероятно, но не непременно — обясни Хънтър. — Всичко би зависило от психичната сила на този човек. Понякога една-единствена постъпка е достатъчна и затова искам да помислиш внимателно, Джанет. — Хънтър знаеше, че трябва да я насърчи. — Моля те, разбери, че не сме дошли да те съдим за нещо, което може да се е случило преди всичките тези години. Както казах, хлапашки щуротии. — Той сложи ръка на гърдите си. — Аз се заяждах с други ученици и с учителите, когато бях в училище, и го правех само за да се забавлявам. Понякога разплаквах други ученици. Не се гордея с това, но съм го правил. Случват се такива неща. Случват се във всяко училище и всеки ден. Това е факт. — Хънтър потърси разбиране в очите на Джанет, но видя само объркване, затова продължи: — Ако има някой, на когото сте се подигравали като група… дори по начин, който не ви се е струвал толкова гаден, този някой може да е връзката, която търсим.

Гарсия запази каменно изражение, но знаеше, че партньорът му не е съвсем искрен. Знаеше, че в училище Хънтър е бил аутсайдерът, зубрачът, кльощавото хлапе, което е седяло само през обедната почивка. Него бяха тормозили, не обратното. Гарсия обаче също така знаеше защо Хънтър каза на Джанет, че той се е подигравал на други ученици. Повечето хора трудно признават вината си, колкото и малка да е. Ако Джанет мислеше, че Хънтър е направил нещо подобно на това, което тя и групата ѝ приятели може да са направили, особено след като сега е детектив от полицията, това можеше да противодейства достатъчно на усещането за вина, ако изобщо имаше някаква вина, и Джанет да признае нещо.

— Както казах — опита се още веднъж да обясни Джанет, — разбира се, че от време на време се шегувахме и погаждахме номера на други ученици. Може би на всеки от класа в един или друг момент, но не сме тормозили никого. Не сме се заяждали постоянно с определени ученици само за да се забавляваме.

— Ами на някой учител? — настоя Гарсия, който искаше да затвърди мисълта, че не говорят само за ученици. — Някой учител, с когото редовно сте се подигравали?

— Вероятно с всичките — призна Джанет. — Но нищо ужасно и никога не сме го правили пред тях, само помежду си, в групата. „Мразя тези часове“ или „Господин Еди-кой си смърди“… такива глупости.

— Ами обратното? — попита Хънтър. — Имаше ли учител, който се заяждаше с вас? Или конкретно с някого от вашата група? — Той повдигна рамене. — И учителите го правят.

Джанет се замисли, прехапа устни и явно се разрови в паметта си.

— Не си спомням — каза накрая тя. — Никой от нас не беше отличник, но имахме горе-долу добри оценки. Доколкото си спомням, отношенията ни с учителите бяха нормални.

— Някой от вас бил ли е скъсан на поправителен изпит? — настоя Хънтър, опитвайки друг подход.

— Аз не — отговори Джанет. — Не мога да бъда сигурна за другите, но не мисля.

— Почакайте — прекъсна ги Том и размаха ръце. — Опитвате се да ни кажете, че проклетата теория на полицията е, че някой изтезава и убива хора тук — вече трима — защото преди тринайсет години са го тормозили в училище?

— Може да е и учител — отново подхвърли Гарсия за по-сигурно.

— Опитваме се да проверим нещата от всеки възможен ъгъл, Том — отвърна Хънтър. — Както обяснихме, фактът, че всички жертви са тясно свързани с членове на групата от осми клас, за която спомена Джанет, не е случайност. Тук има връзка и ние трябва да я открием.

— Може би — съгласи се Том. — Но звучи налудничаво.

Хънтър помнеше видеозаписа, който убиецът беше изпратил на Джанет в деня след убийството на Мелиса Хоторн. Помнеше думите накрая. Не искаше да ги напомня на Джанет, но нямаше избор.

— В онзи ужасяващ видеоклип, който ти изпратиха, накрая пишеше „като риба“. Говори ли ти нещо това? — попита той. — Погаждали ли сте на някого номер, включващ риба?

Джанет го погледна така, сякаш Хънтър е извънземен.

— Номер с риба… какво?

— Не знам — отговори той. — Може би ти или някой от групата е оставил риба, окачена в шкафчето на друг ученик като глупава шега.

Том погледна Хънтър и повдигна вежди.

— Или пък сте сложили риба в чантата на някого? — продължи Хънтър. — Или в кутията с обяда му? Някаква хлапашка шега с риба?

Джанет решително поклати глава.

— Не. Никога. Никога не сме правили шеги с риба или с някое друго морско същество. Нито дори с мида. Сериозно ли говорите?

— Да. — Том вдигна ръце, за да накара всички да млъкнат. — Започва да звучи повече от налудничаво. Направо глупаво. Да не сте се надрусали, момчета? Да не сте пушили нещо?

Последва неловък момент и после Гарсия опита по друг начин.

— Ами някой, който е искал да бъде част от вашата група? — попита той. — Някой, който е искал да се присъедини към вас, но вие сте го отблъснали? Случвало ли се е такова нещо? Както каза детектив Хънтър, някои други хлапета сигурно са правили всичко възможно, за да бъдат с вас.

Този път Джанет се замисли по-дълго.

— Не мисля. — Брадичката ѝ клюмна на гърдите. — Говорите така, сякаш сме били някакво братство, което е изисквало покорство, за да станеш член, или някаква специална организация като вампирите в „Здрач“. Ние бяхме само група ученици на тринайсет-четиринайсет години и понякога излизахме заедно, това е всичко. Правехме онова, което правят всички други хлапета. Нищо повече, нищо по-малко. В нас нямаше нищо специално.

Погледът на Хънтър обходи стаята и се спря на лавицата на едната стена.

— Случайно да си запазила годишника си от осми клас? — попита той. Още една малка вероятност.

На лицето на Джанет се изписаха ирония и сарказъм.

— Годишникът ми от осми клас? Определено не. Мисля, че дори не си го купих. — Тя присви очи, докато се опитваше да си спомни. — Не, не го купих, защото… кой си го купува? На никого не му пука много за осми клас. Само преминаваш от прогимназията в гимназията… при това в същото училище, „Гардина“. Нищо не се променя. Започваш следващата учебна година общо взето със същите съученици. Не е като да отидеш в колеж и може никога повече да не видиш отново приятелите си от училище.

Хънтър и Гарсия знаеха, че това е вярно. На повечето ученици в Америка не им пукаше особено много за прехода от прогимназия в гимназия. Ако годишниците за прогимназията не се раздаваха безплатно, а много малко училища можеха да си го позволят, много ученици предпочитаха да не си купуват годишника. Виж, годишникът от гимназията беше съвсем друго нещо.

Хънтър знаеше, че в момента няма какво друго да попитат. Притискането с още въпроси само щеше да ядоса Джанет.

— Благодаря ти за времето, Джанет — каза той и двамата с Гарсия станаха, но преди да се обърне и да тръгне, добави: — Знаеш ли, човешката памет работи по странен начин. Понякога, когато я насилваш, не ти дава нищо, освен бели петна. И после, когато мислиш за нещо съвсем друго, изважда нещо, което е било скрито някъде в подсъзнанието. Ако се сетиш за нещо или за някого, поради каквато и да е причина, моля те, веднага се свържи с нас.

Отговор не последва, но когато стигнаха до външната врата, Хънтър чу, че Джанет отново започна да ридае.

62.

— Мислиш ли, че тя крие нещо? — попита Гарсия, когато се върнаха при колата му. — Имам предвид за тормоза в училище?

— Не останах с това убеждение — отвърна Хънтър. — Джанет призна, че са погаждали номера и са се шегували за сметка на други ученици. Може би някой от онези номера или шеги са засегнали някого много повече, отколкото тя си представя. Старата история — за един шега, за друг психична травма.

Гарсия кимна и погледна колко е часът.

— Наближава седем и половина — каза той на партньора си. — Какво искаш да направим? Да приключим ли за днес и да продължим утре сутринта, или какво?

Хънтър прокара пръсти през косата си и погледна към небето. Дъждът беше спрял, но облаците все още бяха там.

— Мисля, че по това време — добави Гарсия, — единственото, което можем да направим, е да посетим Джоузи Грифит и да ѝ зададем същите въпроси като на госпожица Ланг. — Той млъкна и завъртя език в устата си. — Проблемът е, че както каза, още не са изминали и двайсет и четири часа, откакто тя загуби съпруга си. Би било истинско чудо, ако получим надеждни отговори от нея в момента.

— Да, знам. Мисля, че тази вечер не можем да свършим много. Утре сутринта първата ми работа ще бъде да кажа на отдел „Проучвания“ да издири София Ризоли и Педро, каквото и да е фамилното му име. Щом ги намерим, може би те ще помнят повече за тяхната група в училище, отколкото ще си спомнят госпожица Ланг и госпожа Грифит.

Гарсия кимна.

— Техните умове няма да се борят със скръб.

— Именно — съгласи се Хънтър.

— Трябва да говорим и с брата на Трой — предложи Гарсия. — Може да е учил в същото училище „Гардина“. Може да ни каже нещо.

— Ще потърся в интернет довечера. — Хънтър смъкна ципа на якето си, — но нека го добавим към списъка за утре, след като отидем в гимназия „Гардина“. Искам първо да прегледам годишника им от 2009 година и може би да поговоря с някои учители, чистачи, административния персонал… който е останал там от онова време.

— Ами ако не е останал никой?

— Тогава ще ги издирим.

Гарсия кимна и отключи колата, но преди да се качат, телефонът на Хънтър иззвъня.

— Детектив — каза женски глас, когато Хънтър отговори на обаждането. Звучеше разтревожено и разплакано. — Обажда се Стейси Грийн… приятелката на Джоузи. Тя е при мен в момента.

— Здравейте, госпожице Грийн — отвърна Хънтър. — Добре ли е госпожа Грифит?

— Джоузи спи. Изкара по-голямата част на деня на успокоителни, но снощи, у тях, вие помолихте Скот и мен да държим под око телефона ѝ. Казахте ни да се свържем с вас, ако тя получи някакви странни съобщения от непознати номера.

Хънтър направи знак на Гарсия да се качат в колата и когато седнаха вътре, бързо превключи обаждането на високоговорител.

— Точно така. Тя получи ли съобщение?

Двамата детективи чуха, че Стейси подсмърча, докато се опитва да успокои гласа си, но не успяваше. Вместо да говори, тя неспирно ридаеше.

— Госпожице Грийн — спокойно каза Хънтър. — Дишайте дълбоко. Вкъщи ли сте?

— Да.

— Можете ли да си налеете чаша вода? Или да помолите годеника си да ви даде вода?

— Скот не е у дома в момента. — Тя замълча и продължи да подсмърча. — Добре съм.

— Сигурна ли сте?

— Да.

— Добре. Не бързайте.

След няколко секунди Стейси се успокои.

— Да… Ами, предполагам, че лошите новини се разпространяват бързо — каза тя все още с немощен глас. — Джоузи получи няколко съобщения от непознати номера днес. Всичките пишеха, че много съжаляват за случилото се.

— Тя показа ли ви всички съобщения? — попита Хънтър.

— Както казах, Джоузи взе успокоителни и спа през по-голямата част на деня, но аз знам паролата ѝ и докато тя си почиваше, държах телефона ѝ до себе си.

— Умно — оформи беззвучно с устни Гарсия.

— Но преди половин час… — продължи Стейси, — тя получи още едно съобщение от непознат номер. — Тя млъкна и гласът ѝ се задави от сълзи.

— Какво пишеше в съобщението?

— Ами… както вие споменахте вчера, изпращачът е написал две думи — „От Оливър“ — с главни букви, в началото на изскачащото съобщение.

— Видяхте ли самото съобщение? — попита Хънтър, но съдейки по начина, по който плачеше Стейси, се досети какъв ще бъде отговорът.

— Да. — Стейси избухна в ридания. — Имаше… прикрепен… видеозапис… — Гласът ѝ се разтрепери и тя не можа да довърши изречението.

Гарсия затвори очи, сякаш изпита болка.

— Защо… — попита Стейси. — Защо някой би изпратил такова…

— Госпожице Грийн — прекъсна я Хънтър. — Моля ви, отидете в кухнята и си налейте вода със захар. Една лъжица захар ще свърши работа. Ще ви помогне да се успокоите.

Хънтър и Гарсия чуха, че Стейси си пое дълбоко дъх през запушения нос, и после изщракване на запалка, последвано от дълбоко вдишване.

— Добре съм — каза тя. — Какво искате да направя сега?

Съдейки по тона на гласа ѝ, беше ясно, че Стейси всъщност не е добре, но Хънтър и Гарсия не можеха да направят много.

— Във вас ли е телефонът на госпожа Грифит? — попита Хънтър.

— Да.

— Добре. Искам да ми препратите цялото съобщение. Включително прикрепения видеозапис. Знаете ли как да го направите?

— Да, разбира се.

— Моля ви, препратете ми го веднага. Не пускайте отново видеозаписа, само изберете съобщението от списъка, щракнете върху бутона за препращане, въведете телефонния номер, на който ми се обаждате сега, и ми го изпратете.

— Добре… почакайте.

Хънтър и Гарсия чуха тихи звуци на бутони на клавиатура.

— Готово. Получихте ли го?

Три секунди по-късно мобилният телефон на Хънтър извибрира.

— Да. Благодаря ви. А сега искам да направите още нещо за мен. И е много, много важно. — Хънтър нямаше да допусне същата грешка като с Трой.

Стейси изпълни инструкциите му как да изтрие напълно съобщението и видеозаписа от телефона на Джоузи Грифит.

— Добре… готово — каза му тя, ридаейки.

За да бъде сто процента сигурен, Хънтър я помоли да провери всичко още веднъж.

— Изчезна — увери го тя. — Няма го тук вече.

— Госпожице Грийн, може ли преди да затворите, да ви задам още един въпрос? — попита Хънтър. — Откъде познавате госпожа Грифит? Случайно да сте учили в гимназия „Гардина“ с нея?

Стейси отново си пое дълбоко дъх.

— Не. Запознах се с Джоузи в Калифорнийския университет в Лос Анджелис. И двете следвахме психология. Завършихме заедно.

— А другите жени от групата ви приятелки? — попита Хънтър. — Групата, с която бяхте в Лас Вегас за моминското ви парти? Знаете ли дали някоя от тях е познавала госпожа Грифит от годините ѝ в гимназия „Гардина“?

— Хмм… — Стейси не мисли твърде дълго. — Не. Никоя от тях. Мисля, че Луси и Ейми познават Джоузи от гимназията, но те не са учили в „Гардина“, а в „Саут“, в град Торънс.

— Добре, благодаря ви — отвърна Хънтър и потърка уморените си очи. — Ще ви се обадя утре, за да проверя как е госпожа Грифит, става ли?

— Да — прошепна Стейси.

— Днес се справихте страхотно, госпожице Грийн. Благодаря ви още веднъж.

Веднага щом приключи разговора, Хънтър отвори съобщението, което Стейси му изпрати. Текстът се състоеше от четири думи, групирани по двойки и разделени от интервали. Първите две думи, както им каза Стейси, бяха: „ОТ ОЛИВЪР“. Това се беше появило в изскачащото съобщение. Последните две думи бяха: „ЗА ДЖОУЗИ“.

— Хитро — отбеляза Гарсия. — С такова съобщение, как няма да искаш да видиш прикрепения запис един ден, след като си загубила съпруга си?

Хънтър кимна.

— Е, добре — каза Гарсия и си пое дълбоко дъх, за да се успокои. — Нека видим какво е изпратил убиецът този път.

Хънтър пусна видеозаписа.

63.

Следващият ден започна като повечето дни, със съвещание за напредъка на разследването в кабинета на отдел „Свръхтежки убийства“, но преди капитан Барбара Блейк да пристигне, Хънтър и Гарсия направиха няколко промени на информационното табло. Сега част от горния десен ъгъл на таблото показваше три нови снимки — Джанет Ланг, Трой Фостър и Джоузи Грифит — свързани с червена линия.

Капитан Блейк слуша мълчаливо първите двайсетина минути, докато двамата детективи я информираха за всичко, което бяха открили през последните двайсет и четири часа. Щом приключиха, Барбара отстъпи крачка назад от таблото, местейки очи от снимка на снимка, сякаш се опитваше да се ориентира в сложен лабиринт… откъдето не виждаше изход.

— И има ново съобщение от убиеца — каза тя и тялото ѝ вече зае отбранителна поза. — Нов видеозапис?

— Да — потвърди Хънтър и посочи монитора на компютъра си. Вече беше прехвърлил видеозаписа от мобилния си телефон на твърдия диск на компютъра.

— Ще отида да си взема нещо безалкохолно — каза Гарсия, когато капитан Блейк се приближи до бюрото на Хънтър. — Няма да го гледам отново. — Той спря на вратата. — Някой иска ли нещо?

Робърт и Барбара поклатиха глави.

Гарсия излезе и затвори вратата. Хънтър си пое дълбоко дъх.

— Видеото е… много смущаващо — предупреди той.

— Съдейки по онова, което имаме досега — отвърна капитан Блейк и погледна таблото, — не очаквам нищо по-малко.

Хънтър пусна видеозаписа.

Този път видеоклипът беше кратък — двайсет и пет секунди. Започваше с избледняващ кадър отблизо на лицето на Оливър Грифит. Очите му бяха толкова объркани… толкова изпълнени с тъга… толкова изгубили надежда… че лесно можеше да се пренебрегне колко са зачервени и подпухнали. По лицето му се стичаха сълзи, които капеха от брадичката му. Дишането му беше повърхностно, сякаш въздухът около него е разреден.

Кадърът продължи близо осем секунди и завърши, показвайки как треперещите му устни се движат, но не се чу звук.

Не беше необходимо.

Дори едно дете би прочело по устните му: Моля те… недей.

Следващият кадър явно беше заснет няколко минути след първия и също започваше с лицето на Оливър отблизо. Очите му все още бяха зачервени, подпухнали, насълзени и объркани, но сега бяха изпълнени с нещо друго — пълен и тотален ужас.

В устата на Оливър беше напъхано кожено топче, което не му позволяваше да крещи… да се моли… или изобщо да каже нещо.

Камерата се отдалечи и показа цялото тяло на Оливър, здраво завързано с ремъци за кръста на Свети Андрей в мазето му. Той беше гол, но все още цял. Двата омара не се виждаха.

Оливър изведнъж се скова. Всеки мускул в тялото му се напрегна до точката на схващане. Главата му рязко се отметна назад и в същото време очите му се отвориха широко от страх, който го парализира. Топчето в устата му заглуши писъка, който се изтръгна от гърлото му.

Опита да се бори. Опита се да рита. Опита се да извие тяло настрана, но ремъците бяха твърде стегнати и яки. Можеше само да трепери на място.

— Исусе Христе! — възкликна капитан Блейк и потрепери.

Хънтър отмести очи от монитора. Знаеше какво предстои и също като Гарсия, не искаше да го гледа отново.

Видеоклипът отново избледня. Новият кадър, също като предишните два, пак беше заснет отблизо, но не беше на лицето на Оливър, показваше слабините му.

В дясната страна на екрана изведнъж се появи дълга градинарска ножица.

— Мамка му! — капитан Блейк закри с ръце лицето си, но леко разпери пръсти, за да може да вижда екрана.

Хънтър затвори очи и зачака звука, който знаеше, че ще последва.

Всичко се случи бързо. Остриетата на ножицата се разтвориха и затвориха със зловещо изщракване, от което дъхът на капитан Блейк секна. Прецизността на срязването беше безупречна и отряза в основата пениса на Оливър.

— Мамка му!

Този път Барбара стисна плътно очи и зарови лице в ръцете си.

На екрана, от прясната рана рукна кръв като вода, потекла от отвъртян докрай кран.

Тялото на Оливър се тресеше, сякаш го екзекутират с електричество, и през коженото топче в устата му успя да си проправи път нечовешки писък.

Ако изщракването на ножицата накара капитан Блейк да спре да диша, то от писъка на Оливър ѝ се догади.

Ментора изчака само секунда и после отново заработи с ножицата.

Клъц.

Второто срязване беше прецизно като първото и с огромна лекота отряза скротума на Оливър.

Тялото му се разтърси конвулсивно веднъж… два пъти… три пъти и после се разтресе за последен път. Мускулите му се отпуснаха. И след това нищо. Не помръдна. Оливър беше припаднал от болка.

Капитан Блейк закри с ръце устата си. Тя отмести поглед към Хънтър за част от секундата и после пак се втренчи в екрана.

Сцената на екрана отново избледня, но веднага след това показа Оливър в цял ръст на хикс-образния кръст. По краката му се лееше водопад от кръв и образуваше плътна и лепкава пурпурна локва на пода. Областта на слабините му представляваше пихтия от открита плът и кръв. Тялото му беше увиснало на кръста. Държаха го само кожените ремъци около китките и кръста. Главата му беше клюмнала, сякаш тежестта ѝ е твърде голяма за мускулите на шията.

Камерата се фокусира за последен път върху лицето. Клепачите му бяха притворени и камерата беше наклонена под такъв ъгъл, че да позволи на зрителя да види очите му, които хаотично се движеха наляво и надясно, не толкова бързо както във фазата на съня, характерна с бързите движения на очите, но почти.

Оливър явно беше в състояние на делириум, предизвикан от болка, шок и загуба на кръв.

Той се закашля и главата му подскочи нагоре, после пак клюмна надолу от усилието.

Тъй като коженото топче беше запушило устата, бузите му се издуха като риба балон, но в същото време нещо бликна през краищата на устата му… нещо повече от слюнка. Оливър беше повърнал и повърнатото нямаше къде да отиде.

— Мамка му! — изпсува за трети път капитан Блейк, разтърси силно глава и се извърна от екрана. — Приключих с това. Спри го — обърна се тя към Хънтър.

Той натисна паузата и отвърна:

— Няма повече. Видеозаписът свършва тук, но накрая убиецът е добавил думите „ЩРАК, ЩРАК, ЩРАК“ в долната част на екрана.

Капитан Блейк отново насочи вниманието си към монитора на бюрото му.

— Щрак, щрак, щрак? Какво би трябвало да означава това?

— Вероятно звук, наподобяващ отваряне и затваряне на щипки на рак — отговори Хънтър.

Усилието да гледа този двайсет и пет секунден запис, изглежда, беше изтощило напълно капитан Блейк. Тя изправи рамене и започна да диша дълбоко, за да се успокои, а после скръсти ръце на гърдите си, пак в отбранителна поза, без дори да забележи, че го прави.

— Свърши ли видеоклипът? — попита Гарсия, който отвори вратата и застана на прага. В дясната си ръка държеше кутия безалкохолно „Доктор Пепър“.

Хънтър кимна, но капитан Блейк поклати глава.

— Нуждая се от минутка — каза тя с треперещ глас, какъвто Хънтър и Гарсия бяха чували само един-два пъти преди това. — Дайте ми само минутка — повтори Барбара, мина покрай Гарсия и се отправи към тоалетната.

64.

На капитан Блейк ѝ отне много повече от една минута, за да се успокои. Когато най-после се върна в кабинета на Хънтър и Гарсия, Хънтър забеляза, че гримът около очите ѝ е леко размазан, но това не беше всичко. Сега, наред с тъгата и възмущението, в очите ѝ блестеше ново чувство — гняв.

— Добре ли си? — попита Гарсия.

Двамата с Хънтър отново стояха пред таблото със снимките.

— Доколкото мога да бъда, след като видях вероятно най-гнусния клип, който съм виждала през живота си.

— На мен ли го казваш? — отвърна Гарсия, когато Барбара се присъедини към тях.

Тя огледа таблото още веднъж, като този път се постара да проследи червените линии, начертани на него, и свързваха сериите снимки.

— И така — каза капитан Блейк, в гласа ѝ липсваше увереност. — Ако съм разбрала правилно от информацията ви преди малко, искате да ми кажете, че новата теория на отдел „Свръхтежки убийства“ е, че убиецът, който и да е този психопат, има зъб на някого. — Тя наклони глава настрана с несигурно изражение. — И не на някоя от жертвите, които е изтезавал и убил, а на близките им хора.

Гарсия се приготви да каже нещо, но капитан Блейк вдигна ръка и му направи знак да мълчи.

— „Зъб“ — продължи тя, — който според вас има корени преди тринайсет години, докато тези хора — Барбара посочи към ъгъла на таблото с трите нови снимки, — са били в прогимназия „Гардина“. — Тя посочи останалите на таблото. — И всичко това, включително абсолютно гнусния видеоклип, който току-що видях, не е нищо повече от отмъщение… наказание за нещо, което те са направили, когато са били… на колко години?

— Навремето Джанет Ланг е била на тринайсет — поясни Гарсия и посочи снимката ѝ. — Трой Фостър и Джоузи Грифит са били на четиринайсет и както казахме, явно има още двама души от групата — София Ризоли и Педро някой си. Нямахме време да ги открием, но отдел „Проучвания“ работи по въпроса, докато говорим.

— Тринайсет… — Учудените очи на капитан Блейк се спряха на Гарсия. — И четиринайсет. — Вниманието ѝ се насочи към Хънтър.

— Може би човекът, когото търсим, не е бил ученик — каза Хънтър и това накара Барбара да се замисли, като отново се вгледа в таблото, и по-точно в снимките на текстовите съобщения, разменени между убиеца и жертвите.

— Убиецът нарича себе си „Ментор“ — отбеляза тя.

Гарсия кимна.

— Вероятно поради някаква причина.

— Тогава смятате, че може да е някой от учителите им… отпреди тринайсет години?

— Знаем как звучи, капитане — рече Хънтър.

Капитан Блейк се подсмихна, докато си играеше с лявата си обеца.

— Мисля, че думата, която търсиш, е „отчаяно“, Робърт.

— Всяко разследване на серийни убийства е отчаяно, капитане — отвърна Хънтър. — Отчаяна надпревара с времето. Общо взето, търсим някой, който се разхожда спокойно по улиците и убива хора по план и график, които само извършителят знае. Колкото повече време ни отнеме да го заловим, толкова повече убиецът се приближава до поредната жертва. Времето никога не е на наша страна.

— Мислиш ли, че не го знам, Робърт? — леко раздразнено попита капитан Блейк.

— Ясно ми е, че го знаеш, капитане — със спокоен тон отговори Хънтър. — Също така ми е ясно, че знаеш, че тройна случайност като тази… — той посочи трите нови снимки на таблото, — няма. Не и в света на отдел „Свръхтежки убийства“.

Докато гледаше таблото, Барбара почувства, че нещо стяга гърдите ѝ.

— Това е… — Тя поклати глава и прехапа устни. — Лудост. Не мога да проумея мисълта, че някой изтезава и убива невинни хора по невъобразими начини, като отмъщение за нещо, което явно се е случило преди тринайсет години, докато са били в осми клас. Те са били хлапета, за бога. Какво може да са направили група тринайсет-четиринайсетгодишни малчугани, за да дадат повод за такова отмъщение?

Гарсия се подсмихна.

— Подценяваш на какво са способни днешните хлапета, капитане.

— Не е било днес, Карлос, а преди тринайсет години — отвърна тя.

— И все пак.

— Това са безсмислени разсъждения — прекъсна ги Хънтър. — И да знаем, и да не знаем какво се е случило преди тринайсет години, няма да променим факта, че трябва да заловим убиеца, а тази група от прогимназия „Гардина“ е връзката, която търсехме. Разберем ли как са свързани, ще го хванем.

В същия момент телефонът на бюрото на Гарсия иззвъня. Той се втурна към него.

— Детектив Гарсия, отдел „Свръхтежки убийства“.

Карлос слуша няколко секунди и после взе тефтерчето си. Надраска няколко реда и изведнъж спря.

— Какво? — Разтревоженият му поглед се отмести към партньора му. — Кога?

Последва пауза и после Гарсия пусна писалката на бюрото си.

— Добре. Изпрати ми всичко, което имаш. Също така ми трябва онзи полицейски доклад.

— Какво беше това? — попита капитан Блейк, когато Гарсия приключи с разговора.

— Отдел „Проучвания“ — отговори Карлос.

Хънтър наостри уши.

— Имаме адреса на София Ризоли — продължи Гарсия. — Отнело им е малко повече време, докато я открият, защото фамилното ѝ име вече не е Ризоли.

— Омъжила се е — предположи Хънтър.

— Да — потвърди Гарсия. — Сега се казва София Елиът. — Той прочете от тефтерчето си. — Двайсет и седем годишна. Съпругът ѝ, Лукас Елиът, е ръководител на проекти в „Т-Мобайл“.

— Има ли деца?

— Не.

— Братя? — настоя капитан Блейк. — Сестри?

— Една сестра — отговори Гарсия. — По-голяма. Живее във Фриско. Родителите ѝ обаче живеят в Лос Анджелис.

— Къде?

— Все още в Гардина, където тя е ходила на училище.

— А къде живеят София Елиът и съпругът ѝ?

— В Ел Монте, в долината Сан Габриел.

Хънтър погледна часовника си в същото време, когато Гарсия погледна екрана на компютъра си. Имейлът от отдел „Проучвания“ току-що пристигна.

— Какво работи госпожа Елиът?

— Тя е счетоводителка. Има фирма и работи от дома си.

— А другото хлапе, което е било в групата им? — попита капитан Блейк. — Мисля, че беше момче, нали?

Гарсия кимна и Хънтър разпозна поражението в движението.

— Името му е Педро Бустаменте. — Гарсия го произнесе буква по буква, а после млъкна и погледна в очите партньора си. — За съжаление той се е самоубил преди около една година. Бил е на двайсет и пет.

— Самоубил се е? — попита капитан Блейк. Изненаданото ѝ изражение отразяваше като огледало лицето на Хънтър.

Гарсия отвори полицейския доклад, който отдел „Проучвания“ бяха прикрепили към имейла.

— Точно така — потвърди той, докато преглеждаше доклада, знаейки точно къде да търси. — Хазяинът му открил тялото му в апартамента му в Помона.

— Как е сложил край на живота си? — попита капитан Блейк, когато двамата с Хънтър застанаха зад бюрото на Гарсия, за да видят доклада. Името на детектива от полицията в Помона, присъствал на мястото, беше Джеймс Лий.

— Прерязал вените си в банята — отговори Гарсия.

— Според детектив Лий — каза Хънтър, четейки от доклада, — не е имало следи за престъпление. Не е проведено разследване. Имаме ли доклада от аутопсията?

Гарсия се върна на имейла.

— Да. — Той щракна върху прикрепения файл.

Хънтър превъртя надолу до токсикологията и прочете какво са открили лаборантите.

— Алкохол и трамадол[12] в кръвта му.

— Повечето хора приспиват мозъка си, преди да отнемат живота си, Робърт — отбеляза капитан Блейк, без да се изненадва. — Знаеш го.

— Вярно е — съгласи се Хънтър. — Но той е имал достатъчно и от двете в организма си, за да го зашеметят най-малко за половин ден. — Той посочи стойностите.

— Мислиш, че не се е самоубил? — попита Барбара.

— Не знам — отговори Хънтър.

— Ще се свържа с детектив Лий — каза Гарсия. — Трябва ни повече информация за случая.

— Добре — съгласи се Хънтър. — Ел Монте и Помона са в долината Сан Габриел, затова защо не ги поемеш? Говори с детектив Лий в Помона и със София Елиът в Ел Монте.

— Тръгвам. — Гарсия взе якето си.

— А ти какво ще правиш? — обърна се капитан Блейк към Хънтър.

— Ще отида в прогимназия „Гардина“, ще разгледам годишника им от 2009-а и ще говоря с когото мога, включително родителите на София Елиът. Годишникът ще ни даде и още някои имена, които да проучим. Все някой трябва да помни нещо. След това ще посетя Джоузи Грифит. Надявам се, че тя ще може да отговори на няколко въпроса за старата им група в училище.

— Добре — отвърна капитан Блейк, провери колко е часът и тръгна към вратата. — Днес следобед трябва да информирам шефа на полицията, затова дръжте ме в течение, каквото и да се случи.

— Разбира се.

Хънтър взе якето си и двамата с Гарсия излязоха.

65.

Гимназия „Гардина“ се намираше от другата страна на Западна сто осемдесет и втора улица, срещу прочутия мемориален гробищен парк „Рузвелт“. С близо хиляда и петстотин ученици, футболно игрище в стандартен размер и повече от двайсет постройки, училищният комплекс беше огромен и обхващаше близо два квартала.

Единият охранител на портите обясни на Хънтър къде се намира канцеларията на директорката на прогимназията, а после Хънтър вървя две минути до входа. Самата канцелария беше просторна, стените бяха украсени с дипломи за различни постижения и награди в рамки, няколко снимки на ученици и голяма фотография на сегашния президент на Съединените щати. Две секретарки седяха зад отделни бюра и ожесточено тракаха по клавиатурите на компютрите си. На пейка до източната стена бе седнал ученик с мрачно изражение на лицето.

Хънтър влезе в канцеларията и секретарката до вратата, афроамериканка на средна възраст с плитчици в косата, вдигна глава и го погледна.

— Добър ден, господине — каза тя и му се усмихна сърдечно. — С какво мога да ви помогна? — Гласът ѝ беше писклив.

Хънтър се приближи до бюрото ѝ, показа ѝ служебната си карта и с тих глас обясни, че трябва да говори с директорката.

— Тя говори по телефона в момента — обясни секретарката. Усмивката на устните ѝ изчезна и се замени с притеснено изражение. — Но няма да се бави. Моля, седнете, и аз ще ѝ кажа, че сте дошли.

Хънтър седна на пейката до ученика с мрачното лице, а секретарката написа нещо на самозалепящо се листче и после влезе в кабинета на директорката. Две секунди след това мобилният телефон иззвъня в джоба му. Обаждаше се Гарсия.

— Карлос, къде си?

— В Ел Монте. Пред къщата на София Елиът. И ще потеглям към Помона да говоря с детектив Лий.

— Много си бърз. Какво стана със София Елиът? Говори ли с нея?

— Не. Затова се обаждам. Имам новини.

Хънтър се премести на пейката.

— София Елиът и съпругът ѝ Лукас са отлетели за Италия преди два дни. За осемдесет и петия рожден ден на дядо ѝ.

Хънтър се замисли за момент.

— Как разбра толкова бързо?

— От съседката ѝ. Дойдох тук, натиснах звънеца, почуках на вратата — никой не отвори. Докато се опитвах да надникна през прозореца, излезе съседката. Обясних кой съм — и това ми отне известно време — и тя ми каза, че са заминали за Италия преди два дни. Съседката се грижела за котката им. Доколкото знаела, цялото семейство на София отпътувало с нея, тоест баща ѝ и майка ѝ. Затова не си прави труда да ходиш при тях, след като тръгнеш от гимназия „Гардина“.

— Това може да е за добро — отговори Хънтър след кратък размисъл.

— И аз така си помислих — съгласи се Гарсия. — Тук не е останал любим човек, когото Ментора да нападне.

— Кога ще се върнат госпожа Елиът и съпругът ѝ? Щом се грижи за котката им, съседката им трябва да има представа.

— Има. Съпругът трябва да се върне след три дни, в събота сутринта. София щяла да остане още няколко дни, но съседката не е сто процента сигурна.

— Някой под прикритие ще трябва да го следи веднага щом кацне на международното летище на Лос Анджелис.

— Да, и аз си мислех същото. Щом Ментора напада любимите хора, съпругът е най-логичният избор. Това съответства идеално на метода му на действие жертвата да е сама вкъщи, докато партньорът го няма.

— Попита ли съседката дали някой друг е идвал да търси София или съпруга ѝ през последните два дни?

— О, по дяволите! — възкликна Гарсия и се постара тонът му да остане сериозен. — Не. Забравих. Да се върна ли? — Той замълча за ефект. — Не ми е за пръв път, Робърт. Разбира се, че я попитах. Не е виждала друг пред вратата им или около къщата им. Освен това проверих ключалките на вратите и прозорците им. Нищо не изглеждаше да е пипано.

— Още не — отбеляза Хънтър.

— И ти си мислиш същото като мен, нали? Трябва да поставим под наблюдение къщата.

— Абсолютно — потвърди Хънтър и видя, че лампата на външната линия на вътрешния телефон на бюрото на секретарката угасна. — След малко ще вляза в кабинета на директорката на прогимназията. Ти каза, че отиваш в Помона, така ли?

— Качвам се в колата.

— Добре, тогава ще се обадиш ли на капитан Блейк? — попита Хънтър. — Дай ѝ адреса на София Елиът и ѝ кажи веднага да организира екип за наблюдение. Трябва да бъдат там преди края на деня днес.

— Залавям се. Ще говоря с нея.

По-малко от десет секунди, след като приключиха разговора, вратата на кабинета на директорката се отвори и на прага застана средна на възраст жена с безлично, овално лице. Цветът на косата ѝ попадаше в някаква неопределена категория между рус и черен. Кичурите ѝ бяха прибрани на стегнат кок.

— Господин Хънтър — каза тя, явно решавайки да не го нарича „детектив“ пред ученика.

Хънтър стана и стисна ръката ѝ.

— Аз съм директорката Мартинес — представи се тя и посочи. — Моля, заповядайте в кабинета ми.

Преди да последва Хънтър вътре, директорката Мартинес погледна момчето, което седеше на пейката.

— Господин Гудуд. Защо ли не съм изненадана?

— Нищо не съм направил, госпожо Мартинес — отговори момчето и поклати глава.

— Непрекъснато ми го повтаряте, но учителите ви, изглежда, не са съгласни с вас.

Момчето не я погледна в очите.

— Почакайте още малко, господин Гудуд. След няколко минути ще говоря с вас.

Ученикът се нацупи, когато директорката Мартинес се върна в кабинета си и затвори вратата.

Разговорът между Хънтър и директорката не продължи дълго. Госпожа Мартинес беше поела поста директор на прогимназията преди осем години, след пенсионирането на Джоузеф Гриър, който бил директор на прогимназия „Гардина“ близо двайсет години. Това означаваше, че госпожа Мартинес не познава Мелиса, Трой, Джоузи или някой друг от класа през 2009 година. Хънтър я попита за господин Гриър, но тя го уведоми, че за съжаление, той починал от рак преди три години.

— Има ли учители или членове на персонала от 2009 година, които все още работят тук? — настоя Хънтър.

— Мисля, че има двама — отговори директорката Мартинес и превъртя надолу информацията на екрана на компютъра си. — Сега ще проверя.

Хънтър бръкна в джоба на якето си и извади тефтерчето си.

— Да бъдеш учител, става все по-трудно с всяка изминала година, детектив — обясни директорката, докато продължаваше да търси. — Сигурна съм, че можете да си представите. Учебната програма изисква много от всеки… учениците изискват много от всеки… родителите изискват много от всеки и съветът по образование изисква много от всеки. Трудни часове, много работа за вкъщи и недостатъчно заплащане. — Тя повдигна рамене. — От опит знам, че повечето прогимназиални учители или прегарят след осем-десет години, или си намират друга работа, която не е толкова взискателна и е по-добре платена. Вече не е лесно да намериш учители професионалисти. — Мартинес млъкна и кимна към екрана на компютъра си. — Но да, бях права. Господин Хартли, класен ръководител на осми клас и учител по история, и госпожа Андерсън, учителка по английски в осми клас, са били тук през 2009 година. Проблемът е, че в момента госпожа Андерсън е в отпуск по медицински причини, оперираха я преди по-малко от седмица.

Хънтър си записа двете имена.

— Но господин Хартли е на работа днес, нали?

— Да.

След още пет минути директорката Мартинес провери и помощния персонал, но се оказа, че само няколко от тях са били в училището повече от тринайсет години — главният чистач, двама от охраната, трима служители в училищната столова и един от градинарите.

— Бих искал да говоря с всички тях днес, ако е възможно — каза Хънтър. — Особено с господин Хартли.

— Да, разбира се — отговори директорката Мартинес и погледна часовника си. — Проблемът е, че няма кой да замести господин Хартли. Ако нямате нищо против да почакате, сигурна съм, че той с удоволствие ще разговаря с вас веднага щом има почивка, но това може да е чак след последния звънец.

— Мога да почакам — отвърна Хънтър. — Няма проблем.

Директорката Мартинес взе писалка.

— Добре, ще ви напиша имената на всички членове на помощния персонал, които току-що споменах. — Тя бързо написа седемте имена. — Не знам каква е работната им програма за деня, но мога да помоля Бренда да им се обади по радиопредавателите и да им каже да дойдат да разговарят с вас тук в канцеларията. — Директорката Мартинес посочи към вратата и преддверието с двете секретарки.

— Благодаря ви — каза Хънтър и стана. — Но първо бих искал да разгледам годишника от 2009-а, ако може. Снимките имат по-добър ефект от имената, когато искаме да си спомним хората.

— Разбира се, няма проблем — отговори директорката и даде на Хънтър листа с имената. — Ще намерите екземпляр от годишника в нашата библиотека. — Тя замълча, докато обмисляше предложението си. — Всъщност, може би ще бъде по-добре, ако изпратя служителите да говорят с вас в библиотеката. Там ще имате повече уединение, отколкото тук в канцеларията.

— Чудесно — съгласи се Хънтър. — Преди да тръгна, може ли да ви помоля за още една услуга?

— Разбира се.

— Има ли начин да разберете дали някой от тези петима ученици… — той ѝ подаде лист с петте имена, — от осми клас през 2009-а е бил скъсан на поправителен изпит през същата учебна година?

Директорката взе листа от ръката му и мълчаливо прочете петте имена.

— Разбира се — отговори тя и пак седна зад бюрото си. — Дайте ми минутка и ще отворя досиетата им.

Не след дълго Мартинес намери информацията.

— Хммм… Не изглежда някой от тях да е бил скъсан на поправителен изпит. Имат някои ниски оценки, със сигурност — по някоя тройка тук-там, но всички са преминали в по-горен клас.

— Тези досиета случайно да съдържат записки на учители към някое от имената? — пробва Хънтър. — Оплаквания… сбивания… произшествия… такива неща?

Директорката Мартинес поклати глава.

— Не. Нищо подобно. Говорим за хлапета, детектив, тринайсет- и четиринайсетгодишни. За да бъде отбелязано в досието им от прогимназията, трябва да е нещо значимо, например ученикът да е изключен. Не пазим справка за порицанията. Ако го правехме, в училище с хиляда и петстотин ученици щяхме да пълним по една библиотека всяка година.

Излязоха в преддверието и директорката Мартинес каза на същата секретарка, която беше посрещнала Хънтър, да му обясни къде се намира сградата на библиотеката и когато той е готов, да се обади по радиопредавателите на седемте служители от помощния персонал, чиито имена бяха в списъка, който му беше дала.

Секретарката извади от едното чекмедже на бюрото си карта на двора на училището.

Директорката Мартинес задържа отворена вратата на кабинета си, сложи ръце на кръста си и погледна ученика, който седеше на пейката.

— Господин Гудуд — каза тя и врътна глава по посока на кабинета си. — Моля, влезте.

66.

Гарсия изключи двигателя на колата си и се подсмихна. Всеки еднообразен, изчистен детайл на скромния полицейски участък, пред който беше паркирал в Помона, сякаш крещеше „държавна собственост в предградията“.

Той се обади предварително, за да не пътува напразно дотам. Детектив Джеймс Лий, който изглеждаше десетина години по-голям и трийсетина сантиметра по-нисък от Гарсия, седеше зад бюрото си и преглеждаше планина от доклади, когато Гарсия пристигна.

— Моля, седнете — покани го Лий и посочи единия от двата метални стола с възглавници от полиестер пред бюрото му.

Детектив Лий носеше тесен костюм на тънки райета. Черната му коса беше пригладена с гел назад и наболата му брада хвърляше тъмносива сянка върху четвъртитата му челюст. Очите му изглеждаха добри и имаха израз, който лесно можеше да подскаже разсъдливост и интелигентност.

— По телефона споменахте, че става въпрос за случай на самоубийство — каза той, когато Гарсия седна. Гласът му беше плътен и спокоен, като на диджей от джаз радио. — Нещо, което се е случило преди около една година?

— Точно така — потвърди Гарсия. — Името на жертвата е Педро Бустаменте.

По лицето на детектив Лий пробяга леко разпознаване. Името явно му звучеше познато, но той все още не можеше да се сети откъде.

— Имам номера на случая, ако ще помогне — добави Гарсия.

— Да, моля, кажете го — отговори Лий и придърпа стола си по-близо до бюрото.

Гарсия извади тефтерчето си и издиктува комбинация от букви и числа, които Лий написа на клавиатурата на компютъра си. Натисна „въведи“ и след по-малко от две секунди файлът се зареди на екрана. Лий кимна и се облегна назад на стола си.

— А, да… — Той повдигна рамене. — Сега си го спомням. Хлапето беше прерязало китката си в банята, използвайки кухненски нож. Ужасна работа. Беше прерязал само едната си китка.

— Така ли? — Това се стори странно на Гарсия.

Детектив Лий кимна.

— Много дълбоко срязване. За малко да ампутира ръката си и вероятно затова беше прерязал само едната китка. След това не е имало как да хване нещо с лявата си ръка. Сухожилията му бяха прерязани. — Той използва компютърната мишка, за да плъзне нещо по екрана. — Сцената беше кървава. В банята му нямаше вана и затова беше седнал на пода и беше разсякъл ръката си. Абсолютно навсякъде имаше кръв. Хазяинът му го намерил, когато отишъл да вземе седмичния наем. — Лий прегледа още малко от файла. — Това беше, общо взето, всичко. На мястото нямаше нищо, което да се откроява — само поредният ужасяващ случай на самоубийство. Хлапето беше само на двайсет и пет години.

Гарсия кимна печално.

— За жалост — продължи Лий, — самоубийствата сред младите хора нарастват, детектив. Сигурен съм, че го знаете. Особено сред младите мъже.

— Казахте, че на мястото нямало нищо необичайно — подкани го Гарсия. — Но това супер дълбоко прерязване само на едната китка не ви ли се стори необичайно?

— Не и когато си виждал толкова много сцени на самоубийства като мен — отговори Лий. — Няма наръчник, когато става дума за самоубийство, детектив. Вярно, хората могат да потърсят в интернет, но това зависи от тях. В този случай хлапето иска да пререже вените си, но няма представа колко натиск да упражни върху ножа, нито дори къде точно да среже. Затова опира ножа в китката си и… — Лий сложи дясната си ръка върху лявата си китка, за да демонстрира, — и прас! Вместо едно просто срязване, той влага твърде много сила в движението… може би защото е нервен… или защото наистина няма абсолютно никаква представа какво да направи… не знам, но прекалено много сила с остър като бръснач инструмент с дълго острие върху мека тъкан и ето го резултатът. — Той посочи монитора на компютъра си. — Самоубийствата с дълбоко срязване само на едната китка се случват много по-често, отколкото предполагате.

— Към файла, който получихме, нямаше прикрепена медицинска история — обясни Гарсия. — Вие имате ли? Известно ли е дали жертвата е имала епизоди на депресия? Страдал ли е от гранично личностно разстройство? Попитахте ли семейството му… личния му лекар? — Гарсия внимаваше тонът му да бъде любопитен, не настойчив или обвинителен.

— Хмм… — Детектив Лий се обърна към компютъра, за да прегледа отново информацията там. Нямаше прикрепен медицински файл, нито споменаване за история на депресия, съобщена от семейството или личния лекар на Педро Бустаменте. — Не си спомням точно, но не, вероятно не сме проверили. Не проведохме разследване, защото нямаше какво да разследваме. Нямаше следи за престъпление. Беше ясен, недвусмислен случай на самоубийство и честно казано… — Той погледна Гарсия в очите. — Не ни е работата да се ровим в причините, довели някого да сложи край на живота си, детектив. — Лий посочи купчината доклади на бюрото си. — И без това сме предостатъчно заети.

Гарсия кимна в знак на съгласие.

— Но говорейки от опит — продължи Лий, — нарастващият брой самоубийства сред хлапетата в днешно време — и включвам и Педро Бустаменте в моята дефиниция за „хлапета“ — се дължи на липса на обществено одобрение, породена от лудостта на социалните мрежи и безумието, в което се е превърнала онази „култура на отхвърляне“, не историята на депресия или химично-хормоналният дисбаланс в мозъка. Повечето от тъгата, обхванала днешния свят, особено сред тийнейджърите и младите хора, е създадена електронно — внесена е директно в психиката им чрез социалните мрежи. — Детектив Лий забарабани с пръсти по бюрото си. — Напоследък все повече хора търсят одобрение, съответствие и сравняват себе си и живота си с личности, които не познават и вероятно никога няма да познават. И когато не съответстват, а те никога не съответстват, защото по същество се сравняват с една лъжа и измама, те изпадат в депресия… понякога и толкова силна. — Той посочи доклада за самоубийството на Педро Бустаменте на екрана на компютъра си.

Гарсия се втренчи изпитателно в детектива, който седеше срещу него.

— Опитвам се да обясня — добави Лий, сложи лакти на облегалките за ръце на стола си и преплете пръсти, — че техните семейства, приятелите им, дори личните им лекари обикновено нямат представа, че тези хлапета се разпадат психически. Нямат представа, че те се чувстват потиснати или депресирани. Нямат представа какво ще причинят на себе си тези хлапета. Истината е, че повечето хора, особено младите, не знаят как да поискат помощ. Знаят само, и наистина го правят добре, да слагат филтри на всичко, да замаскират тъгата си и да внушават илюзията, че всичко е окей и първият човек, на когото внушават тази илюзия, са самите те. Преструват се, че всичко е наред само заради някакво фалшиво чувство на принадлежност…

Гарсия не можеше да не се съгласи с него.

— Ами докладът от аутопсията? — попита той. — Не ви ли накара да се зачудите?

Детектив Лий се намръщи.

— Не съм чел доклада от аутопсията. Не беше необходимо. Както казах, детектив, това беше ясен, недвусмислен случай на самоубийство. Нямаше следи за престъпление. Не извършихме разследване. В случай на самоубийство законът изисква да бъде направена аутопсия. Знаете го. След това докладът от аутопсията се прилага към смъртния акт заради семейството.

Въпросът на Гарсия обаче разпали любопитството на детектив Лий.

— Защо? — попита той. — А вас докладът от аутопсията накара ли ви да се зачудите?

Гарсия кимна.

— Да, много високи нива на алкохол и трамадол.

В изненадата, която се изписа на лицето на детектив Лий, имаше нюанс на сарказъм.

— Не може да сте толкова наивен, детектив Гарсия — каза той и после замълча за момент. — Деветдесет и девет процента от хората, които се самоубиват, имат големи количества алкохол или наркотици в организма си. Обикновено е комбинация от двете. Онова, което се готвят да направят със себе си, е окончателно. Край. Няма репетиция, няма втори шанс. Финал.

— Да, разбирам, но…

— Позволете да ви спра дотук, детектив. — Лий не даде на Гарсия възможност да възрази. — Защо отдел „Свръхтежки убийства“ на лосанджелиската полиция се интересува от жертва на самоубийство в Помона отпреди една година?

— Името му изскочи в едно от разследванията ни — обясни Гарсия. — Опитваме се да съберем колкото можем повече информация.

— Е, мисля, че не мога да ви кажа нищо повече от това, което вече е написано в доклада — заяви Лий и се облегна назад на стола си.

— Сигурен ли сте, че хазяинът е намерил трупа? — настоя Гарсия. — Не някой друг… например, любим човек… гадже… приятел… член на семейството?

— Да, сигурен съм. — Лий превъртя надолу информацията на екрана. — Пише го в бюлетина за произшествието. Хазяинът, някой си господин Хуан де Бастиля, отишъл да вземе седмичния наем, както правел всеки четвъртък. Часът бил осем и десет вечерта. Никой не отворил вратата. Господин Де Бастиля използвал ключа си, за да влезе в апартамента с намерението да остави бележка, с която да напомни на Педро Бустаменте, че трябва да плати наема си. Влязъл в апартамента и открил тялото на Бустаменте на пода на банята, направо плавайки в локва кръв. И после се обадил на деветстотин и единайсет. — Лий млъкна, когато прочете нещо ново на екрана. — Въпреки че…

Гарсия забеляза израза на несигурност в очите му и премести стола си по-близо до бюрото, само колкото да надникне към екрана на компютъра му.

— Въпреки че какво?

— Въпреки че съм приложил обяснителен коментар към доклада — обясни Лий и посочи монитора, — че предполагам, че самоубийството вероятно е последица от разбито сърце.

Гарсия прочете коментара, който му показа Лий.

— Заради написана на ръка бележка? — Гарсия погледна изненадано Лий. — Педро е оставил предсмъртно писмо? Това не беше споменато във файла, който получихме.

Детектив Лий само повдигна рамене.

— Къде е бележката? — попита Гарсия. — Какво пише в нея? Поне сте го записали, нали?

— Хмм… — Детектив Лий щракна с компютърната мишка, за да отвори папката за случая. — Вероятно имаме снимка някъде.

Една от подпапките беше озаглавена „Снимки“. Лий я отвори и видя, че съдържа само дванайсет изображения, и започнаха да ги разглеждат от горе надолу. Снимката, която търсеха, беше номер осем в списъка и показваше бяло листче хартия на редове, оставено в умивалника на банята. На листчето имаше само едно изречение — дванайсет думи, написани на ръка — от които кожата на врата на Гарсия настръхна.

Детектив Лий забеляза промяната в него и попита:

— Нещо не е наред ли, детектив?

Немигащите очи на Гарсия останаха приковани в бележката.

— Не може да бъде!

67.

Библиотеката на училище „Гардина“ беше по-голяма, отколкото Хънтър очакваше. Секцията с годишниците се намираше на втория етаж и първият годишник на лавицата датираше от 1948-а. Хънтър пребори порива си да го прелисти от чисто любопитство, и взе изданието на прогимназията от 2009 година, със светлосиня корица и с черна пантера в средата.

С годишника в ръка, той намери свободна маса в читалнята и бързо прелисти страниците, докато стигна до випуск 2009-а.

Не беше необичайно за училище с голям брой ученици като „Гардина“ да има по няколко паралелки във всеки випуск. През учебната 2008/2009-а в прогимназия „Гардина“ имаше четири паралелки — 8А клас, 8Б, 8В и 8Г. В 8А имаше петдесет и един ученици, в 8Б — петдесет и двама, в 8В — петдесет и в 8Г — също петдесет и двама.

Тъй като завършваха тогава, на осмокласниците бяха посветени повече страници в годишника, отколкото на другите класове. Имаше и цяла секция — близо четиресет страници — която представяше ученическия живот като цяло и отличаваше отделни ученици заради постиженията им в ученето, спорта, училищните клубове, ученическия съвет и така нататък. Хънтър обаче се интересуваше от страниците за отделните паралелки в осми клас. Те изглеждаха като във всеки друг годишник в Америка — със снимки на лицето на всеки ученик в класа и имената им отдолу — типичен справочник „кой кой е“.

Хънтър бавно прегледа четирите страници на 8А клас, където не откри никого от петимата ученици, които търсеше. Въпреки това, той извади телефона си и снима всяка страница, а после премина към 8Б клас.

Този път имаше пет страници със снимки, големи колкото за документ за самоличност. Първите четири страници показваха четири редици с по четири снимки. Последните шест снимки бяха разпръснати неподредено на петата и последна страница.

Хънтър откри Джанет Ланг и Трой Фостър още на първата страница на 8Б клас. Не беше необходимо да проверява имената им, за да ги разпознае правилно.

На следващата страница Хънтър намери снимка на Педро Бустаменте. Той изглеждаше обикновено хлапе, с гарвановочерна къдрава коса, тъмни очи, закръглени бузи и непринудена усмивка, сякаш му беше приятно да му направят тази снимка — нещо, което повечето прогимназисти определено мразеха.

Първата снимка на третата страница беше на Джоузи Мос. Косата ѝ беше малко по-къса и един нюанс по-тъмна, отколкото когато Хънтър я видя за пръв път преди два дни, но той пак нямаше проблем да я познае. Красотата ѝ не се беше изгубила за тринайсет години, но явно е съзряла. Само от тази снимка лесно можеше да се сетиш, че всяко момче от випуска вероятно е правило всичко възможно, за да привлече вниманието ѝ.

Петата снимка на страницата беше на последния член на групата — София Ризоли. И тя беше привлекателно момиче. Бретонът на дългата ѝ права и тъмна коса падаше над загадъчни тъмнокафяви очи и сърцевидно лице с изящни черти. Скобите на зъбите ѝ не отнемаха нищо от усмивката ѝ, която изглеждаше сърдечна и дружелюбна. Хънтър се запита дали и нейната красота е съзряла по същия начин като на Джоузи Мос.

От чисто любопитство той разгледа всички снимки на учениците от останалите две паралелки — 8В и 8Г клас. Когато приключи, погледна часовника си, бързо се върна в канцеларията на директорката Мартинес и каза на секретарката Бренда, че е готов да разговаря със седемте членове на помощния персонал в списъка, който му беше дала директорката. Десетина минути по-късно Хънтър отново отиде в библиотеката, за да се срещне с господин Барос, главния чистач.

Господин Барос беше на шейсет и четири години, висок и строен мъж и работеше в прогимназия „Гардина“ от двайсет и пет години, през петнайсет от които беше главен чистач.

Хънтър му показа петте снимки от годишника — на Джанет, Трой, Джоузи и Педро.

Първият, когото господин Барос позна, след като примига само два пъти, беше Трой Фостър.

— О, да — каза той с глас, който прозвуча добродушен като израза в очите му. — Помня го. Футболист, нали? Беше страхотен. Адски бърз и много силен. Това хлапе имаше бъдеще.

От другите четирима, единствената, която господин Барос си спомняше бегло, беше Джоузи Мос само защото е била мажоретка.

Хънтър го разпита за Трой и Джоузи и дали си спомня за тях нещо друго, освен футбола и мажоретките, но господин Барос не можа да предложи нищо повече. С извинителен тон той обясни, че вече е стар и паметта му не е същата като преди, и че освен това е бил само обикновен училищен чистач. Учениците минавали покрай него, докато чистел коридорите, класните стаи и тоалетните, но много малко от тях говорели с него. Изпълнявал задълженията си и се стараел да не си пъха носа където не трябва — животът на учениците не му влизал в работата. Господин Барос каза, че помни Трой и Джоузи, защото обичал спорта и когато имал възможност, гледал училищните мачове.

След него Хънтър се срещна с тримата служители в училищната столова, градинаря и единия охранител. Вторият охранител имаше почивен ден.

И петимата помнеха Трой, футболиста, но никой от другите, нито дори Джоузи. Хънтър ги попита за тормоз в училище, сбивания, груби шеги, нещо, което може да се е откроявало. Нещо, в което може би е бил замесен Трой, тъй като те помнеха само него, но никой не си спомняше нищо и всички отговориха по сходен начин на въпросите на Хънтър. Първо, ставало дума за преди тринайсет години, което било предизвикателство за паметта на всеки. Второ, в училище с близо хиляда и петстотин ученици сбиванията, шегите и тормозът се случвали всеки ден, и това не беше преувеличение, а факт — физически по-силните ученици тормозеха по-слабите. Спортистите тормозеха онези, които не спортуваха. Момичетата тормозеха други момичета заради косата, дрехите или обувките им, или някое друго от един милион оправдания да се заяждат и да се държат гадно. Това беше и една от главните причини учениците да се делят на групи. Ако някой минаваше за самотник или аутсайдер, тормозеха него.

Точно когато Хънтър приключи краткия си разговор с охранителя, последният член на помощния персонал в списъка, който беше на разположение, мобилният му телефон започна да вибрира в джоба на якето му.

— Робърт — започна Гарсия, когато Хънтър отговори на обаждането. — Няма да повярваш.

— Откри ли нещо?

— Да.

— Слушам.

— Смъртта на Педро Бустаменте не е самоубийство.

Последва кратко мълчание и след това Хънтър попита:

— Така ли ти каза детектив Лий?

— Не. Детектив Лий е сигурен, че е било самоубийство — отговори Гарсия. — Класически, ясен случай, но аз открих нещо, което не беше споменато в доклада, който получихме тази сутрин.

— Наистина ли? Какво?

— Имало е написана на ръка предсмъртна бележка… оставена в умивалника в банята. Написана с почерка на Педро Бустаменте. Майка му потвърдила, че това е неговият почерк.

Хънтър почувства, че мускулите на челюстта му се стягат.

— Какво пише?

— Седнал ли си?

— Да. Какво пише?

— „В този мрак никоя светлина няма да блести толкова ярко като твоята.“

68.

Хънтър седеше неподвижно, притиснал мобилния телефон до дясното си ухо. Замъглените му очи не бяха втренчени в нищо определено. Мозъкът му обаче работеше на пълни обороти и се опитваше да свърже поредица от събития, която поне за него, започваше да придобива някаква логика.

— Робърт? — попита Гарсия след няколко секунди пълно мълчание. — На телефона ли си?

— Да — отговори Хънтър и после отново последва пауза, изпълнена с мълчание. — Това означава, че Педро Бустаменте е първата жертва на Ментора.

— Сигурен съм — съгласи се Гарсия. — Това е единственият начин да си обясним защо е бил убит той, а не някой негов любим човек. Не защото е бил самотник и не е имал никого. Помислих и за това, но според детектив Лий Педро е бил много близък с родителите си, особено с майка си. Родителите му живеят в Ковина, недалеч оттук. Ще ги посетя веднага щом тръгна от Помона.

— Чудесна идея — каза Хънтър.

— Фактът, че Педро е първата жертва — продължи Гарсия, — също така обяснява защо Ментора го е направил да изглежда като самоубийство, вместо да използва бруталността, на която станахме свидетели в сегашните му убийства. Когато Ментора е нападнал Педро Бустаменте, не е имал метод на действие… не е имал план… дори не е бил „ментор“, а само един много гневен човек, който безразсъдно нанася удар. Това първо убийство… не е било пресметнато, нито обмислено. Било е емоционално. От чиста ярост.

— Съгласен съм — отговори Хънтър. — И затова на Ментора му е отнело повече от една година, за да нанесе нов удар. Не му е харесало как е извършил първата си атака — инсценираното самоубийство. Не е имало страдание, болка, изтезания… нищо. Не е било достатъчно за него, но го е осъзнал едва след като е отнел живота на Педро. След това е трябвало да се организира… нуждаел се е от план за действие… и е трябвало да открие другите членове на групата. — В същия момент Хънтър чу, че училищният звънец бие. Време беше да разговаря с господин Хартли.

— Ако сме прави, Робърт, и първото му нападение наистина е било емоционално действие…

— Това означава, че Ментора вероятно не е бил толкова внимателен, колкото в последните си три атаки — каза Хънтър, който се досети какво ще каже партньорът му. — Това означава, че вероятно е оставил улики на местопрестъплението… за криминалистите. Документирано ли е местопрестъплението?

— Не — отчаяно отговори Гарсия. — Не са го възприели като местопрестъпление, а като ясен, недвусмислен случай на самоубийство, помниш ли? Полицията в Помона има само дванайсет снимки и бюлетин за произшествието. Това е всичко.

— Накарай ги да ни изпратят по имейла всичко, което имат. Всеки файл. Всяка снимка. Никога не се знае какво може да изскочи.

— Вече го направих.

— Добра работа.

— Как върви в прогимназия „Гардина“? Извади ли късмет?

— Още не, но сега ще говоря с един учител, който е преподавал на випуск 2009 година.

— Звучи обещаващо. Аз ще приключа тук в Помона и тръгвам към родителите на Педро Бустаменте. Ще ти се обадя, след като говоря с тях.

Хънтър затвори, но пак не помръдна от мястото си. Умът му разместваше нещата и свързваше различни хипотези. Той беше разследвал случаи, в които серийният извършител демонстрираше подобно поведение — първото убийство беше от чиста ярост, или спонтанно нападение, последвано от дълъг инертен период, през който убиецът се организира и измисля план. В тези подобни случаи винаги имаше една постоянна величина — яростта никога повече не измества рационалното мислене.

От чисто любопитство Хънтър прелисти годишника до задната корица и потърси датника. Беше празен. Никой не е взимал за вкъщи този годишник.

Той погледна часовника си. Наистина беше време да отиде да се срещне с господин Хартли, но когато понечи да затвори годишника, забеляза, че последните четири страници са част от специална ученическа секция, която не беше видял досега.

Хънтър набързо прочете секцията и разгледа дванайсетте снимки на ученици на тези страници — нищо важно, но нещо на последната страница на тази последна секция породи съвсем нова мисъл в ума му. Още една малка вероятност.

Той бързо стана и отиде до секцията с годишниците. Този път взе годишника от 2010-а на прогимназията.

Застанал до лавицата, Хънтър прелисти годишника на последните няколко страници, търсейки същата специална секция, която току-що беше намерил в годишника от 2009-а. Имаше такава секция, този път седем страници вместо четири. Хънтър прочете страниците и разгледа снимките — нищо. Още една малка вероятност, която не даде резултат, но докато връщаше годишника на лавицата, Хънтър спря.

Чакай малко — прошепна той на себе си. Може би гледам погрешния годишник.

Очите му огледаха лавиците, докато намериха друго издание от 2010-а — това за гимназия „Гардина“, не за прогимназията.

В това би трябвало да има много повече логика — сам на себе си каза Хънтър.

Хънтър взе годишника и отново прелисти на последните няколко страници, докато намери секцията, която търсеше.

Гимназиалният годишник беше значително по-дебел от прогимназиалния. Последната, специална секция имаше общо двайсет и една страници, но не се наложи Хънтър да ги преглежда всичките. Щом прелисти до началото на секцията, той се вцепени. Не можеше да повярва на очите си.

Не може да бъде, по дяволите!

Стъписаните му думи отекнаха в празното пространство между него и лавицата. В главата му започна да се оформя безумна теория, но Хънтър бързо я отхвърли заради абсурдността ѝ.

Не може да е това!

Думите му отново стигнаха само до неговите уши.

Той бързо се върна на масата и разгледа трите снимки на страницата, а после пак разгърна годишника на прогимназията от 2009-а. С двата годишника, разтворени на масата пред него, Хънтър стрелкаше поглед ту към единия, ту към другия, докато сравняваше онова, което беше открил. И след по-малко от една минута намери съответствията.

Той отново прелисти изданието от 2009 година и се спря на една снимка, от която го гледаше момче с ужасяващо тъжни очи.

Хънтър почувства, че сърцето му бие в гърлото, когато извади мобилния си телефон.

— Робърт, какво става? — попита Гарсия, когато отговори на обаждането на партньора си.

Хънтър прочете наум името под снимката.

— Карлос — каза той, — мисля, че знам кого търсим.

— Какво?

— Ментора… Мисля, че виждам него в момента.

69.

След като напусна училище „Гардина“, Хънтър трябваше да се пребори със силното си желание да поговори с Джанет Ланг и Джоузи Грифит за онова, което откри в училищната библиотека. Знаеше, че рано или късно ще го направи, но първо искаше отдел „Проучвания“ да потвърдят част от теорията му. Хънтър беше достатъчно опитен, за да знае, че когато бъдат изправени пред истина, която не искат да разкрият, вроденият инстинкт на повечето хора ги кара да излъжат, независимо от последиците.

Той се върна пръв в Главното управление на полицията. Гарсия дойде половин час след него и само две минути преди капитан Блейк, чиято среща с шефа на полицията и кмета на Лос Анджелис беше продължила малко повече от предвиденото.

— Открил си го? — изненадано попита тя, когато нахлу в кабинета на Хънтър и Гарсия. — Намерил си убиеца? Как? Кой е той?

След като излезе от срещата, капитан Барбара Блейк получи две спешни съобщения. Първото беше от Гарсия, който набързо ѝ обясняваше за пътуването на София Елиът до Италия и искаше къщата ѝ незабавно да бъде поставена под наблюдение. Второто беше от Хънтър.

— Имаме име — отговори Хънтър, извърна се от таблото и я погледна. — Но все още нямаме адрес.

Капитан Блейк се приближи до таблото.

— Добре, слушам. Кой е той?

— Името му е Майкъл Уилямс — отвърна Хънтър, отстъпи крачка вляво и посочи една от новите снимки на таблото. Беше преснимана от една от снимките в годишниците на гимназия „Гардина“ и показваше физически силно хлапе, с бяла кожа, светлокафяви очи и заострен нос. Дългият бретон на правата му черна коса беше сресан наляво и отчасти закриваше окото му. Краищата на устните му бяха леко извити нагоре, сякаш се мъчеше да се усмихне насила. — Майкъл Уилямс е бил на седемнайсет години, когато е направена тази снимка — продължи Хънтър. — Преди тринайсет години. Завършил е гимназия „Гардина“ през 2009 година. Все още не можем да намерим по-скорошна снимка, но отдел „Проучвания“ работят по въпроса.

— Няма ли профил в социалните мрежи? — попита Гарсия. И той стоеше пред таблото, между партньора си и капитан Блейк. — Все трябва да има нещо.

— Засега „Проучвания“ попаднаха на десетки мъже на име Майкъл Уилямс в три социални платформи. За съжаление името Майкъл е четвъртото най-често срещано мъжко име в Съединените щати.

Капитан Блейк се подсмихна.

— Типично… и нека отгатна, с нашия късмет, и фамилното име Уилямс се среща често, нали?

— На трето място — потвърди Хънтър. — Носят го повече от два милиона американци, но истината е, че проблемът със социалните мрежи е, че хората могат да си направят профил с каквото име искат, затова Майкъл може да стане Майк, Мик, Мк и така нататък. Може да се нарече „Папи“, ако иска. — Хънтър наклони глава надясно. — Надяваме се, че не го е направил, но затова „Проучвания“ са пуснали лицево разпознаване по ключови точки не само за всеки „Майкъл Уилямс“, чийто профил в социалните мрежи намерят, но и за всички шофьорски книжки в щата Калифорния. — Краткото мълчание на Хънтър беше изпълнено с напрежение. — Засега няма съвпадение, но току-що започнахме. Освен това проверяват името в няколко бази данни с адреси — собственици на къщи и на коли, битови сметки, кредитни карти… всичко.

— А родителите му? — попита Гарсия. — Те вероятно знаят къде е.

— Отдел „Проучвания“ издирват и тях.

— Почакай — каза капитан Блейк и леко повдигна вежди, когато Хънтър спомена за шофьорските книжки. — Ти каза, че той е завършил през 2009 година. Тогава в гимназиите все още се изучаваше шофиране, нали? Ако си спомням правилно, започнаха да го премахват от учебната програма през 2012, 2013 година?

— Точно така — потвърди Хънтър. — И проверих това, докато бях там. Майкъл Уилямс не е учил да шофира в училище. Проверих и адреса му от времето, когато е учил в гимназия „Гардина“. Живял е недалеч от училището.

— Не си извадил късмет, предполагам — рече Гарсия.

Хънтър поклати глава.

— Семейство Уилямс са се преместили през 2010 година. Живели са в малък жилищен блок на Западна 156-а улица. Говорих с всеки в сградата, който отвори вратата си, но никой не ги помни.

— Никой? — капитан Блейк погледна изпод вежди Хънтър.

— В блока има дванайсет апартамента — обясни той. — Всичките са собственост на един човек, който според наемателите, с които разговарях, ги дава на доста високи цени. На такива места, капитане, малко хора или семейства наемат жилище за повече от три-четири години, дори по-малко. Никой в сградата не е бил там преди дванайсет години. Дори не са виждали семейство Уилямс.

— Говори ли със собственика? — попита Барбара.

— Само по телефона. Той ми каза, че били мило семейство и плащали навреме наема си. Документите му показваха, че се изнесли през февруари 2010 година. Собственикът нямаше адрес за препращане на писма.

Едва сега мозъкът на Гарсия схвана нещо, което партньорът му беше споменал преди малко.

— Почакай — каза той, вдигна ръка и прикова Хънтър с изпитателен, втренчен поглед. — Ти каза, че той е завършил гимназия през 2009 година. — Гарсия посочи снимката на таблото. — И е бил на седемнайсет, когато е направена снимката… през 2009-а?

— Да, така казах — потвърди Хънтър, защото разбра какво е привлякло вниманието на Гарсия. Той погледна капитан Блейк и видя, че и тя се чуди за същото.

— Значи, когато Джанет, Трой, Джоузи, София и Педро са били на тринайсет-четиринайсет години и са завършвали осми клас — продължи Гарсия и посочи групата ученици от прогимназия „Гардина“, — Майкъл Уилямс е бил на седемнайсет и е завършвал гимназия.

— Точно така — потвърди Хънтър.

Капитан Блейк най-после разбра какво не е наред с целия сценарий.

— Почакайте — каза тя и пристъпи крачка напред. — Няма начин група осмокласници да са тормозили седемнайсетгодишен гимназист, особено когато е изглеждал така. — Барбара посочи снимката му на таблото. — Той има телосложение на боксьор.

— Да — съгласи се Хънтър. — Не са го тормозили.

Намекът прозвуча в начина, по който Хънтър изрече последното си изречение.

70.

Няколко часа по-рано — училищната библиотека на „Гардина“

Хънтър прелисти годишника до задната корица и потърси датника. Беше празен. Никой не беше взимал за вкъщи годишника от прогимназията за 2009 година.

Той погледна часовника си. Стана време да отиде да говори с господин Хартли, но когато понечи да затвори годишника, забеляза, че последните четири страници са част от специална секция, посветена на ученици, които за жалост бяха загубили живота си през учебната година. Секцията беше озаглавена „С обич в памет на“.

Тези пет думи предизвикаха влакче на ужасите в мисълта на Хънтър.

Той знаеше от личен опит и от многобройните си години като детектив, разследващ убийства, че нищо не може да направи човешката психика по-отмъстителна от загубата на любим човек. Ами ако двамата с Гарсия грешат? Ами ако Ментора не преследваше групата ученици от прогимназия „Гардина“, защото е бил тормозен и унижаван в училище? Ами ако ги преследва заради някаква ужасяваща загуба, за която обвинява групата?

Хънтър прелисти четирите страници на секцията. Имаше общо дванайсет снимки, които показваха четирима ученици — три момчета и едно момиче. Всяка страница беше посветена на един от тях и имаше по три големи цветни снимки. На всяка страница имаше и посвещение, написано или от член на семейството, или учител, или от двамата. Две от момчетата бяха братя — на девет и на единайсет години — и бяха починали в един и същи ден. Момичето беше десетгодишно, ученичка от пети клас, и според датата най-отгоре на страницата беше загубила живота си само две седмици преди края на учебната година. Последният от четиримата ученици беше починал на деветгодишна възраст, в четвърти клас.

Нито едно от тези четири хлапета не беше осмокласник и не беше от випуск 2009 година, но нещо на последната страница на секцията „С обич в памет на“ накара влакчето на ужасите в мислите на Хънтър да полети към нов завой.

Четвъртокласникът, момчето, починало на девет години, беше умряло през август 2008 година, но Хънтър гледаше годишника от прогимназията за 2009-а — приблизително една година след смъртта му. Тогава защо го имаше в изданието за 2009-а? Отговорът беше елементарен — момчето беше умряло след края на предишната учебна година, 2007/2008. Прогимназиалният годишник за 2008-а вече е бил отпечатан, обикновено бяха готови към края на юни. Това означава, че ако някой ученик е загубил живота си през лятната ваканция, по време на преминаване в по-горен клас, страницата му в „С обич в памет на“ щеше да бъде публикувана в следващото издание на годишника.

Хънтър стана и отново отиде до лавицата. Този път взе прогимназиалния годишник за 2010-а и го прелисти до последните няколко страници, докато стигна до секцията „С обич в памет на“. В изданието за 2010 година имаше седем страници вместо четири и отново всяка страница показваше отделен ученик, три големи цветни снимки и посвещение.

Хънтър прочете страниците и разгледа снимките на учениците. Никой от тях не беше осмокласник и не беше от випуск 2009-а. Поредната малка вероятност, която не даде резултат, но докато връщаше годишника на лавицата, Хънтър се замисли.

Чакай малко — прошепна той на себе си, осъзнавайки къде може да греши. Може би гледам погрешния годишник.

Ако някой ученик от випуск 2009-а е загубил живота си след края на учебната година и преди началото на следващата — някъде през юли, август или септември 2009-а — страницата в негова памет щеше да се появи в изданието за 2010 година, но не прогимназиалното. Логично беше страницата в памет на починалите да бъде отпечатана в гимназиалния годишник, не в прогимназиалния.

Хънтър претърси с поглед лавиците, докато откри гимназиалния годишник на „Гардина“ за 2010-а.

В това би трябвало да има много повече логика.

Той взе изданието и отново прелисти до последните няколко страници.

Гимназиалният годишник беше значително по-дебел от прогимназиалния. Секцията „С обич в памет на“ беше общо двайсет и една страници, но не се наложи Хънтър да ги преглежда всичките. Той прелисти до началото на секцията и се вцепени. Страницата, която гледаше, беше посветена на четиринайсетгодишно момиче с лъскава черна коса, кафяви очи с формата на бадем и обезоръжаващо лъчезарна усмивка. За жалост, тя беше починала през юли 2009-а, само няколко седмици, след като завършила прогимназия „Гардина“ през същата година.

Онова, което накара стомаха на Хънтър да се присвие и устата му да пресъхне като пустиня, беше текстът на посвещението на страницата.

В този мрак никоя светлина няма да блести толкова ярко като твоята.

В тези очи никой няма да изглежда толкова съвършен, колкото беше ти.

В това сърце никоя обич няма да надмине моята обич към теб.

В тази душа никоя болка няма да бъде по-силна от болката да загубя теб.

В този живот нищо друго няма смисъл, когато ти не си тук.

Подписът под посвещението принадлежеше на момче, което беше завършило гимназия „Гардина“ през 2009 година. Той беше написал тези стихове. Името му беше Майкъл Уилямс. Момичето, което беше починало през юли 2009-а, беше сестра му. Казваше се Дженисис[13] Уилямс.

71.

Капитан Блейк и Гарсия слушаха стъписано, докато Хънтър им разказваше как е разбрал за Майкъл и Дженисис Уилямс. С всяко ново име и ново описание, което споменаваше, Хънтър посочваше нова снимка на таблото. Онази, която хипнотизира всички, беше разпечатката от годишника с посвещението на Майкъл на сестра му.

— Тогава изреченията, които той оставя на всяко местопрестъпление, изобщо не са предназначени за жертвите — отбеляза капитан Блейк. — Те са за сестра му?

— Всъщност — отговори Хънтър, — редовете са за неговата загуба… неговата болка… неговите терзания. Това е стихотворение за неговите страдания.

— Как е умряла? — попита капитан Блейк.

Хънтър погледна партньора си и Гарсия почувства, че сърцето му ускори ритъм. Той се досети какъв ще бъде отговорът още преди Хънтър да е изрекъл и една дума.

— Самоубила се е.

В стаята настъпи мълчание.

— Как? — попита Барбара.

— Прерязала е вената на китката си — този път отговори Гарсия, който започваше да свързва точките.

Хънтър кимна в знак на потвърждение.

— Говорих с класния ѝ ръководител и учител по история. Той все още преподава в „Гардина“ и помни, когато чул новината по време на лятната ваканция — юли 2009 година. — Изразът в очите на Хънтър стана тъжен. — Прерязала китката си във ваната… в банята в дома на семейството си, но ето какво е странното. — Хънтър отново погледна партньора си.

— Прерязала е само едната си китка — каза Гарсия. — Лявата… толкова дълбоко, че за малко не отрязала цялата си ръка.

Хънтър отново кимна.

Капитан Блейк пощипа гърбицата на носа си.

— Тогава логичното заключение е, че тези петимата тук — тя посочи снимките на Джанет, Трой, Джоузи, Педро и София, — са тормозили това момиче през 2009 година до такава степен, че накрая тя не е издържала.

— Вероятно — съгласи се Хънтър. — И може би това е причината Майкъл да не се прицелва в тях, а да убива техни близки хора… сестра… годеница… съпруг, но не тях.

Барбара се замисли.

— Почакай. Защо?

— Защото в известен смисъл умирането е лесно — отговори Хънтър. — Майкъл не иска да е лесно. Той не ги иска мъртви.

— Лесно? — капитан Блейк озадачено смръщи чело.

— Когато умреш, преставаш да съществуваш, капитане — поясни Хънтър. — Няма те, няма ги и всичките ти емоции… всичките ти чувства. Вече не изпитваш болка… нито любов, гняв, угризения, вина или срам… — Той повдигна рамене. — Щом умреш, страданията ти свършват. Страдат онези, които остават живи.

— А Майкъл иска те да страдат. — Гарсия продължи мисълта на Хънтър. — Той обвинява тези петима души не само за случилото се със сестра му, но и за случилото се с него… за всичко, което е трябвало да преживее през изминалите тринайсет години.

— Карлос е прав — потвърди Хънтър. — Майкъл ги обвинява. Може би обвинява и други. Не знаем колко далеч се простира играта му на обвинения, но е ясно, че не ги иска мъртви. Иска те да преживеят загуба… болка… емоционален срив… терзания… страдания… всичко, което съпътства загубата на любим човек. — Хънтър замълча. Езикът му се плъзна по небцето, намери изпъкналата ивица там и се притисна до нея, за да се центрира. — Как убиваш някого, без всъщност да го убиеш?

Гарсия погледна обезпокоено партньора си.

— Опустошаваш душата му — отговори Хънтър на собствения си въпрос, — изпразваш я и я изпълваш с болка. Отнемаш му онова, което обича най-много.

Тези думи накараха мисълта на капитан Блейк да запъне.

— Защо ли ми звучи познато? — попита тя и вдигна лявата си ръка към врата си. — И защо се почувствах неспокойна, когато го чух?

— Лушън Фолтър — отговори Гарсия.

Сърцето на Барбара пропусна един удар.

— Какво?

— Това е казал на Робърт, след като убил родителите на Трейси, спомняш ли си? — отвърна Гарсия.

Хънтър реагира, като наведе глава.

— Нима предполагаш, че…

— Не — прекъсна я Хънтър. — Лушън няма нищо общо с това, но идеята зад тези престъпления е същата. Ако искаш да накараш някого да страда, не го убивай, а му отнеми онова, което обича най-много, и го накарай да живее до края на живота си с психическото мъчение, което ще му причини загубата.

— И сигурно затова Ментора ги измъчва със съобщенията след това — добави Гарсия. — С видеозаписите, които им изпраща в деня след убийството. Прави го, за да ги съсипе напълно психически. Да им даде да разберат колко много са страдали любимите им хора. Ако не могат да понесат болката… ако предпочетат смъртта пред страданията… ще трябва да го направят сами, като Трой Фостър.

— Като Дженисис Уилямс.

Капитан Блейк сложи ръце на кръста си и погледът ѝ обиколи таблото още веднъж… два пъти… три пъти.

— Добре — въздъхна тя. — Сега имам няколко нови въпроса… например, щом това малко момиче, Дженисис Уилямс, е отнело живота си през юли 2009-а и брат ѝ обвинява тази група ученици за това, защо той ги наказва сега, тринайсет години по-късно? Защо е чакал толкова дълго?

— Най-логичното обяснение е — започна Хънтър, като посочваше снимките, докато обясняваше, — че онова, което Майкъл Уилямс е научил и което го е накарало да обвини групата ученици за самоубийството на сестра му, се е случило преди около една година. Преди това той вероятно не е обвинявал никого. Затова не е бил активен.

Капитан Блейк прехапа устни, докато разсъждаваше върху думите на детектива.

— Не знаем какво се е случило с него, след като сестра му е починала и той е завършил гимназия „Гардина“ — продължи Хънтър. — Да, тринайсет години по-късно Майкъл Уилямс изтезава и убива хора по най-садистични начини, но това не означава непременно, че е изтрещял веднага след самоубийството на сестра си. Когато е завършил гимназия „Гардина“, той може да си е намерил работа и да се е скъсвал от бачкане, за да не мисли за случилото се… може да е отишъл да учи в колеж някъде… може да си е взел почивка и да е напуснал Калифорния или дори страната, опитвайки да се отдалечи на достатъчно голямо разстояние и да сложи преграда между себе си и смъртта на сестра си. Не знам, капитане, но каквото и да се случи… колкото и добре или зле да понася загубата, първият въпрос, който абсолютно всеки си задава след самоубийство — независимо дали е на любим човек, или не — е „защо“.

Този път капитан Блейк наведе глава. Хънтър и Гарсия не знаеха, но преди да стане капитан на отдел „Обири и убийства“ в лосанджелиската полиция, една от най-близките ѝ приятелки беше отнела живота си в един неделен следобед. И до ден-днешен Барбара се питаше „защо“.

— Проблемът е — продължи Хънтър, — че в повечето случаи много рядко има задоволителен отговор, дори когато е оставено писмо, защото единственият, който знае защо го е направил, е човекът, който е умрял. Всичко друго са спекулации… но за съжаление, човешкият мозък не може да го превъзмогне и прави точно това. Ние, човешките същества, се нуждаем от отговори за неща, които не разбираме. Това е естественото ни поведение.

— И когато не можем да намерим истинските отговори, за да облекчим болката — добави Гарсия, — сме склонни да си ги измисляме.

— Да — съгласи се Хънтър. — И съм сигурен, че в главата си Майкъл Уилямс е отговарял на този въпрос милиони пъти, с милиони различни отговори, но дълбоко в душата си повечето от нас знаят, че отговорите, които измисляме в главите си, не са реални, и това означава едно — никога не преставаме да питаме „защо“. — Хънтър почука с десния си показалец по снимката на Майкъл Уилямс на таблото. — Той никога не е престанал.

Капитан Блейк се замисли за хилядите сценарии, които беше създала в главата си през годините за случилото се с приятелката ѝ в онзи неделен следобед. Защо го беше направила? Какви мисли се бяха въртели в ума ѝ в минутите преди смъртта? Защо не беше поискала помощ?

— И дванайсет години по-късно — каза Гарсия и отново привлече вниманието на капитан Блейк към настоящия момент, — Майкъл Уилямс очевидно открива нещо, което не е знаел дотогава. Може би е срещнал случайно някоя стара приятелка на сестра си… или някого от тях. — Той посочи снимките на петимата членове на групата от прогимназия „Гардина“.

— Възможно е — съгласи се Хънтър. — И ако е станало така, предполагам, че е срещнал Педро Бустаменте и затова той е бил първата жертва, а не някой негов любим човек.

— Това щеше да бъде следващият ми въпрос — каза капитан Блейк. — Всичко, което ти току-що каза за страданието и че убиецът ги кара да преживеят изпитанието да загубят любим човек, не се отнася за първото убийство, нали? Ако наистина е било убийство, а не самоубийство.

— Било е убийство — потвърди Гарсия и после набързо ѝ разказа за разговора си с детектив Лий. Обясни ѝ за първия стих от посвещението на Майкъл Уилямс на сестра му, който е бил намерен в умивалника в банята на Педро Бустаменте, и как лесно е бил сбъркан с предсмъртна бележка, и накрая — за едната прерязана китка. — Педро Бустаменте е бил началото на всичко — заяви Гарсия. — Преди Бустаменте не е имало „Ментор“, не е имало стратегия, не е имало отмъщение и не е имало метод на действие. Това първо нападение — той посочи снимката, — не е било планирано или обмислено. Поне не като останалите. Първата атака е била емоционална. Майкъл Уилямс е нанесъл удара от силен гняв, след като е открил истината за самоубийството на сестра си.

Съдейки по израза в очите на капитан Блейк, Хънтър разбра, че и за нея нещата най-после започват да придобиват логика.

— Затова след първото убийство той е решил да ги издири всичките — заключи Барбара.

— Точно така — съгласи се Хънтър. — Но след като е приключил с първата жертва, е осъзнал, че не е доволен от онова, което е направил. Инсценирането на самоубийство не е заситило глада му… не е утолило жаждата му за отмъщение. — Той прокара пръсти по устните си. — И е лесно да се разбере защо. Педро Бустаменте е бил мъртъв — вече няма страдание и болка… нищо, но Майкъл Уилямс е бил все още жив… измъчена душа от дванайсет години… все още наранен… все още страдащ… все още гневен. Според него това не е било справедливо.

— Затова Майкъл отделя време, за да измисли план — каза капитан Блейк. — Как да ги накара да страдат по същия начин, по който той страда.

— Да им стори същото, каквото те са сторили на него — добави Гарсия и кимна.

— Око за око.

— Хората винаги погрешно са смятали, че като отмъстят, ще се възстановят от някоя трагедия — отбеляза Хънтър. — Погледнете историята.

Капитан Блейк въздъхна.

— И така, сега остава само да го заловим.

— Знаем името му, капитане — каза Гарсия. — Знаем кой е и как изглежда и кой е следващият в списъка му.

— Съпругът на София Елиът — кимна Барбара. — И преди да попитате, да, наблюдението на къщата им започва довечера. — Тя погледна часовника си. — СОР вероятно вече са там.

Специалният отдел за разследвания, или СОР, на лосанджелиската полиция беше най-елитният тактически взвод за наблюдение в страната. Дори ФБР ги използваше понякога за краткотрайни, високотехнологични наблюдения.

— Значи е само въпрос на време да го хванем — отвърна Гарсия.

— Казахте ли вече на Джанет Ланг и на Джоузи Грифит? — попита капитан Блейк.

— Не, още не. Искам да получа колкото е възможно повече информация за Дженисис и Майкъл Уилямс, преди да говоря с тях. И двете се борят с най-лошия вид емоционална болка, капитане. Те не само че са загубили човек, когото са обичали, но и са открили трупа му. Психиката им е на ръба на разпад, ако вече не е рухнала. Разговорът на тази тема — идеята, че цялото това безумие — Хънтър посочи таблото със снимките, — вероятно е отмъщение за нещо, което са направили преди тринайсет години в прогимназията — лесно може да ги тласне към точката на пречупване. Точно това иска убиецът. Той иска те да знаят, че вината е тяхна.

Капитан Блейк разгледа отново новите снимки на таблото. Този път вниманието ѝ се съсредоточи върху трите цветни снимки на Дженисис Уилямс. Едната снимка я показваше в цял ръст, облегната на тухлена стена. Десният ѝ крак беше прегънат в коляното и стъпалото ѝ беше опряно в стената. Беше пъхнала палци в гайките на колана на сините си джинси, прокъсани на коленете в стил рокендрол. Черната ѝ коса беше разпусната и обрамчваше лице с изящни черти. Позата ѝ изглеждаше непринудена. Безспорната доброта на погледа ѝ придаваше спокоен вид, сякаш много малко неща можеха да я развълнуват.

— На тези снимки тя изглежда много мило момиче — каза капитан Блейк. Изражението ѝ беше изпълнено с любопитство. — От онези, които се сприятеляват лесно.

— Взе ми думите от устата, капитане — съгласи се Гарсия. — Защо са ѝ се подигравали? Тя определено е била достатъчно хубава, за да се присъедини към групата им.

Хънтър повдигна озадачено вежди.

— Не забелязахте ли нещо различно в нея?

Гарсия и капитан Блейк отново се вгледаха в снимките, опитвайки се да обърнат внимание на всеки детайл.

За да им помогне, Хънтър пъхна палци в гайките на колана на черните си джинси.

И тогава те най-после забелязаха ръцете на Дженисис Уилямс.

72.

Гарсониерата беше малка, само мъничка кухня, баня и дневна, служеща и за спалня, не по-голяма от паркинг място. Сгъваемото легло се прибираше до стената, за да може да се разгъне масичка. И точно така изглеждаше стаята в момента — леглото беше прибрано, а масичката разгъната, и на нея имаше изпита до половината бутилка бърбън „Хевънс Дор“, пълна до половината чаша, две снимки и полуизяден сандвич. Небето отвъд единствения прозорец беше притъмняло преди два часа, но нощта беше звездна и с ярка луна с цвят на пчелен мед.

Ментора седеше до масичката и внимателно поставяше наредените на пода предмети в пътническа чанта, после дръпна ципа ѝ.

Имаше промяна в плановете. Онзи детектив от лосанджелиската полиция напредваше много по-бързо, отколкото Ментора предполагаше отначало. Разбира се, онази първа среща беше очаквана… дори планирана, но не и тази, която се случи днес. Това означава, че полицията се приближава… може би твърде много. Онова, което се случи следобед, не беше точно среща. Всъщност беше огромен късмет.

Ментора вече беше успял да направи копие на ключа за къщата на София Елиът, оказа се сравнително лесно. Госпожа Пъркс, съседката на София, любезно се беше съгласила да се грижи за котката ѝ, докато София и съпругът ѝ са в Италия, и беше скрила ключовете за къщата на София — вероятно за да не забрави къде ги е сложила — под една саксия отстрани на къщата на София. Докато наблюдаваше къщата, Ментора забеляза скривалището сутринта, след като София и съпругът ѝ заминаха за Италия.

Ментора взе ключовете, направи дубликати и върна оригиналните, преди госпожа Пъркс да нахрани отново котката. Фасулска работа.

Този следобед планът беше да използва ключовете, за да влезе в къщата на София и да я огледа старателно. Ментора разучаваше предварително кои са най-добрите места да се скрие в домовете на жертвите и това беше голямо предимство, но днес нещата не минаха по плана.

Ментора беше паркирал на улицата за по-малко от пет минути, три къщи по-нататък от дома на София Елиът, когато детективът от полицията спря пред къщата ѝ, слезе от колата и позвъни на вратата.

Никой не отвори.

Детективът отиде да надникне през прозореца, когато госпожа Пъркс излезе да говори с него.

Това не влизаше в първоначалния сценарий, поне не и за следващите няколко дни. Щом ченгетата вече знаеха за София Елиът, това означава, че подреждаха парчетата на пъзела по-бързо от очакваното, което наложи промяна в плановете.

Беше му отнело четиринайсет месеца подготовка, наред с огромно търпение и дисциплина, да прекарва ден след ден… нощ след нощ, за да наблюдава и разучава всяка жертва… да научава навиците и графиците им… да разбере точно кога ще си бъдат вкъщи сами и колко дълго, за да получат онова, което ги очакваше… онова, което заслужаваха.

Новият план не беше идеален… не беше изпипан и прецизен в детайлите като първоначалния. Освен това и много по-рискован, но щеше да успее, защото трябва да успее.

Ментора отново напълни чашата си, застана до прозореца и изгълта бърбъна. Алкохолът беше добре дошъл… оценен… необходим.

Чакането най-после щеше да свърши, но първо трябва да направи още едно нещо.

73.

Поради ъгъла на камерата и факта, че Дженисис Уилямс беше провряла палци през гайките на джинсите си, ръцете ѝ не се виждаха много добре. Гарсия и капитан Блейк ги забелязаха едва след думите на Хънтър, но дори след като протегнаха вратове, за да видят по-отблизо, пак не бяха сто процента сигурни какво точно виждат.

— Какво не е наред с ръцете ѝ? — попита Барбара и присви очи, докато гледаше снимката. — Липсва някой от пръстите ѝ?

— Нарича се ектродактилия — обясни Хънтър. — Вроден генетичен дефект, който се характеризира с липса или малформация на един или повече от пръстите на ръцете и краката. Господин Хартли ми каза, че били засегнати само ръцете на Дженисис, не и краката. В нейния случай показалецът и средният пръст на двете ѝ ръце не са се развили. — Хънтър посочи на таблото. — Не може да се види добре на тази снимка заради позицията на палците ѝ, но според господин Хартли палците ѝ са били извити навътре, в кокалчетата, а безименният ѝ пръст и кутрето били сраснали с ципа, създавайки илюзията, че тя има само палец и един пръст на ръката си. — Той отиде до бюрото си и взе нова разпечатка. — Потърсих информация за ектродактилията, аномалията има шест нива на тежък характер. Извитият навътре палец заедно с ципата между единствените два пръста, останали на ръката, се смята за пето ниво.

— С други думи, доста тежко състояние — отбеляза Гарсия.

Хънтър кимна.

— Да, но Дженисис си служела сравнително добре с ръцете. Можела да пише, да рисува, да печата, да шофира, да хваща предмети и така нататък. — Той закачи разпечатката на таблото. — Ето как вероятно са изглеждали ръцете ѝ. — Изображението беше от специализиран медицински уебсайт и показваше ръка, засегната от ектродактилия, на която безименният пръст и кутрето бяха свързани с ципа и палецът беше извит навътре в кокалчето.

Хънтър даде на Гарсия и капитан Блейк няколко секунди да разгледат разпечатката и после хвърли бомбата.

— Заради начина, по който това състояние кара мускулите на ръката да атрофират и костите да променят формата си — обясни той и посочи на таблото, — ектродактилията се нарича още „синдром на рачешката щипка“.

Два чифта очи се отместиха към него с изненада.

— Шегуваш ли се? — попита Гарсия, макар отлично да знаеше, че Хънтър не би се пошегувал за такова нещо.

Хънтър леко поклати глава.

Гарсия насочи вниманието си към снимките от местопрестъплението с Оливър Грифит.

— Най-после това започва да придобива някаква логика. — Той посочи снимките с омарите, закачени на бедрата на Оливър.

— Това са били знаци — каза Хънтър. — Но не са насочени към нас. Насочени са към човека, за който убиецът е знаел, че ще открие трупа.

— Съпругата на Оливър — каза Гарсия. — Джоузи.

— Точно така — потвърди Хънтър. — Ментора е искал тя да знае защо е умрял съпругът ѝ. Затова е използвал омарите. Затова е написал изречението на стената. Били са знаци. Убиецът е искал Джоузи да си спомни.

— Тогава той играе проклета игра — гневно заяви капитан Блейк. — Играта „Хвани ме, ако можеш“.

— По-скоро игра на отгатване. Игра „Кой съм аз“.

— Но защо е оставил улики само на последното от четирите местопрестъпления? — попита капитан Блейк.

— Не е така. Оставил е по един стих на всяко от четирите местопрестъпления, но никой от хората, които е трябвало да ги разпознаят, не го направи. Може да е имало и други знаци — позата на телата, начинът, по който са убити, помощните средства, които е използвал. — Хънтър повдигна рамене. — Не знаем, защото, както казах, знаците не са били насочени към нас. Насочени са били към хората, които са познавали Дженисис Уилямс.

— Учителят ѝ каза ли ти дали е имало проблеми с тормоз? — попита капитан Блейк. — Гадно ли са се държали другите ученици с нея?

— Господин Хартли каза, че никога не е виждал такова нещо да се случва в класната стая — обясни Хънтър. — И че не си спомня да е било проблем, но се съгласи, че само защото не го е виждал да се случва, не означава, че не се е случвало.

— Казахме го и преди, капитане — отбеляза Гарсия. — Хлапетата са си хлапета. Искам да кажа, че понякога могат да бъдат много жестоки. Дори ако тормозът не е бил повтарящ се проблем, сигурен съм, че от време на време е имало гадни подмятания, прякори, тъпи шеги, бележки в шкафчето… какви ли не гнусотии.

— Дотолкова, че да я тласнат отвъд ръба и да я накарат да поиска да сложи край на живота си? — попита Барбара.

— Зависело е от психичното ѝ състояние — отговори Хънтър. — Но е ясно, че хлапетата с физически недъзи или аномалии — вродени или не, тежки или не — обикновено се борят много повече с депресия и тревожност, особено по време на тийнейджърските години. Тогава започват да се притесняват как изглеждат и какво е тялото им. Момичетата започват да забелязват момчетата и момчетата започват да забелязват момичетата. Знаете как е… Дженисис Уилямс е знаела, че изглежда различно, и на тази възраст, когато може за пръв път да е харесала някого, тази мисъл може да е сринала увереността и самочувствието ѝ, правейки още по-сложно психичното ѝ състояние. Дори да не са я тормозели постоянно, както каза Карлос, може да е имало гадни подмятания, прякори, тъпи шеги и така нататък, а за съжаление, такива неща не се забравят. Остават в теб. Натрупват се в съзнанието ти.

— Това е ужасно тъжно — отбеляза капитан Блейк и отстъпи крачка назад от таблото. — И все пак не оправдава брат ѝ, който убива маниакално наляво и надясно. — Тя погледна часовника си. Ставаше късно. — Мислите ли, че ще успеем да го открием тази нощ?

— Трудно е да се каже — отговори Хънтър. — Отдел „Проучвания“ правят всичко възможно. Софтуерът за лицево разпознаване ще работи цяла нощ или докато открие съвпадение. Ако до утре сутринта все още нямаме нищо, ще използваме състаряващ софтуер със снимките на Майкъл Уилямс от годишника, за да предположим как изглежда сега, тринайсет години по-късно. След това ще изпратим бюлетин с тези снимки до всеки полицейски участък в Лос Анджелис и Голям Лос Анджелис.

— Но предимството се наклони на нашата страна, капитане — обади се Гарсия. — Защото ако сме прави, че следващата жертва ще бъде Лукас, съпругът на София Елиът — а мисля, че не грешим — той ще се върне от Италия чак в събота сутринта. Днес е вторник, затова имаме цели три дни, за да открием Майкъл Уилямс. Но дори ако не успеем да го намерим, ще държим под око господин Елиът от мига, в който кацне на международното летище на Лос Анджелис. Домът му вече е под наблюдение. Единственият начин този Ментор или Майкъл, или както там иска да се нарича, да се добере до Лукас Елиът, преди ние да стигнем до него, е ако стане невидим. — Гарсия поклати глава. — А той не може да го направи. Играта свърши.

74.

Хънтър паркира пред жилищната сграда с апартамента си в Хънтингтън Парк и погледна часовника на таблото на стария си буик. Наближаваше единайсет през нощта. Той сложи глава на волана и въздъхна — налегна го смесица от изтощение, напрежение, тревожно очакване и опасения, всичко в едно.

Въпреки всичките им усилия, отдел „Проучвания“ не бяха успели да открият Майкъл Уилямс, но Хънтър знаеше, че в голям град с население близо деветнайсет милиона, дори с име и актуална снимка, може да отнеме дни, понякога седмици, докато намерят някого, особено ако този някой не иска да бъде намерен.

Преди да се качи в апартамента си на третия етаж, Хънтър се обади на екипа под прикритие на СОР, които бяха на улицата на София и Лукас Елиът. Той беше сигурен, че ако Майкъл Уилямс влезе в дома на София и се скрие вътре, както направи на предишните три местопрестъпления, Ментора щеше да го направи едва двайсет и четири часа, преди Лукас да се върне от Италия — или предишния ден, или предишната нощ — а Лукас трябваше да пристигне в събота. Освен това Хънтър знаеше, че Ментора е дисциплиниран и систематичен, вероятно до точката на обсебеност. Ако вече не го е направил, той щеше да провери всеки детайл, преди да действа. Щеше да иска да знае всеки сантиметър от вътрешността на къщата на Лукас, за да сведе до минимум вероятността от грешка, а какъв по-добър момент да го направи от този, когато къщата е безлюдна и никой не се очаква да дойде в следващите няколко дни?

Все още не им беше провървяло. Освен съседката, която влязла да нахрани котката, никой друг не се беше приближавал до къщата.

Хънтър си взе душ и хапна затоплена в микровълновата фурна вечеря, после си наля щедра доза „Глен Алахи“, петнайсетгодишно малцово шотландско уиски, и седна на дивана в дневната. Предпочете да не святка лампите. На тъмно беше по-отпускащо.

Той допря чашата до устните си и вдъхна аромата на опушено в алкохола. Долови нюанси на бонбони лакта и сладки подправки и след това най-после отпи малка глътка от течността с цвят на кестен. Мекото шотландско уиски се затопли в устата му и Хънтър го задържа, докато ароматите се развиха във вкусове.

Уискито отслаби част от напрежението в мускулите му, забави лавината от мисли в главата му и му позволи да се отпусне достатъчно, за да задреме.

В онази нощ, неизвестно защо, безсънието най-после реши да го остави на мира, защото Хънтър спа на дивана в дневната си малко повече от четири часа. Събуди го не някой от множеството кошмари или мрачни мисли, които го измъчваха от малък. Не беше и мозъкът му, който крещеше да се върне в реалността, нито дори звънът на телефона. Този път го събуди един обикновен сън — нищо особено, нищо страшно — само сън — как слага цветя на гробовете на родителите си, нещо, което правеше на всеки две седмици.

Хънтър се стресна и се събуди. Примига бързо и погледна колко е часът. 4:53.

Не беше забравил за цветята този месец. Ходи на гробището преди няколко дни — миналата събота. Не заради това го събуди сънят. Събуди го идеята, която му беше подсказал.

Въпреки посещенията, Хънтър плащаше годишна такса един от пазачите да се грижи за гробовете на родителите му — дребни поправки, почистване след проливни дъждове, плевене… обща поддръжка. Това означава, че администрацията на гробището, където бяха погребани родителите му, имаше данните му за връзка — име, настоящ адрес, телефонен номер и електронен адрес. Те се свързваха с него, ако има проблем или беше необходимо нещо.

С тази мисъл наум, можеше да предположи, че някой, чиято сестра означава толкова много за него — някой, който убива хора, за да отмъсти за смъртта ѝ — би ходил да носи цветя на гроба ѝ от време на време. Ако е така, тогава имаше вероятност Майкъл Уилямс, също като Хънтър, да плаща годишна такса, за да се грижат за гроба на сестра му триста шейсет и пет дни в годината. Хънтър трябваше само да разбере в кое гробище е погребана Дженисис Уилямс и да се надява на най-доброто…

В Съединените щати правителството поддържаше специална база данни за погребенията, която не беше отворена за публичен достъп. Базата данни се управляваше от филиал на Департамента по здравеопазване, който се наричаше Администрация за здравни ресурси и услуги. Хънтър влезе в базата данни като полицай и започна да търси, надявайки се, че Дженисис Уилямс е погребана, а не кремирана.

Не след дълго, по-точно след две-три секунди, на екрана се появи резултат. Дженисис Уилямс не беше кремирана. Беше погребана, при това в същото гробище, където бяха и родителите на Хънтър. Мемориалният парк „Роуз Хилс“ в Уитиър беше най-голямото гробище в Северна Америка, с повече от четиристотин и петдесет хиляди гроба.

Когато обаче страницата се зареди на екрана на компютъра, Хънтър спря и се втренчи с немигащи очи в думите пред очите си. Прочете ги три пъти и после притисна пръсти до слепоочията си.

— Не може да е така — промълви той и бързо започна друго търсене.

Същият резултат. Това можеше да означава само едно.

Пак грешка.

75.

Мемориалният парк „Роуз Хилс“ отваряше порти всеки ден точно в осем, но Хънтър беше редовен посетител от много години и знаеше, че винаги има някой в административния офис или погребалния дом още в седем сутринта. Също така знаеше, че някои от гробокопачите и работниците по поддръжката започват работа най-малко два часа преди това. Ето защо, в шест и половина, Хънтър вече стоеше на „Уъркман Хил Роуд“ пред главните порти на гробището с площ хиляда и четиристотин акра. Знаеше, че е дошъл твърде рано, но въпреки това натисна звънеца на домофона, в случай че извади късмет.

Никой не отговори.

Хънтър се приготви да се върне в колата и да чака, когато Рафаел Рамос, слаб, шейсет и три годишен мъж, който работеше на гробището повече от трийсет години, мина покрай портите с малката си зелена работна количка за поддръжка. Той видя фаровете на колата на Хънтър и се приближи към него.

— Съжалявам, господине — каза Рамос с дрезгав глас на пушач от години и с все още силен мексикански акцент и учтиво се усмихна на Хънтър. — Гробището отваря в осем.

— Знам — отговори Хънтър и също се усмихна вежливо. — Но съм дошъл по официална работа. — Той му показа служебната си карта. — Надявах се, че някой от администрацията ще е дошъл по-рано днес.

Рамос намести очилата с дебели стъкла на носа си, присви очи и погледна Хънтър. По погледа му пролича, че го позна.

— Виждал съм ви тук и преди, нали? — попита той и отстъпи крачка вдясно, за да избегне блясъка на фаровете на колата на Хънтър.

— Възможно е. Често идвам тук. Родителите ми са погребани в това гробище.

Рамос се замисли за няколко секунди.

— „Градина на покоя“, нали? — каза той, горд с паметта си.

В Мемориалния парк „Роуз Хилс“ гробищните места бяха разпределени на парцели и всеки имаше име, не номер. Имаше три вида — „Градини“, „Тераси“ и „Морави“. Родителите на Хънтър бяха погребани в парцел на име „Градина на покоя“.

— Точно така — потвърди Хънтър. — Идвах тук в събота.

— Да, сигурен съм, че ви видях. — Рамос насочи показалец към Хънтър. — Рано сутринта, нали?

— Предпочитам ранните утрини — кимна Хънтър. — Понякога обичам да се разхождам в градините, след като посетя гробовете на родителите си. Тихо е по това време… спокойно.

— Тук винаги е спокойно, но знам какво имате предвид. — Рамос пристъпи от крак на крак и тонът му се промени от непринуден в разтревожен. — Затова ли сте дошли? Проблем ли има с гробовете на родителите ви?

— Не, нищо подобно — увери го Хънтър и набързо обясни, че търси данните на човека, регистриран като контакт за връзка с един друг гроб.

— А, добре! — напрегнатото изражение на Рамос се отпусна малко. — Кой?

— Името на надгробната плоча е Дженисис Уилямс — отговори Хънтър. — Но не знам кой парцел и кой гроб.

— О, мога да ви помогна за това — отвърна Рамос, вдигна ръка, за да направи знак на Хънтър да почака, върна се при количката си и взе служебния таблет. — Дженисис Уилямс ли казахте?

— Да, точно така — потвърди Хънтър.

Рамос написа името в полето за търсене на таблета и натисна „въведи“. Две секунди по-късно се появи страница с резултати.

— Всъщност има две Дженисис Уилямс — уведоми той детектива от другата страна на портата. — Дженисис А. Уилямс, която е в „Тераса на вярата“, и Дженисис Уилямс, без презиме, която е в „Паркова морава“. Дженисис А. Уилямс е гостенка тук от 1956 година, а Дженисис Уилямс, без презиме, от 2009-а.

— Тази търся — отвърна Хънтър. — От 2009-а.

Рамос хвърли извинителен поглед на Хънтър.

— За съжаление, информацията тук е много ограничена. — Той вдигна таблета. — Няма детайли за човека, който е регистриран като контакт за връзка за нейния гроб. Ще трябва да отидете в главния офис да попитате. — Рамос посочи с палец над рамото си. — Но мога да ви покажа гроба, ако искате. Не е далеч оттук.

— Да — кимна Хънтър. — Ако няма да ви затрудня, много бих искал да го видя.

— Няма проблем, господине.

Рамос погледна часовника си и после въведе шестцифрен код на малката клавиатура на портите.

— „Паркова морава“ е точно зад „Параклис на хълма“. Знаете ли как да стигнете дотам?

— Да — отговори Хънтър и се качи в колата си.

— Ще се срещнем там — каза Рамос и се метна на зелената си количка.

След по-малко от три минути Рамос водеше Хънтър по пътеките между гробовете в „Паркова морава“.

— Гробът е ей там — каза той и посочи напред. — До онези дървета.

Те вървяха още трийсетина секунди и после Рамос спря и посочи гроба точно пред него, на който имаше два свежи букета от жълти и бели цветя.

— О, този ли?

В гласа на Рамос прозвуча ясна нотка на разпознаване, но Хънтър я пропусна, когато застана абсолютно неподвижно и съсредоточи цялото си внимание върху надгробните плочи пред него.

Дженисис Уилямс

19 март 1995 — 14 юли 2009

На 14 години

Многообичана дъщеря и сестра

В този мрак никоя светлина няма да блести толкова ярко като твоята.

В тези очи никой няма да изглежда толкова съвършен, колкото беше ти.

В това сърце никоя обич няма да надмине моята обич към теб.

В тази душа никоя болка няма да бъде по-силна от болката да загубя теб.

В този живот нищо друго няма смисъл, когато ти не си тук.

Никога няма да бъдеш забравена.

От търсенето в апартамента си Хънтър вече знаеше какво ще открие, но когато видя реалния гроб и прочете думите на втората надгробна плоча, по гърба му полазиха ледени тръпки.

Майкъл Уилямс

25 май 1992 — 2 октомври 2010

На 18 години

Многообичан син и брат

Сега се грижи за сестра си на небето.

Почивайте в мир, ангели мои.

Думите на тези надгробни плочи сякаш смразиха още повече и без това вече студения въздух около Хънтър.

— За всички гробове на тази „Морава“ се грижи Марио — обясни Рамос. — Мога да го доведа, ако искате. Той започва работа в пет днес. По същото време като мен, но аз се грижа за много от гробовете в „Морава Панорама“. — Рамос посочи надясно, към парцела срещу алеята за коли, на която се намираха. — Много пъти съм я виждал тук. Цветята на този гроб винаги са свежи. — Той замълча за момент и се почеса по челото. — Всъщност съм сигурен, че тя беше тук вчера, късно следобед. Видях я, докато работех в „Панорама“. Затова цветята са толкова свежи.

Челюстта на Хънтър увисна от изумление.

— Тя?

Рамос кимна.

— Да, жената, която посещава този гроб. Тя идва абсолютно редовно.

76.

Когато Гарсия пристигна в кабинета на отдел „Свръхтежки убийства“ в девет без петнайсет сутринта, Хънтър вече беше прекарал повече от един час на петия етаж на Главното управление на полицията, работейки с екипа за проучвания.

В административния офис на Мемориалния парк „Роуз Хилс“ Хънтър установи, че човекът, регистриран като контакт за връзка за гроба на Дженисис и Майкъл Уилямс, е Джон Уилямс, баща им, но Марио Кастро, работникът по поддръжката на гробовете в „Паркова морава“, беше дал на Хънтър най-важната информация.

— Какво е всичко това? — попита Гарсия, когато влезе в кабинета им, и посочи новите снимки и документи, които партньорът му се готвеше да закачи на таблото.

— Нищо чудно, че не можахме да го открием — каза Хънтър, без да отклонява вниманието си от разпечатката на бюрото си. — Търсили сме погрешния човек.

— Какво? — Карлос преметна якето си на облегалката на стола си. — Как така погрешният човек?

— Майкъл Уилямс… — Този път Хънтър погледна партньора си. — Той е мъртъв.

— Какво? — На лицето на Гарсия се изписа объркване. — Кога е умрял?

— През 2010-а — отговори Хънтър. — Малко повече от една година, след като е завършил гимназия „Гардина“. Бил е на осемнайсет.

Мълчанието на Карлос изглеждаше изпълнено със съмнение.

— Сигурен ли си?

Хънтър взе една от новите снимки на бюрото си и я подаде на Гарсия. Беше една от снимките, които направи на гробището, и показваше надгробните плочи на Дженисис и Майкъл Уилямс.

Гарсия се втренчи мълчаливо в снимката и когато отново погледна Хънтър, изглеждаше пълен с въпроси.

— Да, знам — кимна Хънтър.

— Какво се е случило? Как е умрял?

Хънтър взе друга разпечатка от бюрото си.

— Тъй като знаех точната дата на смъртта му, по-лесно и по-бързо намерих доклада от аутопсията му. — Той подаде разпечатката на партньора си.

— Свръхдоза? — недоверчиво попита Гарсия.

— Хероин — потвърди Хънтър.

Гарсия отново погледна разпечатката.

— Почакай. Как успя да научиш всичко това за една нощ? Как разбра къде да търсиш?

— Не знаех — отговори Хънтър и набързо разказа на партньора си за идеята, която му беше подсказал сънят му, и какво е открил в административния офис на Мемориалния парк „Роуз Хилс“.

— Тогава сега търсим Джон Уилямс — каза Гарсия. — Нали съзнаваш, че Джон е още по-популярно име от Майкъл? Щом се мъчихме толкова усилено да открием Майкъл Уилямс…

— Не търсим него — прекъсна го Хънтър. — Той не е извършителят.

— Откъде знаеш?

— Защото той не ходи на гроба на Дженисис и Майкъл — отговори Хънтър. — Не той оставя цветя там на всеки две седмици… а майка им.

Гарсия примига стъписано.

— Името ѝ е Линда Уилямс.

На мозъка на Гарсия му бяха необходими няколко секунди, за да обработи чутото. Той разтърси глава, сякаш за да се събуди.

— Почакай… Искаш да ми кажеш, че жена прави всичко това? — Гарсия посочи към таблото. — Една жена да бъде толкова жестока… толкова зла?

През годините беше добре документирано, че жените убийци са много по-малко садистични от мъжете убийци. Те използваха по-малко насилствени методи, например отравяне или удушаване, а не осакатяване или някакъв подход, който причинява обилно кървене и обезобразяване. Историята също така показваше, че жените почти никога не изтезават жертвите си, преди да ги убият.

— Злото невинаги носи грозна маска, Карлос. Знаеш го. Често се крие за пред погледите на всички… парадира под маската на дружелюбност… на праведност и отзивчивост… — Хънтър повдигна рамене. — Тук обаче говорим за жестоко съкрушена жена и много, много гневна майка, затова, да, мисля, че жена прави всичко това.

Гарсия отново насочи вниманието си към таблото и кръвопролитията на всичките местопрестъпления.

— И как разбра за нея?

— Марио Кастро — отвърна Хънтър. — Той работи в Мемориалния парк — гробокопач, поддръжка, грижи за гробовете… такива неща. Грижи се за повечето гробове в „Паркова морава“. Това е парцелът, където се намира гробът на Дженисис и Майкъл. Господин Кастро е там от осемнайсет години.

Гарсия се подпря на бюрото си.

— И какво каза той?

— Каза ми, че не бил гробокопач на нито едно от двете погребения, но е виждал майката на децата стотици пъти през годините. Идвала най-малко два пъти в месеца — оставяла цветя, почиствала гроба, понякога дори носела бутилка и седяла с часове.

Гарсия отново погледна партньора си с широко отворени очи.

— Тогава трябва само да обсадим гроба и да чакаме.

— Може би — отвърна Хънтър. — Но тя е била там вчера. Цветята на гроба бяха свежи тази сутрин и я е видял един друг гробар. Това означава, че тя ще отиде там чак след две седмици. Лукас Елиът се връща от Италия след три дни. Сигурен съм, че Линда няма да чака дълго, за да го нападне.

— Вярно е — съгласи се Гарсия. — Но къщата му е под наблюдение и няма да го изпускаме от поглед от момента, в който кацне на ЛАКС.

Въздишката на Хънтър беше изпълнена със съмнение.

— Ами ако в списъка ѝ за убиване има и други, за които не знаем? — попита той. — Ами ако Линда обвинява повече хора? Ами ако следващото име в списъка ѝ не е Лукас?

Гарсия кимна и прехапа устни.

— Тогава имаме проблем.

— Трябва да я намерим бързо. Не можем да чакаме.

— Какво друго знаем за нея?

— Ами, господин Кастро ми каза, че разговарял с нея няколко пъти през годините — започна Хънтър. — Както споменах, виждали са я на гробището стотици пъти, затова било съвсем естествено той да я поздрави — от учтивост. Отначало рядко идвала сама. Винаги посещавала гроба със съпруга си и сина си, както предположил господин Кастро. После, той не беше сигурен след колко време, но сега ние знаем, че е било след една година, синът изчезнал и Линда започнала да посещава гроба, придружена само от съпруга си. И тогава господин Кастро забелязал, че гробът, на който ходи тя, е станал споделен — сестра и брат. Скоро след това, и той пак не беше сигурен точно след колко време, Линда започнала да идва сама.

Гарсия наклони глава настрана.

— Развела се е?

— Може би. Все още не знаем, но информацията, която имам, е, че за съжаление, съпругът ѝ, Джон Уилямс, също е починал. — Хънтър не даде на партньора си шанс да зададе въпрос. — Все още не знаем кога и как. Отдел „Проучвания“ работят усилено, за да го потвърдят, но така казала Линда на господин Кастро по време на един от кратките им разговори. Един ден, може би преди осем или девет години, Линда отишла при господин Кастро и му казала, че няма да може да идва на гробището няколко седмици, и го помолила да се грижи за гроба на Дженисис и Майкъл, докато я няма. Господин Кастро призна, че тя му платила на ръка вместо да минат през администрацията на гробището. И тогава споменала, че вече е вдовица.

— Никой ли от съседните гробове до Дженисис и Майкъл не принадлежи на Джон Уилямс? — попита Гарсия.

— Не. И техният гроб е единственият, който Линда посещава в Мемориалния парк „Роуз Хилс“. Ако той наистина е мъртъв, не мисля, че е погребан там.

— Може би е кремиран?

— Проверих в архивите на гробището — отговори Хънтър. — Ако Джон Уилямс е бил кремиран, това пак не е станало в „Роуз Хилс“, но ето и добрата новина.

Гарсия повдигна вежди.

— Причината Линда Уилямс да отсъства за няколко седмици през всичките тези години, се повтаряла отново и отново… докато преди малко повече от една година тя изведнъж престанала да пътува.

— Педро Бустаменте — каза Гарсия. — Началото на серията брутални убийства.

— Така изглежда — съгласи се Хънтър. — И когато казала на господин Кастро, че вече е вдовица, Линда споделила и защо ѝ се налагало да пътува толкова често. Тя била медицинска сестра в спешното отделение по травматология в Мемориалната болница в Гардина, но няколко години след като Дженисис отнела живота си, напуснала работата си и започнала да пътува из страната.

— Пътувала из страната? Защо?

— Посещавала училища, включително специални училища за деца с увреждания и недъзи, изнасяла лекции за един ден и говорела за депресията, самоубийствата и пристрастеността към наркотиците сред младите тийнейджъри. Освен това разговаряла с родители и учители и им помагала с напътствия как да бъдат по-бдителни за знаците на тези три проблема. — Хънтър направи пауза — тежка и изпълнена с размисъл. — Опитвала се да прави добро, Карлос. Опитвала се да превърне болката си в средство да помага на другите.

— Докато нещо е променило това — отбеляза Гарсия. — Преди малко повече от една година.

Хънтър кимна и взе друга разпечатка от бюрото си.

— Това ни отне малко повече време, докато го открием, защото уебсайтът беше свален, но е достатъчно добра нейна снимка. — Той подаде разпечатката на партньора си.

Снимката показваше висока жена, която изглеждаше на четиресет и няколко години. Правата ѝ черна коса беше завързана на опашка и веждите ѝ бяха професионално оформени. Гримът ѝ беше дискретен, но подчертаваше всички хубави черти на лицето ѝ. Нямаше съмнение, че Дженисис е наследила от майка си кафявите си очи с форма на бадем и миловидната си усмивка.

Гарсия погледна разпечатката само за част от секундата и Хънтър веднага забеляза промяната в поведението на партньора си.

— Исусе Христе! — Думите се отрониха от устата на Гарсия в същия момент, в който очите му се изпълниха със страх.

— Какво? — попита Хънтър.

Гарсия сякаш се парализира.

— Карлос, какво има?

— Знам коя е тя. — Стъписаният поглед на Гарсия най-после се отмести към Хънтър. — Говорих с нея, Робърт.

Думите му полазиха по кожата на Хънтър като хапеща буболечка.

— Какво? Кога?

— Още в началото на разследването — отговори Гарсия с треперещ глас. — Тя беше таксиметровият шофьор, Робърт… жената, която закарала Мелиса Хоторн до дома ѝ, след като си тръгнала от партито в хотела.

77.

Не след дълго отдел „Проучвания“ откриха адреса на Линда Евънс. Това беше моминското име на майката на Дженисис Уилямс и името, което Линда беше използвала, за да се регистрира като таксиметров шофьор. „Проучвания“ се бяха свързали с административния офис на таксиметровата фирма в Лос Анджелис и установиха, че Линда не е качвала друг клиент, след като е оставила Мелиса Хоторн пред дома ѝ в Лиймърт Парк в онова ранно неделно утро преди седмица и половина.

Но щом беше станала лицензиран таксиметров шофьор, значи Линда има валидна шофьорска книжка, която щеше да покаже настоящия ѝ адрес, и копие на тази шофьорска книжка щеше да се съхранява в базата данни на фирмата.

Оказа се, че Линда Евънс живее в малка гарсониера в Торънс, град в непосредствена близост до Гардина, на югозапад, в района Саут Бей на метрополията Лос Анджелис.

Две минути, след като получиха тази информация, Хънтър и Гарсия стояха пред бюрото на капитан Барбара Блейк.

— Имаме ли потвърждение, че тя е в гарсониерата? — попита капитан Блейк, след като изслуша новините от Хънтър.

— Не — отговори той. — Но отиваме там веднага. Има и разпространен бюлетин за спиране на автомобил „Мазда 3“ и арест на шофьора.

— Добре — каза Барбара и посегна към телефона на бюрото си. — Ще разпоредя екип на специалните части да бъде готов след пет минути.

— Почакай, капитане. — Хънтър прекъсна обаждането, като натисна бутона за изключване. — Не ни трябва екип на специалните части.

Капитан Блейк наклони глава и го погледна над очилата си за четене.

— Готвите се да арестувате може би най-садистичния сериен убиец, когото полицията е издирвала, Робърт. Нуждаете се от екип на специалните части.

— Не мисля, капитане. Линда не е като другите серийни убийци, които сме преследвали. Тя не е роден психопат… не търси удоволствие… не се опитва да задоволи някакъв убийствен инстинкт, скрит дълбоко в нея… не търси сексуално удовлетворение… и няма неконтролируем подтик, който я принуждава да убива. Линда иска отмъщение за дъщеря си. Тя не обикаля по улиците, търсейки поредната си жертва. Не ги избира произволно или по някакъв критерий, предизвикан от травма. Линда има списък с конкретни имена.

Барбара свали очилата си, но задържа телефонната слушалка в ръката.

— Поведението на този тип убийци — продължи Хънтър, — много се различава от това на психопатите серийни убийци. Линда може да се опита да избяга, когато осъзнае, че играта свършва, но мисля, че няма да отвърне със смъртоносна сила.

— Не го знаеш със сигурност, Робърт — възрази капитан Блейк. — Екипът на специалните части ще те посъветва как да действаш.

— Всъщност, няма, капитане — обади се Гарсия. — Специалните части не се славят с дискретност, не е ли така? Голям черен брониран камион с шестима до дванайсет командоси, всичките облечени в черно, с маски и шлемове и полуавтоматични пушки… Целият квартал ще разбере, че са там.

— И ако Линда не е в дома си — добави Хънтър, — вероятно ще разбере, че сме там, преди да се върне, и ако това се случи, пак ще изчезне.

— Как? — попита капитан Блейк. — Как ще разбере?

Гарсия се изсмя.

— Какво мислиш, че ще направят всички минувачи веднага щом видят да спира камион на специалните части и оттам изскачат въоръжени командоси и се втурват в сградата? — Той кимна. — Социалните мрежи. Цялата история ще бъде качена навсякъде още преди да сме почукали на вратата ѝ.

— Блокът, в който живее тя — каза Хънтър и сложи на бюрото на капитан Блейк две снимки на сградата, заснети от въздуха, — е висок три етажа и има преден и заден вход, асансьор и стълбище. Няма външна противопожарна стълба. Гарсониерата ѝ е на последния етаж. — Той посочи една от снимките. — Твърде високо, за да избяга, като скочи. Остават ѝ само два изхода и Линда трябва да използва асансьора или стълбището, за да стигне до тях. Един екип на специалните части ще бъде прекалено много в случая.

Капитан Блейк се замисли.

— Добре, какъв е вашият план? Няма да отидете и да почукате на вратата ѝ ей така, нали?

— Точно това е планът, капитане — отвърна Гарсия.

Тя го изгледа гневно.

— На всеки, когото разпитваме във всяко разследване — обясни Гарсия, — винаги обясняваме, че може да се наложи да им зададем още въпроси, докато разследването напредва. Мисля, че Линда не знае, че сме я разкрили. Ще изглежда така, сякаш искаме да я попитаме още едно-две неща, само толкова. Няма реална заплаха.

Капитан Блейк погледна Хънтър.

— Понякога най-простият план е най-ефективният — каза той.

— Ще си сложите бронирани жилетки, нали? — попита тя.

— Абсолютно — отговори Гарсия.

Барбара размишлява още няколко секунди.

— Добре — каза накрая тя и остави телефонната слушалка на мястото ѝ. — Няма да има специални части, но искам най-малко две полицейски коли да наблюдават всеки изход на улицата и още двама детективи на предния и на задния вход на жилищната ѝ сграда. Щом е толкова дисциплинирана и систематична, както мислиш ти, Робърт, тогава Линда сигурно вече има план за бягство.

— Сигурно — съгласи се Хънтър.

— Вземете Милтън и Джейкъб — нареди капитан Блейк. — Те са на бюрата си и двамата са много добри стрелци. Ако нещата загрубеят, те са най-добрите, които може да имате на ваша страна.

— Ще ги вземем, като тръгнем — отвърна Хънтър.

— Добре — капитан Блейк кимна на двамата детективи и посочи вратата. — Залавяйте се. Тръгвайте.

78.

Гарсия излезе на „Харбър Фрийуей“, отправяйки се на югозапад, и включи светлините и сирените на полицейската кола. До Торънс имаше трийсетина километра от мястото, където се намираха, но светлините и сирените разчистваха пътя.

Детективи Милтън и Джейкъб, които пътуваха с кола „Киа Оптима“ без опознавателни знаци точно зад тях, направиха същото.

— Трябваше да се досетя — каза Гарсия, без да поглежда Хънтър. Звучеше ядосан на себе си.

Хънтър знаеше, че партньорът му има предвид разговора си с Линда Евънс в началото на разследването.

— Не мисля, Карлос. Не се измъчвай — отговори той.

— Знаеш, че винаги има нещо, което може да ги издаде, Робърт. Потрепване, моментно колебание, странен маниер… все нещо.

— Невинаги. Ако са неподготвени, може би, но в нейния случай не е било така. Линда е умна и е била готова, защото е знаела, че ще бъде разпитана.

Гарсия погледна Хънтър с крайчеца на окото си.

— Линда е била последният човек, който е видял жива Мелиса Хоторн — продължи Хънтър. — Закарала я е до дома ѝ и не го е направила анонимно. Не е била непозната, която е качила Мелиса в нощта. Била е таксиметров шофьор, който изпълнява поръчка. Знаела е, че ще разберем, че Мелиса е взела такси от хотела в онази нощ, и че скоро ще почукаме на вратата ѝ. — Той повдигна рамене. — Не е трудно да предположиш какви въпроси ще зададе всеки детектив на таксиметров шофьор, който е закарал до дома ѝ жертва на убийство, преди да бъде убита.

Гарсия не откъсна очи от пътя.

— Линда може и да не е знаела как точно ще формулираш въпросите си, но е знаела общата посока, в която ще протече разговорът. Вероятно е репетирала как ще отговори на всеки въпрос, който ти ѝ зададеш… при това може би пред огледало. Репетирала е точно това, което ти може да забележиш — потрепване, моментно колебание, странен маниер, движение на очите… каквото се сетиш. И се обзалагам, че ги е отработила до съвършенство. Никой не е забелязал нищо, защото Линда се е погрижила да не се издаде с нищо, Карлос. Тя те е очаквала.

Те минаха покрай кварталите Саут Парк и Грийн Медоус и се отправиха към Атенс и Гардина.

— Би трябвало да сме там след по-малко от десет минути — съобщи Гарсия по радиопредавателя.

— Готови сме и сме точно зад вас — отговори детектив Милтън.

— Мислиш ли, че Линда ще си бъде вкъщи? — обърна се Гарсия към Хънтър. — По това време сутринта?

— Тя не е навън да качва клиенти — отговори Хънтър. — Вече не е медицинска сестра от травматологията и не пътува из страната, за да провежда еднодневни семинари. Линда преследва определени хора. Предполагам, че се подготвя… обмисля всеки детайл… и преговаря плана за следващото си убийство. Дотук Линда не остави нищо на случайността и няма да го направи и сега. Гарсониерата ѝ вероятно е най-безопасното място да свърши тази работа.

Те навлязоха в град Торънс, когато телефонът на Хънтър започна да звъни в джоба му. Обаждаше се Шанън Хачър от отдел „Проучвания“.

— Робърт — каза тя, когато Хънтър отговори. Тонът ѝ беше разтревожен. — Къде сте?

— Пътуваме към дома на Линда Евънс в Торънс. Защо?

— Тя не е там — уведоми го Шанън.

— Какво? — учуди се Хънтър и превключи разговора на високоговорител. — Откъде знаеш?

— Паспортът ѝ е засечен на митницата на международното летище на Лос Анджелис, ЛАКС. Минала е през митницата преди един час и половина.

— Какво? — Този път двамата детективи изстреляха едновременно въпроса.

— Преди един час и половина? — Гласът на Хънтър стана от спокоен в свръхразтревожен за част от секундата.

— Току-що получихме информацията — обясни Шанън. — Линда Евънс е на полет номер 8649 на „Американ Еърлайнс“, пътуващ за Рим.

Гарсия погледна партньора си. Челюстите и на двамата бяха увиснали от изумление.

— Занасяш ме — промълви Гарсия и инстинктивно отдръпна крака си от педала на газта за момент.

— Кога трябва да излети самолетът по разписание? — попита Хънтър.

— Там е проблемът, Робърт — отвърна Шанън и тревожността на Хънтър се превърна в раздразнение. — Самолетът ѝ излита точно след деветнайсет минути.

Очите на Хънтър несъзнателно се стрелнаха към часовника на таблото на колата.

Гарсия поклати глава. Не беше необходимо да проверява картата на сателитната навигация.

— Трябва да спрем излитането на самолета. Дори със сирени, ще ни отнеме най-малко двайсет и пет минути само да стигнем до ЛАКС оттук. И после ще трябва да тичаме до терминала, докато стигнем до изхода за качване на борда… Нямаме шанс. — Въпреки това Гарсия вече беше завил надясно и се готвеше да поеме по следващия изход от магистрала 110. Трябваше да отиде на Сан Диего Фрийуей, в северозападна посока.

— Хмм… къде отивате? — чу се по радиопредавателя в колата. Беше детектив Милтън. — Защо завивате надясно? Мислех, че отиваме в Торънс.

— Промяна на плана — отвърна Гарсия. — Отиваме на ЛАКС. Карайте след нас.

— Прието.

— Шанън, знаем ли номера на изхода за качване в самолета? — попита Хънтър.

— Да — отговори тя. — Полет АЕ8649 излита от терминал Б, изход 210А. За съжаление, изходът е в края на терминала.

— С нашия късмет, защо да не е там? — подхвърли Гарсия.

— Линда Евънс е във втора класа — продължи Шанън. — Място 35Н. Това е седалката до пътеката към предната част на втора класа. Също така проверихме за мобилен телефон, регистриран на някое от двете имена — Линда Евънс и Линда Уилямс. В района на Голям Лос Анджелис има повече от сто номера на мобилни телефони, регистрирани на името Линда Уилямс, и двайсет и един, регистрирани на името на Линда Евънс. Никой от тях не показва регистриран адрес в Торънс и никой от джипиесите, които успяхме да проследим засега, не издава сигнал от ЛАКС. — Шанън млъкна, за да си поеме дъх. — Съжалявам, Робърт. Ако Линда беше използвала кредитна карта, щяхме да разберем, че си е купила билет най-малко преди един час, но тя е платила чрез сметката си в „Пей Пал“, която е на името на Линда Уилямс. Този малък трик ни коства ценно време.

— Не се притеснявай, Шанън — каза Хънтър. — Дръж ни в течение за всичко друго, което откриете, но в момента искам да ме свържеш с капитан Блейк.

— Веднага.

Три секунди по-късно капитан Блейк беше на линията.

Оставаха петнайсет минути до излитането на полет АЕ8649.

79.

Сутринта Линда Евънс отиде рано на международното летище на Лос Анджелис, два часа и половина преди излитането на самолета ѝ. Един час след това вече беше минала през митницата и беше влязла във фоайето за заминаващи.

След като забеляза Гарсия пред дома на София Елиът вчера, Линда разбра, че се нуждае от нов план… при това бързо. Логично беше полицията да предположи, че или София, или Лукас Елиът е в списъка с мишените на Ментора. Най-логичният ход за ченгетата беше да поставят под денонощно наблюдение къщата на София, което означаваше, че сега къщата е непристъпна за Линда.

Тя беше запазила визитната картичка, която ѝ даде полицаят, когато я разпитва преди една седмица — детектив Карлос Гарсия, отдел „Свръхтежки убийства“ на лосанджелиската полиция. Както винаги, Линда направи проучване. Според всичко, което прочете, отдел „Свръхтежки убийства“ беше най-добрият в страната в издирването и залавянето на серийни убийци. Постиженията им бяха по-добри дори от тези на ФБР.

Линда открай време беше изключително организиран човек. Тя не само планираше напред, но и когато беше възможно, винаги имаше подготвена алтернативна стратегия, за всеки случай. Линда беше прекарала цяла година, планирайки отмъщение… всеки детайл, включително резервни варианти. Беше взимала уроци по крав мага[14] за самоотбрана, беше променила начина си на хранене и беше отслабнала, за да увеличи физическата си гъвкавост и сила… дори си беше купила деветмилиметров полуавтоматичен пистолет и се беше научила да стреля. Дотук всичко мина идеално, но сега… беше дошъл един от моментите „за всеки случай“.

Линда беше изчакала, докато детективът приключи разговора си със съседката на София, и след като той замина, се върна в гарсониерата си. Трябваше бързо да задвижи план „Б“.

Първият полет за Рим беше същата нощ, твърде скоро. Линда нямаше достатъчно време да се организира, да приготви багажа и да отиде навреме на летището, но сутринта имаше друг полет, на „Американ Еърлайнс“. Излиташе от ЛАКС в десет и трийсет сутринта и пристигаше в Рим в три без пет следобед, местно време. В самолета все още бяха останали няколко свободни места. Идеално. Това щеше да ѝ даде време да посети гроба на Дженисис и Майкъл малко преди края на деня и да се организира напълно до сутринта, но в датата и часа на полета имаше нещо, което я безпокоеше. Линда не знаеше точно какво. Трябваше да провери записките си.

Направи го и се изсмя на глас, когато прочете името, датата и часа, които беше надраскала само преди две седмици.

Какво абсурдно съвпадение. Или може би е знак, помисли си тя и повдигна рамене, докато си купуваше билета.

На летището, след като мина през митницата, Линда прекара няколко минути, за да разгледа безмитния магазин. Някога, преди много години, с радост би купила нещо — червило от известна марка за Дженисис… хубав одеколон за Майкъл… може би дори нещо за себе си и за Джон, съпруга ѝ, но тези дни бяха отминали отдавна. Вместо това, за да намали малко напрежението, когато пристигне в Италия, Линда взе бутилка бърбън „Мичърс“, любимия ѝ.

В едно от кафенетата във фоайето за заминаващи тя си поръча еспресо и провери мониторите за нейния полет. Не след дълго пътниците щяха да бъдат повикани да започнат да се качват на борда.

Линда седеше сама, потънала в мислите си, и преговаряше наум новите си планове. Без дори да забележи, тя проследи с връхчетата на пръстите си големите белезникави белези по китките си.

Те ѝ напомниха колко объркана, отчаяна и съкрушена беше някога. Тези дни обаче бяха отминали. Линда най-после беше намерила фокус и нямаше намерение да го губи сега.

Тя допи кафето си и огледа зоната, където седеше. Двама полицаи от летището, застанали до голям билборд, рекламиращ слънчеви очила, водеха безгрижен разговор. Не изглеждаха притеснени, нито претърсваха с поглед тълпата за някого. Това беше страхотен знак, особено точно сега, когато статусът на полета ѝ се промени от „Изчакване“ на „Качване на борда“. Две секунди по-късно повикването се разнесе от високоговорителите на летището.

Преди да вземе ръчния си багаж и торбичката от безмитния магазин, Линда прокара ръка по изящната верижка на врата си, докато пръстите ѝ намериха финия медальон — мъничка златна пеперуда. Верижката беше на Дженисис. Носеше я в деня, когато отне живота си.

Линда доближи пеперудата до устните си и нежно я целуна.

— Време е да тръгвам, ангел мой — прошепна тя. — Нека да приключим.

80.

— Нямам властта да спра полет на Международното летище на Лос Анджелис, Робърт — отговори капитан Блейк по телефона, след като Хънтър ѝ разказа за новото развитие. — Особено международен. Трябва ни федерална заповед и за да я издействам, се нуждаем от неоспорими доказателства, че Линда Евънс или Линда Уилямс… или с каквото там име се подвизава… е убила всичките тези хора. Знаеш го. А доказателството е точно това, което нямаме. — Последва половин секунда мълчание. — Истината, Робърт, е, че не можем да я свържем с нито едно местопрестъпление — няма пръстови отпечатъци… няма ДНК… нищо. Знаеш и това. Никой федерален съдия няма да подпише заповед да спре международен полет въз основа на теория, защото всъщност това е всичко, което имаме, само теория. И колко време каза, че остава до излитането по разписание?

Хънтър отново погледна часовника на таблото на колата.

— Единайсет минути.

Капитан Блейк се изсмя мрачно.

— Дори да имах всички необходими доказателства, сега и тук пред мен, пак нямаше да имаме шанс да получим федерална заповед за толкова малко време. На какво разстояние сте от летището?

— На около седемнайсет минути, капитане — отговори Гарсия. — Плюс-минус.

— Никой самолет не излита навреме от ЛАКС — каза капитан Блейк. — Винаги има закъснение.

— С нашия късмет, няма да се изненадам, ако излети десет минути по-рано — подхвърли Гарсия.

— Ще се обадя на шефа на полицията — каза тя с развълнуван глас. — Някой може да използва връзките си. Ако той не може да спре полета, сигурно ще може да го забави. Но все пак, настъпи газта, Карлос.

— Какво мислиш, че правим, капитане? — измърмори Гарсия. — Бутаме колата?

— Обади ни се, ако имаш новини, капитане — каза Хънтър и затвори.

— Знаеш, че Линда Евънс не бяга от страната, нали? — попита Гарсия и свърна наляво, за да изпревари фолксваген „Голф“, чийто шофьор не обръщаше внимание на проблясващите полицейски светлини и сирените.

Хънтър не отговори. Търсеше номер в контактите си в телефона.

— Тя ще нападне Лукас Елиът в Италия — продължи Гарсия. — Не съм сигурен дали това е бил първоначалният ѝ план, или е разбрала, че сме я разкрили и е решила да ускори нещата, но така или иначе, ходът ѝ е адски дързък.

Хънтър намери името, което търсеше.

— Почакай — каза той и вдигна пръст. — Хрумна ми идея.

— Наистина ли? — Гарсия отмести очи за миг към партньора си и после отново се съсредоточи в пътя. — Каква идея? На кого се обаждаш?

— На Амбър Бърнет — отговори Хънтър и доближи телефона до ухото си.

— Коя е Амбър Бърнет?

— Една позната. По-рано беше полицай от Федералната авиационна маршалска служба. Сега е шеф на Авиационната маршалска служба на ЛАКС. Знам, че този полет е международен, но може би тя ще измисли някакъв фокус.

До излитането оставаха седем минути.

Гарсия кимна.

— Силно се надявам да знае някой хубав, шибан фокус!

81.

Макар че беше във втора класа, седалката беше много по-удобна, отколкото Линда очакваше.

Това беше вторият ѝ международен полет. Първият беше само преди няколко години, когато летя до Канада, за да посети шест училища за своите еднодневни семинари за депресията и самоубийствата сред тийнейджърите. Наистина ѝ се искаше да отива в Европа поради далеч по-различни обстоятелства. С удоволствие би прекарала повече време в Италия, Франция, Великобритания, Германия, Испания и много други страни, но такива карти ѝ се паднаха, и тя ги играеше по най-добрия начин, по който би могла.

Ръчният ѝ багаж и торбичката от безмитния магазин вече бяха прибрани в багажното отделение над седалката ѝ. На вратата на самолета две много хубави и много руси стюардеси посрещаха идващия поток от пътници.

Други две, по една на всяка пътека, помагаха на пътниците във втора класа, и още две правеха същото в първа класа. Хората се качваха през вратата в средата на самолета, малко пред крилото. Пътниците в първа класа бяха насочвани надясно, към предната част на самолета, а тези във втора класа отиваха наляво, към средата и задната част.

Линда правеше всичко възможно да изглежда спокойна — облегната назад на седалката, беше кръстосала крака небрежно. Предпазният ѝ колан беше закопчан и ръцете ѝ бяха на коленете. Но съвсем не беше спокойна. Знаеше, че докато самолетът не се издигне във въздуха, нещата въпреки всичко може да се объркат. Затова, въпреки привидно спокойното си поведение, Линда не откъсваше очи от двете стюардеси на вратата пред нея и анализираше всеки пътник, който се качва на борда.

Засега никой не ѝ беше дал повод да се притеснява.

Самолетът беше голям „Боинг 777“, използван предимно за международни полети, с три колони седалки във втора класа, по девет седалки в редица — три вляво, три вдясно и три в средата.

Линда седеше в лявата колона, на място 35Н, което беше до пътеката. Двете места вляво от нея — до прозореца и в средата — вече бяха заети от мъж и жена на средна възраст, които изглеждаха много развълнувани, че заминават за Италия. Жената седеше до прозореца, оставяйки съпруга си между себе си и Линда. Те поздравиха учтиво Линда, когато заеха местата си, но оттогава разговаряха само помежду си и това я устройваше напълно.

Тя отново погледна часовника си. До излитането оставаха пет минути, но Линда знаеше, че винаги има малко закъснение.

Потокът от пътници най-после секна. От една-две минути никой не се беше качил на борда. Вероятно съвсем скоро щяха да затворят вратите.

Линда бавно изпусна затаения си дъх. Трябваше да признае, че е нервна и че сърцето ѝ бие твърде силно в гърдите. Очите ѝ се отместиха към багажното отделение над нея. Малко бърбън щеше да ѝ се отрази добре в момента.

— Добро утро, госпожи и господа — разнесе се мъжки глас по уредбата в самолета. — Говори командирът на полета. Изглежда, всички сме на борда и това означава, че скоро ще започнем да маневрираме. Чакам само разрешение за излитане от кулата. Моля, уверете се, че ръчният ви багаж е в отделенията над главите ви и че сте закопчали предпазните си колани. Ще съобщя още информация веднага щом я получа. Салонният екипаж, моля, затворете вратите и ги проверете.

Съобщението свърши и едната стюардеса затвори и заключи средната врата на самолета.

Линда се постара да успокои учестеното тупкане на пулса си и търпеливо зачака, докато почувства, че биенето на сърцето ѝ се нормализира. Тя затвори очи и отново докосна медальона пеперуда на шията си.

Тръгваме, ангел мой, прошепна Линда. Тръгваме.

82.

По телефона Хънтър направи всичко възможно да обясни колкото можа по-бързо на федералния въздушен маршал Амбър Бърнет колко важно е полет 8649 да бъде задържан на земята, докато дойдат на летището след около тринайсет минути, плюс-минус.

— Я пак повтори, кога трябва да излети самолетът по разписание? — попита Амбър и Хънтър чу трескаво тракане по клавиатура.

— След около четири минути — отговори той.

— Мамка му, Робърт, сериозно ли говориш? Това означава, че всички пътници са се качили на борда и че вратите са затворени и заключени. Самолетът може би вече рулира.

— Сигурно може да се направи нещо, Амбър — замоли я Хънтър, погледна Гарсия и направи гримаса. — Няма ли някакъв код, който да се съобщи на пилота? Не е необходимо полетът да бъде отменен, само забавен.

— Това е голям проблем за летището и за авиолинията, Робърт — обясни Амбър. — Знаеш ли как работят слотовете за излитане?

Хънтър знаеше. Всички слотове за излитане бяха плътно наредени един след друг, авиолиния след авиолиния. Ако някой самолет пропусне слота си за излитане, трябва да чака, докато се освободи нов слот. Вярно, контролът на въздушното движение пазеше аварийни слотове, защото някои полети се забавяха, но на оживено летище като ЛАКС имаха два-три аварийни слота на час. Ако друг самолет беше забавен преди полет 8649, той щеше да заеме пръв следващия свободен слот за излитане. Това означаваше, че полет 8649 може да чака на пистата доста време, преди да му разрешат да излети.

— Да — отговори Хънтър. — Знам как работят.

— Тогава разбираш, че всяко забавяне означава хвърляне на пари на вятъра за авиолинията… при това немалко… и те не го приемат добре.

— Разбирам, Амбър. Само се надявах, че може да се направи нещо.

— За да се обадя официално на пилота и да му кажа да пропусне слота си за излитане, се нуждая от заповед от федерален съдия, Робърт — добави Амбър и после замълча за момент. — Самолетът ще излети след по-малко от три минути. Прецакани сме логистично.

Хънтър затвори очи и стисна устни. — Освен ако…

Хънтър рязко отвори очи.

— Освен ако?

— Докарай тук задника си, Робърт… бързо — каза Амбър и затвори.

Хънтър и Гарсия все още бяха на единайсет минути път от летището.

83.

След като затвори вратата на самолета, стюардесата се обърна и влезе в камбуза в средата, който се намираше от другата страна на пътеката срещу вратата.

До излитането по разписание оставаха три минути. Скоро щяха да започнат да рулират.

Втората стюардеса започна да дърпа завесите, които отделяха първа класа от втора. В същия момент вътрешният телефон на стената до камбуза изпиука и над него светна малка червена лампа — служебно съобщение от пилотската кабина.

Линда изви врат, за да види по-добре.

Докато стюардесата слушаше инструкциите на пилота, изражението на лицето ѝ се промени в нещо, което Линда лесно разгада. Първо несигурен израз „Какво?“, който бързо се видоизмени в израз „О, наистина ли!“. Стюардесата върна слушалката на мястото ѝ, обърна се и огледа пътниците във втора класа. Изглежда, не търсеше конкретно някого, само общ поглед, но Линда изпита чувството, че нещо не е наред.

— Госпожи и господа — отново прозвуча по уредбата гласът на командира на полета. — За съжаление, изглежда, може да имаме малко забавяне. Нищо голямо или притеснително. Всъщност документация. Чакаме член на нашия наземен екипаж да се качи на борда, за да решим всичко възможно най-бързо. За жалост, това означава, че ще стоим на земята още малко. Извинявам се за малкото забавяне, но както казах, няма да е дълго. Ще продължа да ви информирам.

Три секунди след съобщението на пилота вътрешният телефон отново изпиука и лампата светна. Отговори същата стюардеса. Изслуша новите инструкции, затвори, превключи средната врата на самолета на ръчно управление, отключи я и я отвори. Двете стюардеси отново заеха същите позиции, както когато посрещаха пътниците, поглеждайки през вратата към подвижния ръкав, който свързваше терминала със самолета.

По разписание самолетът трябваше да е излетял преди шест минути.

Линда вече беше сигурна, че нещо не е наред и не ставаше дума за документация. Документацията не би накарала стюардесите да изглеждат толкова притеснени.

Двете стюардеси изведнъж запристъпваха от крак на крак, после крачка напред, явно готови да посрещнат някого, който идва по ръкава.

Устата на Линда пресъхна от трепетно очакване.

На вратата най-после се появи някаква жена. Беше със сини джинси, черна риза и тъмнокафяво кожено яке, което изглеждаше един размер по-голямо за нея. Черната ѝ коса беше подстригана късо в добре оформена прическа.

Тя не беше член на наземния екипаж на „Американ Еърлайнс“. Линда не се съмняваше в това.

Стюардесите отстъпиха крачка назад, за да позволят на брюнетката да се качи в самолета. Завесата между двете класи се разтвори и се появи командирът на полета. Четиримата застанаха в кръг и тъмнокосата обясни нещо на групата. Докато тя говореше, по-високата от двете стюардеси се обърна и отново огледа пътниците във втора класа. Пак общ поглед, без да е насочен към определено място.

Линда също огледа другите пътници в салона. Някои започваха да нервничат.

„Може би не е заради мен“ — помисли си тя. Може би страдаше от параноя, но параноя или не, Линда почувства, че трябва да измисли нещо, при това бързо.

Тя вече беше видяла най-близкия авариен изход на четири реда зад нея, но щеше да бъде проблем да стигне бързо до него, особено след като трите седалки до изхода бяха заети.

Линда отново погледна групата на вратата. Брюнетката обясняваше нещо на пилота и двете стюардеси. Командирът на полета отмести вниманието си към пътниците във втора класа за част от секундата.

Линда веднага извърна очи и се престори, че оправя предпазния си колан. И тогава се сети за случайното съвпадение — изумителното, абсурдно съвпадение, на което беше попаднала вчера, точно преди да си запази място за полета.

Може би е знак, беше си помислила. Може би наистина беше знак, защото случайно или не, можеше да проработи като план „В“. Тя се замисли само за две секунди и после взе решение. Знаеше, че ще стане напечено, но така както стояха нещата в момента, нямаше друг изход.

Линда си пое дълбоко дъх, разкопча предпазния си колан и стана. Миг по-късно тя вървеше към групата до вратата.

84.

Гарсия зави надясно по „Уърлд Уей“, а Хънтър погледна екрана на мобилния си телефон. Нямаше съобщения от Амбър Бърнет. Според часовника на таблото на колата полет 8649 на „Американ Еърлайнс“ трябваше да е излетял преди седем минути.

— Успяла ли е да забави полета? — попита Гарсия, погледна партньора си и после пак се съсредоточи върху пътя.

— Не знам — отговори Хънтър и вдигна телефона си. — Не съм получил нищо.

— Майната им на паркингите — заяви Гарсия. — Отивам право на мястото за транзитно оставяне на заминаващи пътници пред терминал Б. Не можем да се приближим повече. Оттам ще трябва да бягаме като Юсейн Болт на олимпиада…

Светлините и сирените разчистваха пътя, но на Гарсия му отне още една минута, докато най-после спре на едно от местата за транзитно оставяне на заминаващи пътници пред терминал Б. Най-близкият вход беше А.

Детективи Милтън и Джейкъб пристигнаха след по-малко от десет секунди.

Служителите на охраната на летището видяха светлините и чуха сирените и хукнаха към колата на Гарсия, за да разберат какво става, но преди да стигнат до нея, двамата детективи слязоха и показаха значките си.

— Полиция, отдел „Убийства“! — изкрещя Хънтър. — Дръпнете се!

Той знаеше, че като добави думите „отдел Убийства“ след „полиция“, хората обикновено започват да се движат по-бързо, и точно това се случи. Суматохата, която настана, принуди всички около вход А да отстъпят голяма крачка назад и да се огледат наоколо с широко отворени от изумление очи. Повечето трескаво започнаха да търсят мобилните си телефони, за да заснемат „сцената като от холивудски филм на живо“.

— Не може да оставите колата тук — извика единият охранител, но Хънтър и Гарсия вече бяха минали през вратата и изчезнали в терминала.

— Всичко е наред — каза детектив Милтън, когато двамата с Джейкъб се приближиха до охранителите и им показаха значките си вместо само да ги размахат, докато тичат. — Отдел „Убийства“ на лосанджелиската полиция. Ние ще се погрижим за това.

По това време на сутринта фоайето за заминаващи на терминал Б не беше изключително оживено, но пак имаше доста хора. Фактът, че Хънтър и Гарсия знаеха точно къде отиват, помагаше, но въпреки че и двамата крещяха: „Полиция, отдел «Убийства»! Дръпнете се!“ на всеки няколко секунди, пак трябваше да заобикалят на зигзаг десетки пътници и багаж по пътя си.

Когато най-после се приближиха до входа на задължителната проверка на пътниците от Администрацията за сигурност на транспорта, двама служители на АСТ, и двамата с телосложение на шампиони по вдигане на тежести тежка категория, излязоха покрай билетните гишета и препречиха пътя на Хънтър и Гарсия.

— Полиция, отдел „Убийства“ — задъхано каза Хънтър и показа значката си. — Трябва да…

— Детектив Робърт Хънтър? — прекъсна го първият от двамата служители и го посочи с пръст.

— Да… — Хънтър си пое дълбоко дъх. — Аз съм.

Гарсия беше точно зад него.

— Насам — каза служителят и посочи вход „В“ вдясно, който в момента беше затворен за пътници.

— Амбър Бърнет от Авиационната маршалска служба ни остави инструкции за вас — продължи служителят и поведе Хънтър и Гарсия. — Трябва да бързаме.

Четиримата отново хукнаха лудешки.

— Носите ли оръжия? — попита служителят, когато минаха през вход „В“.

— И двамата — отговори Хънтър.

— И аз така си помислих. Насам. — Служителят отново посочи надясно, към безлюдна пътека, която минаваше покрай пункта за проверка на АСТ и детекторите за метал.

— Самолетът на земята ли е? — попита Гарсия.

— Засега — отговори служителят. — Амбър е на борда.

Отговорът изненада двамата детективи.

След като минаха покрай детекторите за метал, те стигнаха до дълъг стотина метра коридор, който свързваше фоайето за заминаващи с определена серия изходи за качване на борда. Четиримата побягнаха по него, колкото може по-бързо. Хънтър и Гарсия бяха облени в пот и Хънтър чувстваше, че белите му дробове започват да пламтят.

В края на коридора завиха надясно и се озоваха пред изход 201Б.

— О, мамка му! — изпъшка тежко Гарсия, защото знаеше, че търсят изход 210А, в далечния ляв край на залата — още деветдесет и пет метра. — Чак до Рим ли ще бягаме?

Те спринтираха покрай тълпи от пътници, които чакаха да се качат на самолети на изходи 202, 203, 204 и 205, но когато стигнаха до изход 206А вляво, малко момче се отскубна от ръката на майка си и реши да притича до изход 206Б вдясно. Детето се изпречи точно на пътя на четиримата бягащи мъже.

— Джейсън! — извика майка му и отчаяно се втурна след момченцето.

Това принуди Хънтър, който водеше групата, да свърне рязко надясно. Той някак успя да избегне майката и хлапето на косъм, но Гарсия и двамата служители на АСТ ги видяха късно. За да избегне челен сблъсък, Гарсия мина наляво, а двамата служители кривнаха надясно. Резултатът нямаше да бъде по-комичен дори ако беше хореография. Тримата се сблъскаха с пълна сила. Гарсия, който беше най-малко физически силният от тримата, се строполи на пода в стил свободна борба, падна тежко и удари главата си в бетона толкова силно, че загуби съзнание най-малко за две минути.

Когато се сблъскаха с Гарсия, двамата служители на АСТ се спънаха един в друг и също се стовариха на земята. Беше истинско чудо, че никой не си счупи нищо.

Хънтър продължи да бяга с пълна сила, а мнозина от пътниците, които чакаха на изход 206А, се втурнаха да помогнат на тримата пострадали.

Когато Хънтър стигна до изход 210А, всеки мускул в тялото му крещеше за кислород, но оставаше да измине само един къс ръкав, по който пътниците се качват в самолета. Хънтър профуча покрай служителката на „Американ Еърлайнс“ на изхода, без да каже нито дума. Нямаше нито време, нито кислород да обясни кой е.

Ръкавът завиваше наляво и когато най-после зави зад ъгъла, Хънтър чу хаотични, отчаяни писъци, разнасящи се от самолета. Видя, че вратата му е отворена. И после се закова на място.

Вляво от вратата в самолета стоеше стюардеса, която изглеждаше напълно ужасена. Вдясно от нея беше Амбър Бърнет… обляна в кръв.

И после Хънтър видя пистолета.

Как Линда Евънс е вкарала пистолет в самолета, по дяволите?

85.

По разписание, самолетът трябваше да е излетял преди девет минути.

Линда стана от мястото си, тръгна към групата до вратата на самолета и започна да кашля, преструвайки се, че в гърлото ѝ е заседнало нещо. Четиримата веднага я забелязаха.

— Госпожо — каза първата стюардеса и се обърна към Линда. — Моля, върнете се на мястото си…

Линда се закашля още по-силно, закри уста с лявата си ръка и вдигна дясната, за да покаже, че се нуждае от малко време.

— Моля ви, искам само чаша вода — каза тя с прегракнал глас, докато кашляше. — Нещо заседна в гърлото ми.

— Ако се върнете на мястото си, госпожо, веднага ще ви донеса вода — отговори стюардесата.

Линда обаче продължи да върви и да кашля, променяйки траекторията си леко надясно, за да е по-близо до брюнетката.

Поради малкото време, което им остана, и спешността на случая, когато обясни на Амбър Бърнет, че трябва да забави полет 8649 на „Американ Еърлайнс“, докато двамата с Гарсия стигнат до летището, Хънтър беше свел до минимум подробностите. Каза само, че заподозрян в три убийства се опитва да избяга от страната, но не даде описание, нито спомена име или номер на седалката, защото и през ум не му мина, че Амбър Бърнет ще се качи на борда на самолета. Това означаваше, че Амбър не знаеше кого издирват, което беше голяма грешка.

От мястото си Линда вече беше забелязала, че брюнетката си служи с лявата ръка. Също така беше сигурна, че причината за якето с по-голям за нея размер е скрито оръжие — вероятно в кобур под мишницата — и това означаваше, че чернокосата е или полицай, или въздушен маршал. И тъй като беше левичарка, най-логичното място за оръжието ѝ беше под дясната мишница.

Когато Линда стигна на една крачка от групата, Амбър се обърна с лице към нея. Якето ѝ се изви от движението и се притисна по-плътно до стомаха ѝ, разкривайки издутина под дясната ѝ ръка.

Линда я видя и пристъпи към действие.

Всичко се случи бързо — толкова бързо, че стюардесите и пилотът осъзнаха какво става твърде късно.

Линда стигна до групата, престори се, че се спъна в нещо на пода и се хвърли върху Амбър. Това изненада всички, каквото беше всъщност намерението на Линда.

Когато се блъсна в Амбър, Линда сложи двете си ръце на торса ѝ, точно под лявата и дясната ѝ мишница — хватка, която научи от уроците по крав мага. Амбър, тласната от силния удар на тялото ѝ, политна назад, по посока на отворената врата, но Линда я хвана за якето и я дръпна към себе си… силно, а после наведе брадичка и заби глава право в носа ѝ.

Разнесе се ужасяващо хрущене, сякаш някой стъпи върху купчина строшени стъкла. От лицето на Амбър се разхвърча кръв, образува гъста пурпурна мъгла във въздуха и изпръска Линда, пилота и двете стюардеси.

Сблъсъкът предизвика шокова вълна на спираща сърцето болка в носа и в главата на Амбър, едва не я повали в безсъзнание и я дестабилизира напълно. Двете ѝ ръце машинално се вдигнаха към лицето и закриха носа ѝ.

За част от секундата Линда смъкна ципа на якето на Амбър, разкопча кобура и извади оръжието ѝ. С лявата си ръка тя бутна Амбър до стената, вдясно от вратата, и отстъпи две крачки назад, към камбуза. Цялата атака продължи около три секунди.

Няколко пътници във втора класа, онези от лявата колона седалки и по-близо до вратата, видяха какво се случи. Реакцията им беше уплашен писък, който се понесе на вълни из салона, набирайки сила, докато отскача от редица на редица. Колективният ужасен писък мина по цялата дължина на салона за пътници и навлезе в подвижния ръкав, който свързваше терминала с вратата за качване на борда на самолета.

На Линда не ѝ пукаше за писъците, нито за пътниците. Докато отстъпваше назад, тя бързо сграбчи за косата по-ниската от двете стюардеси и я дръпна със себе си в камбуза в средата на самолета. Едно мигване с клепача, и стюардесата се превърна в жив щит за Линда.

Застанала точно зад нея, Линда опря дулото на пистолета в слепоочието ѝ. Приготви се да издаде заповед на всички да се дръпнат назад, когато видя, че в пътническия ръкав се появи висок мъж с атлетично телосложение. Когато спря, Линда видя значката, закачена на колана му, и осъзна, че вече знае кой е. Беше видяла няколко негови снимки, докато проучваше отдел „Свръхтежки убийства“ на лосанджелиската полиция. Беше шефът на отдела — детектив Робърт Хънтър.

— Никой да не мърда! — изкрещя с пълно гърло Линда и вдигна пистолета високо над главата си, така че Амбър и Хънтър да видят какво точно прави. След това освободи предпазителя с палец и пак опря дулото в слепоочието на стюардесата. — Ако някой се опита да стане от мястото си, ще застрелям първо нея… и после този, който е станал от мястото си. Ако видя дори един мобилен телефон да снима какво става, ще застрелям първо нея… и после човека с телефона. — Тя погледна Хънтър в очите. — И повярвайте, ми няма да пропусна. Ясно ли е?

86.

Останал без дъх и с крака, които заплашваха да омекнат всеки момент, Хънтър застана абсолютно неподвижно и само на няколко крачки от вратата за качване в самолета.

От тук той виждаше Амбър Бърнет вдясно от вратата. Беше закрила с ръце лицето си, което повече приличаше на неописуема каша от кръв и сополи. Пилотът и една от стюардесите стояха вляво, униформите им бяха изпръскани с кръв, но Хънтър не можеше да прецени дали е тяхната, или не. Вероятно не беше тяхната, защото не изглеждаха ранени, но онова, което привлече вниманието му, беше човекът, който стоеше в камбуза в средата на самолета и беше опрял полуавтоматичен пистолет в главата на друга стюардеса.

За момент погледите на Хънтър и Линда се срещнаха и той видя непоколебимост в очите ѝ.

— Никой да не мърда! — изкрещя Линда и след това се погрижи Хънтър да види, че освобождава предпазителя на пистолета в ръката си.

Всички пътници избухнаха в писъци като обезумели, продължиха няколко дълги секунди, но когато Линда обясни какво ще се случи, ако не се подчинят, направиха точно това, което им заповяда — никой не помръдна… и никой не посегна към мобилния си телефон.

Полицейският инстинкт изискваше от Хънтър да извади оръжието си и да се прицели в Линда — да създаде патова ситуация, докато дойдат подкрепления, защото знаеше, че ще дойдат — но човешката психология му каза, че ако извади пистолет, напрегнатото положение ще се влоши милион пъти. Той знаеше много малко за душевното състояние на Линда Евънс и доколко фрагментиран е контролът ѝ върху ситуацията. Ако уплаши това вече уплашено и изкривено съзнание, създава риск, който не би могъл да поеме, понеже е заложен животът на толкова много хора. Вместо това Хънтър вдигна ръце към нея.

— Линда — извика той, все още задъхан, — не искаш да направиш това!

Амбър обърна глава, за да погледне Хънтър. От лицето ѝ капеше кръв. Очите ѝ бяха гневни и кървясали.

Хънтър отмести поглед към нея за секунда и погледът му говореше, че ужасно съжалява.

— Така ли, детектив? — отвърна Линда и непоколебимостта в очите ѝ сякаш се засили.

— Да. — Въпреки тежкото му дишане, тонът му беше твърд.

Стюардесата пред Линда се разплака.

— Моля те — каза тя с треперещ и едва доловим глас, но Хънтър успя да прочете думите по устните ѝ. — Моля те, пусни ме. Имам дъщеря.

— Млъкни — отвърна Линда и дръпна по-силно косата ѝ. Стюардесата издаде ужасен вик.

— Ти не искаш да нараниш тези хора, Линда — извика Хънтър, все още вдигнал ръце. — Знам, че не искаш. — Най-добрият му шанс да я успокои, беше да използва онова, което научи за нея. — Знам го, защото никой от тези хора… нито един от тях… не е наранил Дженисис.

Когато чу името на дъщеря си, Линда примига два пъти.

— Да не си посмял да споменаваш името ѝ — процеди тя през стиснати зъби. — Не знаеш нищо за Дженисис.

— Знам достатъчно… и никой от тези хора тук не я тормозил и не ѝ се е подигравал. Те не са виновни за случилото се с нея. — Двамата се втренчиха един в друг. — И ти не си виновна.

Хънтър много добре разбираше, че най-деструктивното чувство в хората, загубили някого, когото са обичали, заради самоубийство, особено родител, загубил дете, е вината… вина, настояваща за отговори, които рядко можеше да бъдат намерени — „Къде са се провалили?“, „Как не са забелязали знаците?“ и много други, които щяха да ги измъчват до края на живота им. Дори ако тези въпроси можеше някак да получат отговор, повечето родители пак намираха начин да се обвиняват, защото по принцип бяха отговорни за здравето и сигурността на своите деца. Не беше необходимо Хънтър да пита, за да знае, че Линда, поне отчасти, се обвинява за самоубийството на Дженисис… че не е била до нея… че не е забелязала никакви знаци… че не е разбрала колко много страда дъщеря ѝ.

Линда примига още веднъж и този път Хънтър видя в очите ѝ единствено чиста омраза.

— Нямаш представа чия беше вината — злобно каза тя. — Не знаеш какво се случи.

Напрежението сред пътниците отново започна да ескалира. Всички го чувстваха. Хънтър трябваше да направи нещо, и то бързо. От опит знаеше, че в такива ситуации е най-добре да накара Линда да продължава да говори. Разговорът винаги беше много по-добра алтернатива от стрелбата и Хънтър имаше идеална възможност, защото последното заявление на Линда му даде шанс да ѝ покаже, че знае много повече, отколкото тя вероятно си мисли.

— Тогава защо не ми разкажеш какво се случи? — попита той. — Какво се случи в прогимназия „Гардина“, Линда? Какво се случи между Джанет, Трой, Джоузи, София, Педро и Дженисис? Какво направиха? Защо ги наказваш по този начин? Наистина искам да разбера, но първо трябва да пуснеш тези хора, Линда. — Хънтър изпусна дъх бавно, докато обмисляше следващите си думи. — Може да вземеш мен за заложник, ако това искаш, но трябва да пуснеш тези хора да си вървят и трябва да го направиш веднага.

Хънтър отново замълча, за да остави Линда да осмисли думите му. Линда трябваше да разбере, че и тя е в опасност като всички други.

— Зареденото оръжие в самолет създава едно от най-високите нива на заплаха за човешкия живот — обясни той, — въпреки че самолетът е на земята. Сигурен съм, че помощник-пилотът вече е съобщил за ситуацията. След по-малко от… шест-седем минути самолетът ще бъде обкръжен от екипи на специалните части. — Хънтър поклати глава. — И последното, което те ще искат да направят, Линда, е да разговарят. — Той пак направи пауза, този път по-дълга и напрегната. — Ако пуснеш всички да си вървят, знам, че ще мога да задържа екипите на специалните части. Не е необходимо това да завършва трагично, но трябва да ги пуснеш. Знам, че не искаш да нараниш никого тук, Линда. Тези хора… тези пътници… не са твои мишени.

— Изглеждаш много сигурен в моите намерения, детектив… Хънтър, нали?

— Робърт — отвърна Хънтър.

— Е, кажи ми… Робърт. — В гласа ѝ прозвуча предизвикателност. — Защо си толкова сигурен, че няма да нараня никого тук?

Хънтър знаеше много малко за Линда Евънс. Отдел „Проучвания“ нямаха достатъчно време да ѝ съставят пълно досие, но Хънтър със сигурност знаеше, че Линда е майка, бореща се със скръб, и психологът в него знаеше, че може да използва това.

— Защото всеки в този самолет, Линда — отговори той, — всеки пътник… всеки член на екипажа… е Дженисис.

На лицето ѝ се изписа гняв.

Хънтър побърза да поясни.

— Искам да кажа, че… всеки в този самолет е нечия дъщеря… — Той остави думите му да се задържат във въздуха за момент. — Нечий син… нечий брат… сестра… майка… баща… Те са невинни хора, които просто са се качили на самолет. Ако отнемеш живота им, тогава това вече няма да е отмъщение, Линда. Ако отнемеш живота им, ще станеш като хората, които са отнели Дженисис от теб. Ще отнемеш невинна дъщеря от семейството ѝ… или син… или майка… или баща…

Хънтър беше приковал очи в пръста на Линда върху спусъка и можеше да се закълне, че за част от секундата напрежението в цялата ѝ ръка намаля. Трябваше да я притисне още. Гласът му стана тъжен и в същото време нежен.

— Затова трябва да вземеш мен. Аз не съм нито едно от тези неща.

Линда го погледна въпросително.

— Вече нямам семейство — обясни Хънтър. — Родителите ми починаха отдавна. Нямам братя или сестри. Никога не съм се женил и нямам деца. Не съм ничий съпруг… ничий баща… ничий партньор… — Той я прикова с най-искрения си поглед. — Пусни ги да си вървят и вземи мен, Линда. Ако се случи така, че в края на всичко това се наложи да отнемеш живота ми… няма да разбиеш семейство… няма да отнемеш нищо от никого.

87.

Ако имаше нещо, което Линда Евънс разбира добре, това беше душевната болка — онази, която разбива сърцето и парализира мислите… онази, която те променя… онази, която е причинена от голяма загуба — и в момента всяка дума, която току-що чу от детектива, беше пропита със същата болка.

Тя се опита да проникне по-дълбоко в душата на Хънтър, но не стигна много далеч в това отношение, пък и нарастващото напрежение сред пътниците изискваше вниманието ѝ.

Не след дълго нещата в самолета щяха да тръгнат на зле и тогава щяха да станат катастрофални за всички.

Линда знаеше, че щеше да има по-голям шанс, ако самолетът е празен. Тя не виждаше всеки пътник и това беше изключително неизгодно положение, защото винаги имаше риск някой да реши да се прави на герой. И нещо повече — това можеше да е идеалната възможност за нея да задейства план „В“.

— Добре — каза накрая Линда с ироничен тон. — Мога да пусна пътниците да си вървят, но преди да го направя, трябва да хвърлиш оръжието си… Робърт. — Тя смени позицията си така, че само дясното ѝ око надничаше иззад главата на стюардесата. — Направи го бавно. Опиташ ли нещо, тя умира.

— Няма да опитам нищо — увери я Хънтър.

— Използвай само едната си ръка — заповяда Линда.

— Няма проблем.

Вдигнал лявата си ръка във въздуха, Хънтър бръкна в якето си с дясната и извади пистолета си. Хвана го с палец и показалец.

— Сложи го на пода. И го ритни настрана.

Хънтър подритна оръжието си назад вместо към Линда.

— И резервното оръжие също.

— Не нося резервно оръжие.

Амбър го погледна изненадано.

— Трябва ли да ти вярвам? — попита Линда.

— Надявам се, че ми вярваш, защото наистина нямам резервно оръжие.

Размяната на погледи между двамата беше напрегната.

— Тогава предполагам, че се налага да го направим по трудния начин. Съблечи якето и ризата си… бавно.

Хънтър кимна и най-после спусна лявата си ръка. Изпита облекчение, защото започваше да го боли. Свали якето си и го хвърли зад себе си. После махна кобура под мишницата си, съблече ризата си и ги хвърли върху якето си.

— Вдигни ръце и се обърни. Бавно.

Хънтър се подчини.

Всеки, който можеше да вижда през вратата на самолета и в пътническия ръкав за качване на борда — пилотът, стюардесите, Амбър и Линда — се намръщи, когато съзря белезите на Хънтър. Бяха много — от куршуми… от наръгвания с нож… от порязвания със стъкло и обгорена кожа от огън.

— Имаш такъв вид, сякаш си излязъл от месомелачка — отбеляза Линда. Емоцията в очите ѝ се промени, но от мястото, където стоеше, Хънтър не можа да определи точно каква е.

— Идва с работата ми — отвърна той. — Така добре ли е?

— Още не. Оръжие на глезена?

— Не — отговори Хънтър и вдигна десния си крак, после левия. — Казах ти, не нося резервно оръжие.

— Все още не ти вярвам — въздъхна Линда. — Свали панталона.

Хънтър се поколеба за момент.

— Веднага, детектив.

— Добре.

Хънтър изрита обувките си, разкопча колана и смъкна панталона. Остана по черни чорапи и боксерки.

— Виждаш ли? — попита той. — Нямам резервно оръжие.

В същия момент Хънтър чу тежки, неравномерни стъпки зад гърба си по пътническия ръкав за качване в самолета. Секунда по-късно накуцващият Гарсия зави зад ъгъла. Зад него бяха двамата служители на АСТ. И те накуцваха.

Гарсия веднага забеляза Линда и пистолета. Секунда след това извади полуавтоматичния си пистолет и се прицели в нея.

— Какво става тук, по дяволите? — изкрещя Гарсия. Все още изглеждаше малко дезориентиран от удара в главата.

Линда стисна зъби и зареди пистолета си до слепоочието на стюардесата.

— Карлос! — извика Хънтър и вдигна дясната си ръка с дланта напред, за да му направи знак да спре, без да откъсва очи от Линда. — Остави оръжието!

— Какво? — попита Гарсия. Пистолетът му все още беше насочен към Линда и стюардесата.

— Владея ситуацията, Карлос — продължи Хънтър. — Линда ще пусне пътниците да си вървят. Щом го направи, трябва да кажеш на капитан Блейк да задържи екипите на специалните части. Никакви екипи на пистата… никакви екипи в този ръкав. — Той кимна към Линда. — Така се разбрахме.

Гарсия погледна партньора си.

— Мислех, че се съгласихме, че няма да се опиташ да накараш някого да се предаде, като направиш стриптийз, Робърт. Целият танц на ченге ли изигра? Тя не изглежда смаяна.

— Кажи му да хвърли пистолета, или тя умира — извика Линда.

— Днес никой няма да умре тук, Линда — възрази Хънтър. — Но той трябва да се върне, за да спре екипите на специалните части да не се намесват — обясни Хънтър. — Ще говори с нашия капитан и тя ще ги спре. Не е трудно. Трябва да се върне.

Линда се втренчи в Гарсия, изучавайки лицето му за момент, и видя, че той изпитва болка.

— Никакви специални части или някой, идващ по ръкава, ясно ли е?

Гарсия не откъсна очи от нея.

— Ясно ли е, или не?

— Ясно — отговори Гарсия.

Тя кимна.

— Добре. А сега, върви.

88.

Гарсия и двамата служители на АСТ се обърнаха и закуцукаха обратно по пътническия ръкав, а Хънтър поднови преговорите.

— Нямаме много време, Линда — започна той, използвайки ние вместо ти, за да предаде подсъзнателно посланието, че са заедно в играта. — Трябва да пуснем пътниците да слязат от самолета и трябва да го направим веднага.

Линда отстъпи крачка назад, дърпайки стюардесата със себе си.

— Добре — каза тя с достатъчно силен глас, за да я чуят повечето пътници. — Ще го направим бавно и спокойно. Без паника. Без бързане. Първо, преди някой да помръдне, искам всички, които са до прозорците, да смъкнат щорите. — Линда замълча за момент, за да може всеки да разбере инструкциите ѝ. — Всяка щора на всеки прозорец да бъде спусната. Направете го веднага.

Пътниците изпълниха заповедта ѝ.

Хънтър трябваше да признае, че Линда е умна. Тя току-що зачерта вероятността някой снайперист да сложи край на цялата история, помисли си той.

— А сега — продължи Линда, — ще го направим редица по редица. — Тя погледна пилота и другата стюардеса, за да им даде да разберат, че ще помагат. — Забравете за ръчния багаж. Няма да отиде никъде и само ще забави нещата. Ще започнем с първата редица във втора класа и така нататък до последната. После ще преминем към първа класа. Нека поне веднъж да почакат. Ще използваме само лявата пътека, затова ако сте в дясната страна на самолета, ще се придвижите вляво, когато ви дойде редът. Не ставайте, ако не е дошъл редът ви да слезете. Направите ли го… повярвайте ми… ще умрете. — Линда кимна на пилота и на другата стюардеса. — Бавно и спокойно. Без паника. Без бързане. Изведете ги навън.

Първата редица седалки във втора класа беше номер трийсет, а последната — петдесет и седем.

Пилотът, другата стюардеса и още две стюардеси във втора класа действаха бързо и правеха всичко възможно да успокоят пътниците. Фактът, че самолетът беше пълен само малко повече от половината, направи извеждането по-бързо.

Докато групите пътници слизаха от самолета и влизаха в ръкава, между пет и девет души в група, посрещаше ги мъж по боксерки и чорапи.

— Моля, вървете право по ръкава и някой полицай ще ви помогне — повтаряше Хънтър, докато уплашените и изненадани пътници бързо преминаваха покрай него с коментари като „Какво е това, по дяволите?“ и „Желаем ви успех!“.

За малко повече от седем минути стюардесите и пилотът опразниха втора класа.

— Добре. Да преминем към първа класа — каза Линда и се обърна към двете стюардеси, които помагаха във втора класа. — Вие двете може да тръгвате. — Тя кимна към пътническия ръкав. — Другите стюардеси в първа класа ще се погрижат за останалите пътници.

Двете уплашени стюардеси погледнаха пилота, който бързо им кимна.

— Вървете — каза той. — Спасете се.

Стюардесата, до чиято глава беше опрян пистолетът, отново се разплака.

— Моля те, пусни ме… моля те.

— Ще го сторя, но ще трябва да почакаш още малко — отвърна Линда и после заповяда на пилота и на другата стюардеса да изведат пътниците от първа класа.

В първа класа нямаше много пътници — само двайсет и един — но когато четвъртата група стигна до вратата, готова да слезе от самолета, Линда ги спря.

— Ти — каза тя и посочи среден на ръст мъж, който изглеждаше на трийсетина години.

Мъжът спря и я погледна.

— Аз ли? — попита той с треперещ глас и сложи дясната си ръка на гърдите. Сините му очи бяха изпълнени със страх.

— Да, ти — отговори Линда. — Ти оставаш. Останалите пътници в групата… вървете.

Всички се спогледаха изненадано и озадачено.

— Вървете — отново им заповяда Линда. — Преди да реша да избера още някого.

Те веднага излязоха от самолета, колкото може по-бързо, оставяйки младия мъж, когото Линда беше спряла.

— Защо? — попита той, докато страхът овладяваше тялото му. — Как така да остана?

— Точно така. — Тонът на Линда беше твърд и настойчив. — Ела от тази страна и седни на онази седалка, където мога да те виждам. — Тя посочи място на първата редица във втора класа, вляво от нея.

— Линда — извика Хънтър, — какво правиш?

— Нарича се застраховка, детектив — отвърна тя. — Давам ти пътниците, както обещах, но трябва да задържа най-малко един цивилен тук вътре. Ако не го направя, приятелите ти от специалните части ще щурмуват самолета с гърмящи оръжия. Знаеш го.

— Но защо аз? Какво съм направил? — Младият мъж имаше такъв вид, сякаш всеки момент ще се разплаче.

— Защото аз казвам така — отговори Линда. — А сега седни.

Мъжът се обърна и погледна Хънтър, явно търсейки помощ.

— Всичко е наред — рече Хънтър и вдигна ръце към него. — Как се казваш?

— Хмм… Филип Мадокс, но всички ме наричат Фил.

— Добре, Фил — каза Хънтър възможно най-спокойно. — Всичко ще бъде наред. Само… седни… засега… и ще решим проблема. Става ли?

— Бавиш всички, Фил — обади се Линда. — Седни или ще те прострелям в капачката на коляното. — Тя насочи пистолета към краката му.

Сега вече младият мъж трепереше от главата до петите, но отиде и седна на мястото, което посочи Линда.

— Ти — извика Линда и врътна брадичка към Амбър, — окървавената. Сложи белезниците си на пода и внимателно ги подритни насам с крак.

Амбър също трепереше, но от гняв.

— Направи го веднага и го направи бавно.

Амбър изпълни заповедта ѝ.

— И ключовете…

Амбър се подчини.

Линда се обърна към пилота и стюардесите.

— Може да продължите с извеждането на пътниците от самолета.

Те се върнаха в първа класа, а Линда пусна косата на стюардесата.

— Искам да вземеш белезниците — каза ѝ Линда, — и да закопчаеш Фил на седалката. Направиш ли го правилно и спокойно, може да си вървиш.

Дишайки тежко, стюардесата най-после се освободи от хватката на Линда, за да вземе белезниците от пода.

— Хайде — подкани я Линда. — Направи го.

Също като Фил, стюардесата погледна Хънтър за потвърждение. Той кимна.

Стюардесата взе белезниците и се приближи до мястото, където седеше Фил.

— Много съжалявам — ридаейки каза тя, щракна едната халка на белезниците на дясната му китка, а после заключи другата около облегалката за ръце на седалката и я дръпна силно, за да покаже на Линда, че е свършила правилно работата.

— Чудесно — рече Линда и насочи оръжието си към Фил. — Може да си вървиш — каза тя на стюардесата, която за момент изглеждаше несигурна какво да направи.

Пилотът и трите стюардеси се появиха с последната група пътници. Помощник-пилотът ги следваше.

— Това са всичките — каза пилотът.

— Прекрасно — отвърна Линда. — Сега всички може да си вървите.

На лицата им се изписа колебание, което изчезна веднага щом Линда насочи пистолета към тях.

— По-добре тръгвайте, преди да променя решението си. Искате ли да останете?

Четирите стюардеси, пилотът и помощник-пилотът поклатиха глави и най-после напуснаха самолета, минавайки бързо покрай Хънтър.

Линда погледна Амбър.

— Ти също, разкървавен нос. Може да тръгваш.

— Никъде няма да ходя — гневно заяви Амбър. — Ти взе оръжието ми. Ще сляза от самолета само с оръжието си или в чувал за трупове. Затова, застреляй ме, ако искаш, откачена кучко, но оставам тук.

Сърцето на Хънтър пропусна един удар. Нима Амбър има желание да умре, запита се той.

— Добре. Щом така искаш — отговори Линда и бързо отмести пистолета от Фил и го насочи към Амбър.

Амбър спусна ръце от двете страни на тялото си и погледна Линда право в очите, но не трепна. От носа ѝ течеше кръв и капеше от брадичката ѝ върху ризата и якето ѝ.

— Не го прави, Линда! — извика Хънтър, пристъпи крачка напред и се обърна към Амбър. — Амбър, съжалявам, че те забърках в това. Не трябваше. Това не е твоята битка. Моля те, тръгвай. Отиди да прегледат носа ти…

— Както казах, Робърт — прекъсна го тя, без дори да го поглежда, — никъде няма да ходя.

Линда се втренчи в Амбър и дълго я гледа, а после спусна ръка.

— Права си — каза тя и кимна. — Остани. Може да бъдеш полезна за нещо след малко. — Линда погледна Хънтър. — Защо не се качиш на борда… Робърт? И ми направи една услуга. Донеси белезниците си.

Хънтър се обърна и погледна купчината дрехи на пода зад него, където беше кобурът му.

— Направи го бавно — напомни му тя.

Хънтър внимателно взе белезниците и се качи в самолета.

— А сега затвори и заключи вратата — заповяда Линда.

Той придърпа вратата, превключи заключващата система на ръчно управление и я заключи.

— А сега — каза му Линда и посочи вратата, която Хънтър току-що беше затворил, — виждаш ли голямата дръжка, монтирана на стената, вдясно от вратата?

Хънтър кимна.

— Заключи се с белезниците до дамата с кървящия нос, заедно с нея — заповяда Линда. — Твоята дясна китка за нейната лява китка. Направи го бавно и без номера.

Хънтър отново изпълни инструкциите, които му дадоха, и после дръпна силно белезниците, за да покаже на Линда, че са плътно заключени за металната дръжка. Сега нямаше начин никой от тях да стигне до Линда.

— Фил, добре ли си? — попита Хънтър. От новата им позиция нито Хънтър, нито Амбър виждаха Фил, който сега беше напълно скрит от другата страна на камбуза.

— Искам само да се махна оттук — отговори младият мъж с треперещ глас.

— Вземи — рече Линда и подхвърли на Амбър кутия хартиени кърпи. — За носа ти. Не исках да го счупя.

— Това нещо като извинение ли би трябвало да бъде? — попита Амбър.

— Все едно, но искам да се обадиш на охраната на летището или на когото там трябва, и да им кажеш да отдръпнат пътническия ръкав.

— Знаеш, че си заклещена тук, нали? — отвърна Амбър. — Няма начин да се измъкнеш. Дори ако умееш да пилотираш.

— Ще видим — отговори Линда. — А сега направи каквото ти казах.

Амбър извади мобилния си телефон от джоба и се обади. Каза на човека от другия край на линията да отдръпнат ръкава за качване в самолета, погледна Линда и вдигна телефона.

— Искат да говорят с теб. Искат да знаят какви са исканията ти.

Линда поклати глава.

— Засега това е всичко. Искам да отдръпнат пътническия ръкав, нищо друго, но им кажи да стоят до телефона. Когато му дойде времето, ще получат друго обаждане.

Амбър предаде информацията и затвори.

— А сега какво, Линда? — попита Хънтър и повдигна вежди.

Линда му се усмихна и сложи пистолета си върху плота в камбуза. Знаеше, че е в безопасност, защото всичките — Хънтър, Амбър и Фил — бяха закопчани с белезници по местата си.

— А сега… Робърт… ще приключим с цялата история.

89.

От мястото, където стоеше — в камбуза в средата на самолета — Линда чу механичен звук, който се разнесе пред вратата на самолета. Беше им отнело само три минути, за да изпълнят заповедта ѝ. Пътническият ръкав за качване на борда беше изтеглен.

— Сега сме само ние, нали? — каза тя и издърпа едното чекмедже в камбуза, за да види какво ще намери.

Вътре нямаше нищо интересно.

Линда пробва следващото чекмедже.

— Е, това вече повече ми харесва. — Тя бръкна вътре и извади две малки бутилки уиски. — Някой друг иска ли? — попита Линда, отвори едната малка бутилка и изля съдържанието ѝ в пластмасова чаша. — Имаме шотландско уиски, бърбън, водка, ром, джин, червено и бяло вино… добра селекция. Сигурна съм, че някъде тук има и бира, ако някой предпочита бира.

Никой не отговори.

— Ако бях на ваше място — добави Линда, — щях да се замисля сериозно, защото това вероятно ще бъде последното питие в живота ви.

Фил стисна очи и по лицето му се затъркаляха сълзи.

— Не? — попита Линда и погледна Фил, после Амбър и накрая Хънтър. — Добре. Ако промените решението си, кажете ми. Тук има пълни чекмеджета с алкохол.

— Линда, какво правиш? — попита Хънтър. — Знам, че не искаш да застреляш никого тук.

— Какво правя ли? Пия… Робърт. — Тя отпи малка глътка уиски. — Сигурен ли си, че не искаш да се присъединиш към мен?

— Линда — опита отново Хънтър, със спокоен и премерен глас. — Всичко свърши. Знаеш го. Вече не можеш да се добереш до Лукас. Твоята мисия… твоето отмъщение свършва тук, независимо дали искаш, или не.

Линда го погледна и изгълта остатъка от уискито. Хънтър я наблюдаваше недоверчиво. Тя отвори втора бутилчица и пак напълни пластмасовата чаша.

— Свърши? — иронично попита Линда с безизразно лице. — Нека ти разкажа една малка история как „свършват“ нещата, Робърт. Нека ти разкажа как една глупава постъпка завърши фатално за много хора. Искаш ли да чуеш историята?

Хънтър кимна.

Линда отпи от питието си.

— Всичко започна преди тринайсет години, когато се върнах вкъщи и заварих Дженисис, моята четиринайсетгодишна дъщеря, във ваната в дома ни, пълна с вода и кръв. Беше прерязала лявата си китка толкова дълбоко, че за малко не отрязала цялата си ръка. Знаеше ли това?

Хънтър издържа на втренчения ѝ поглед. Ясно виждаше болката в очите ѝ.

— И знаеш ли кое е най-мъчителното, Робърт? — Линда не изчака отговор. — Помня абсолютно всичко за този момент. — Тя вдигна лявата си ръка и хвана медальона пеперуда на шията си. — Помня как изглеждаше дъщеря ми… изражението на лицето ѝ… липсата на цвят по кожата ѝ… как мократа ѝ коса беше залепнала за външната страна на ваната… странната миризма на желязо във въздуха. — Линда стисна устни. — Помня как част от водата се е изляла извън ваната и по пода с бели плочки в нашата баня, създавайки ужасяващ ефект на мрамор с червени и бели шарки на пода. — Линда се изсмя и пак отпи от уискито. — Онези образи… онези детайли… никога не изчезнаха. Виждам ги всеки път, когато затворя очи. Всеки… път… Робърт… от тринайсет години насам.

Хънтър знаеше колко ужасно опустошителен е актът на самоубийство. Не само погубеният живот, но и психичните последици за онези, които остават, особено любимите хора, променяха живота им, и най-деструктивният психологически ефект беше „откриването на тялото“.

Когато става въпрос за увреждащи психологически и емоционални последици, психиатрите разделяха самоубийствата на две ясно определени категории — смърт, когато тялото на жертвата е открито от някого, и смърт, когато трупът на жертвата е унищожен. И двете бяха изключително травмиращи, но психологическите белези от откриването на тялото на любим човек никога не зарастваха.

— Онзи момент — продължи Линда с глас, натежал от болка, — когато влязох в нашата баня, когато се върнах у дома след работа и видях Дженисис… безжизнена във ваната… — тя се втренчи в пластмасовата чаша, когато спомена името на дъщеря си, защото не искаше да поглежда никого, за да не видят, че очите ѝ са пълни със сълзи — в онзи момент направо чух как умът ми се пръсна в главата ми. Почувствах, че животът ми… силите ми… надеждите ми… ме напускат. Онзи момент промени живота на всички ни… завинаги.

Линда пак отпи от уискито си и това започна да тревожи Хънтър. Един разгневен, съкрушен и пиян човек можеше да загуби контрол всеки момент.

Линда преглътна сълзите си.

— След това всички бяхме много объркани — продължи тя. — Аз… съпругът ми… синът ми… не знаехме как ще живеем без Дженисис. Никой от нас не можеше да намери мястото си в свят, в който тя вече не съществуваше. — Линда се изсмя и поклати глава. — Имаш ли представа какво е чувството, Робърт? Да влезеш в дома си и да откриеш мъртъв някой, който означава за теб повече от собствения ти живот?

Докато Линда изричаше тези думи, Хънтър примига веднъж, за да се пребори с образите, които пробягаха пред очите му. Джесика.

Линда забеляза, че примига… забеляза болката в очите му, млъкна и се втренчи изпитателно в детектива.

— Боже мой! — възкликна тя. — Знаеш какво е! Върнал си се вкъщи и си заварил мъртъв някого, когото обичаш, нали?

Хънтър не каза нищо.

Амбър го погледна с любопитни очи.

Линда чакаше.

Хънтър мълчеше.

— Онзи момент е променил и теб, нали? — попита Линда.

— Обстоятелствата бяха други — отговори най-после той.

— Но това те разгневи, нали? Изпълни те с вина… и съмнение… и въпроси, нали? Въпроси, на които знаеш, че никога няма да получиш отговор. Много въпроси.

— Обстоятелствата бяха други — повтори Хънтър.

— Кога се случи?

— Отдавна.

Амбър не каза нищо, но нежно сложи окованата си с белезници ръка върху ръката на Хънтър.

Линда прокара връхчето на показалеца си по ръба на пластмасовата чаша.

— Но помниш всеки детайл на този момент, нали? Независимо колко отдавна е било… независимо колко време е минало. Помниш всичко, нали?

Не беше необходимо Хънтър да отговаря на въпроса ѝ. От израза в очите му Линда разбра, че той помни.

— Тогава знаеш какво е чувството, нали, Робърт? — Този път тя не наблегна иронично на името му. — Кошмарите… пристъпите на паника… загубата на надежда… безсънните нощи… мъчителните въпроси, които се въртят в главата ти… и вината… постоянното чувство на вина. — Линда си пое дъх през носа и кимна. — Смъртта на Дженисис унищожи семейството ми. Обвинявахме себе си, защото никой от нас не разбра, че ще се случи такова нещо. Дженисис беше щастлива… винаги усмихната… въпреки вродения ѝ дефект. Сигурна съм, че знаеш за това, нали?

Хънтър кимна едва забележимо.

Амбър отново го погледна въпросително, с подновен интерес. Хънтър и Линда не знаеха, но доведеният брат на Амбър беше роден със синдрома на Даун.

— Разбира се, Дженисис трябваше да се бори с депресия — обясни Линда. — Кой не би изпаднал в депресия от това състояние? Особено на нейните години. Знаеше, че изглежда различно. Знаеше, че хората я гледат по различен начин, но всички ние я обичахме и подкрепяхме. И пак не разбрахме… никой от нас. — Тя отново направи пауза, изпълнена с тъга и силни чувства. — Невежеството ни съсипа. Малко по малко. Бяхме толкова близки… толкова се подкрепяхме… как не разбрахме, че Дженисис изпитва такава силна душевна болка? Как не видяхме знаците? Защото винаги има знаци, нали? Как всички ние ги пропуснахме? Учителите ѝ… приятелите ѝ? Как беше възможно Дженисис да ни няма достатъчно доверие, за да ни каже? Да ни помоли за помощ… — Линда отпи още една глътка уиски. — Тези въпроси денонощно обсебваха мислите ни. Разяждаха всичко… сърцата ни… душите ни… умовете ни… живота ни… разсъдъка ни.

По лицето на Линда се търкулнаха няколко едри сълзи на гняв. Тя ги избърса с опакото на ръцете си и опита да се успокои.

— Заради невероятната вина, която чувствахме — продължи Линда, отново с овладян глас, — загубихме контрола върху мислите и чувствата си и се отчуждихме. Майкъл, синът ми, който беше три години по-голям от Дженисис, рухна пръв. — Тя поклати глава, докато си спомняше. — Той винаги защитаваше малката си сестра и я подкрепяше във всичко. При всяка възможност Майкъл показваше на Дженисис, че няма защо да се срамува от недъга си. — Линда повдигна едното си рамо. — Е, тя вероятно нямаше да стане световноизвестна пианистка или олимпийска гимнастичка, или да спечели „Уимбълдън“, но и повечето физически нормални хора на тази планета не могат да го направят. Правехме всичко възможно да накараме Дженисис да разбере, че не можем да решим всичките ѝ проблеми вместо нея, но тя никога няма да се бори с тях сама и че винаги ще я подкрепяме. Само трябва да ни каже. Затова, защо не ни каза? В онзи ден… защо не ни каза?

Хънтър знаеше, че Линда не очаква отговор.

— И двамата бяха много интелигентни — продължи тя. — Дженисис и Майкъл. Бяха изобретателни, забавни, решителни, имаха силна воля, но най-много от всичко бяха състрадателни и прощаваха. И двамата имаха какво да очакват от живота.

Хънтър се досети какво предстои. Беше прочел доклада от аутопсията на Майкъл.

— След самоубийството на Дженисис — продължи Линда, — за да се опита да притъпи болката… за да се опита да удави вината, която чувстваше, защото е разочаровал сестра си, Майкъл започна да употребява наркотици. — Болката се завърна в гласа ѝ. — Но съпругът ми и аз бяхме толкова сломени… толкова изтерзани от същата тази вина, че не забелязахме. И двамата пренебрегнахме сина си. Не му помогнахме. И една година след самоубийството на Дженисис, Майкъл умря от свръхдоза.

Хънтър бавно кимна.

— Съжалявам.

Линда, изглежда, долови искреността в гласа му.

— Някои от приятелите му мислят, че го е направил нарочно — добави тя. — За да избяга от агонията… мъчението… болката, на която го подлагат мислите му. Толкова много го е боляло… а ние не го видяхме.

Замълча за момент.

— Загубата на двете ни деца за една година разби брака ни — обясни Линда. — Това е още един проблем поради „невежеството“. Обвинявахме не само себе си, но и един друг. Джон, съпругът ми, започна да пие много един месец, след като Майкъл почина. Дотогава вече не можехме да се понасяме. Само се карахме и се обвинявахме взаимно. Упреци, обиди, гняв, апатия… в това се превърна бракът ни. В деня, в който му казах, че не издържам повече… и че искам развод… Джон се качи в колата си и замина.

Светлината в очите на Линда угасна напълно.

— Два дни по-късно на вратата ми почукаха ченгета от Магистрална полиция.

Хънтър и Амбър въздъхнаха едновременно.

— Джон загинал в челен сблъсък с ТИР — обясни Линда. — Шофьорът на ТИР-а казал, че колата на Джон неочаквано изскочила от лентата в последната секунда и се врязала в камиона му, сякаш било нарочно. — Линда потъна в мисли за момент. Когато отново заговори, гласът ѝ беше задавен. — Нямаше дори тяло, което да идентифицирам… само части от него.

Хънтър почувства, че в стомаха му зейва бездънна яма. Това беше нещо, което не знаеше, но сега беше абсолютно ясно, че Линда възприема случилото се със сина ѝ и съпруга ѝ като „ефект на пеперудата“, вълни от последици от самоубийството на Дженисис. За нея реалните ѝ мишени — групата ученици от прогимназия „Гардина“ — бяха виновни за смъртта на тримата. Така, както Линда виждаше нещата, цялото ѝ семейство беше избито, защото са тормозили дъщеря ѝ.

В същия момент телефонът на Амбър започна да звъни в джоба ѝ.

— Може ли да отговоря? — попита тя.

— Не.

— Или са от ФБР, или от лосанджелиската полиция — каза ѝ Амбър.

— Знам. Остави го да звъни.

— Това е лош ход, Линда — обади се Хънтър. — Ако не отговорим, те ще бъдат принудени да направят предположения и повярвай ми, никога не са положителни. Ще предположат най-лошото и ще мобилизират всичко, с което разполагат, за да превземат самолета.

— И последиците ще бъдат, че всички ще умрем тук днес, нали? — попита Линда, ухили се широко и погледна Фил. — Аз нямам нищо против. А ти?

90.

— Тя не отговаря — каза Гарсия и остави телефона.

Той, капитан Блейк, шефът на полицията, двама агенти на ФБР, двама представители на „Американ Еърлайнс“, две длъжностни лица от летището и един въздушен маршал стояха около маса в импровизирана стая за конференции в терминал Б. Всички полети до и от терминала бяха или анулирани, или временно преустановени. Целият терминал беше евакуиран като предпазна мярка за сигурност.

— Лоша новина — каза единият агент на ФБР и поклати глава. — Трябва да координираме удар и трябва да го направим веднага.

— Това е последното, което ще направим в момента — възрази капитан Блейк. — Нямаме очи в самолета. Всички щори са спуснати, което означава, че всеки удар ще бъде на сляпо. В самолета са един цивилен, един въздушен маршал и един от най-добрите ми детективи и всички знаем какво означава удар на сляпо, нали? Косвени жертви. Не, няма да се съглася с този план.

— Лесно можем да видим какво става в самолета — каза агентът на ФБР. — Може да изпратим човек вътре през корема на самолета. Той ще се промъкне в асансьора на камбуза и ще използва фиброоптична камера, за да ни покаже картина. Ще координираме действията оттук.

Гарсия се изсмя.

— Не забравяш ли няколко неща, друже!

— Какви неща? — предизвикателно попита агентът.

— Например факта, че самолетът е на земята и моторите са угасени — отвърна Гарсия. — Този е първият проблем. Вторият е, че самолетът е празен. Вътре има само четирима души, които последния път, когато ги видях, стояха точно около камбуза в средата на самолета. Това означава, че в самолета е тихо. Няма бръмчене на мотори, нито разговори на пътници, които да заглушат звуците на човек, който влиза през корема на самолета и използва асансьора на камбуза. Пък и всеки шум в празен самолет с такава големина ще създаде ехо, което похитителката несъмнено ще чуе. Ако това се случи, всички умират. — Гарсия поклати глава. — Както каза капитанът, няма да се съгласим с плана „убиваме всички“.

— Тогава какво предлагате? — попита агентът. — Да седим със скръстени ръце и да не правим нищо?

Капитан Блейк кимна.

— Засега ще правим точно това. Нека изчакаме още пет минути и да видим дали тя ще се обади. Така каза Линда Евънс, когато се обади, нали? Да стоим до телефона, защото „когато му дойде времето, ще получим друго обаждане“. Може би още не е дошъл моментът. Нека изчакаме още пет минути. Ако дотогава не се чуем с нея, пак ще позвъним.

— Това ще бъде загуба на време — заяви другият агент на ФБР. — Щом няма отговор сега, защо мислите, че ще има след пет минути?

— Защото, както казах — отвърна капитан Блейк, — в самолета е един от най-добрите ми детективи, който също така е гениален психолог по човешкото поведение. Знам, че в момента той преговаря с нея. — Тя млъкна и погледна двамата представители на „Американ Еърлайнс“. — Благодарение на детектив Хънтър успяхме да изведем от самолета екипажа и пътниците, с изключение на един. Ако някой може да убеди похитителката да се предаде, това е детектив Хънтър. Освен това той знае, че телефонното обаждане, останало без отговор, ще ни даде причина за безпокойство, и вероятно обяснява това на похитителката в момента. Детектив Хънтър ще я накара да разбере, че ако продължават да не отговарят на обажданията ни, ще последва удар на сляпо, в който тя вероятно ще бъде убита.

— Ами ако не ѝ пука дали тя и всички други в самолета ще умрат? — попита агентът. — Замисляли ли сте се за тази вероятност? — Той се обърна към служителите на „Американ Еърлайнс“. — Дори не знаем дали все още са живи.

— Живи са — увери ги Гарсия.

— И откъде знаеш, друже? — попита агентът.

— Защото от самолета не са се чули изстрели — отговори Гарсия. — Видях оръжието, което държеше Линда Евънс, деветмилиметров пистолет. — Той погледна агента. — Мисля, че някак е успяла да го вземе от Амбър Бърнет, въздушният маршал, която се качи в самолета. Оръжието няма заглушител. Ако имаше изстрели, щяхме да ги чуем.

— Нека изчакаме още пет минути и после ще се обадим — настоя капитан Блейк. — Ако не получим отговор, екипите на моите специални части вече са планирали удар.

— Защо вашите екипи на специалните части? — попита агентът на ФБР.

— Защото самолетът е на земята — отвърна капитан Блейк, — на територията на международното летище на Лос Анджелис, която попада под юрисдикцията на лосанджелиската полиция. ФБР няма правомощия тук, освен ако ние не ви ги дадем, но не сме го направили. Добре дошли сте да присъствате и да слушате телефонните разговори и планирането, ако се наложи удар, но случаят е наш… операцията е наша. Освен това всички знаят, че специалните части на лосанджелиската полиция са най-добрите в страната. Затова, моля, седнете и се отпуснете. — Тя посочи столовете. — Кой знае? Може да научите нещо.

91.

Фил издаде приглушен вик, когато чу думите на Линда.

— Моля те… Не искам да умирам. — Цветът се отдръпна от лицето му. — Ужасно съжалявам за случилото се със семейството ти, но аз нямам нищо общо. Опитвам се да си създам собствено семейство. Моля те, пусни ме да си вървя.

Линда го погледна и се усмихна.

— Така ли, любовнико?

— Линда — рече Хънтър. — Мисля, че и ти не искаш да умреш.

— Наистина ли мислиш така… Робърт? — Сарказмът се завърна в гласа ѝ. Тя съблече якето си и вдигна двете си китки, за да ги покаже на Хънтър. На тях имаше два големи набръчкани белега. — Грешиш. Непрекъснато мисля как да умра.

— Било е отдавна — възрази Хънтър и погледна собственото си тяло. — Знам за белезите, Линда. И за физическите, и за психическите. Знам колко много болят… колко поражения нанасят… и колко много време трябва да зараснат, ако изобщо някога зараснат. — Двамата се втренчиха един в друг. — Също така знам, че за психичните белези няма средно положение. Или ние се справяме с тях, или те се справят с нас. И ти си се справила с тях, Линда, защото това са стари белези. От времето, преди да намериш нова цел.

— Нова цел? — Линда се опита да се усмихне, но само изкриви лице в гримаса.

— Да — отговори Хънтър, съзнавайки, че това е шансът му да ѝ напомни какъв човек е била. — Въпреки всичката ти болка, Линда, ти си направила най-благородното нещо, което може да стори едно човешко същество. Години наред си пътувала из страната… разговаряла си с ученици… учители… родители… помагала си им да разберат депресията в младите тийнейджъри… как да разчитат по-добре знаците… как да подхождат към хлапетата, които чувстват болка и обида, и как да им помагат. Напуснала си работата си като медицинска сестра в травматологията, където всеки ден си правела всичко възможно да спасиш човешки живот, за да посветиш остатъка от твоя живот, за да помагаш на други да изберат живота… не да го отнемат, Линда.

Тя не каза нищо.

— Затова, не — продължи Хънтър, — не мисля, че искаш да умреш… и не вярвам, че искаш да убиеш повече хора, в това число Лукас.

— Проучил си ме… Робърт — отговори Линда, бръкна в чекмеджето и извади нова бутилчица. — И ако наистина мислиш така, ще останеш изненадан. — Тя му се усмихна, а после се обърна и погледна Фил. — Пийни нещо, любовнико. Имаш такъв вид, сякаш се нуждаеш от питие. Коя е твоята отрова?

Фил започна да се чеше по опакото на дясната си ръка.

— Не искам питие. Само ме пусни да си вървя, моля те.

Линда взе пистолета и се прицели във Фил.

— Едно питие. Настоявам.

— Аз ще пийна с теб — извика Хънтър и пристъпи крачка напред, доколкото позволяваше завесата, дърпайки ръката на Амбър.

— Героят се притичва на помощ — отбеляза Линда и се обърна към Хънтър. — Какво ще пиеш?

— Уиски.

Линда погледна Амбър.

— Не мога — каза Амбър и посочи носа си. — Каквото и да пия, ще има вкус на кръв.

— Искаш ли вода? — попита Линда.

— Ако нямаш нищо против, би било чудесно.

— Може ли вода и за мен, моля? — обади се Фил.

Линда повдигна рамене.

— Вода да бъде. Внимавай. — Тя подхвърли шише вода на Фил и после на Амбър и накрая малка бутилка уиски на Хънтър.

И тримата ги уловиха във въздуха.

— Чаша? — попита Линда.

— Да, моля — прие Хънтър, а Амбър и Фил поклатиха глави.

Линда подхвърли пластмасова чаша на Хънтър.

Той отвъртя капачката и изля златистата течност в чашата. Линда вдигна чашата си към него за наздравица.

— За намирането на нова цел в живота — каза тя.

Хънтър наклони чашата си към нея и отпи малка глътка.

Амбър изля малко вода върху лицето си, за да измие част от кръвта, и после жадно изпи остатъка.

Фил отпи само две малки глътки от шишето си.

— Прав си — каза Линда, обръщайки се към Хънтър, и пак остави чашата си на плота. — Наистина намерих нова цел в живота. Нещо много, много по-добро, отколкото да помагам на другите.

— Отмъщение — каза Хънтър.

— Отмъщение. Искаш ли да отгатнеш как открих тази нова цел?

Хънтър не отговори.

— Хайде, Робърт, сигурно имаш някаква теория, нали? Направил си проучване, всички го разбрахме, и си се справил добре, защото си тук. Успя да стигнеш до мен, преди да съм приключила, затова кажи каква е версията ти, защо правя това? Хайде, искам да я чуя.

Амбър погледна Хънтър, сякаш искаше да каже: Дай ѝ нещо, Робърт. Съчини го, ако трябва, но ѝ дай нещо.

Хънтър се престори, че отново отпива от уискито си.

— Най-логичният извод — започна той, — е, че преди малко повече от година някак си разбрала, че група ученици от прогимназия „Гардина“ — съученици на Дженисис от осми клас — я тормозят и се подиграват на недъга ѝ — неща, които за съжаление хлапетата правят. Може би е било нещо, което се е случило само в онази година… а може да е продължило дълго. Няма значение, защото тя така и не ти е казала. Не е споделила с теб колко силно ѝ е въздействало. Всъщност не е казала на никого, защото както ти спомена, Дженисис е била силно момиче и е знаела, че хората я гледат по различен начин. Мислела е, че ще може да се справи сама.

Линда повдигна вежди — мълчалив знак Хънтър да продължи нататък.

— Но колкото и силна да е изглеждала на всички, истината е, че Дженисис е била просто тийнейджърка, че жизненият ѝ опит все още е бил много ограничен, за да може да се справи с такъв вид напрежение. Тя навлизала в много вълнуващ период. На четиринайсет години повечето от нас започваме да откриваме много неща за себе си и за живота като цяло. Това е и възрастта, когато започваме да се тревожим как изглеждаме… Как се вписваме… как ни приемат другите. — Хънтър замълча и видя, че Линда хапе устни. — Това претоварване с нова информация и емоции може, и обикновено въздейства силно на много от младите тийнейджъри. Прави ги по-уязвими и много по-податливи на депресия и тревожност. За повечето хора, които се борят с депресия през целия си живот, точно това е възрастта, когато признаците се проявяват за пръв път.

Линда се облегна на плота на камбуза. Теорията на Хънтър, изглежда, я забавляваше.

— За жалост — каза Хънтър с нежен тон, — вместо да помоли майка си… баща си… брат си… някого за помощ, Дженисис е продължила да търпи тормоза… подигравките… обидите… продължила е да се опитва да бъде силна сама, докато накрая не е издържала.

Линда отново докосна медальона пеперуда на шията си.

— Откриването на онова, което е тласнало дъщеря ти да сложи край на живота си — добави Хънтър, — както и имената на учениците, които са я тормозили, е било нещо повече от шок за теб — съкрушило те е за пореден път. И тогава си решила да се разправиш с всеки един от тях, но планът ти за отмъщение не е бил да ги убиеш. Би било твърде елементарно, нали?

— Лесно е да умреш — каза Линда с безчувствен глас.

— Искала си да ги накараш да страдат, както си страдала ти. Искала си да направиш така, че те да продължат да живеят без някого, когото обичат. Затова си направила проучвания и си се погрижила онези хлапета, които са тормозили Дженисис, да открият труповете на любимите си хора. Искала си да ги пречупиш. Затова си им изпратила есемес с прикрепен видеоклип още на другия ден след убийството — за да принудиш разума им да се разбие в напълно отворена рана… която никога няма да зарасне.

Линда изглеждаше смаяна.

— Знаеш… хората казват, че времето лекува всичко… поправя всичко… нека само да мине известно време. — Тя започна да масажира врата си. — Е, нищо от това не стана в моя случай. Знаеш ли кое е единственото, което времето направи с мен… Робърт?

— Направи те по-умела в това да криеш колко е покрусена душата ти? — позволи си да предположи Хънтър.

Линда го погледна с присвити очи. Тя явно не очакваше отговор на въпроса си и Хънтър я изненада.

— Боже мой — възкликна Линда, докато гледаше преценяващо Хънтър. — И ти си покрусен като мен, нали? Времето не е успяло да излекува и теб. Направило те е експерт в криенето на болката… Също като мен.

Този път Хънтър не каза нищо.

Погледите им се кръстосаха, докато накрая Линда се изсмя.

— Добра теория, Робърт. Наистина много добра, но пропускаш няколко пикантни детайла. Затова, моля, позволи ми да запълня празнотите. — Тя отпи още една глътка уиски. — Да, разбрах за групата ученици. Искаш ли да знаеш как?

Мълчанието на Хънтър красноречиво говореше „да“.

— Както ти каза — започна Линда, — години наред пътувах из страната и се опитвах да обучавам родители, учители, ученици, когото мога, колко деструктивна може да бъде депресията в младите тийнейджъри. Направих го, защото искрено вярвах, че именно това се е случило с Дженисис. Тя беше загубила битката с депресията. Не исках други семейства да преживяват онова, което преживя моето семейство. Исках да ги науча как да разбират, че децата им изпитват болка… и че се борят. Не успях да помогна на моето семейство, но вероятно можех да помогна на други.

Амбър и Фил слушаха разказа на Линда с не по-малък интерес от Хънтър.

— И после — продължи Линда, — преди малко повече от една година, както каза ти, по време на един от еднодневните ми семинари, този в Помона, в гимназия „Клермонт“, след края на семинара при мен дойде един двайсет и шест годишен мъж.

— Педро Бустаменте. — Хънтър не формулира изречението си като въпрос.

— Същият — кимна Линда. — Изглеждаше разстроен, явно се бореше с много неща — депресия, тревожност, срам, но най-много от всичко, вина. Попита ме дали може да поговорим на четири очи. Изглеждаше толкова… немощен… толкова кльощав, че предложих да го почерпя обяд. Той не прие. Искал само да говори с мен, затова след като прибрах нещата си, отидохме на паркинга и седнахме в колата ми. — Този път Линда взе бутилка вода, отвъртя капачката и отпи малка глътка. — Педро започна, като ми каза, че познавал Дженисис. Били приятели… били в един клас в прогимназия „Гардина“ и че много, много съжалява за случилото се. — Тя прокара език по устните си и за момент очите ѝ загубиха фокус. — Начинът, по който каза, че съжалява, ме притесни. Не прозвуча като коментар „Съжалявам за загубата ви“, а по-скоро като признание, „Съжалявам за онова, което направихме“. Трепереше, очите му бях пълни със сълзи и гласът му беше като шепот. И тогава го попитах дали има нещо от миналото, което иска да ми каже. — Линда погледна Хънтър с очи, горящи от гняв. — И точно тук грешиш, детектив. Не тормозът е тласнал Дженисис да сложи край на живота си. Не постоянният тормоз, за който ти спомена в теорията си. Не тормоз е накарал Майкъл да вземе свръхдоза и Джон да се забие в ТИР. — Последва тягостно мълчание. — Било е една-единствена случка, която те любезно нарекли „шега“.

— Шега? — в един глас попитаха Хънтър и Амбър.

Линда извади мобилния си телефон от джоба на якето и почука с пръст три пъти по екрана.

— След като го попитах дали има нещо, което иска да ми каже, Педро се разплака. Продължи да повтаря, че много съжалява за всичко… за Дженисис… и да ме умолява за прошка. Когато го попитах „Прошка за какво?“, той ми показа това. — Линда подхвърли телефона на Хънтър.

Той го улови с лявата си ръка.

— Само почукай с пръст по екрана — каза тя. — Вече е заредено.

92.

Въздухът в импровизираната стая за конференции в терминал Б беше натежал от напрежение. По-ниският от двамата агенти на ФБР отново погледна часовника си.

— Изминаха повече от пет минути — каза той, кимна на капитан Блейк и посочи телефона в средата на масата. — Нито дума от вашия детектив. Трябва да влезем в самолета. Тази история продължи достатъчно дълго. — Той отмести поглед към шефа на полицията.

— Той е прав — съгласи се единият от двамата служители на летището. — Натискът от всички авиолинии се засилва с всяка изминала секунда. Колкото по-дълго продължава тази ситуация, толкова повече пари губят. Всички полети от този терминал са или отменени, или забавени. Всички искат случаят да се реши колкото може по-бързо.

— Трябва да направим допълнение към това изречение — обади се Гарсия.

— Какво допълнение? — попита другият агент на ФБР.

— Всички искат случаят да се реши колкото може по-бързо — повтори Гарсия, — без жертви. Както знаете, вече имаме на позиция три екипа на специалните части на лосанджелиската полиция. Два на земята и един в пътническия ръкав за качване на борда, точно пред вратата на самолета. Готови са да атакуват веднага щом ние решим, че е време да ударят.

Без да обръща внимание на разговора, капитан Блейк взе телефона на масата и натисна „избери повторно“.

— Нека опитаме отново.

От другия край на линията телефонът на Амбър иззвъня веднъж… два пъти… шест пъти, преди някой да отговори.

— Коя част от „когато му дойде времето, ще получите друго обаждане“ не разбрахте? — прогърмя гласът на Линда от високоговорителя на масата.

— Говори капитан Барбара Блейк от лосанджелиската полиция… — започна капитан Блейк, но Линда я прекъсна.

— Мислиш ли, че ми пука коя си? Инструкциите остават същите. Когато му дойде времето, ще получите друго обаждане. А сега седнете и чакайте.

Линда затвори.

93.

Точно когато Хънтър улови във въздуха мобилния телефон на Линда, след като тя му го подхвърли, телефонът на Амбър започна да звъни в джоба ѝ. Тя погледна Линда и попита:

— Какво искаш да направя?

— Същото като преди — отвърна Линда. — Остави го да звъни.

— Както казах, Линда — намеси се Хънтър, — ако не отговориш на обаждането, те ще направят предположения. — Той погледна наляво и после надясно, сякаш проверяваше двата салона. — Известно е, че екипите на специалните части обичат да натискат спусъка, без да питат много-много. Повярвай ми, не би искала да щурмуват самолета…

Линда се замисли върху съвета му за момент.

— Добре. — Тя се обърна към Амбър. — Дай ми телефона си.

Амбър ѝ го подхвърли.

Линда го улови и отговори на обаждането.

— Коя част от „когато му дойде времето, ще получите друго обаждане“ не разбрахте? — Последва кратко мълчание. — Мислиш ли, че ми пука коя си? Инструкциите остават същите. Когато му дойде времето, ще получите друго обаждане. А сега седнете и чакайте. — Линда затвори и върна телефона на Амбър. — Готово — каза тя на Хънтър. — Доволен ли си?

Амбър пусна телефона в джоба си и двамата с Хънтър отново насочиха вниманието си към мобилния телефон на Линда в ръката на Хънтър. Той го наклони под ъгъл, така че и двамата да виждат ясно екрана.

— Както казах, само почукай с пръст по екрана, за да тръгне записът — каза пак Линда.

Фил рефлексивно протегна врат.

— Какво правиш, по дяволите? — попита Линда и посегна към пистолета.

— Нищо — отговори той. — Само съм любопитен. Съжалявам.

— Момче, по-добре се облегни назад и стой така.

Фил се подчини, без да поглежда Линда.

Хънтър почука с пръст в средата на екрана.

Видеозаписът започна и първото, което Хънтър и Амбър забелязаха, беше, че няма звук. Беше заснет в стая… вероятно спалня, съдейки по онова, което виждат. Освен това беше ясно, че онзи, който е заснел видеото, се крие зад двойни врати, оставени открехнати в друга стая, или в гардероб. Камерата се движеше наляво и надясно, нагоре и надолу, постоянно търсейки по-добър ъгъл. Образът играеше през цялото време, така че явно някой държеше камерата в ръката си.

През пролуката между двойните врати, на три-четири метра пред камерата се виждаха двама млади тийнейджъри — момче и момиче — които стояха пред друга отворена врата, която водеше към вътрешна баня, където лампата беше угасена. Момичето беше Дженисис. Черната ѝ коса се спускаше по раменете ѝ на елегантни вълни. Беше с бяла тениска, затъкната в черна плисирана пола с висока талия, и обувки с ниски токове.

Момчето, което изглеждаше на същите години като Дженисис, беше цели трийсетина сантиметра по-високо от нея. Къдравата му коса беше черна като нощ. Очите му имаха същия цвят. Носеше черна, закопчана догоре риза, сини джинси и бели маратонки.

Хънтър веднага позна момчето. Видя снимката му в годишника на прогимназия „Гардина“ от 2009 година — същата, която беше закачена на таблото в кабинета на отдел „Свръхтежки убийства“. Педро Бустаменте.

Двамата разговаряха и се държаха за ръцете.

Уродливостта на ръката на Дженисис, изглежда, не притесняваше Педро.

Шест секунди по-късно Дженисис много колебливо се надигна на пръсти, а Педро наведе глава, и устните им се срещнаха. Дженисис нежно обви в шепи лицето му, а той уви ръце около кръста ѝ. Целувката беше срамежлива и продължи по-малко от пет секунди. Те спряха, погледнаха се в очите и после отново се целунаха, този път много по-страстно и по-дълго.

Ролите в самолета сякаш се размениха, защото сега Линда наблюдаваше внимателно изражението на лицето на Хънтър.

Когато целувката свърши, Дженисис и Педро започнаха да разговарят. Поради лошия ъгъл на камерата, Хънтър не можеше да види добре движенията на устните им, за да разбере какво казват, но определено разчете езика на телата им.

Дженисис явно се колебаеше за онова, което казва Педро. Тя отстъпи крачка назад и скръсти ръце на гърдите си — отбранителен жест, който означаваше, че в този момент се чувства уязвима.

Педро, от друга страна, изглежда, напълно владееше положението. Не изглеждаше така, сякаш я принуждава, но беше настоятелен, извисявайки се застрашително над Дженисис. Докато говореше, той леко отмести тяло наляво и застана точно пред камерата и това позволи на Хънтър най-после да прочете по устните му какво казва.

Хайде, Джен, ти обеща.

Хънтър не можа да разчете отговора на Дженисис.

Да, увери я Педро. Вратата на спалнята е заключена. Никой няма да влезе, обещавам. Само ние двамата сме.

Накрая, след няколко дълги секунди, Дженисис прегърби рамене и наведе глава, сякаш се опитваше да стане още по-малка, отколкото вече беше. Движението показа, че тя е съгласна с онова, което искаше от нея Педро, но явно се чувства неудобно и е смутена.

Педро се усмихна. Добре, ще чакам тук… и да, аз ще бъда следващият.

Педро зачака, а Дженисис влезе във вътрешната баня и затвори вратата.

И после всичко се промени.

Когато вратата се затвори зад Дженисис, Педро се обърна и застана пред камерата, а после направи знак на снимащия да се приближи. Двойните врати изведнъж се разтвориха и онзи, който се криеше и снимаше всичко между вратите, бързо се приближи до Педро и спря вляво от него. Сега камерата беше на около метър и двайсет пред вратата на банята… и чакаше.

— О, боже мой! — прошепна Амбър, която се досети какво ще се случи.

Камерата леко потрепери, защото онзи, който снимаше, се засмя.

Изминаха няколко дълги секунди и след това вратата на банята най-после се отвори и Дженисис се появи отново. Сега беше чисто гола.

Тя вдигна глава, видя, че Педро вече не е сам, и се вцепени. Тялото ѝ сякаш се сви навътре в себе си.

За частта от секундата, в която малките ѝ очи се изпълниха със сълзи и страх, Педро я заобиколи и затвори вратата на банята. Объркана, озадачена и явно чувствайки се напълно предадена, Дженисис направи всичко възможно да прикрие голотата си, използвайки малките си несъразмерни ръце, но операторът продължи умело да се движи около нея и да снима всичко.

Ужасена, ридаещата Дженисис бързо се завъртя на пети и се опита отново да влезе в банята, но Педро, който сега се смееше, препречи пътя ѝ. Операторът продължи да движи камерата нагоре и надолу, надясно и наляво, снимайки всичко от голото ѝ, треперещо тяло.

Хънтър и Амбър се спогледаха. Никой от тях не искаше да продължи да гледа видеоклипа.

Хънтър почука с пръст по екрана на телефона, за да спре записа.

— Това се е случило точно след края на учебната година — обясни Линда. — На парти в дома на Трой. Родителите му не били там. В онзи ден, в колата ми, Педро ми каза, че Трой Фостър е бил момчето зад камерата. Криел се в дрешника в спалнята на родителите си, защото всички от групата знаели какво ще се случи в онази нощ. Педро, Трой, Джоузи, Джанет и София го планирали. Те знаели, че Джен харесва Педро, и затова една седмица преди партито той умишлено започнал да се среща с нея. Дженисис изглеждаше много щастлива през онази седмица. Още помня това. — Линда отново отпи глътка уиски. — Планът бил Педро да помоли Дженисис да му позволи да я види гола, за да я снимат и да ѝ се подиграват, само на шега. — Тя въздъхна. — Това бяха точните думи, които употреби Педро — било шега. Говорим за ужасно крехко малко момиче… човек, който вече се бори с толкова много неща в живота си. Тялото ѝ беше различно… тя го знаеше… и усилено се опитваше това да не я обезсърчи. Искаше само да бъде като всяко друго момиче на нейните години, затова когато момчето, което харесваше, започна да я ухажва, Дженисис явно му е повярвала, защото много е искала и той да я харесва. Планът им проработи, защото бяха умни. Педро не искал секс. Искал само да я види без дрехи, това било всичко. И настоял Джен да се съблече на купона в дома на Трой. — Линда посочи телефона в ръката на Хънтър. — Очевидно е мислела, че ако не го направи, Педро няма да иска да се среща повече с нея, затова се е съгласила.

Хънтър кимна.

— Според Педро, две седмици и нещо след партито, с Трой дошли у дома, когато Джен била сама, преструвайки се, че искат да се извинят, но вместо това ѝ показали видеоклипа и само на майтап… само на шега… ѝ казали, че никой никога няма да иска да се среща с „изрод“ като нея. Казали ѝ, че ще запазят видеозаписа, защото искали да го покажат на всички в гимназия „Гардина“, когато след няколко месеца отново тръгнат на училище. — Линда млъкна за момент, за да овладее чувствата си. — В онзи ден, след като Трой и Педро си тръгнали… Джен… — Този път Линда не можа да сдържи сълзите си, които започнаха да се стичат по лицето ѝ. — Грабнала най-острия нож в кухнята ни и сложила край на живота си, като за малко не отрязала ръката си. Тя беше само на четиринайсет години.

Хънтър отново погледна Амбър. Челюстите ѝ бяха стиснати, но тя като че ли не съзнаваше това.

— Педро ми каза, че всичко било само шега. Те не мислели сериозно онова, което казали на Джен. Нямало да покажат на никого видеозаписа. Били само малки хлапета, които постъпили глупаво… забавлявали се… пошегували се.

— Много съм… — започна Хънтър, но Линда го прекъсна.

— Докато седяхме в колата ми в онзи ден — продължи тя, — Педро ми каза, че не споменали пред момичетата, че са ходили при Джен. Само двамата с Трой знаели какво са направили. Педро също така ми каза, че тринайсет години се бори с вина, срам и угризения. Самоубийството на Дженисис съсипало живота му и аз трябвало да му простя за това, което е направил. — Линда се изсмя. — Съсипало неговия живот. Можете ли да повярвате? Педро ми обясни, че винаги е искал да дойде при мен и да ми каже истината, но не можел да събере смелост. Присъствал на много от семинарите ми с намерението да дойде при мен, но накрая се отказвал и отминавал. В онзи ден обещал пред себе си, че няма да ме отмине… не и отново… каквито и да са последиците за него. — Устните на Линда се разтеглиха в най-студената усмивка, която Хънтър беше виждал. — Той умря същата нощ.

— Ти ли го уби? — попита Амбър.

Линда само я погледна, без да отговори.

— Линда… — опита пак Хънтър, но тя отново го прекъсна.

— Недей. — Тя взе пистолета и се прицели в Хънтър. — Няма какво да кажеш… Робърт. Не можеш да кажеш нищо, защото не си видял целия видеозапис.

Хънтър и Амбър погледнаха Линда с присвити очи.

— И още по-добре — поправи се Линда. — Не си чул всичко. Върни се в началото на видеото — с ядосан глас заповяда тя. — Бутонът в лявата страна на телефона. Това е звукът. Включи го. Изгледай отново видеоклипа. Става по-хубаво. Много по-хубаво.

94.

Хънтър върна видеозаписа в началото и в същия момент чу лек шум, който се разнесе отвън, точно пред вратата на самолета. Той не се издаде с нищо — не отмести очи от екрана на мобилния телефон на Линда, за да погледне към вратата, и позата му остана отпусната — но разбра, че екипите на специалните части се готвят да влязат в самолета.

— Хайде — настоя Линда. — Не се срамувай. Обещавам, че ще ти хареса.

Хънтър увеличи звука на телефона и почука с пръст по екрана, за да пусне отначало видеоклипа.

Този път Хънтър и Амбър чуха гласовете на онези, които бяха зад камерата. Трой Фостър не беше сам.

Шшшт, прошепна Трой. Не ѝ давайте да разбере, че сме тук. Ще стане супер.

Дженисис се надигна на пръсти, за да целуне за пръв път Педро, и нежно обви в шепи лицето му.

Не мога да повярвам, че Педро ѝ позволява да докосва лицето му с тези ръце, тихо прошепна някой. Гласът беше женски… на момиче. Тя може да го убие. Да го закачи за устата като риба с тези ръце като куки.

Коментарът предизвика изблик на сподавен смях от групата зад камерата.

Хънтър почувства, че в основата на черепа му се насъбира някакво треперене, което се стрелна надолу по гръбнака му като токов удар.

— Искаш ли да отгатнеш кой каза това… Робърт? — попита Линда.

— Джанет Ланг — отговори той. — Сестрата на Мелиса Хоторн.

Амбър се намръщи озадачено към Хънтър, опитвайки се да разбере какво става, а Линда му се усмихна. Знаеше, че Хънтър започва да разбира.

Забележката на Джанет беше спусъкът за онова, което последва. Хлапетата са си хлапета и винаги се надпреварват, като всяко иска да надмине другото. Тъй като всички се засмяха на коментара на Джанет, и останалите решиха да кажат нещо остроумно, засилвайки нещата всеки път, като смятаха, че всяка забележка ще бъде по-смешна от предишната.

Веднага след Джанет, Трой прошепна своя коментар.

А преди малко се държаха за ръцете. Видяхте ли? Полудял ли е този ненормалник? Ами ако тя беше побягнала? Кучката щеше да го отнесе като влекач с тези куки за влачене, които има. Щеше да го влачи по земята като развалено парче месо.

Пак се чу приглушен смях.

— Няма смисъл да отгатваш кой беше — каза Линда, когато Хънтър спря видеозаписа, — тъй като той е бил единственото момче в групата.

Хънтър вдигна глава и срещна гневния ѝ поглед.

— Моля те, продължи да гледаш — каза тя. — Коментарите стават все по-хубави… „шегата“ става все по-смешна.

Хънтър без желание почука с пръст по екрана на телефона.

Забележките спряха, когато Дженисис влезе в банята. Педро изведе групата от дрешника. Докато чакаха Дженисис да излезе, никой не каза нищо, а после вратата на банята се отвори.

Изненада!, изкрещяха всички в един глас и после избухнаха в смях, когато ужасената Дженисис се вцепени пред тях.

Добре че не я накара да ти направи чекия, Педро, каза едно от момичетата, когато Педро заобиколи Дженисис, за да затвори вратата на банята. Тя вероятно щеше да отреже патката и топките ти с онези нейни рачешки щипки — щрак, щрак, щрак.

Всички отново се разсмяха гръмогласно.

Хънтър знаеше, че думите бяха изречени от Джоузи.

Да, аз дори не бих пъхнала пръст в нея, каза друго момиче. Кой знае, тя може да има щипка и там вътре?

— Това беше Джанет — поясни Линда.

Хънтър наведе глава и затвори очи за момент.

В трите си видеоклипа след убийствата Линда беше използвала собствените им думи, за да ги упрекне… и да ги подтикне да си спомнят.

— Аз само последвах предложенията им — безпристрастно отбеляза Линда, допи поредната малка бутилка уиски и кимна към телефона в ръцете на Хънтър. — Признай, Робърт, свърших добра работа, нали?

Амбър изглеждаше напълно объркана.

Хънтър отново насочи вниманието си към видеозаписа.

Дженисис се помъчи да мине покрай Педро и да се върне в банята. Сложи ръце на стомаха му и се опита да го избута от пътя си, но той беше твърде силен.

Внимавай, Педро, каза друго момиче. С онези нейни ръце като на Едуард Ножиците тя лесно може да те среже на две. Вътрешностите ти ще изпаднат като кайма.

Отново се разнесе лудешки смях.

Хънтър спря видеоклипа. Последният коментар явно беше на София Ризоли, сега София Елиът. Това сигурно беше планът на Линда — да среже на две Лукас Елиът и вероятно да разпръсне вътрешностите му на пода, като кайма, за да го намери така София.

— Е, сега знаеш всичко, детектив Хънтър — каза Линда и му направи знак да ѝ подхвърли телефона.

Хънтър знаеше.

— Загадката е решена — добави тя и прибра телефона в джоба си. — Обзалагам се, че това отговори на няколко въпроса в разследването ти, нали?

— Линда — започна Хънтър, — разбирам гнева ти, защото и аз някога бях гневен като теб. Исках отмъщение за хората, които ми отнеха някого, когото обичах… и това се случи повече от веднъж.

— Добре. Затова би трябвало да ми помогнеш да се измъкна оттук, за да мога да довърша работата си.

— Нека те попитам нещо за твоето отмъщение, Линда — каза Хънтър. — Проработи ли? Накара ли те да се почувстваш по-добре? Направи ли така, че Дженисис, Майкъл и Джон да ти липсват по-малко? Когато ти брутално отнемаше живота на онези хора — живота на онези напълно невинни хора — това задоволи ли сърцето ти? Премахна ли част от болката… от скръбта, която носиш в себе си толкова отдавна?

— Виж… Робърт. — Сарказмът се завърна в тона на Линда. — Ето тук грешиш. Не става дума за мен или как ме кара да се чувствам. Не става въпрос за задоволяване на сърцето ми или премахване на болката ми. Болката, която изпитвам, ще свърши само когато умра. Тук става въпрос хората да поемат отговорността за действията си. Да не се измъкнат безнаказано с каквото поискат, само защото го наричат шега. — Тя ядосано поклати глава. — Всяка постъпка има последици. Знаеш го, нали? Някои постъпки имат трета стъпка, която е „реакцията“. Самоубийството на Дженисис, последвано от смъртта на Майкъл и Джон, е последицата от постъпката на онази група хлапета. — Линда заби показалец в гърдите си. — Аз… съм реакцията. И повярвай ми… Робърт, аз се случвам.

— Но хората, които убиваш — отвърна Хънтър с тон, който съвсем не беше снизходителен, — са невинни и не са извършили постъпката, за която говориш, Линда. Знам, че го съзнаваш. Те не са свързани по никакъв начин с онзи видеозапис.

— Невинни? — попита Линда със стиснати зъби. — Искаш да говорим за невинни, така ли? Добре. — Тя си пое гневно дъх. — Дженисис беше невинна. Майкъл беше невинен. Джон беше невинен. Всичките са мъртви, Робърт. Цялото ми семейство. Всички, които обичах… са мъртви… само защото група четиринайсетгодишни хлапета искали да се посмеят… на шега… да се позабавляват. — Линда заговори с превзет детски глас: — „О, хрумна ми идея — само на майтап, хайде да подмамим едно уязвимо и ранимо малко момиче да се съблече голо, да я заснемем и да я унижим до точката на отчаяние.“ Сякаш Дженисис вече не водеше дългогодишна борба със собственото си тяло, психичното си състояние, предразсъдъците и да не забравяме невежеството. — Линда вдигна ръка, за да наблегне на думите си. — И знаеш ли какво друго е също така невероятно? В групата са били пет хлапета… пет. Три от тях момичета. Нито едно от тях не е казало: „О, това е шибана, гадна, тъпа идея. Оставете на мира момичето. Тя не е направила нищо лошо на никого от нас, защо искате да я унижите и сломите така? Ще ви хареса ли, ако някой направи това на вас?“. — Линда използва двете си ръце, за да посочи към себе си. — Е, възмездието е грозна кучка, нали?

— Но хората, които ти уби, Линда… Те дори не са познавали Дженисис. — Хънтър отново се опита да въздейства на човешката ѝ страна, която беше сигурен, че все още съществува, скрита зад всичкия гняв, но въпреки това запазена. Трябваше само да я докосне. — Всъщност, освен Мелиса Хоторн, която е била доведена сестра на Джанет, ако се върнеш тринайсет години назад, когато Дженисис е сложила край на живота си, всички, които ти уби, дори не са познавали хората, заради които ти го направи. Кирстен Хансен се е запознала с Трой Фостър преди три години. Оливър Грифит се е запознал с Джоузи Мос само преди седемнайсет месеца. — Хънтър направи пауза за ефект. — Ти отне живота им, Линда, заради нещо, за което те не са имали абсолютно никаква вина… нещо, което се е случило, когато самите те са били хлапета като Дженисис.

Като Дженисис — две думи — и мисловният процес на Хънтър превключи на друга скорост, когато в главата му се оформи съвсем нова идея.

— Знам, че си извършила феноменално проучване, за да научиш всичко, което можеш, за тези хора — каза той, опипвайки почвата. — Месеци наред си събирала информация за тях. Проучванията ти са безупречни, но нека те попитам — проучи ли живота им като по-малки?

В очите на Линда проблесна колебание.

Хънтър го видя и разбра отговора, въпреки че Линда не каза нищо. Идеята му можеше да проработи.

— Е, ние го направихме — излъга той. — Трябваше да научим всичко възможно за жертвите, за да се опитаме да разберем защо са били убити. Знаеш ли защо Кирстен Хансен е напуснала Дания и е дошла в Америка?

Линда го погледна с присвити очи.

— Кирстен Хансен е била родена с говорен дефект. — Хънтър съчини лъжата на момента. — Субмукозна цепка на небцето. Повечето хлапета в училище ѝ се подигравали заради начина, по който говорела.

Линда се замисли и Хънтър долови някак много лека несигурност.

— Дошла в Америка за операция, за да коригира дефекта, и впоследствие останала. Оливър Грифит не е страдал от физически недъзи, но когато бил на четиринайсет години — същата възраст като Дженисис — бил кльощав като клечка. Подигравали му се, че няма мускули, че е непохватен и че не спортува. Блъскали го, биели го, присмивали му се, тормозели го. Едва когато завършил гимназия, той решил да направи нещо по въпроса. Започнал да ходи редовно на фитнес и развил атлетична фигура.

За пръв път Линда придоби вид, сякаш се съмнява в себе си.

— Лукас Елиът страда от дислексия — продължи Хънтър. — Бори се с това нарушение и до ден-днешен, но когато бил хлапе, съучениците му го подигравали, защото не можел да чете и да пише правилно…

— Може ли… — Фил се опита да попита нещо, но Линда не му даде възможност.

— Млъкни.

— Всички, които ти уби, Линда — добави Хънтър, — са се борили, когато са били хлапета. Подигравали ги… тормозели ги… унижавали ги… блъскали ги и ги удряли. — Той отново направи пауза. — Те са били Дженисис по свой начин, опитвали се да се впишат… правели са всичко възможно да бъдат приети… борели се с недъзите си… водели са свои войни срещу предразсъдъците. Голямата разлика е, че те не са сложили край на живота си, Линда. Ти сложи край на живота им. Наистина ли мислиш, че това е справедливостта за теб… за Дженисис? Наистина ли мислиш, че Дженисис би била щастлива, ако знаеше, че майка ѝ убива хора, които също като нея са се борили упорито, за да надвият невежеството… и да бъдат такива, каквито са?

Линда стрелна поглед към Фил, после към Амбър и накрая към Хънтър. Тя очевидно се бореше с нещо в себе си. Вина? Срам? И двете? Хънтър не можеше да определи. Реакцията ѝ беше да вземе пистолета.

— Някой трябваше да плати — с треперещ от емоция глас каза Линда. — Преди тринайсет години всички загубихме живота си — Дженисис, Майкъл, Джон и аз. Трябваше да отмъстя за тях. — Тя повдигна рамене. — Око за око. Невинен живот за невинен живот. И какво от това? — Гласът ѝ отново стана спокоен. — Светът не е справедлив, детектив. Животът не е справедлив. Сигурна съм, че вече си го забелязал. Ако животът беше справедлив, Дженисис нямаше да се роди с ектродактилия. — Очите ѝ се отместиха към пистолета в ръката ѝ за секунда. — Аз страдах предостатъчно. Сега е техен ред и ако заради това трябваше да умрат невинни хора… — Линда пак повдигна рамене. — Така да бъде. Не са имали късмет.

Хънтър можеше и да греши, но почувства, че в думите ѝ липсва предишната убеденост.

Линда си пое дълбоко дъх и погледна Фил, после Амбър и накрая Хънтър.

— Днес ти сгреши и за още нещо… Робърт. В момента може и да не го разбираш, но знам, че скоро ще го разбереш. Всичко е там и те чака.

— За какво друго съм сгрешил?

Случайност или не, на Линда ѝ беше останал само план „В“. Трябваше просто да го осъществи.

— Ти каза, че днес никой няма да умре тук. — Линда отправи на Хънтър и Амбър мъртвешка усмивка, лишена от всякакви чувства. — Сгреши.

Линда насочи оръжието си и стреля два пъти. Във въздуха се разхвърча гъста мъгла от кръв, изпълнена с частици от кости и мозъчно вещество.

95.

Екип „Алфа“ на специалните части на лосанджелиската полиция чакаше зелена светлина, за да щурмува самолета. Щорите на всички прозорци бяха спуснати, включително тази на вратата за качване на борда. Това позволи на екипа да се промъкне незабелязано по пътническия ръкав, докато стигна до острия завой, намиращ се само на няколко крачки от отвора, който се разтягаше, за да се свърже със самолета.

Когато Линда беше поискала властите на летището да приберат пътническия ръкав, те го бяха направили, но не го отдръпнаха изцяло. Всъщност само го отместиха леко назад.

Пълното прибиране на свързващия ръкав отнемаше петнайсет-двайсет секунди, но те го бяха отдръпнали само за три секунди — около метър и половина. Тъй като превземането на самолета изглеждаше като нещо, което Линда е трябвало да импровизира, те предположиха, че тя не е наясно с детайлите как точно работи пътническият ръкав.

И се оказаха прави.

Това означаваше, че при дадена зелена светлина, на екип „Алфа“ от специалните части щеше да им отнеме три секунди да доближат ръкава до самолета и около две секунди, за да отворят вратата, общо около пет секунди, за да щурмуват самолета. Не беше идеално, но беше по-добре от двайсет секунди.

Бум.

Бум.

Силните изстрели, заглушени от вратата и херметизираната вътрешност на самолета, прозвучаха навън като пукот на пуканки, но петимата членове на екипа на специалните части отлично знаеха какво представляват.

— Стреля се, стреля се… — прошепна по радиопредавателя Хосе Алварес, водачът на екипа.

— Влизайте… веднага — прогърмя гласът на капитан Блейк в слушалките на членовете на екипа.

Четири секунди и половина по-късно те вече отваряха вратата на самолета и хвърлиха вътре две зашеметяващи гранати „М84“, които избухнаха, щом паднаха на пода.

При детонацията зашеметяващите гранати издадоха оглушителен гръм и ослепителна светлина. Това причинява незабавно заслепяване, глухота и смущения във вътрешното ухо, които да създадат объркване и загуба на координация.

Екипът се качи в самолета заедно с експлозиите, всичките с техните картечни пистолети „МП3“ в ръце, търсейки мишена. Водачът Алварес веднага видя Хънтър. Той стоеше вдясно от вратата, навел глава и притиснал лявата си ръка до ухото. Беше само по боксерки и чорапи. Вдясно от Хънтър Алварес видя жена, която беше закопчана с белезници за детектива чрез голяма, вградена в стената дръжка. Лицето ѝ беше изцапано с кръв. Очите ѝ бяха затворени. Дясната ѝ ръка беше притисната до ухото. И двамата изглеждаха дезориентирани.

— Детектив Хънтър — извика Алварес, — добре ли сте?

— Добре сме — отговори Хънтър.

Хънтър и Амбър знаеха протокола. Ако екип на специалните части щурмува самолета, първото, което щяха да направят, беше да хвърлят зашеметяващи гранати. Веднага щом видяха, че вратата се отваря, те затвориха очи и запушиха едното ухо със свободната си ръка.

Бум… бум.

Гранатите експлодираха и всяка изпълни самолета с повече от един милион кандела[15] светлина.

За по-малко от секунда Алварес и заместник-командирът Портной идентифицираха Хънтър и Амбър като заложници и насочиха картечните си пистолети наляво и надясно, търсейки Линда Евънс.

— Фил? — изкрещя Хънтър, когато отвори очи. — Фил, добре ли си?

Отговор не последва.

96.

Няколко секунди по-рано

— Ти каза, че днес никой няма да умре тук. — Линда отправи на Хънтър и Амбър мъртвешка усмивка, лишена от всякакви чувства. — Сгреши.

С движение, което никой не предугади, Линда протегна ръка наляво, прицелвайки се не в Хънтър или в Амбър, а във Фил, който се беше свил на седалката и беше притиснал колене до гърдите си.

Всичко се случи толкова бързо, че Хънтър и Амбър нямаха възможност да реагират. Когато осъзнаха, че Линда не е насочила пистолета към тях, тя вече беше натиснала спусъка.

Бум.

— Не! — изкрещя с пълно гърло Хънтър и се хвърли напред с всички сили, но белезниците, с които беше прикован към Амбър и вградената в стената дръжка, не му позволиха да стигне до Линда, която беше най-малко на два метра от него.

Това обаче нямаше значение.

Част от секундата, след като стреля по Фил, Линда допря дулото под брадичката си и пак натисна спусъка.

Куршумът, деветмилиметров, с мек връх, влезе в черепа през долната ѝ челюст и разкъса езика и небцето ѝ, а после проникна в мозъка ѝ, разруши всичко по пътя си и излезе през горната част на черепа ѝ.

Хънтър беше уловил погледа на Линда точно преди пръстът ѝ да натисне спусъка.

Той не видя в очите ѝ нищо — никакви чувства… никакъв гняв… никакъв живот… сякаш душата ѝ беше напуснала тялото още преди куршумът да излети от пистолета.

Когато безжизненото тяло на Линда се свлече на пода, шокът на Хънтър от случилото се току-що го парализира за момент. Той остана неподвижно, с широко отворени очи, увиснала челюст и затаен дъх.

Това не трябваше да се случва.

И тогава Хънтър чу, че вратата на самолета се отваря. Екипите на специалните части влизаха. Това принуди мисълта му най-после да започне да функционира отново.

97.

— Фил? — извика още веднъж Хънтър, опитвайки се да извие тяло, доколкото може, за да види младия мъж, но белезниците не му позволяваха да надникне покрай камбуза, колкото и да се мъчеше.

Фил седеше в другата страна на самолета, вляво от камбуза, а Хънтър и Амбър бяха оковани за дръжката на преградата за завесата вдясно.

След като идентифицира Хънтър и Амбър, водачът на екипа Алварес смени посоката и се завъртя надясно, към камбуза в средата на самолета. И тогава видя тялото на Линда на пода. На стената зад нея, както и върху седалката вдясно и по някои от шкафовете в камбуза, се виждаха кожа, коса, частици от кости и мозъчно вещество.

— Мишената е свалена — извика Алварес и се втурна към Линда. — Мишената е свалена. — Той изрита настрана пистолета в ръката ѝ.

Тъй като Алварес и Портной свърнаха наляво, когато нахлуха в самолета, останалите трима членове на екип „Алфа“ на специалните части завиха надясно.

С периферното си зрение Хънтър видя, че се появяват още двама от екипа на специалните части. Те бяха използвали предната и задната врати, за да се качат на борда на самолета.

— Тя е мъртва — уведоми ги Алварес.

— Определено — извика Хънтър. Ушите му все още кънтяха от детонациите. — Половината ѝ мозък е върху стената зад теб. Фил, тя стреля първо по Фил. — Той посочи вляво от камбуза. — Той е окован с белезници от другата страна на камбуза. — Гласът на Хънтър потрепери. — Кажи ми, че той не е мъртъв.

— Не реагира — отговори единият командос, който беше стигнал пръв до Фил.

— Повикайте медиците — заповяда Хънтър.

— Не е прострелян — извика командосът. — Припаднал е, но не е ранен.

— Какво? — Хънтър погледна Амбър, която беше започнала да се съвзема от зашеметяващите гранати.

— Стреляла е по него — отвърна командосът, — но не го е улучила. Куршумът се е забил в седалката до него. Както казах, той е припаднал. Няма рана… няма кръв. Не е ранен.

98.

Пет часа по-късно — гарсониерата на Линда Евънс в Торънс

Хънтър и Гарсия стояха неподвижно, с широко отворени от изумление очи, докато гледаха стените на малката гарсониера на Линда Евънс в района Саут Бей в Лос Анджелис. Стените бяха облепени от пода до тавана със снимки, схеми и писмени планове.

Линда беше оставила лаптопа си на сгъваема масичка, която се прибираше в стената. Около него имаше още снимки и дневник за упражнения по стрелба от стрелбище.

На летището, след като всичко свърши, Хънтър и Гарсия бяха прегледани от медици на „Бърза помощ“. Хънтър беше добре. Въздействието на зашеметяващите гранати беше преминало. Гарсия, от друга страна, беше изкълчил лошо глезена си от сблъсъка с двамата служители на АСТ. Целият му ляв крак беше превързан и известно време щеше да ходи с патерици.

От международното летище на Лос Анджелис трябваше да отидат направо в Главното управление на полицията, за да напишат доклади и да се изправят пред онова, с което щяха да ги посрещнат капитан Блейк и шефът на полицията, но шофираше Хънтър, който реши, че първо иска да огледа гарсониерата на Линда Евънс. Той беше успял да вземе ключовете от чантата ѝ. Гарсия не възрази.

— Това е пълно безумие — каза най-после Гарсия. Те бяха оглеждали всичко мълчаливо в продължение на пет минути, откакто влязоха в апартамента. — Тя, изглежда, е оставила всичко тук, Робърт. Всичките ѝ проучвания — снимки от наблюдения, графици, имена, адреси… всичко.

В момента може и да не го разбираш, беше казала Линда в самолета, но знам, че скоро ще го разбереш. Всичко е там и те чака.

Хънтър не отговори и започна да преглежда серия фоторазпечатки, които откри в плик, залепен на една от стените в кухнята.

Гарсия докуцука до масата и започна да прелиства дневника за упражнения по стрелба. Колкото повече страници отгръщаше, толкова повече се намръщваше.

— Робърт, ела да видиш нещо.

— Един момент — извика Хънтър от кухнята.

— Не. — Тонът на Гарсия беше твърд. — Трябва да дойдеш да видиш това.

Хънтър взе плика и отиде.

Гарсия посочи дневника на масата.

— Пропусни първите петдесет и няколко страници — рече той. — Прочети оттам нататък и ми кажи какво мислиш.

Хънтър прелисти страниците и започна от средата, като бързо четеше цифрите и датите. Стигна до последната цифра и погледна партньора си.

— Това са внушителни резултати, Робърт.

Хънтър кимна.

— Линда се е упражнявала да стреля почти всеки ден в продължение на шест месеца.

— Точно така — съгласи се Гарсия. — Мислиш ли, че някой с такива резултати би пропуснал мишена, която се намира само на два метра, при това с трийсет-четиресет сантиметра?

— Не би пропуснала — отвърна Хънтър. — Не го е улучила нарочно.

В начина, по който Хънтър изрече думите, имаше нещо, което заинтригува Гарсия.

— Стреляла е по онзи пътник… Филип, нали? Защо? — попита Гарсия. — За ефект? За да те уплаши? — Той поклати глава. — Не се връзва.

Хънтър въздъхна.

— Линда не е стреляла по Фил за ефект. Мисля, че е променила решението си в последната секунда.

Гарсия взе стол от ъгъла. Кракът отново го заболя.

— Променила е решението си? — попита той и седна. — В това има още по-малко логика, Робърт. Да, вярно, Линда уби невинни хора, но те поне имаха някаква връзка с групата ученици, които са заснели видеозаписа с Дженисис.

Преди да слезе от самолета, Хънтър беше взел и мобилния телефон на Линда от джоба на якето ѝ. Единствените други двама, които бяха гледали видеоклипа, който Линда показа на Хънтър и Амбър в самолета, бяха Гарсия и капитан Блейк.

— Фил не е имал нищо общо с цялата история — продължи Гарсия. — Той е бил само случаен пътник, който не е извадил късмет.

Хънтър даде на партньора си плика с разпечатките, който намери в кухнята.

— Не е било така.

— Какво? — Гарсия взе плика и започна да разглежда разпечатките. Бяха повече от петдесет и всичките показваха Фил в компанията на привлекателна брюнетка. Двамата явно имаха романтична връзка. На някои снимки се държаха за ръце, а на други се целуваха.

Гарсия веднага разпозна двамата на снимките — Филип Мадокс и София Елиът.

— Мамка му!

Хънтър кимна.

— Фил има любовна връзка със София.

Гарсия пусна плика на коленете си.

— Не може да бъде.

Хънтър не каза нищо.

— Почакай. — Гарсия вдигна ръка. — Не е за вярване. Защо не си изненадан?

— Щях да бъда… ако вече не го знаех.

— Какво? — Гарсия не разбираше нищо. — Как разбра?

— В самолета, когато Фил каза на Линда, че се опитва да създаде семейство, тя го нарече „любовнико“ — обясни Хънтър. — После го направи още веднъж, когато убеждаваше всички да пийнат нещо.

Гарсия повдигна учудено вежди.

— Стори ми се странно — продължи Хънтър. — Прякорът се появи изневиделица и не се вместваше в целия сценарий. И след това, когато ѝ казах, че Лукас страда от дислексия, Фил се опита да попита нещо, но Линда не му позволи. Нещата дойдоха по местата си едва когато бяхме при медиците. Тогава отидох да говоря с Фил.

— И той си призна. — Това не беше въпрос.

— Наложи се да го притисна — кимна Хънтър. — Казах му, че така или иначе ще разберем, и той реши да си признае. Били любовници от пет месеца.

— И затова заминавал за Италия? — попита Гарсия.

— Да — потвърди Хънтър. — Лукас се връща в събота, нали помниш?

Гарсия се засмя.

— Съпругът се връща, а съпругата остава, като се преструва, че ще постои със семейството си, и бум, пристига любовникът за няколко щастливи дни.

— Нещо такова — каза Хънтър.

— Как е разбрала Линда, че Фил е в самолета?

Хънтър размаха ръка, за да посочи гарсониерата, в която се намираха.

— Мисля, че тя не е пропуснала нищо в проучванията си, Карлос.

— Смяташ ли, че Фил е бил мишената ѝ от самото начало? — попита Гарсия. — Щом Линда е открила, че София е влюбена повече в любовника си, отколкото в съпруга си, тогава има логика.

— Да — съгласи се Хънтър. — И имам чувството, че когато най-после приключим тук… колкото и дни да ни отнеме… ще знаем със сигурност.

Гарсия огледа снимките по стените.

— Затова Линда е оставила всичко тук подредено. Лесно е можела да го унищожи.

Хънтър кимна.

— Мисля, че тя все още не е знаела, че сме я разкрили, но е съзнавала, че рано или късно ще я намерим. Искала е… — Хънтър млъкна и се замисли за подходящи думи. — Искала е всички да знаят защо го е направила. — Той посочи лаптопа. — Обзалагам се, че там ще намерим копие на онзи видеозапис.

— Значи е знаела, че няма да се върне тук — отбеляза Гарсия. — Планът ѝ от самото начало е бил да отнеме и своя живот в края на кръстоносния си поход. След като осъществи отмъщението си, вече не е имало за какво да живее… Всички, които е обичала, са умрели. Ефектът на вълната. — Той поклати глава при мисълта за толкова много погубен живот.

Хънтър се обърна и погледна голяма снимка на семейство Уилямс — Линда, Дженисис, Майкъл и Джон. Седяха заедно около маса в ресторант. Четиримата се смееха, сякаш някой току-що е казал най-смешния виц на света. Всички изглеждаха много щастливи заедно.

Това беше единствената снимка в гарсониерата, която беше сложена в рамка — единствената, която беше останала на Линда от семейството ѝ.

— Мисля, че си прав, Карлос. Абсолютно прав си.

99.

Един ден по-късно — Главното управление на полицията

Линда Евънс беше изключила протокола за сигурност на лаптопа си. Нямаше парола. Веднага щом Хънтър го включи, се зареди работният плот. Съдържаше само една папка, озаглавена „Дженисис“. От три часа Хънтър бавно четеше всеки файл в нея.

— Невероятно — измърмори той и се облегна назад на стола си.

— Кое? — попита Гарсия и погледна партньора си иззад екрана на компютъра.

— Колко дръзка е била Линда Евънс.

— Защо? Какво друго откри?

— Посетила ги е всичките преди нападенията.

— Посетила ги е? — учуди се Гарсия. — Какво искаш да кажеш?

— Джанет Ланг е козметичка, нали така?

— Да.

— Линда е ходила два пъти на процедури за разкрасяване при нея — обясни Хънтър.

— Какво? Наистина ли? — Гарсия стана от стола.

Хънтър кимна и посочи екрана на лаптопа.

— И двата пъти миналия месец. Но е използвала фалшиво име.

Гарсия се приближи до бюрото на партньора си и се вгледа в екрана.

— Грейс Бауър? — прочете той.

Хънтър отново кимна и зареди нов документ на екрана.

— Миналата седмица, в сряда, три дни преди да отнеме живота на Оливър Грифит, Линда е ходила на терапевтичен сеанс при Джоузи. Разговаряли са близо един час.

— Да ме вземат мътните — изсмя се Гарсия.

— И виж това. — Хънтър зареди друг документ на екрана на лаптопа. — Купила е оръжието си, деветмилиметровият пистолет, който намерихме в гарсониерата ѝ, от магазина на Трой. Линда се упражнявала да стреля цели шест месеца в същото стрелбище, където е ходел Трой. Срещнали са се там няколко пъти.

Гарсия сякаш онемя.

Хънтър отвори друг файл.

— В началото на месеца — каза той, — „Грейс Бауър“ е посетила София Елиът в дома ѝ, за да обсъдят вероятността София да ѝ стане счетоводител. И тази среща е продължила близо един час.

— Как мислиш, защо го е направила? Защо ги е посетила?

— Линда е знаела, че ще сложи край на живота си, когато всичко свърши — обясни Хънтър. — Мисля, че е искала да види лично хората, които са причинили толкова много болка и нещастие на нея и семейството ѝ. Искала е да ги погледне в очите, да говори с тях и може би да почувства колко много обичат човека, когото ще им отнеме. Дотогава психичната ѝ нагласа вече е била напълно на психопат.

— Това е точно…

В същия момент някой почука на вратата на кабинета им и прекъсна Гарсия.

— Влез — извика той.

Вратата се отвори и на прага застана мъж на около четиресет и пет години, облечен с тъмен костюм. Гъстата му черна брада смекчаваше линията на челюстта и прикриваше скулите му.

— Детектив Хънтър? — попита той.

— Да, аз съм — отговори Хънтър.

Мъжът се приближи до бюрото му.

— Преди няколко дни поръчахте анализ на ДНК и пръстови отпечатъци от една винена чаша, помните ли?

Хънтър направи гримаса.

— О, много съжалявам. Забравих да отменя поръчката. Напоследък тук беше истинска лудница и съвсем ми излезе от главата. Човекът вече не представлява интерес за нас.

— За вас може би не — отвърна мъжът и показа на Хънтър служебната си карта. — Аз съм агент Уилсън Рийвс от отдел „Сексуални престъпления“ към Главната прокуратура на щата Калифорния. ДНК-то върху винената чаша, която вие ни дадохте, се появи като съвпадение в разследване за изнасилване и убийство, което водим от пет години. — Той сложи снимка на бюрото на Хънтър. — Сузи Блек, двайсет и две годишна, студентка от Сан Франциско.

Хънтър и Гарсия се вгледаха в снимката.

— Имаме причина да смятаме, че през последните пет години — продължи агент Рийвс, — извършителят, който е изнасилил и убил госпожица Блек, е направил същото най-малко с още три други жени. — Той сложи още три снимки на бюрото на Хънтър. — Хелън Остин, на двайсет и една години, студентка в Сан Диего… Марта Дрискол, на двайсет и четири, учителка в детска градина в Оукланд… и Алис Пиърсън, на двайсет и две, барманка в Сакраменто.

— Причина да смятате така? — попита Гарсия.

— Обстоятелствата, методът на действие и почеркът и в четирите нападения с изнасилване и убийство са еднакви, но извършителят е ставал все по-добър. Единствената му грешка е била в първото му престъпление, преди пет години.

— ДНК-то, оставена в Сан Франциско — каза Хънтър и почука с показалец по първата снимка, която агент Рийвс беше сложил на бюрото му. — Сузи Блек.

— Точно така. След това не е допускал грешки. Преследваме това откачено копеле от пет дълги години, детектив Хънтър, затова моля ви, кажете ми, че имате име, което можете да ми дадете?

Хънтър извади мобилния си телефон, отвори галерията с изображенията и прегледа няколко снимки.

— Имам нещо по-добро от име — каза той и показа на агент Рийвс екрана на телефона си. — Имам лицето му.

Обработка

Сканиране, корекция и форматиране: ehobeho, 2022

***

Бележки под линия

1

The Broken Shaker (англ.) — „Счупеният шейкър“, реално съществуващ бар за коктейли в Лос Анджелис. Хотелът също е реално съществуващ. — Б.пр.

2

Коктейл, приготвян от йегермайстер и енергийна напитка, обикновено „Ред Бул“. — Б.пр.

3

„Black is matter“. Възниква спонтанно след убийството при арест на Дж. Флойд в Минеаполис (25 май 2020 г.). — Б.ред.

4

BTK (Bind, Torture, Kill), „Вържи, измъчвай, убивай“, псевдоним, който сам си дава американският сериен убиец Денис Рейдър (р. 1945 г.). — Б.пр.

5

Синът на Сам, едно от прозвищата на американския сериен убиец Дейвид Бърковиц (р. 1953). — Б.пр.

6

Зловещият спящ, на английски The Grim Sleeper, псевдонимът, с който е известен американският сериен убиец Лони Франклин (1952-2020). — Б.пр.

7

В психиатрията, термин, който описва споразумение между пациент и психотерапевт, с което пациентът се съгласява да не наранява себе си или друг, обикновено в писмена форма, но понякога устно. — Б.пр.

8

В превод — Пустинен орел, калибър 50, Магнум. — Б.ред.

9

Т.е. за препариране. — Б.ред.

10

На английски G. — Б.пр.

11

Емо, от емоционален, стил в музиката, който се характеризира с мелодично музициране и експресивни, често изповеднически текстове. — Б.пр.

12

Опиоидно лекарство за болка. — Б.пр.

13

От англ. Genesis — „Генезис“. — Б.пр.

14

Система за самоотбрана, изобретена за израелските военни части. — Б.ред.

15

Мярка за интензивност на светлината. — Б.ред.

Content

Крис Картър
Генезис
Робърт Хънтър #12

1.

2.

3.

4.

5.

6.

7.

8.

9.

10.

11.

12.

13.

14.

15.

16.

17.

18.

19.

20.

21.

22.

23.

24.

25.

26.

27.

28.

29.

30.

31.

32.

33.

34.

35.

36.

37.

38.

39.

40.

41.

42.

43.

44.

45.

46.

47.

48.

49.

50.

51.

52.

53.

54.

55.

56.

57.

58.

59.

60.

61.

62.

63.

64.

65.

66.

67.

68.

69.

70.

71.

72.

73.

74.

75.

76.

77.

78.

79.

80.

81.

82.

83.

84.

85.

86.

87.

88.

89.

90.

91.

92.

93.

94.

95.

96.

97.

98.

99.

Обработка

Сканиране, корекция и форматиране: ehobeho, 2022

***

Бележки под линия